
AJÁNLOTT IRODALOM 
BEVEZETÉS 


A filozófia kifejezés puszta hallása a lehető legkülönfélébb 
érzelmeket képes kiváltani az emberekből. Vannak, akik őszintén 
lelkesednek, ha lehetőségük nyílik az emberiség eszmetörténetének 
áttekintésére -autodidakta módon, vagy akár egy ilyen jellegű 
főiskolai kurzus keretében -, de a többség valószínűleg nem így van 
ezzel. Sokan úgy látják, hogy a filozófia történetének megértése - 
bonyolult fogalom-rendszere, valamint a filozófusok nemegyszer 
zavarosnak és áttekinthetetlennek tűnő magyarázatai miatt - 
jóformán lehetetlen feladat az átlagember számára. Mások azt 
mondják, hogy korunk emberének a modern tudomány és technika 
világában nem a régi korok látszólag idejétmúlt eszmeiségének igen 
kevés haszonnal kecsegtető feltárásával kellene foglalkoznia, hanem 
valami evilági dologgal. Ez utóbbi elképzelésnek egyre szélesebb 
tábora van. Felgyorsult, az anyagi javak megszerzését egyre inkább 
életcélként maga elé tűző világunkban valóban nem divatos 
foglalatosság az emberiség eszmetörténetének kutatása, vagy 
egyszerűen csak annak áttekintő vizsgálata. A letűnt korok 
társadalmai azonban még nem így voltak ezzel. Sőt, a természet, a 
társadalom, s ezeken belül is például az etika, a metafizika, az 
ismeretelmélet stb. nagy kérdéseivel , hivatásszerűen" foglalkozó 
embereket általában bölcseknek tekintették, és tőlük várták az 
emberiség, vagy egyszerűen az individuum különféle problémáinak 
megoldását. Az egyébként görög eredetre visszatekintő filozófia 
kifejezés egy szóösszetételből származik: philosz — szeretni, 
szophia — bölcsesség. Vagyis a filozófia nem más, mint a bölcsesség 
szeretete, a filozófusok pedig - legalábbis elvileg - a bölcsességet 
szerető, illetve annak forrását kutató személyek. 


A filozófia oktatásának célja, hogy e rövid jegyzet segítségével 
komplexen magunk előtt lássuk, miként próbált az emberiség az 
adott kor elméleti kérdéseire válaszokat keresni, illetve milyenek 
voltak ezek a válaszok. 


Jegyzetünkben egyszerre próbáljuk érvényesíteni a tematikai és a 
kronológiai szempontokat - amennyire ez lehetséges -, noha 

helyenként ettől az elvtől kénytelenek vagyunk eltérni. A legtöbb 
filozófiatörténeti összefoglalás, illetve áttekintés a különféle keleti 


vallási filozófiai irányzatok (pl. hinduizmus, buddhizmus, 
konfucianizmus, taoizmus stb.) eszmeiségének tárgyalásával veszi 
kezdetét, de lévén főiskolánkon a vallástörténet külön tantárgy, így 
ettől most eltekintünk. Következésképpen ez a jegyzet kimondottan 
a nyugati filozófia kibontakozásától indul, és az antik bölcselettől a 
középkori, valamint az újkori filozófia ismertetésén keresztül halad 
napjaink eszmevilága felé. Az adott korszak filozófiájának jobb 
megértése érdekében minden fejezet elején rövid kortörténeti 
áttekintést iktattunk be, amely reményeink szerint főleg azok 
számára lesz hasznos, akik már régebben végezték középiskolai 
tanulmányaikat, vagy esetleg nem tanúsítottak különösebb 
érdeklődést a humán tárgyak iránt. 


Főiskolai jegyzetről lévén szó, nyilván nem lehetett célunk az sem, 
hogy minden részletre kiterjedő kézikönyvet tárjunk hallgatóink elé, 
hanem főleg azon filozófusok és filozófiai iskolák tanrendszereinek 
ismertetésére vállalkoztunk, akik, illetve amelyek pró vagy kontra, 
de tanítás szempontjából összefüggést mutatnak a Biblia 
kinyilatkoztatásaival. Hamarosan látni fogjuk azonban, hogy ez a 
megállapítás többé-kevésbé csaknem minden filozófusra és 
irányzatra igaz, hiszen a bölcselkedés alapja legtöbbször vagy a 
mély vallásosság, vagy annak heves elutasítása volt. Előbb vagy 
utóbb a legtöbb gondolkodó rádöbbent arra, hogy a természetfölötti 
tényezők kihagyása az emberiség nagy problémáinak megoldási 
kísérleteiből nem vezet sehová, s az ilyen típusú próbálkozás 
pusztán hasztalan időtöltés. Sajnos ez a felismerés már szinte 
egyáltalán nem mondható el modern korunk filozófusairól, s ezért is 
lett a XIX-XX. század bölcselete olyan sivár, kiüresedett, és csaknem 
semmitmondó. A szekularizáltság magas fokára eljutott korszak - az 
elmúlt két évszázad - filozófiájának áttekintésénél mindezt látni 
fogjuk. Az a kedves olvasó viszont, akit bővebben, illetve 
valamilyen más aspektusból érdekel e téma, a jegyzetünk végén 
található bibliográfiából kedvére válogathat szakirodalmat. Erre 
szeretnénk biztatni minden érdeklődő hallgatót, s egyúttal sok- 
sikert és kitartást kívánunk a bölcselet történetének hasznos 
tanulmányozásához. 


A szerző 


I. AZ ANTIK FILOZÓFIA 


I.1. Az ókori görög filozófia kibontakozásának történeti és vallási 
háttere 


Azokban az évszázadokban, amelyekben az ókori Közel-Kelet 
despotikus államai kialakultak és a történelmi fejlődés élén 
haladtak, tőlük nyugatra, az Égei-tenger térségében, más jellegű 
társadalom körvonalai bontakoztak ki. A két terület fejlődése igen 
jelentős mértékben eltért egymástól, hiszen míg Keleten - a folyam 
menti, nagy kiterjedésű, sűrűn lakott síkságokon - maguk a 
természeti körülmények kívánták meg az egységesen szervezett és 
vezetett közös munkát, addig az égéi világban a hegyvonulatoktól 
szabdalt szűk völgyeket benépesítő, kicsiny, független közösségek a 
maguk erejéből, minden tagjuk egyéni képességeit igénybe véve 
küzdöttek a fennmaradásért és boldogulásért. Ebből következően az 
ókori Kelet társadalmainak ideálja az állandóság, az engedelmesség 
és a szolgálat, míg a görög társadalomé a függetlenség, a szabadság, 
s az új keresése lett. 


Amennyiben a görög civilizáció és kultúra eredetének gyökereinél 
akarjuk felvenni a kortörténeti események fonalát, akkor az i. e. III. 
évezred végén célszerű elkezdeni vizsgálódásunkat. Ekkor élte 
ugyanis virágkorát Kréta szigetén a mondabeli Minósz királyról 
elnevezett kultúra, amelynek eredetéről a történettudomány nagyon 
kevés információval rendelkezik. Annyit nagyjából biztosan 
tudhatunk róla, hogy már jóval az első jón-görög törzsek i. e. XX. 
századi balkáni bevándorlása előtt létezett, és kb. tizenegy 
évszázadig (i. e. 2500-1400) állt fenn. Megsemmisüléséhez fűződik 
Atlantisz elsüllyedésének legendája. Valamivel később a Balkán- 
félszigeten is hasonlóan fejlett civilizáció bontakozott ki az 
Anatóliából érkező akhájok letelepedése révén, amelyet 
központjáról mükénéi civilizációnak nevezett el az utókor. 
Amikor az i. e. XV sz. közepén a krétai kultúra a sorozatos 
természeti csapások (vulkánkitörés, földrengés, szökőár) 
következtében elpusztult, a mükénéi civilizáció még bő két 
évszázadon át fennállt, amikor is i. e. 1200 körül az északról érkező 
újabb görög törzsek, a dórok végeztek vele. A tulajdonképpeni 
görög (hellén) kultúra ezek - jónok, akhájok és dórok - keveredése 
révén állt elő, amely törzsek az i. e. XX-XIII. sz. között több 
hullámban érkeztek a Balkánra - észak felől, de valószínűleg kerülő 
úton Ázsiából -, és pusztították el a korábbi kultúrát (pelaszgok). 


A görögség történetében átmeneti kornak számít az i. e. 1200 és 
750 közé eső időszak. Elejét a dór törzsek régészetileg is jól 
megragadható rombolásai, a mükénéi korhoz képest jelentős 
hanyatlás jellemezte. A korszak végére viszont megszületett az új 
típusú állam, amely ettől kezdve a görög történelem politikai 
keretét adta, azaz a polisz. A történettudomány ezt az időszakot (i. 
e. VIII. sz.) homéroszi kornak is nevezi, amikortól hirtelen 
megszaporodtak a görög történelemről szóló írásos híradások. 
Főképpen igaz ez a homéroszi kort követő ún. archaikus korra (Ci. 
e. VIII-V sz.). A poliszrendszer ebben az időszakban élte virágkorát. 
Ennek lényege az volt, hogy a görög társadalom nem alkotott olyan 
szerves egészet, amint azt láthattuk a keleti birodalmaknál, hanem 
kisebb-nagyobb, önálló városállamokban éltek a lakosok. Az egyes 
városokhoz ún. uralmi körzetek tartoztak (khóra), ahol a 
földművesek tengették mindennapjaikat. 


Az idő előrehaladtával e poliszok többségében fokozatosan 
megszűnt a királyság intézménye, s kialakulhatott a népuralom, a 
demokrácia. Az egyén, legyen kézműves vagy kereskedő, nem 
érezte, hogy egy felsőbb hatalom kizsákmányolja őt, 
következésképpen - ellentétben a keleti despotikus 
államberendezkedést fenntartó rabszolgák tömegeivel - átlátta, hogy 
érdekelve van a termelés fokozásában, illetve ezzel összefüggésben 
az is javára válik, ha munkáját megkönnyítendő új technikai 
vívmányok, eljárások, munkamódszerek kialakításán töri a fejét. 
Mindez persze a politikai élet szabadságában éppúgy éreztette 
hatását, mint a művészeti ágak sokféleségében, s ezek tették 
együttesen naggyá a görög kultúrát. 


A görög kereskedelem és hajózás e korszakban már behálózta a 
Földközi-tenger egész térségét. Görög gyarmatok létesültek a 
tengerpart teljes hosszában, nyugaton a Gibraltári-szorosig - vagyis 
a ,sötét kapuig", amelyen az ókori hajósok nem szívesen 
merészkedtek túl keleten a Fekete-tengerig. A mai Dél- 
Franciaország, Spanyolország, Észak-Afrika partjai mentén, de 
főképpen Dél-Itáliában és Szicíliában, valamint az Égei-tenger 
szigetvilágán át Kis-Ázsia nyugati partvidékéig bezárólag virágzó 
görög városok jöttek létre. Ezekben a városokban a fejlett tengeri 
hajózás és kereskedelem megalapozta az általános jólétet, 
megteremtette a polgárok anyagi biztonságát. (A lakosság az adott 


terület nehezen megművelhető, sőt nehezen járható domborzati 
viszonyai miatt volt kénytelen a tengeri kereskedés útját 
választani.) Egyrészt a társadalmi jólét hívta életre az általános 
művelődés alapjait, de minden valószínűség szerint ez önmagában 
még nem indokolta volna egy olyan magas szintű bölcseleti 
rendszer kialakulását e térségben, amely áttételesen még a 
középkori, sőt bizonyos értelemben véve az újkori gondolkodásra is 
rányomta bélyegét. Fontos tényező, hogy az ókori kereskedők és 
hajósok voltak az elsők, akik kételkedni merészeltek hazájuk 
hagyományos életformáiban, gondolkodásmódjában és a vallási 
képzetekben. Ez persze teljesen ésszerű folyamat, hiszen ott, ahol 
sokféle vallás találkozik egymással, mindegyik azt állítván, hogy ő 
az igazság kizárólagos letéteményese, hamar felszínre tör a 
kételkedés szelleme. Ahol pedig felüti fejét az egészséges 
kételkedés, ott - legalábbis egy adott pontig - nyilvánvalóan 
fejlődésnek indul a logikus gondolkodás képessége. Az ókori 
Görögországban ezek a tényezők együttesen teremtették meg a 
filozófiai gondolkodás hihetetlenül intenzív felvirágzásának 
előfeltételeit. Láthatjuk tehát, hogy a vallásnak, illetőleg a 
hagyományos vallásosság látszatigazságaiban való kételkedésnek 
kiemelkedő szerepe volt a nyugati filozófia kialakulásában, igaz, ez 
a megállapítás a keleti bölcseletre nézve is éppúgy helytálló, elég, 
ha csak a konfucianizmusra vagy a buddhizmusra gondolunk. 


A hellén civilizáció első nevezetes gondolkodója - noha a kutatás 
jelenlegi állása szerint ez már szinte teljes bizonyossággal 
megkérdőjelezhető - Homérosz volt. A legtöbb kutató szerint ez a 
név inkább költők generációit képviseli, mintsem egyetlen 
személyiségre utal. A hagyomány szerint ugyanakkor Homérosz 
nevéhez fűződik az Iliász és az Odüsszeia című hősi eposzok 
megírása. A talányos szerző , munkássága" számunkra mégis igen 
fontos, mégpedig azért, mert az ókori Görögország vallásosságát, 
illetve istenvilágát az ő nevéhez kapcsolt művekből, valamint 
Hésziodosz Theogóniájából (Az istenek születése) ismerjük. Az 
emberi módon viselkedő olimposzi tizenkettek (lásd: vallástörténet) 
valóságos istenségének hitében megrendült korai görög filozófusok 
javarészt innen merítettek cáfolataikhoz ihletet, mígnem felszínre 
törtek a filozófiatörténet korai , szkeptikusai", a szofisták, 
nyomukban pedig az istentelenség bűnével a történelem folyamán 
először megvádolt bölcseleti vezéralak: Szókratész. 


Az idealista filozofálás történetére azonban még egy másik nagyon 
fontos tényező is hatással volt, nevezetesen a keletről görög földre 
beszivárgó vallási áramlat, amelyről azonban igen keveset tudunk. 
Kevés ismeretünk oka éppen abban keresendő, hogy a titkos vagy 
ún. misztériumvallásokról van szó, amelyek mibenléte teljes 
mértékben csak a beavatottak számára volt feltárva. Ide tartoztak 
például az eleusziszi misztériumok, a Dionüszosz-kultusz és az 
orfizmus. A görög lakosság jelentős része - csakúgy, mint ennek 
nyomán később a rómaiak - a görög gyarmatosítás következtében az 
archaikus kor végére már e misztériumvallások valamelyikének 
hódolt, vagyis a , beavatottak" közé tartozott. A filozófiában az 
ebből az irányzatból származó bizonyos gondolatelemek - mint 
például a lélek halhatatlanságának tana - idővel kiemelkedő 
fontosságúvá váltak, egyebek között a püthagoreusoknál, 
Szókratésznél, Platónnál, az ún. neoplatonizmusban, és innen 
azután a kereszténység egy része is több elemet átvett. 


A görög szellem kb. az i. e. VI. század folyamán szakadt el oly 
mértékben a hagyományos vallásosságtól, hogy ekkor már a 
tulajdonképpeni filozófiai gondolkodás kialakulásáról beszélhetünk. 
Vagyis azt mondhatjuk, hogy e folyamat erre az időszakra érett be 
annyira, hogy a társadalom, vagy legalábbis annak egy része, 
kiábrándulva a vallási tarkaság, kuszaság és titokzatosság 
légköréből, az önálló gondolkodás útjára lépett, racionális, 
kézzelfogható magyarázatot kívánt találni a különböző természeti és 
társadalmi - kezdetben, mint hamarosan látni fogjuk, csak az előbbi 
- jelenségek okaira. Ezek a magyarázatok sokszor döbbenetesen 
pontosak és precízek, közülük jó néhány megfeleltethető a bibliai 
kinyilatkoztatásokkal, és a tudomány mai állása szerint is 
cáfolhatatlanok. A filozófiatörténet kutatójának nemegyszer támad 
olyan érzése, mintha a görög bölcselők némelyikét ugyanúgy a 
Szentlélek vezette volna gondolataiban, mint az Ószövetség 
prófétáit, vagy az Újszövetség apostolait. A későbbi századokban, a 
középkor, sőt az újkor és modern korunk folyamán sem tudták a 
szakavatott filozófusok, illetve a különféle filozófiai iskolák 
képviselői számottevően meghaladni a görögök által feltárt 
bölcseletet, pontosabban annak igazságtartalmát. Az utókor jobbára 
alig tehetett fel olyan lételméleti, etikai stb. kérdéseket, amelyekkel 
a görögök ne foglalkoztak volna már korábban, tehát kis túlzással 
kimondhatjuk, hogy a filozófia aligha volt képes valami valóban 


újat alkotni az antik világ letűnését követően. Talán a pogányokért 
folyó isteni küzdelem állt mindezek hátterében, nem tudhatjuk. Az 
viszont bizonyos, hogy a felismerés önmagában véve még kevés, ha 
nem párosul valódi hittel és istenfélelemmel. A Szentlélek jótékony 
befolyása egy idő után megszűnik, ha az egyén kizárólag 
önmagának tulajdonítja felismeréseit, és elfordul az isteni 
befolyástól. Talán ezért lehet számunkra olyan szembetűnő az a 
tény, amelyet az antik korszak filozófusainak nagy többségénél 
láthatunk: egészen a milétosziaktól kezdődően a legtöbb görög 
bölcselőnek vagy filozófiai iskolának volt egy-egy olyan nagyszerű 
felismerése, amely által igen közel kerülhettek valamely bibliai 
igazsághoz - s az igazság keresése a görög bölcselet központi 
gondolata -, azonban egy másik, negatív , felismerés" élethosszig 
tartó hangoztatása általában végérvényesen eltorlaszolta az 
előzőből való továbbfejlődés keskeny, de potenciálisan igen 
termékeny útját. Pál apostol ugyanezen gondolatok 
helyénvalóságáról tesz bizonyságot a Rómaiakhoz írt levelében, 
ahol kimondja, hogy Isten a kinyilatkoztatást nem ismerők számára 
, megláttatta? magát az Ő alkotásain keresztül. Tehát a probléma 
nem a tudatlanságból eredt, hanem abból, hogy az igazság kutatói 
legtöbbször bálványokkal és hamis eszmékkel cserélték fel az 
örökkévaló Isten dicsőségét, s ennek nyomán az igazságot 
hazugsággá változtatták, aminek következtében , okoskodásaikban 
hiábavalókká lettek, és az ő balgatag szívük megsötétedett" (vö. Rm. 
1:20-25). 


Ha kicsit jobban belegondolunk, rögtön látni fogjuk, milyen érdekes 
ez a korszak, amelyet a XX. század jeles, német származású 
filozófusa, Karl Jaspers bizonyos értelemben véve méltán nevezett 

, a világtörténelem időtengelyének". Az i. e. VI. században ugyanis 
térben és időben egymástól nyilvánvalóan teljesen függetlenül 
számos olyan nagy formátumú gondolkodó lépett fel a történelem 
színpadára, kik közül nem egy vallásalapító is volt, talán elég, ha 
csak Buddha, Lao-ce, Kung Fu-ce és Zarathusztra nevére gondolunk, 
de például Izrael népe között is számos neves próféta működött 
ekkor, például Jeremiás, Dániel és Ezékiel. Mindez persze nem azt 
jelenti, mintha a görög filozófia története kizárólag erre az egyetlen 
századra korlátozódna, sőt éppen csak a kezdetekről van szó. Az 
antik filozófia (a görög és annak szerves folytatásaként a római) 
időtartam szempontjából közel egy évezredet ölel fel - vagyis az i. e. 


VI. századtól az i. sz. VI. századig terjedő időszakot -, de amint látni 
fogjuk, az antik filozófia hatása a megjelölt időintervallumnál jóval 
távolabbra nyúlik. 


Áttekintésünket mindenképpen megkönnyíti az a tény, hogy ez a 
hatalmas időszak tartalmilag és logikailag három, egymástól jól 
elkülöníthető periódusra osztható. 


Az első periódushoz az ún. preszókratikusok tartoznak, azok a 
filozófusok, illetve filozófiai irányzatok, amelyek tevékenységi ideje 
az i. e. VII-V század közé esik. Azt is mondhatnánk, hogy ez az 
időszak kb. Thalész fellépésétől Szókratész munkásságának 
kezdetéig tart, és ide sorolhatjuk a milétosziakat, a 
püthagoreusokat, az eleaiakat, az atomistákat, sőt lényegében még a 
szofistákat is, bár az utóbbiak már érdekes átmenetet képeznek az 
antik filozófia korai szakasza, valamint annak virágkora között. 


Az antik filozófia virágkorát - mint második periódust - tehát a 
szofisztika kibontakozásától kezdődően Szókratész és Platón 
munkásságán át egészen Arisztotelész haláláig számíthatjuk, 
vagyis az i. e. V sz. közepétől az i. e. IV sz. végéig. E három 
gondolkodó révén emelkedett a görög gondolkodás hihetetlen 
magasságokba, s , szakosodott" végérvényesen a filozófiai 
vizsgálódás különféle diszciplínákra, például etikára, logikára, 
metafizikára, esztétikára, természet- és társadalomfilozófiára stb. A 
bölcselet művelésének centruma ebben az időszakban már 
egyértelműen Athén volt, így az utókor nem véletlenül nevezi 
attikainak ezt a szakaszt. 


Arisztotelész halála után - s persze szoros összefüggésben az ún. 
peloponnészoszi háborúval - a filozófiai gondolkodásban a 
társadalmi, gazdasági, politikai krízissel párhuzamosan az általános 
hanyatlás jelei mutatkoztak. Az antik filozófia ezen utolsó, s az 
eddigieknél jóval hosszabb periódusát nagy vonalakban az i. e. IV. 
sz. végétől egészen az athéni akadémia Justinianus császár 
által 529-ben történt bezárásáig számítjuk. E korszak filozófiája 
persze a hanyatlás ellenére is rendkívül érdekes és változatos, noha 
sokkal inkább jellemző rá a keveredés, mint az előzőekben 
tárgyaltakra. Már a jelzett periódus elején négy különböző filozófiai 
iskola , nyitotta meg kapuját": a cinikusoké, a szkeptikusoké, a 
sztoikusoké és az epikureusoké. Ezen iskolák képviselői már nem a 


természetfilozófia nagy kérdéseit feszegették - igaz, ez a 
megállapítás már nyugodtan vonatkoztatható a virágkorra is -, 
hanem sokkal inkább etikával foglalkoztak, vagyis azt kutatták, 
hogyan élhet az ember boldog életet olyan világban, melyben az 
egyén szabadsága már csak illúzió, s a városállamiság megszűntével, 
valamint a birodalmi keretek kiépülésével párhuzamosan hasonló 
szellemi légkör volt kialakulóban, mint korábban Keleten. A 
gondolati rendszerek találkozása eklekticizmust, azaz keveredést 
hozott létre, s így az utolsó századok eszmetörténete már a 
különféle keleti, görög és római filozófiai elemek összeötvözésének 
jegyében telt, amelynek csúcspontját a Krisztus utáni szinkretista 
irányzat képezte, melyet neoplatonizmusnak hívunk, s amely döntő 
- torzító - hatást gyakorolt a keresztény teológiára is... 


I.2. A preszókratikusok filozófiája 


I.2.1. A milétoszi természetfilozófusok - az arkhékutatás 
nyugati úttörői 


A talán legismertebb és legtehetségesebb hódító görög törzs, a jón, 
Kis-Ázsia nyugati partjainak keskeny szegélyén, az Égei-tenger 
mentén telepedett le még a nagy népvándorlások korai szakaszában. 
A törzs itt hamarosan tizenkét, igen fejlett városállamot alapított, 
amelyek földrajzi szempontból hihetetlenül előnyös területen 
helyezkedtek el. Ezek a városok voltak ugyanis a végállomásai 
azoknak a Belső-Ázsiából kiinduló nagy karavánutaknak, 
amelyeknek az árui itt hajókra kerülve Görögországba jutottak. Úgy 
is mondhatnánk, hogy ez a terület koordinálta a Kelet és Nyugat 
közötti kereskedelmet, s fölözte le természetesen annak hasznát. 
Ezek a rendkívül fejlett kikötővárosok így az akkori világ talán 
leggazdagabb önkormányzatai voltak, ahol fajok, nyelvek és 
vallások keveredtek egymással. Mindezt az anyagi és szellemi 
gazdagságot még tetézte, hogy ez terület az ázsiai népek kulturális 
és technikai kincseiben is bővelkedhetett, amennyiben gyorsan 
eljutottak ide a keleti asztronómiai ismeretek, pl. a naptár, a térkép, 
valamint a pénzérmék, illetve a tömeg méréséhez használt eszközök 
stb. A tizenkét város között is kiemelkedő szerepet töltött be a 
legdélebbre eső, leggazdagabb város: Milétosz, amelyet nem csak a 
görög, de az egész nyugati tudomány és filozófia bölcsőjének 
tekinthetünk. 


Fontos azonban már most megjegyeznünk, hogy a milétosziaktól 
éppúgy, mint a preszókratikus korszak többi filozófiai iskolájától 
nem maradt ránk egyetlen teljes terjedelmű, közvetlen forrás sem - 
vagy azért, mert ilyenek nem is léteztek, vagy pedig azért, mert 
elvesztek az idők folyamán. Közvetlen forrásul pusztán töredékek - 
ún. preszókratikus fragmentumok - állnak ma rendelkezésünkre, 
illetve hozzávetőlegesen korabeli másodlagos irodalomként a 
valamivel később keletkezett filozófiatörténeti áttekintések, főleg 
Arisztotelész tollából. A még kizárólag csak természetfilozófiával 
foglalkozó milétosziak tulajdonképpen a létezés okát próbálták 
kikutatni, vagyis arra kerestek magyarázatot, hogy miből, illetve 
hogyan keletkezhetett a világunk. Az általuk elképzelt ősokot vagy 
őselvet nevezték el ők arkhénak (a görög kezdet szóból). 


Az ismereteink szerinti első milétoszi filozófus, Thalész (i. e. kb. 
624-546) foglalkozását tekintve sokat látott kereskedőember volt. 
Útjai során sok időt töltött a mesés Keleten, és Egyiptomban olyan 
kiemelkedő szinten sajátította el az asztronómia tudományát, hogy 
a legenda szerint állítólag előre megjövendölt egy korabeli 
napfogyatkozást. (Működésének idejét egyébként innen tudjuk 
hozzávetőlegesen meghatározni.) Foglalkozott még bizonyos 
mágneses jelenségekkel, a piramisok árnyékából képes volt 
kiszámolni azok magasságát, s a geometriában egyébként is 
maradandót alkotott (Thalész-tétel). Kortársaihoz hasonlóan 
azonban ő még nem foglalkozott társadalomelméleti jellegű 
eszmefuttatásokkal, hanem kizárólag természetfilozófiával, 
amelyhez viszont felhasználta Keleten szerzett ismereteit. 
Fennmaradt írásainak hiányában természetfilozófiai 
megállapításairól annyit tudunk, hogy a világ keletkezésének 
ősanyagát kutatta, és ilyen ősanyagnak a vizet tételezte. Lényegében 
kimondhatjuk, hogy a jeles milétoszi bölcselő ily módon egészen 
közel került ahhoz a bibliai igazsághoz, amelyet Péter apostol a 
következőképpen fogalmazott meg: , A Föld vízből és víz által állott 
elő, az Isten szavára. (II. Pt. 3:5) Thalész szerint, ha a víz ritkul, 
akkor levegő és tűz, ha pedig sűrűsödik, akkor föld lesz belőle. Így 
jön létre a másik három őselem - amelyekkel még találkozni fogunk 
- a legeslegrégibb arkhéból. 


Thalésszal körülbelül egy időben tevékenykedett Milétosz városában 
az ókori világ másik jeles igazságkeresője, Anaximandrosz (i. e. kb. 

611-546), akiről a későbbi iratok tanúságtételéből tudjuk, hogy A 
természetről címmel komoly tanulmányt is írt, de sajnos ez sem 
maradt fenn. A világ őselve és minden lét oka Anaximandrosz 
szerint egy meghatározhatatlan és határtalan valami - görögül 
apeiron -, amelyből valamikor kivált a hideg és meleg, a száraz és 
nedves. A Föld kezdetben az űrben lebegett, és cseppfolyós 
halmazállapotú volt, mígnem fokozatosan kiszáradt, ezáltal 
létrejöttek az élőlények. Ezek kezdetben a vízben éltek, majd 
kijutottak a szárazföldre. Az apeironból azonban ennek mintájára 
folyamatosan keletkeznek újabb és újabb világok, majd térnek 
vissza ebbe az őselvbe vagy ősanyagba. Anaximandrosz - amint 
láthatjuk - elméletével a modem kori evolucionizmus alapjait 
teremtette meg, amely valamilyen formában mindig fel-felbukkant 
az emberiség eszmetörténetében, mígnem korunkra , tudomány" 
vált belőle. Ugyanakkor viszont egyes feltételezések szerint 
Anaximandrosz nevezte először Földünket gömb alakúnak, s annak 
elhelyezkedéséről, valamint alakjáról szóló elmélete tökéletesen 
egybecseng a bibliai Jób pátriárka kijelentésével: ,, (Isten) terjeszti ki 
északot az üresség fölé és függeszti föl a Földet a semmiség fölé." (jób 
26:7) (A lapos Föld teóriáját a Biblia sehol nem támasztja alá.) 


A harmadik milétoszi filozófus Anaximenész (i. e. kb. 585-525) 
volt, aki a levegőt tekintette arkhénak, annak nevezve az emberi 
lelket is mint életadó lélegzést. A levegőn egyaránt értette az anyag 
fizikai létét és a mozgást. Úgy gondolta, hogy a levegő valamilyen 
formában hatalmában tart bennünket - nélküle létezni 
nyilvánvalóan nem tudunk -, sőt ezen túlmenően az egész 
világegyetemet is a lélegzés és a levegő hatja át. Érdekes 
összefüggést mutat ez a feltételezés Pál apostol bizonyságtevésével 
Isten lényéről: , Őbenne élünk, mozgunk és vagyunk." A 
világkeletkezés és -pusztulás periodikus váltakozása viszont az ő 
bölcseletének is szerves részét alkotta, hiszen szerinte a levegő 
ritkulása (tűz), valamint sűrűsödése (víz és föld) hoz létre minden 
létezőt. 


Azt láthatjuk tehát, hogy a milétosziak mindegyike valamilyen 
ősanyagban kereste a világ keletkezésének okát. A továbbiakban 
olyan filozófiai iskolával ismerkedünk meg, amelynek követői 
ugyan szintén természetfilozófusok voltak, de nem egy ősanyagban, 
hanem egy őstörvény létezésében gondolkodtak a világ keletkezését 

illetőleg, vagyis ennyiben a későbbi idealizmus alapjait teremtették 
meg. 


I.2.2. A püthagoreusok bölcselete - a lélek halhatatlansága 
tanának európai gyökerei 


Az irányzat szellemi atyja az i. e. 580-500 között élő, s minden 
valószínűség szerint túlnyomórészt a dél-itáliai Krotónban működő 
Püthagorasz volt. A krotóni filozófus és természettudós hasonló 
munkásságot folytatott a Magna Graeciához tartozó településen, 
mint kis-ázsiai görög , kollégái", hiszen úgy tűnik, hogy a 
matematika és a természet kutatása számára is prioritást élvezett a 
puszta filozofálgatással szemben. Azt mondhatjuk, hogy ő is 
elsősorban természetfilozófus volt, aki azonban a számok tanát 
állította filozófiája középpontjába. A számoknak - s főleg a tízes 
számnak - nem csak jelentést, de hatalmat is tulajdonított. 
Természettudományos ismereteit - a milétosziakhoz hasonlóan - 
keleti utazásai alkalmával szerezte, s nevezetes algebrai tételével 
legalább olyan nevet szerzett magának a matematika területén, 
mint Thalész a geometria tudományában. Püthagorasz használta 
először az egész világegyetemre nézve a kozmosz kifejezést, 
csakúgy, mint a filozófia szót - amely utóbbi használatát a jeles 
görög bölcselő állítólag csak szerénysége folytán tartotta 
kívánatosnak. Az ok nagyon egyszerű: a kor kiemelkedő 
gondolkodóit bölcseknek, szophoszoknak nevezték, ő azonban ezt a 
kifejezést önmagára nézve túlságosan hízelgőnek tartotta, s nemes 
egyszerűséggel csupán bölcsességet szerető embernek, vagyis 
phüoszophosznak nevezte magát. 


Püthagorasz egyébként mindenben a harmóniát kereste, s a 
világmindenség tekintetében a zene világában találta meg a 
legmagasabb szintű harmóniát. A világ eredetét nem az 
ősanyagban, hanem egy őstörvényben kereste, amelyet mint a világ 
alkotórészei közötti számszerű törvényszerűséget mutat be. 


Külön érdekesség, hogy tanításában vegyülnek a Keletről származó 
különféle vallásos és misztikus eszmék, például a - vélhetőleg a 
hinduizmusból talán egyiptomi közvetítéssel átvett - 
lélekvándorláshit. Eszerint a lélek a test halála után mindig újra és 
újra testet ölt, hiszen a karma törvénye erre kényszeríti. Ez a test 
lehet egy új emberi test, de akár állati is. Amíg a lélek a kívánatos 


mértékben meg nem tisztul, addig tart a testet öltés szakadatlan 
folyamata, mígnem a lélek egyszer kiszabadul, és egyesül a 
világlélekkel. E vallási kultusz európai megjelenéséről nagyon 
keveset tudunk, de az bizonyos, hogy nem Püthagorasz volt az első 
a térségben, aki erősen hitt a lélek halál utáni továbbélésében. A 
kutatások fényében ma már teljesen bizonyosnak vehetjük, hogy az 
olimposzi politeista istenkép meglétével egy időben - sőt talán még 
annál is régebbről - számos olyan vallási kultusz létezett az ókori 
Görögországban, amelyekről korábban már említést tettünk. 
Különösen nagy népszerűségnek örvendett az ún. 
misztériumvallások között a Dionüszosz-, más néven Bakkhosz- 
kultusz, amelynek névadója eredetileg egy trákiai istenség volt. A 
trákok a görögök által megvetett és hozzájuk képest civilizálatlan, 
földművelő nép voltak, akik Bakkhoszban a termékenység istenét 
tisztelték. Ennek a bika alakú istennek rendszeresen mutattak be 
áldozatokat a természetfeletti segítségnyújtás reményében. A 
hagyományos termékenységkultusz idővel sokat veszített 
jelentőségéből, Bakkhoszt mégis egyre nagyobb tisztelet övezte, 
amikor hívei megismerkedtek a borivással, valamint a bódító hatású 
- talán ópiumos - italok készítésével. A részegséget és kábultságot 
egyre inkább isteni állapotnak tartva hamarosan már úgy mutattak 
be áldozatot Bakkhosznak, mint a bor és mámor istenének. A 
kultusz ettől kezdve egyre barbárabb jelleget öltött, hívei a Baál- 
papokhoz hasonlóan tűz körüli táncot jártak, önkívületi állapotban 
őrjöngtek, vadállatokat téptek szét és ették nyersen azok húsát. Úgy 
gondolták, hogy miközben a test eksztatikus állapotban tombol, 
közben a lélek egy emelkedettebb szintre kerül, vagyis közelebb jut 
az isteni szférához. Azt feltételezték, hogy a rítus végzése közben 
megszállja őket valamiféle istenség, és erre az időre ők is istenekké 
válnak. A Bakkhosz-kultusz hiába került át - feltehetőleg a nagy 
népvándorlások idején - Görögországba, s kapta a Dionüszosz nevet, 
vadsága miatt néhány kivételtől eltekintve aligha nyerhette el a 
görögség tetszését. 


A filozófiára pedig ebben a formában egyáltalán nem tudott hatni. 
A kultusz átalakított, illetve , enyhített" változata volt az orfizmus, 
amely a híres trák dalnokról, Orpheuszról kapta a nevét. Ez a 
misztériumvallás a hagyomány szerint éppúgy Trákiából 
származott, mint a Bakkhosz-kultusz, de a kutatások fényében 
sokkal valószínűbb a krétai, sőt egyiptomi eredet. Orpheusz - ha 


egyáltalán hihetünk a létezésében - eredetileg pap és filozófus volt, 
aki kételkedett a Bakkhosz-hit helyességében, amiért is a 
bacchánsnők önkívületi állapotukban bosszúból széttépték. 


A vallásreformer Orpheusz tanai mindenesetre gyorsan terjedtek, 
követői hittek a lélekvándorlásban, illetőleg a lélek halál utáni 
továbbélésében. A lélek pedig kizárólag csak aszkézis, vagyis 
önsanyargatás útján juthat el eredeti isteni állapotába, de ehhez 
nincs szükség olyan vad orgiákra, mint amilyeneket a Dionüszosz- 
hívők rendszeresen tartottak. 


Az orfikusok hiedelemvilága meghatározó tényező volt Püthagorasz 
számára. E tanból ered, hogy a püthagoreusok szigorúan elvetették 
az állatok leölését, fogyasztását, illetve azok megáldozását. Etikájuk 
a lelki megtisztulás fontosságába vetett hitük miatt igen szigorú 
volt. Vallási közösségüknek csak az lehetett tagja, aki vállalta, hogy 
egész életét szigorú önfegyelmet gyakorolva éli, ügyelve a 
mértékletesség és önmegtartóztatás szabályaira. Az engedelmesség 
és a titoktartás éppúgy kötelessége volt a csatlakozni szándékozók 
számára, mint az igénytelenség, vagyis a gazdagság és pompa 
elvetése. Ugyanakkor igen fontosnak tartották a tudományos 
képzettség megszerzését, csakúgy, mint a test- és a zenei kultúra 
fejlesztését. Az irodalmi és filozófiai műveltség pedig kimondottan 
erénynek számított, amelynek elsajátítása a szervezeten belül nem 
csak a férfiak kiváltsága volt. Azt láthatjuk tehát, hogy a 
püthagoreus közösség több tekintetben is úgy működött, mint egy 
későbbi egyházi szerzetesrend. Amikor a püthagoreusok kísérletet 
tettek arra, hogy tevékenységük súlypontját áthelyezzék a politika 
világába, a szervezetet támadás érte, s a gyülekezés helyéül szolgáló 
épület is a lángok martalékává lett. Egyes feltételezések szerint 
maga az alapító is e támadássorozat következtében vesztette életét. 
Az ún. neopüthagoreus irányzat csak az i. sz. I. században 
virágzott fel, javarészt elfogadva a korai tanokat. 


I.2.3. Az eleaiak iskolája - támadás a vallási és lételméleti 
tradíció ellen 


Elea városa Itália nyugati partján feküdt, a mai Salernótól délre. Az 
itt létrehozott ún. eleai iskola egy időben működött a krotóni 
püthagoreusokéval. Legismertebb tagjai közül talán magát az 
alapítót, Xenophanészt kellene kiemelnünk, aki feltehetőleg i. e. 


570 körül született. Eveken át vándorköltőként járta a görög 
városokat, majd Eleában letelepedve megalapította saját filozófiai 
iskoláját. 


Xenophanész volt az első görög filozófus, aki nagyon komoly 
támadást indított a hagyományos vallásosság ellen, és 
tankölteményeiben igyekezett minél nevetségesebbé tenni a teljesen 
emberi tulajdonságúakká formált (antropomorf) homéroszi és 
hésziodoszi isteneket. Komolytalannak tartotta, hogy bármiféle 
tiszteletet érdemeljenek ezek a görög istenek, akik éppúgy csalnak, 
lopnak és házasságot törnek, mint az emberek. Az eleai bölcselő 
ezzel együtt hadat üzent a hagyományos görög vallásosság minden 
egyéb megnyilvánulásának, a csodahitnek, a babonának, de a 
lélekvándorlás Keletről származó tanának is. Ettől függetlenül 
ateizmussal nem volt vádolható, hiszen azt vallotta, hogy bár nem 
létezhetnek különböző, egymás felett uralkodó, egymással 
perlekedő és háborúzó, az emberekhez hasonló formájú és 
gondolkodású istenek, ellenben egyetlen istenségnek mégis léteznie 
kell. A szerzőtől fennmaradt töredékekből azonban az olvasható ki, 
hogy ő ezt a meg nem nevezett istent magával a világegyetem 
egészével azonosította, tehát ilyen értelemben panteista volt. Halála 
után követői továbbfejlesztették ezt a tanítást. 


Parmenidész i. e. 525 körül született Eleában, ahol tekintélyes 
polgárként élt, és mint Xenophanész tanítványa hamarosan az eleai 
iskola legtermékenyebb filozófusa lett. Elképzelése szerint igazi 
tudásra kizárólag tiszta észbeli megismerés útján tehetünk szert. 
Megismerni viszont csak a létezőt tudjuk, a nem létezőt nem. 
Parmenidész nem létezőn az üres teret érti, ami tulajdonképpen 
szerinte nincs is, hiszen a lét mindent betölt. Ebből jutott arra a 
felismerésre, hogy a léttel szemben álló gondolkodás sem létezhet, 
sőt végül is a kettő ugyanaz. 


Mivel a keletkezés és a mozgás üres tér létezését feltételezné, amely 
Parmenidész szerint nincs, így keletkezésről és fejlődésről sem 
beszélhetünk, csupán a szüntelenül fennálló létről. Ez a töredékeken 
alapuló értelmezés azonban - valljuk be nyugodtan - nem tűnik 
teljesen egyértelműnek, igaz, megfelelő források hiányában az 
egyértelműséget hiba lenne minden esetben számon kérni a 
preszókratikusokon. 


Parmenidész kiváló tanítványa volt az eleai Zénon (i. e. 490-ben 
született), akit feltétlenül meg kell különböztetnünk a bő másfél 
évszázaddal később Athénban tevékenykedő sztoikus Zénontól. A 
kiváló eleai bölcselő életcélul tűzte maga elé, hogy megvédi mestere 
felismeréseit, illetőleg tanításait az egyre sűrűsödő eszmei 
támadásokkal szemben. Noha Zénontól szinte semmilyen eredeti 
töredék nem maradt fenn - s amit tudunk róla, azt Platón és 
Arisztotelész írásaiból tudjuk -, egyértelműnek vehetjük, hogy 
Hérakleitoszt is megelőzve ő rakta le a dialektikus szemléletmód 
alapjait. Téziseinek cáfolatán hosszú ideig matematikusok, fizikusok 
és filozófusok nemzedékei dolgoztak, s noha a gyakorlat könnyen 
beláttatja velünk az elméleti szakember tévedéseit, amelyről nyilván 


ő is tudott, a megfelelő magyarázat sokáig késett. 


Zénontól ered például az az elképzelés, mely szerint ha Akhilleusz 
és egy teknősbéka között futóversenyt rendezünk, s ha az utóbbinak 
adunk bármilyen kis előnyt, akkor az egyébként gyorsabban futó 
Akhilleusz soha nem fogja utolérni, hiszen mire utolérné a 
teknősbékát az A ponton, akkorra az már a B ponton jár, mire pedig 
eljut a B-re, addig a teknősbéka a C ponthoz jut, és így tovább. 


Zénon másik elmélete úgy hangzik, hogy ha egy kilőtt nyílvessző 
mozgását egy adott pillanatban megnézzük, akkor az lényegében 
nem mozog. Ha a nyílvessző egész röppályáját felosztjuk ilyen kis 
időpillanatokra, akkor a nyílvessző egyik pillanatban sem mozog, 
tehát levonva a következtetést, a repülő nyílvessző egyáltalán nem 
mozog. 


Ma már tudjuk, miben áll a zénóni logika gyengéje, vagyis mi 
okozza azt az ellentmondást, amire a görög bölcselő is szerette 
volna felhívni a figyelmet. Azt kell belátnunk - s ez mindkét példára 
igaz hogy az idő nem pontok sorából áll, hanem az idő lényege 
éppen séggel a szüntelen, minden ponton áthaladó tovamozgás. Az 
egyedi mozzanatokra széttagolás legfeljebb a mi gondolkodásunk 

sajátossága, de semmiképpen sem az időé. 


Fontos még megjegyeznünk, hogy az eleaták a földet tekintették 
ősanyagnak, amelyből elméletük szerint létrejött mindaz, amit a 
szemünkkel láthatunk. 


I.2.4. Hérakleitosz filozófiája - a logosz fogalmának 


megjelenése, és a fejlődéselmélet korai megfogalmazása 


A preszókratikus korszak talán legnagyobb hatású gondolkodója 
volt a kis-ázsiai Ióniában i. e. 540 táján született Hérakleitosz, akit 
ugyanakkor sokan az antikvitás legtalányosabb bölcselőjének is 
tartanak. Az utókortól mindenesetre , a homályos" gúnynevet is 
kapta. Ez a rejtélyes filozófus nem igazán rajongott a tömegért - 
mondhatni megvetette -, és talán ebből adódóan kifejezetten 
ellensége volt a demokratikus államberendezkedésnek. Élete 
jelentős részét magányosan töltötte, sőt hosszú évekig kimondottan 
remeteéletet folytatott a hegyek között, ahol kizárólag növényi 
táplálékot vett magához. 


Száznál is több töredéke maradt az utókorra, amelyekből kiderül, 
hogy szerzőjük aktívan és komolyan kereste az igazságot, s az élet 
értelmét egyértelműen abban jelölte meg, hogy az ember megtalálja 
azt az egyetlen gondolatot, amely feltárja számára a világ titkát. 
Hérakleitosz szerint a sok tudás önmagában véve értéktelen. 
Kezdettől fogva az egységest próbálta felkutatni a sokféleség 
mögött, míg a létről pontosan ellentétes véleményének adott hangot 
a parmenidészi gondolatokhoz viszonyítva. Míg Parmenidész a lét 
változatlanságában hitt, illetve abban, hogy nincs sem keletkezés, 
sem pedig fejlődés, addig Hérakleitosz szerint folyamatosan változik 
minden. Erre utal szállóigévé vált híres mondása: , Nem lehet 
kétszer ugyanabba a folyóba belelépni", hiszen másodjára már nem 
ugyanazzal a vízzel van dolgunk, s mivel ez a megállapítás 
életünknek jóformán minden egyes mozzanatára igaz, ezért a 
hérakleitoszi kifejezéssel élve , minden folyik (v. mozog)" (panta 
rhei). Ez a szüntelen változás viszi előre a világot. 


A szüntelen mozgás, illetve változás mögött azonban mégis kell 
valamilyen egységnek lennie, amely az egészet képes összetartani, s 
ez Hérakleitosz szerint nem más, mint az egységes világtörvény. 
Ennél a pontnál az ióniai bölcselő új fogalmat vezetett be a 
filozófiába, amelyet jóval később, s némileg más értelemben a 
keresztény teológia is átvett: a logosz fogalmát. A logosz őselv, vagy 
világtörvény, amely a történéseket irányítja a világban. Hérakleitosz 
a milétosziakhoz hasonlóan sokat foglalkozott a világ eredetének 
kérdésével, s véleménye szerint az az ősszubsztancia, amelyből vagy 
amely által a világ előállott, nem a víz, a levegő, de nem is az 


apeiron, hanem a tűz. A világ az őstűz által jött létre, amely az örök 
törvény által hol fellobban -ekkor keletkeznek a világok -, hol pedig 
kialszik - amikor is minden visszahullik a nemlétbe és 
megsemmisül. Hérakleitosz szerint a mi világunk is egy hatalmas és 
kivédhetetlen tűzözön által semmisül meg egyszer - amely 
elméletről nem kell! különösebben kifejtenünk, hogy milyen 
mértékben vág egybe mind az Ó-, mind az Újszövetség es- 
chatologiájával. (Talán csak zárójelben érdemes még 
megjegyeznünk, hogy a tűzözön-jövendölést évszázadokkal később 
a sztoikusok is felújították.) Koncepciójában ez az őstűz valamiféle 
ősenergia, amelynek az isteni és az emberi lélek is része. Ez 
irányítja a lét és a nemlét állapotainak váltakozásait, amiből 
lényegében levezethető a hérakleitoszi dialektika. Hérakleitosz 
szerint ugyanis minden fejlődés ellentétes erők poláris 
összjátékában megy végbe, vagyis minden földi létező, érzékelhető 
dolog , ellentétek egysége". Ilyen ellentét például a nappal és az 
éjszaka, a nyár és a tél, a teltségérzet és az éhség, a háború és a 
béke stb. 


Ez utóbbinak egyébként a jeles görög filozófus különleges 
jelentőséget tulajdonít, hiszen véleménye szerint ezen ellentétpár 
hiányában megállna a földi fejlődés: , A háború mindenek atyja és 
mindenek királya." Úgy is mondhatnánk, hogy a saját létéhez 
minden dolognak szüksége van a maga ellentétére, hiszen ez mint 
katalizátor vagy mint mozgatórugó van egyszersmind jelen. Eszerint 
az elfogyasztott étel ízét csak akkor tudjuk élvezni, ha éppen éhesek 
vagyunk, a pihenés akkor édes igazán, ha fáradtan pihenünk le, sőt 
még a jót is csak akkor tudjuk igazán értékelni, ha 
visszaemlékszünk arra, milyen volt a rossz. Ez tehát a hérakleitoszi 
dialektika - eredeti értelmében a kérdés-felelet formájú megvitatás 
művészetének - lényege, amelyet jóval később Hegel, sőt a 
marxizmus is továbbfejlesztett. 


Hérakleitosz gondolati síkon mintegy túllépve a görög sokisten- 
hiten, az egyetlen isten létezésébe vetett hit irányába haladt, noha a 
logosz fogalomnak ő még távolról sem adta meg a keresztény 
teológiában kimutatható - s az egyetlen élő Isten egyszülött Fiára 
alkalmazott - specifikus jelentést. Az ellentétek egységéről szóló 
tanítását Hegel, Marx és Nietzsche filozófiájának tárgyalásakor 
idézzük fel. 


I.2.5. Empedoklész filozófiája - a világegyetemben zajló nagy 
küzdelem lényegiségének megsejtése, és a fejlődéselmélet 
továbbfejlesztése 


Empedoklész, aki i. e. 490-ben született a szicíliai Akragaszban, 
egyszerre volt költő, orvos, politikus, vallástanító, filozófus, vagyis 
személyében egy valódi ókori polihisztort tisztelhetünk. 
Empedoklészt az utókor eklektikus gondolkodónak tartja, hiszen 
varázsa, illetőleg filozófiatörténeti jelentősége nem annyira 
eredetiségében rejlik, hanem sokkal inkább abban, hogy a megelőző 
rendszerekből származó gondolatokat egységes új egésszé volt képes 
összekapcsolni. Mindazonáltal bizonyos értelemben véve eredeti 
filozófusnak is mondhatjuk őt, hiszen noha a püthagoraszi 
lélekvándorlástan éppúgy felbukkan nála, mint a hérakleitoszi 
dialektikus gondolkodás bizonyos elemei, rendszerében jelentős 
újításokat is találhatunk. 


Fontos lépést tett a csak néhány évtizeddel később tevékenykedő 
atomisták (mechanikus materialisták) gondolkodásának irányába 
feltételezésével, mely szerint az arkhét nem önmagában véve a 
vízben, a levegőben, a földben vagy a tűzben vélte felfedezni, 
hanem ezeket négy elemnek tételezvén kimondta, hogy a világ 
létrejöttében mind a négynek egyformán szerepe volt. Az 
ősanyagból kiinduló régi természetfilozófia ezzel a , felismeréssel" 
csúcspontjára érkezett, és a későbbiekben veszített jelentőségéből. 


Empedoklész szerint a világ mozgatóereje nem más, mint a 
mindenkor és mindenben jelen lévő vonzás és taszítás, amelyet ő 
szeretetnek és gyűlöletnek nevezett. A szeretet és gyűlölet hatalma a 
világ fejlődésmenetében folyamatosan váltja egymást. A szeretet 
harmonikus, boldog egységbe tereli, míg a gyűlölet erőszakkal 
szétválasztja az elemeket. Ez az elmélet nagyon közel vitte 
Empedoklészt a bibliai iratokban is elénk tárulkozó hatalmas, 
kozmikus küzdelem mibenlétének megértéséhez, noha a filozófus az 
ismeretek ilyen mélységéig pusztán emberi következtetések 
levonásával nem juthatott el. Sőt az emberi logikára támaszkodás és 
az isteni tanítástól való elrugaszkodás bibliai szempontból nézve 
hihetetlen szellemi mélységekbe képes taszítani a bölcselet 

, szakavatott" művelőt is, vagy talán főként őket. 


Empedoklész ugyanis élete végén továbbfejlesztette a Hérakleitosz 


által néhány évtizeddel korábban megfogalmazott fejlődéselméletet, 
kiterjesztve azt a teljes élővilágra. Eszerint az élőlények keletkezése 
úgy történik, hogy először az alacsonyabb, majd a magasabb rendű 

szervezetek alakulnak ki, előbb a növények, majd az állatok, s végül 
az emberek. Ez az elmélet első pillantásra is mintegy megelőlegezte 


a közel két és fél évezreddel később elterjedésnek induló darwini 
evolúcióelméletet. 

A görög bölcselőről már életében az a hír járta, hogy istenné vált, 
amiben a legenda szerint ő maga sem kételkedett. Annak 
érdekében, hogy halála után nyoma se maradjon holttestének, az 
Etna kráterébe vetette magát. Nem volt azonban szerencséje, a 
vulkán meghiúsította szándékát: a kráter ugyan elnyelte a testet, de 
felszínre vetette a filozófus saruját. 


I.2.6. Az atomisták bölcselete - a materializmus és az Isten 
nélküli világ ókori hírnökei 


Az atomok mint elemi részecskék létezésének első megfogalmazói 
szintén a görögök voltak. Az úgynevezett atomelmélet korai 
,kidolgozása" különösképpen köthető két ókori bölcs, Leukipposz és 
Démokritosz nevéhez. 


Leukipposz tevékenységéről nagyon keveset tudunk, hiszen jobbára 
egyetlen rövid töredéke ismeretes: , Semmi sem történik vaktában, 
hanem minden értelmes okból és szükségszerűség folytán." Azonban 
bizonyosra vehető, hogy e rövidke gondolat szerzője volt az oksági 
törvény első megfogalmazója. Nagyon valószínűnek tűnik, hogy 
Leukipposz már az i. e. V század közepére kialakította sajátos 
atomelméletét, amelyet kiváló tanítványa, Démokritosz (i. e. 
470-361) - aki a hagyomány szerint 109 évet élt - zseniálisan 
beépített a saját rendszerébe. Az abdérai születésű filozófus 
hatalmas vagyont örökölt szüleitől, s ez lehetővé tette számára, 
hogy az akkor ismert világ majd minden szegletét bejárja: 
megfordult Egyiptomban, Perzsiában, sőt Indiában is. 


Végleg hazatérvén világ körüli útjairól, csendes magányosságba, 
egyfajta önkéntes száműzetésbe vonult vissza, vagyis több híres 
elődjével, illetve kortársával ellentétben nem hozott létre önálló 
filozófiai iskolát. A nyilvános vitáktól is távol tartotta magát, 
amelyek nem mentek ritkaságszámba akkoriban. 


Démokritosz mindazonáltal korának valódi polihisztora volt, hiszen 
pszichológiával, orvoslással, geográfiával, zenével, asztronómiával, 
anatómiával és filozófiával egyaránt foglalkozott. Parmenidésszel 
ellentétben ő a nem létezőt, vagyis az üres teret fennállónak fogadta 
el, de azt a gondolatot képtelen volt a magáévá tenni, hogy a 
semmiből keletkezés helytálló lenne, hiszen ezzel ellentmondott 
volna mestere véleményének, amely minden történés 
szükségszerűségét célozta meg. Démokritosz ezen feltételezésével - 
nyilvánvalóan tudtán kívül - ellentétbe került azzal a bibliai 
tanítással, amely szerint Isten mindent a semmiből (ex nihilo) 
teremtett. 


Leukipposz és Démokritosz szerint tehát a világ egyfajta teret 
betöltő Telítettből, a létezőből, másfelől egyfajta nem létező 
Uresből, a térből áll. 


Az a Telített azonban, amely létezik és betölti a teret, nem 
egységesként fogható fel, vagyis nem egy konkrét valami, hanem 
sokkal inkább számtalan parányi, ezért emberi szemmel nem 
látható elemi testből áll. Ezek belül nem üresek, így maradéktalanul 
képesek betölteni a rendelkezésükre álló minimális teret. Mivel 
azonban e parányi részecskék már nem oszthatók tovább, ezért 
atomoknak, vagyis oszthatatlanoknak nevezték el őket. Ezek az 
atomok változatlanok, egyszersmind elpusztíthatatlanok, anyaguk 
homogén, bár nagyságra és tömegre különbözhetnek. Minden 
összetett anyag ilyen oszthatatlan részecskék egyesüléséből jön 
létre, míg a pusztulás nem más, mint az anyag szétesése végtelen 
számú kis atomjaira. Az atomok folytonosan mozognak, egymásnak 
ütköznek, s vagy összekapcsolódnak, vagy pedig az ütközés 
következtében elpattannak egymástól. 


Tágabb körben gondolkodva ilyen módon keletkeznek a világok is - 
amelyből a miénken kívül több is lehet -, és ez a folyamat nem 
előfeltételezi teremtő és irányító szellem vagy istenség létét. Az 
atomisták e feltevésükből kiindulva vetették el Empedoklész , nagy 
küzdelem" tanát is, hiszen szerintük mindent a létezőben rejlő 
vastörvényszerűség irányít. 


Démokritosz az előbb ismertetett atomelméletet következetesen 
továbbvitte az anatómia területére is, azt tételezvén, hogy az ember 
teste és lelke is atomok megszámlálhatatlan sokaságából áll. A lélek 


maga nem más, mint egy testszerű, noha nagyon finom szerkezetű 
valami (vö. a hindu lélekfelfogással.) Amikor a test és a lélek 
atomjai kezdenek széthullani, az azt jelenti, hogy az addig létező 
személyiség a halál állapotába került. 


Láthatjuk tehát, hogy az ókor klasszikus materialista 
(anyagelvűségen alapuló) rendszerét az atomisták alkották meg, s 
mintául szolgált a később többször is felbukkanó hasonló rendszerek 
számára. Azt is mondhatjuk, hogy e rendszer hatása a mai ún. 
tudományos világképig tart, amely a világ keletkezésében nem ad 
helyet sem Istennek, sem pedig az általa véghezvitt céltudatos 
teremtésnek. A materialista eszmerendszer továbbfejlődéséről még 

szólunk a jegyzet későbbi fejezeteiben. 
I.2.7. Anaxagorasz filozófiája - núsz kontra politeizmus 


Az i. e. 500 körül a kis-ázsiai Klazomenaiban született Anaxagorasz 
nevét többek között azért is ki kell emelnünk az antik filozófia 
virágkorának tárgyalása előtt, mert ez a derék görög polgár 
honosította meg a filozófiai gondolkodást Athénban. Amint az 
eddigiekből valószínűleg kitűnt, az antik filozófia bölcsője érdekes 
módon nem Athén, hanem sokkal inkább az úgynevezett görög 
gyarmatövezet volt - egyszerűen azért, mert a megfelelő gazdasági 
és politikai feltételek e területeken voltak ideálisak a filozófia 
művelése számára. 


Athénban a demokrácia kibontakozásáig főleg a vallás területén 
hihetetlenül erős volt az ellenállás az új típusú gondolkodással 
szemben, s a szabadgondolkodókat az egyébként gyorsan fejlődő 
városállam száműzte területéről, vagy rosszabb esetben halálos 
ítéletet mondott ki rájuk. Az esetek többségében az istentelenség 
vádja állt a középpontban, s ezért várt élete alkonyán halál 
Anaxagoraszra éppúgy, mint valamivel később a már sokkal 
szélesebb körben ismert neves bölcselőre, Szókratészra. A különbség 
csak az volt, hogy míg Szókratész szembenézve a halállal, bátran 
kiitta a méregpoharat -hamarosan kiderül, hogy miért addig 
Anaxagorasz az utolsó pillanatban elmenekült a halálos ítélet 


végrehajtása elől, és számkivetésben halt meg. 


Van azonban egy másik oka is annak, amiért Anaxagorasz neve 
érdekes lehet számunkra. A filozófiatörténetben ugyanis ő vezette 


be az ún. núsz fogalmát, ami nem más, mint egy gondolkodó, 
ésszerű és mindenható, mindamellett személytelen szellem. Ez a 
szellem kizárólag önmagától létezik, a létező dolgok között a 
legfinomabb és legtisztább, viszont nem vegyül semmivel. Ez a 
szellem, mint amolyan , első mozgató", a világ keletkezésének 
kezdetén egy lökést adott ahhoz, hogy a teljes káoszból tökéletes 
célszerűséggel áthatott kozmosz jöjjön létre, csakhogy a görög 
bölcselő szerint ezzel a núsz szerepe véget is ért, hiszen a rendezetté 
vált világ fenntartásában már nem vesz részt. Úgy is mondhatnánk 
tehát, hogy Anaxagorasz egy nagyon fontos lépést tett meg a 
többistenhittel (politeizmus) szemben a monoteizmus (egyistenhit) 
irányába, csakhogy az általa felfedezett isten egyrészt nem egy 
személyes Isten, hanem inkább csak egy személytelen isteni erő 
(lásd: gnoszticizmus). S mivel ráadásul ez az erő pusztán a fennálló 
világ megalkotásáért felelős, de annak fenntartásáért már nem, így 
ezen a ponton szoros eszmei rokonságot fedezhetünk fel a XVII- 
XVIII. századi filozófiában, illetve teológiában kibontakozó deista 
irányzattal (lásd: Descartes). 


A vallási tradíció által isteni rangra emelt Napot Anaxagorasz 
mindössze izzó kőtömegként határozta meg, s emberi butaságnak 
titulálta a - bibliai szempontból teremtettnek mondható - dolgok, 
tárgyak, égitestek stb. kultikus tiszteletét. Vádlói e tekintetben 
látták leginkább igazolni magukat az istentelenség vádjának 
kijelentésekor. 


I.3. Az antik filozófia virágkora 


Az antik filozófia virágkora lényegileg szorosan összekapcsolódik 
Athén gazdasági-kulturális felemelkedésével (i. e. V sz.), amikor a 
görög bölcselet súlypontja a gyarmatosított területekről a későbbi 
déloszi szövetség központjába helyeződött át. A filozófia ezen új 
szakaszát nem véletlenül nevezik attikai bölcseletnek. Minek is 
köszönhető ez a változás? A magyarázat az adott kor 
katonapolitikai fejleményeiben keresendő. A görögöknek az i. e. 
500-449 közé eső időszakban többször is meg kellett küzdeniük a 
perzsákkal, a puszta életben maradásukért. A védekezés ugyan 
egyfelől sikeresnek volt mondható, de a korábban gazdaságilag és 
szellemileg egyaránt oly fejlett kis-ázsiai görög kereskedő 
gyarmatvárosok (jón városállamok) perzsa fennhatóság alá kerültek. 


Ennek következtében az európai görögség szerepe felértékelődött. 
Új kereskedelmi lehetőségekre, útvonalakra volt szükség, s ezek 
kialakításában igen nagy szerepet vállalt a méreteiben jelentős, de a 
korábbi időszakban ilyen téren erősen háttérbe szoruló Athén. A 
szellemi és politikai középponttá váló városállamban hamarosan 
jólét köszöntött be, a vezető réteg köreiben gazdagság és luxus is, s 
ezzel együtt igény a magasabb műveltségre. A térségben tehát - 
némi késéssel - ekkor játszódtak le azok a folyamatok, amelyek 
valamivel korábban már részben végbementek a kis-ázsiai és dél- 
itáliai gyarmatvárosokban. A fennálló politikai rendszer - királyság, 
majd arisztokratikus köztársaság - ekkor már komoly gátjává vált a 
további fejlődésnek, hiszen a gazdasági és technikai haladásnak 
értelemszerűen maga után kell vonnia a politikai berendezkedés 
átalakulását is. (Ne felejtsük el, hogy a kereskedelem felvirágzása 
révén nem az arisztokrácia, hanem a kereskedő réteg jutott busás 
haszonhoz, s ez a réteg növekvő gazdasági súlyánál fogva egyre 
határozottabban követelte a közügyekbe való beleszólás 
lehetőségét.) Létrejött a demokratikus alkotmány, amely szerint 
minden szabad embernek joga van irányítani a városállam életét, s 
ezen keresztül a saját sorsát. A vezetői posztok betöltése ettől 
kezdve már nem a születési előjogokon múlott, hanem sokkal 
inkább a személyes ambíción, tehetségen és képzettségen. A 
népgyűlések alkalmával, vagy a bírósági tárgyalásokon 
nyilvánvalóan azok voltak előnyösebb helyzetben, akik 
szándékaikat érthetőbben tudták közölni, illetve az általuk képviselt 
réteg érdekeit talpraesettebben védelmezték. Ma úgy mondanánk, 
hogy ők voltak képesek a saját korukban karriert csinálni. A 
szónoklattan (retorika) művészete egy bizonyos mértékig tanulható, 
s mivel erre érthető módon óriási volt az igény, hamarosan 
vállalkozó szellemű , oktatók?" jelentek meg a közélet porondján, 
akik nem csekély összegért vállalták, hogy tanítványaikat beavatják 
a fennkölt és meggyőző beszédstílus rejtelmeibe. Ők voltak a 
szofisták. 


1.3.1. A szofisztika - minden relatív és , minden dolognak 
mértéke az ember" 


A görög szophisztai kifejezés jelentése: a bölcsesség tanítói. A szofisták 
nevükhöz méltóan olyan vándortanítók voltak, akik városról 
városra járva pénzért végezték oktatómunkájukat görög földön. 


Nem mondhatjuk, hogy ők kizárólag filozófusok lettek volna, hiszen 
a matematika, a geográfia és a különböző művészeti irányzatok 
mellett olyan gyakorlati ismereteket is tanítottak, amelyek 
elengedhetetlenek voltak a megváltozott viszonyok között. 
Elsősorban a kifogástalan szónoklás tudományának jeles 
szakértőiként - kellő díjazás fejében -bárkit hajlandóak voltak 
tanítani a meggyőző, illetve hatásos érvelés mibenlétére. 
Hamarosan azonban a szofisztika művelői sokak által megvetés 
tárgyává lettek, hiszen a görögök lenézték az ilyen jellegű 
pénzkeresetet. Mindamellett a saját gondolkodásuk is egyre 

, szélsőségesebb? irányba tolódott, hiszen széles körű műveltségük a 
művészetek, a bölcselet és a vallás terén oda vezetett, hogy 
kételkedni kezdtek az objektív megismerés lehetőségében. Ha 
viszont nincs objektív mérték annak eldöntésére, hogy kinek van 
igaza egy bizonyos kérdésben, akkor az lesz a fontos, hogy ki mit 
tart igaznak, vagyis ki tudja a legügyesebben érvényre juttatni a 
saját igazát. Mivel ez a fajta gondolkodás a szofisztika művelőinek 
körében hamarosan átterjedt az etika területére is, objektív mérték, 
illetve igazságtudat hiányában egyre kevésbé számított, hogy mi 
erkölcsös és mi nem, hanem csak az, hogy az ember mit tart annak. 
A retorika egyetlen célja ily módon már valóban pusztán az elvtelen 
meggyőzés lett, függetlenül attól, hogy a mondandó lényege igaz 
vagy hamis. 


A szofisták tulajdonképpen sohasem alkottak összefüggő filozófiai 
iskolát, hiszen vándortanítóként, egymástól függetlenül 
tevékenykedtek, ami így persze tanításbeli különbségekhez is 
vezethetett. Az alapvető hozzáállás tekintetében azonban nem volt 
lényegi különbség közöttük. Kissé sarkosítva azt is mondhatnánk, 
hogy ők voltak a görögség , ügyvédtanárai", hiszen busás haszon 
reményében végül már főként azt tanították, hogyan tudja 
megvédeni magát egy bírósági tárgyaláson a vagyonnal rendelkező 
vádlott. 


A talán leghíresebb szofista gondolkodó az abdérai Prótagorasz volt 
(i. e. 480-410). Tőle származik a híres mondás: , Minden dolognak 
mértéke az ember, a létezőknek is, amint vannak, és a nem 
létezőknek is, amint nincsenek." Ez a gondolat kiválóan tükrözi a 
szofisták szemléletét (relativizmus), amelyről mindeddig szó volt. 
Az igazságot tehát nem tételezhetjük abszolútnak, csakis relatívnak, 


sem objektívnak, kizárólag szubjektívnak. Prótagorasz híres 
gondolatában azonban még ennél is , több" van. Hiszen az abdérai 
filozófus nemcsak azt mondta, hogy az emberiség törvényt szabhat 
önmagának - hiszen ezzel legfeljebb az isteni törvényadás 
lehetőségét tagadná -, hanem azt, hogy az egyes ember, az 
individuum is szabhat mértéket önmagának. Vagyis jó az, amit én 
adott esetben jónak tartok - akár a gyilkosság is -, és terveim 
végrehajtásába, legyenek jók vagy gonoszak, senkinek nincs joga 
beleavatkozni, vagy ítéletet mondani felettük. 

Prótagorasz szkepszise a morál területéről a vallásbölcseletére is 
gyorsan átterjedt, amin a szoros összefüggés miatt nincs okunk 
csodálkozni. Másik híres gondolata szerint ugyanis , az istenekről 
sem azt nem tudjuk, hogy léteznek, sem azt, hogy nem léteznek, az 
igazság kiderítéséhez a dolog túl bonyolult, életünk pedig túl 
rövid". 


Ez a kijelentés a korabeli Athénban nagyon súlyos volt, s meg is lett 
a következménye: Prótagoraszt istentelenséggel vádolták meg, és 
száműzték a városállamból. Kortársa, a szicíliai születésű Gorgiasz 
(i. e. 483-375) azonban még nála is mélyebbre került a kételkedés 
örvényében, hiszen dialektikus úton azt próbálta meg bizonyítani, 
hogy egyrészt semmi sem létezik, ha valami mégis létezne, az nem 
lenne megismerhető, ha pedig valamilyen módon megismerhető is 
lenne, az a megismerés nem lenne közölhető. A szkepszis ennél 
tovább már aligha fokozható, ezért érdekes, hogy a tulajdonképpen 
reményét vesztett Gorgiasz a hagyomány szerint éppúgy 109 évet 
élt, mint az atomista Démokritosz. 


I.3.2. Szókratész (i. e. 470-399) 


Az antik filozófia virágkorának első igazán jelentős filozófusa 
Szókratész, aki Athénban született, s apja kőfaragó, anyja 
bábaasszony volt. Az ifjú bölcselő nagyon hamar elhagyta apjától 
tanult mesterségét, méghozzá annak érdekében, hogy teljesen a 
tanítói tevékenységnek szentelhesse életét. Elhatározásának 
lényegileg úgy szerzett érvényt, hogy szegényes öltözékében nap 
mint nap járta Athén utcáit, és bármilyen őszinte érdeklődőt 
hajlandó volt tanítani, legyen az gazdag vagy szegény. Tanítványi 
körét jobbára a város vezető családjaiból származó ifjak alkották, de 
a szofistákkal ellentétben ő semmilyen pénzösszeget nem volt 


hajlandó elfogadni senkitől. Mindennapi megélhetéséről tanítványai 
és barátai gondoskodtak, de ez nagyon szerény életkörülményeket 
jelentett. Sokszor elment az úgynevezett gümnaszionokba is, ahol az 
edzések, tornagyakorlatok szünetében az ifjakkal beszélgetett. 
Gyakran elhívta őket az Athént övező erdőség ligeteibe, és ezeken a 
helyeken alakult ki az a szókratészi iskola, melynek később Platón 
vetette meg intézményes alapját az Akadémiában, amely az emberi 
történelem egyik leghosszabban fennmaradt iskolája volt (i. e. IV-i. 
sz. VI. sz.). 


Szókratész a tanításnak egy mindaddig egyedülálló formáját - ha 
úgy tetszik, újfajta módszerét - dolgozta ki, amelynek alapja nem 
más, mint a beszélgetés. A bölcselő úton-útfélen megszólított 
embereket, nemtől, rangtól, vagyoni helyzettől függetlenül, és a 
beszélgetés módszerével, egyfajta kérdés-felelet játékkal tanította 
őket, miközben ők észre sem vették, hogy eközben mennyit 
tanulnak. Szókratész rendszerint egy teljesen ártatlannak tűnő - 
vagy éppen látszólag teljesen érdektelen - kérdéssel indított, 
amelyre a kérdezettek többsége megpróbált felelni. A kérdező ezt 
követően egyre inkább alapvető filozófiai kérdések megtárgyalására 
terelte a beszélgetés menetét, például az etikára, ismeretelméletre, 
illetve ezekhez hasonló problematikus területekre. Szókratész célja 
mindezzel az volt, hogy hallgatói ne ahagyományos módon 
tanuljanak, ami szerinte nem eléggé hatékony - ti. a tanuló kérdez, 
a tanító pedig válaszol -, hanem ezzel ellentétben az egyre mélyebb 
elgondolkodásra igényt tartó kérdésekre válaszolva a hallgató maga 
érezze meg, hogy a saját tudása távolról sem kellően elmélyült, 
vagyis felületes. Ennél a belülről fakadó felismerésnél pedig a mai 
napig sem létezik hatékonyabb oktatói módszer. 


Ezt a metodikát nevezte az athéni bölcselő bábáskodásnak, s az 
elnevezéssel arra utalt, hogy a tanító ily módon lényegében úgy 

, húzza ki" a nehezen megszülető válaszokat az emberekből, amint a 
szülő anya kisgyermekét segíti világra a bábaasszony. E hasonlat 
megfogalmazásához nagy valószínűséggel a filozófus édesanyjának 
hivatása adta az ihletet. 


Szókratész egész életében úgy érezte - s ezt állítólag kifejezésre is 
juttatta -, hogy ő maga is nagyon keveset tudó, de az igazságot 
annál mélyebben kereső ember. Mélyen vallásos volt, s szerinte az 


élet csak akkor értékes, ha nemes, vagyis az ember erkölcsösen élve 
törekszik a szépre és jóra. Feltételezte, hogy benne is egy bizonyos 
belső hang munkálkodik, amelyet daimonionnak, vagyis isteninek 
nevezett, s ez nem más, mint a lelkiismeret Isten által sugallt 
hangja. A különféle igaztalan cselekedetektől csakis ez képes 
visszatartani az embert. Szókratész mélységesen emberszerető volt - 
nevét évezredek óta Jézus neve mellett emlegetik és maximálisan 
hitt abban, hogy az ember gondolkodása igenis képes megváltozni, 
ha kap egy kis külső segítséget. Az embereket meg tehet és a 
lehetőségekhez mérten meg is kell tanítani - nyilván nem erőszakkal 
- az erényes életre, amely a javukat fogja szolgálni. Az emberiség 
jelentős része lelkileg vak, de ők is bizonyára keresni fogják az 
erkölcsi eszményt, ha valaki felnyitja szemüket az igazi tudás 
átadása által, amely végül is önkéntes belátásra készteti őket. E 
kiemelkedő görög tanítóban tehát nagy nevelő egyéniséget is 
tisztelhetünk, akitől sajnos semmilyen forrásanyagunk nem maradt 
fenn, s amit róla, illetve nézeteiről tudunk, az leghűségesebb 
tanítványa, Platón tolmácsolásában maradt ránk. Sokszor nem is 
lehet hitelt érdemlően megállapítani, hogy adott esetben melyik 
gondolat származik Szókratésztól és melyik a munkásságában 
semmivel sem kevésbé jelentős tanítványtól, de talán nem is ez a 
fontos, hiszen alapvetően ugyanazt az eszmeiséget képviselték. 


Platón a Phaidón és a Kritón című műveiben írja le - igen 
megrendítő módon - Szókratész halálának körülményeit. Az idős 
filozófust istentelenség koholt vádjával állították bíróság elé, és - 
bátor védőbeszédét figyelemre sem méltatva - hitetlenségéért 
halálbüntetést szabtak ki rá. Az ítélet szerint méregpoharat kellett 
kiinnia. Barátai mindent elkövettek megmentése érdekében, s még a 
megszöktetés lehetőségét is felkínálták számára, de ő ebből éppúgy 
nem kért, mint ahogyan a kegyelemből sem. Hetvenévesen már nem 
látta sok értelmét annak, hogy elhagyja szeretett városát és 
hátralevő napjait valahol távol, száműzetésben élje le. Sorsa elől 
sem akart elmenekülni, ezért derűsen, a haláltól látszólag nem 
félve, teljes nyugalommal az arcán itta ki a méregpoharat - 
miközben az őt körbeálló barátai keservesen sírtak -, és hamarosan 
meghalt. 


Az istentelenség vádja csak annyiban volt igaz, hogy az idős 
filozófus valóban nem hitt már a hagyományos olimposzi - 


politeista -istenképben és a görög mitológia meseszem 
kuszaságában. Ő már egy olyan daimonionról beszélt, aki a 
lelkiismeret húrjait pengetve szól az emberhez, vagyis egy 
személyes Istenről. A többistenhitet tehát tarthatatlannak vallotta, 
amit az akkori Athén még nem tudván befogadni, halálra ítélte őt. 
Szókratész hatalmas felismerését azonban igen sajnálatos módon 
homályosítja el az a tény - mint arról szinte majd minden 
preszókratikus esetén megemlékeztünk hogy az ő gondolkodása sem 
volt teljesen mentes az emberi okoskodástól, s így nem kerülhetett 
nagyobb mértékben a Szentlélek vezetése alá. Talán e ténynek 
,köszönhető", hogy a jeles athéni bölcselő sem jutott el a test és 
lélek kapcsolatáról szóló isteni kinyilatkoztatás szintjéig, és sajnos 
továbbhaladt a bakkhoszi, orfikus és püthagoreus eszmei vonalon. A 
határozott bibliai tanítással szemben azt vallotta ugyanis -amely 
tanítás aztán Platónnál még markánsabb jelleget öltött -, hogy a 
lélek a testtől teljesen független létező, s a test halála után 
kiszabadulva börtönéből, képes az önálló, sőt az addiginál sokkal 
magasabb rendű életre. Ezen elméletbe vetett erős hitének 
tulajdonítható javarészt - s ennek állítólag ő maga is hangot adott -, 
hogy a méregpohár kiivásakor nem félt, arca derűs volt, és egy 
boldogabb, földöntúli életben reménykedve várta a halált. 


I.3.3. Platón (i. e. 427-347) 


Platón Athén egyik vezető családjának sarjaként látta meg a 
napvilágot, vagyis sokkal jobb körülmények között nőhetett fel, 
mint egyszerű családból származó mestere. Húszéves volt, amikor 
először találkozott Szókratésszal, és mintegy nyolc esztendőn 
keresztül volt a tanítványa. Az idős filozófus halála Platónban igen 
mély nyomokat hagyott, ezért hamarosan szülővárosának is hátat 
fordítva Megarába, majd Egyiptomba ment, ahol a keleti 
vallásossággal és az ottani papi rend működésével ismerkedett meg. 
Nem kizárt, hogy Indiában is megfordult. Negyvenesztendős volt, 
amikor szülővárosába visszatérve, egy Athén melletti erdőség 
ligetében megalapította saját filozófiai iskoláját, amelyet az utókor 
,platóni akadémia? néven ismer. Élete hátralévő részében, vagyis 
több mint negyven éven keresztül tanította itt -ingyen - a hallgatóit, 
mígnem nyolcvanesztendős korában elhunyt. 


Platón tulajdonképpen - minden valószínűség szerint Szókratész 


hatására - már fiatal korától kezdve hevesen támadta a szofisták 
filozófiáját. Szerinte a szofisták tévedése abban az alapvető 
állításukban rejlik, miszerint , minden dolog mértéke az ember". 
Platón szerint az ilyesfajta tanítás kiemelten káros az emberiség 
erkölcsiségére nézve, hiszen e kijelentés egyenesen szétrombolja a 
tudás és erkölcsiség alapjait. Addig a pontig ugyan tökéletesen 
egyetértett a szofistákkal, hogy valóban úgy tűnik, a megismerés és 
az erény eddigi elméletei fogyatékosak, illetőleg a gondolkodásnak 
és a cselekvésnek nincs általánosan kötelező mértéke. Platón 
azonban úgy vélte, a megoldás nem abban van, hogy mindenki azt 
teheti, amit jónak lát, hanem abban, hogy éppen erre a kérdésre kell 
megoldást találni, méghozzá a filozófiai gondolkodás segítségével. 
Platón tanítása szerint a filozófia feladata pontosan abban áll, hogy 
képes elénk tárni: az emberiség megtalálhatja azt az általánosan 
érvényes zsinórmértéket, amely megmutatja számára az erkölcsös és 
ily módon jó élet mibenlétét. A gondolkodás és cselekvés mértéke 
az örök eszmékben adva vannak számunkra, s ezt a mértéket mi is 
képesek lehetünk megragadni a helyes elmélkedés segítségével. 


Platón szerint ezek az örök eszmék alkotják a tulajdonképpeni 
valóságot, az igazi realitást. Az a földi környezet pedig, amelyet 
érzékszerveink segítségével érzékelni tudunk, lényegében pusztán 
árnyak, valahol a földi világon kívül található örök eszmék - vagy 
ha úgy tetszik: ideák - leképezései. Kimondhatjuk, hogy summázva 
e gondolatsor alkotja Platón úgynevezett eszme-, illetve ideatanát. 
Nem tudjuk azonban, hogy a nevezett ideák világán Platón talán az 
isteni világot értette, vagy valami mást, de az biztos, hogy olyan 
létformát, amely felette áll a miénknek, és teljes tökéletesség 
jellemzi. Gondolhatunk valamiféle összecsengésre azzal az isteni 
kijelentéssel, amely szerint Mózesnek és segítőinek a Szenthelyen 
mindent a mennyei minta szerint kellett megformálniuk (vö. Zsid. 
8:5; 9:23). 


Ezt a tanítást ugyanakkor csak az a személy értheti meg - avagy 
emelkedhet fel az eszmék megismeréséig -, aki filozófiai ösztönnel 
rendelkezik. A megismeréshez szükséges ösztönt nevezte Platón 
erósznak, amely szó eredetileg a szerelmet (nemi ösztönt) jelölte a 
görög nyelvben. Nála azonban az erósz kibővített értelmet kapott, 
és maga a szerelmi vágy az erósz legalacsonyabb fokává lépett 
vissza. Ez ugyanakkor nem azt jelenti, mintha a szókratészi 


tanítvány értéktelennek tartotta volna a testi szerelmet - a , plátói 
szerelem" helytelen értelmezése tehát egyszerű félreértésen alapszik 
-, hanem azt, hogy Platón szerint megengedhetetlen hiba a testet 
jobban szeretni, mint a lelket. Erósz lett minden olyan törekvés, amely 
az érzékitől a szellemihez való eljutást segítette elő. Nem volt ez más, 
mint a halandó ember feltörő vágyakozása a halhatatlanságba 
emelkedés után, sőt egyszersmind annak vágya, hogy másokban is 
felébressze ezt az ösztönt. Platón szerint a filozófia ösztönét éleszti a 
széppel való foglalkozás minden formája, így például a zene, amely 
a filozofikus gondolkodás elkezdésére ösztönzi az embert, vagy a 
matematika, amely az érzékitől való eltávolodás és a tiszta formák 
szemlélésének képességét segíti elő. 


Az örök eszmék vagy ideák tehát valahol a mindenségben léteznek - 
talán mint a földön létező tárgyak kicsinyített másai, illetőleg azok 
valamiféle ősképei -, és valahogyan, valami különös erő hatására 
leképeződnek az anyagba, vagyis megjelenítődnek a szemeink előtt. 
Ezt a lényegileg egyfajta dualizmuson alapuló folyamatot azonban 
Platón sem tudta kellőképpen megmagyarázni, s mint ilyenkor 
általában, ő is a mítosz formájában való megfogalmazás mellett 

döntött. Erről szól a Timmosz című írása. 


A két világ közötti kapcsolat mibenlétének tisztázását 
magyarázandó Platón a kettő között közvetítő, illetőleg felettük álló 
elvet egy személyes istenséggel vagy egy világlélekkel azonosította, 
tehát mesteréhez hasonlóan ő sem volt már képes maradéktalanul 
hinni a politeizmus helyénvalóságában. 


Platón antropológiája szintén nagyon érdekes, és szoros 
összefüggésben áll eszme- vagy ideatanával. Az emberi lelket 
éppúgy halhatatlannak feltételezte, mint Szókratész, ha pedig ez így 
van - gondolta -, akkor a lélek életideje örök, és nagyon sok olyan 
emlékanyaggal rendelkezhet, amelyről nekünk nincs tudomásunk. A 
halál után a test börtönéből kiszabadult lélek a fényes isteni világba 
kerül, és mindent megtud, mindent megtanul. Amikor viszont ismét 
a testbe kerül, egyfajta emlékezetkihagyás áll be nála (amnézis). A 
mi megismerésünk tulajdonképpen nem más, mint visszaemlékezés 
(anamnézis) azokra az isteni világban egyszer már megismert 
dolgokra, amelyeket testbe kerülve elfelejtettünk. A kutatás és a 
tanulás tehát maga a visszaemlékezés, illetőleg annak folyamata. E 


gondolatok alapján logikusan feltételezhetjük, hogy Platónra 
nagyon erős hatást tehetett az indiai filozófia és vallásosság, 
amelynek nyugati átvétele nála nyert először ilyen mértékben 
kidolgozott jelleget. 


Platón etikája mindezekkel összefüggésben szintén a szókratészi 
bölcselet továbbfejlesztésén alapszik, amennyiben az emberi élet 
értelmét ő is a legfőbb jó keresésében, megtalálásában és 
birtoklásában határozta meg. Az ember viszont csak akkor tudja 
megtalálni a legfőbb jót, és tud ezáltal jó - értsd: erkölcsös - életet 
élni, ha képes felemelkedni az érzék feletti világba a test és az 
érzékiség bilincséből. Mivel a látható földi dolgok mind képmásai a 
fenti láthatatlanoknak, ezért különösen a művészetek - mint 
legtökéletesebb leképezések -segédeszközül szolgálhatnak az eszmék 
megragadásához. 


Platón szerint az emberi lélek három részre tagolódik: 
gondolkodásra, akaratra és vágyra. A gondolkodás székhelye a 
fejben van, az érzésé, illetve akaraté a mellben, a vágyé pedig az 
altestben. Igazából azonban a gondolkodás, illetve az ész az, ami 
halhatatlan alkotórésze a léleknek, amely a testbe belépve a többi 
alkotórésszel összekapcsolódik. E koncepciónak megfelelően épül fel 
a görög bölcselő erénytana is, hiszen az általános erényfogalmat 
három plusz egy kardinális erényre bontotta fel, s ezek szerinte 
megfeleltethetők a lélek alkotórészeinek. E négy erény a bölcsesség, 
bátorság, megfontoltság (értsd: józan önmérséklet, ill. 
kiegyensúlyozottság), valamint az igazságosság, amely az előző 
hármat mintegy áthatja. 


Amennyiben az ember képes szert tenni ezekre a 
jellemtulajdonságokra, úgy valóban erkölcsös, vagyis minden 
szempontból nézve jó, örömteli életet élhet. 


Platón azonban nemcsak az egyén, hanem a közösség életével is 
kiemelten foglalkozott. Az Állam (Politeci) és a Törvények (Nómoi) 
című műveiben fejtette ki részletesen gondolatait arról, hogyan 
élhet az egyén mellett a közösség is jó életet. A platóni 
államelmélet kulcsszava maga a polisz, amely kifejezésből 
származik a mi politika szavunk. A jeles filozófus, miután kidolgozta 
az individuális erkölcstant, hamar felismerte, hogy az erkölcsi élet 
elképzelhető legmagasabb formája nem egyéb, mint a közösség 


erkölcsös élete egy jó államban. 


A mű elején Platón vizsgálat tárgyává teszi az összes létező 
államformát, és igyekszik feltárni azok gyengeségeit, illetve hibáit. 
Az oligarchia vagyonbecslésen alapuló államforma, amelyben a 
gazdagok vezetnek, a szegényeknek pedig ebben semmilyen 
szerepük nincs. Ez az államforma tehát távolról sem ideális. Az 
oligarchiát forradalom útján többnyire a demokrácia válthatja fel, 
amely államforma csak látszólag ideálisabb az előzőnél. Igaz ugyan, 
hogy ebben a szegények is hatalomhoz juthatnak, de a túl nagy 
szabadság, a korlátlanság káoszt idézhet elő, vagyis könnyen 
elharapózhat a féktelenség, és megkezdődik az általános bomlás. 
Amikor valaki - képességének vagy erejének felhasználásával - 
önhatalmúlag akar szándékának érvényt szerezni, akkor alakul ki a 
tirannus intézménye, más néven a zsarnokuralom. Platón szerint az 
út ehhez a népvezéri tisztségen keresztül vezet, de később, amikor a 
népvezér belekóstol a hatalomba, megittasulván tőle vérszemet kap 
majd, mint a vadállat. Ez az államforma tehát még rosszabb, mint 


az előző kettő. 


E felismerésekből kiindulva vázolta fel Platón az ideális vagy 
eszményi állam mibenlétét, anelynek működése leegyszerűsítve a 
következő: Az állam ideális működése érdekében három alapvető 
feltételt kell összehangoltan működtetni, vagyis biztosítani a 
folyamatos élelmiszer-utánpótlást, a terület állandó védelmét, 
valamint az ésszerű vezetést. Ez az elképzelés megfelel az emberi 
lélek hármas összetételének, ti. a vágynak, az akaratnak és az 
észnek. 


2. 


A jól működő állam tehát hármas funkciót lát el, s az ezzel járó 
feladatok végzésében három kijelölt , kaszt", avagy , rend"? vesz 
részt: a kézművesek (démiurgoszok), az , őrök" vagy harcosok, és az 
uralkodók rendje. Mivel az egyes embert az ész kormányozza, ennek 
így kell lennie az államon belül is. Ám felmerülhet a jogos kérdés, 
hogy miként lehet megtalálni a kormányzásra hivatott személyeket? 
Platón válasza erre cseppet sem bonyolult: kiválasztás útján. Ennek 
lényege, hogy az állam minden egyes megszületett gyermeknek - 
származástól függetlenül - esélyt ad a művelődésre már kicsiny 
kortól fogva. Ebben az időszakban még a testedzésnek és a zenének 
kellene kiemelkedő szerepet szánni, hiszen az első a testet, a 


második pedig a lelket fejleszti, harmonizálja. A számolás és a 
dialektika tudománya ezekhez társul a későbbiekben, mígnem a 
huszadik életév betöltésekor egy nagyon szigorú rostavizsgán kell 
átesniük a jelölteknek. A bennmaradok további tíz esztendőn 
keresztül tanulnak, ezt újabb vizsga és öt év filozófiai képzés követi. 
A hosszú elméleti felkészítés után mintegy tizenöt év gyakorlati idő 
következik, amelynek révén az ilyen szintre eljutott ötvenévesek 
elvileg már teljesen alkalmasak az állam vezetésére, hiszen 
rendkívül jól képzettek, és mentesek minden lelki torzulástól 
(becsvágy, részrehajlás, megvesztegethetőség stb.). Az államot tehát 
csak nagyon művelt és sokat tapasztalt filozófusok vezethetik a 
platóni koncepció szerint. 


Platón már származásánál fogva is közel állt az arisztokrata 
állameszményhez, és az általa felvázolt ideális államban szintén a 
legjobbak, a , filozófus királyok" uralkodnának. Ez az arisztokrácia 
mégis más, mint a történelem során megszokott, hiszen ez a 
rendszer egyszersmind a legtökéletesebb demokrácia is lenne, ahol 
nincs örökölt előjog, és mindenkinek egyenlő mértékben adatik meg 
a legmagasabb tisztségek betöltésének lehetősége. 


A harcosok ugyanilyen válogatás után tölthetik be fontos 
tisztségüket, vagyis láthatják el az állam védelmét. Nem lehet 
azonban sem magánvagyonuk - nehogy elkényelmesedjenek -, sem 
házastársuk -nehogy elvonja figyelmüket a család. Nekik külön 
közösségekben kell élniük, közös asszonyokkal és közös 
gyermekekkel, ahol sem a szülő nem ismerheti a gyermekét, sem a 
gyermek a szüleit. Ezenfelül a legkiválóbb férfiaknak és nőknek 
minél gyakrabban kell házaséletet élniük, míg a házasságkötések 
számának meghatározása a filozófusokból álló vezető elit feladata. 
A dolgozók ugyanakkor rendelkezhetnek magánvagyonnal, de nem 
rendelkezhetnek semmilyen politikai befolyással. 


Talán e rövid ismertetésből is világossá válik, hogy Platón 
ideálisnak beállított állameszménye - amelynek szigorú 
racionalitásán egyébként idős korában nagymértékben enyhített - 
emberidegenségéből adódóan pusztán utópia. A filozófiatörténet 
során sokan igen hevesen bírálták koncepcióját, nem alaptalanul 
állítva, hogy Platón alábecsülte az emberben lappangó hírvágyat és 
a természetes ösztönöket. Az olyan államban, ahol az anyáktól 


elveszik a gyermekeiket, szülők és utódok soha meg nem ismerhetik 
egymást, és mindenkinek kijelölt helye, valamint feladata van az 
adott , kasztban", nem öröm az élet, hanem monoton, gépies. Platón 
utópikus állameszményéről a neves tanítvány, Arisztotelész is csak 
annyit mondott, hogy azt és még sok mást is újra kell majd 
gondolnia az utókornak. A neves görög bölcselő látszólagos 

, naivitásán" azonban nincs okunk megbotránkozni, hiszen 
ideálisnak vélt államával ő valóban a lehető legtökéletesebb 
társadalmi berendezkedést kívánta megvalósítani. Alapvetően jó 
szándék vezette, hiszen éppúgy hitt az emberi történelemben 
létrehozható tökéletes államban, mint abban, hogy a belátás 
(fronészisz) elvezetheti az embert a bölcsen vezetett élet 
eszményéhez. Szerinte -éppúgy, mint ahogyan ezt Szókratésznél is 
megállapíthattuk - az egyéni életben a legnagyobb érték nem a pénz 
és a hatalom, hanem a bölcsesség, s ezért fontos, hogy az államot is 
a bölcsek vezessék. Egyedül Jézus fellépése tette határozottan 
egyértelművé, hogy ezen a világon. Isten országa nem építhető fel 
mindenki számára, hanem csak egyes emberek szívében virágzik föl 
a szeretet és az igazság uralmának kívánása, hogy majd az 
örökkévaló életben, az újjáteremtett Földön valósuljon meg Isten 
országa. Platón azonban erről a kinyilatkoztatás ismeretének 
hiányában nem szerezhetett tudomást. Különösen figyelemreméltó 
lehet azonban számunkra, hogy Platón híres Hetedik episztolájában 
(levelében) - amely az Állam és a Törvények mellett a talán 
legismertebb időskori írása - a történelem menete során időben egy 
mást követő államalakulatokat úgy mutatja be, mint nagy erejű 
vadállatokat. Érdekes összecsengést figyelhetünk itt meg Dániel 
könyvének 7. és 8. fejezeteivel, valamint a Jelenések könyve 
hasonló vonatkozásújelképeivel (13., 14., 16., 17-20. fej.). 


A platóni rendszerről mintegy összegzésként azt mondhatjuk, hogy 
ez az életmű lényegében összefoglalja az addigi görög filozófiát, sőt 
bizonyos értelemben annak csúcspontját is jelenti. Platón az emberi 
bölcselet történetének a mai napig egyik legkiválóbb alakja, aki 
több ponton is közel jutott az írott bibliai kinyilatkoztatások 
szintjéhez, és van okunk feltételezni, hogy ha módjában állt volna 
azokat megismerni, akkor alázatával, az igazságra örökké éhes 
természetével, kifinomult és éles logikájával bizonyára olyan 
értőjévé válhatott volna az írásoknak, mint a bölcs Pál apostol. 
Filozófiájában minden korábbi elmélet úgy kereszteződik, mint 


valami gyújtópontban. Platón sok mindent vett át mesterétől, 
Szókratésztől, de a legnagyobb hatást mégis a már önállóan 
kidolgozott ideatanával fejtette ki az utókorra. A Bakkhosz- 
kultuszból, az orfizmusból, a püthagoreusoktól Szókratész 
bölcseletén átörökített lélekhalhatatlanság-elméletet ő 
hagyományozta tovább az évszázadokkal később tevékenykedő 
neoplatonikusok számára, akiktől közvetlen módon vette át ezt a 
Biblia-idegen tanítást az akkor már tanbelileg hatalmas változást 
elszenvedett II—III. századi kereszténység. Platón tanrendszerének 
leginkább negatív kisugárzása valószínűleg éppen ezen a ponton 
ragadható meg. 


Platón azonban mint az antik idealista filozófia tulajdonképpeni 
megalapítója, illetőleg a korábbi próbálkozások rendszerezője, a 
középkorban felvirágzó keresztény teológiának és filozófiának is a 
lehető legszilárdabb szövetségese lett, sőt elmélete éppúgy 

, reneszánszát" élte az újkor elején, mint ahogyan napjainkban is 
egyre fokozottabban fordul felé a filozófustársadalom érdeklődése. 
Így teljesül napjainkban is Emerson híres mondása: , Platón a 
filozófia és a filozófia Platón." 


I.3.4. Arisztotelész (i. e. 384-322) 


Az antik filozófia virágkorának csúcspontját képviselő triász 
harmadik tagja minden kétséget kizáróan Platón legtehetségesebb 
tanítványa, a sztageiroszi (Trákia) születésű Arisztotelész volt. 
Mesteréhez hasonlóan egy igen jó nevű, tehetősnek mondható 
családban született. Nagyon fiatalon került Athénba, ahol aztán 
több mint húsz éven keresztül hallgatta Platón előadásait. Az idős 
Platón és a mintegy negyven esztendővel fiatalabb tanítvány között 
már ekkor adódtak nézeteltérések, amelyek azután Arisztotelész 
írásaiban - sok esetben kimondottan markáns - kifejezést is nyertek. 


Platón halála után egy rövid ideig tartó kis-ázsiai tartózkodás 
következett, majd az akkor már hírnevet szerzett Arisztotelészt II. 
Philipposz makedón király hívta meg udvarába, hogy rábízza fia, 
Alexandrosz (Nagy Sándor) nevelését. Amikor a makedón 
trónörökös nagykorúvá vált, és nevelésére többé nem mutatkozott 
szükség, Arisztotelész visszaköltözött Athénba, és itt alapította meg 
saját iskoláját, a Lükeiont. Hatalmas magánkönyvtárat hozott létre 
benne, s a kutatás mellett széles körű oktatói tevékenységet is 


folytatott. A hallgatók ebben az iskolában egy körfolyosón 
(peripatosz) sétálgatva folytatták tanulságos beszélgetéseiket 
tanáraikkal, így az iskola később a peripatetikus melléknevet kapta, 
míg az alapító eszmei utódait peripatetikusoknak nevezték. Ez az 
iskola kb. i. sz. 200-ig állt fenn, s falai között az idő múltával egyre 
inkább szaktudományokkal (fizika, biológia stb.) foglalkoztak az 
odajárók, mintsem a filozófia alapkérdéseivel. 


Elköltözése után Arisztotelész még hosszú ideig élvezhette a 
hadvezér tanítvány, Alexandrosz eszmei és anyagi támogatását - 
emiatt számtalan irigye is akadt, akik alig győzték kivárni a 
mecénás bukását. Athénban sokan amúgy sem nézték jó szemmel, 
hogy egyesek ún. makedónbarát politikát folytatnak, amely 
lényegében valóban egyet jelentett a városállam függetlenségének 
feladásával. Miután Alexandrosz meghalt (i. e. 323), Athénban 
minden addiginál jobban fellángolt a , makedón párt" elleni 
gyűlölet. Arisztotelészt ugyanúgy istentelenséggel vádolták meg, 
mint annak idején Szókratészt, ám ő nem itta ki a méregpoharat, 
hanem száműzetésbe menekült, ahol egy évvel később, magányosan 
hunyt el. Menekülését - amelynek valódi okát máig sem lehet 
pontosan tudni - azzal indokolta, hogy ő nem fogja megadni az 
athéni polgároknak azt a lehetőséget, hogy másodszor is 
vétkezzenek a filozófia ellen. 


Arisztotelész nevének hallatán sokan szinte azonnal az ő valóban 
igen jelentős logikai munkásságára gondolnak, amelynek 
ismertetésétől most eltekintünk, és inkább azokat a filozófiai 
területeket vesszük szemügyre, amelyeken elődei is kiemelkedőt 
alkottak, illetőleg a bibliai tanítások szemszögéből nézve érdekesek, 
tanulságosak lehetnek számunkra. (Csak zárójelben említjük meg, 
hogy Arisztotelészt többen egyébként is mind a mai napig azzal 
vádolják, hogy fölöslegesen és visszafordíthatatlanul részterületekre 
bontotta a Platón munkásságáig nagyjából egységes bölcseletet, 
hiszen ő teremtette meg a logika, a metafizika, az etika, az 
ismeretelmélet stb. filozófiai diszciplínák alapjait.) 


Arisztotelész nagyon sok időt szánt arra, hogy alaposan megfigyelje 
a természetet. Arra a csodálatos felismerésre jutott, hogy a 

természetben semmi sem működik véletlenszerűen. A világegyetem 
e kis sarkában, vagyis az általunk lakott bolygón minden célszerűen 


- vagy azt is mondhatnánk, hogy tervszerűen - működik. A görög 
bölcselő ebből azt a következtetést vonta le, hogy minden 
valószínűség szerint ez a magas szintű szervezettség és célszerűség 
jellemzi az egész kozmoszt. Ilyen módon ugyan nem fogalmazta 
meg, de sejthetjük, hogy elődeihez hasonlóan ő maga is egy teremtő 
intelligenciát tételezhetett fel, amely vagy aki létrehozta, illetve 
irányítja a mindenséget. Hamarosan látni fogjuk, milyen utalásokat 
tett erre vonatkozólag. Arisztotelész átlátta, hogy a földünkön 
megnyilvánuló életnek különböző fejlettségi fokai vannak. Míg a 
növény csak táplálkozni és szaporodni képes, addig az állat már 
érzéki észlelésre is, az ember pedig ezeken túlmenően gondolkodik. 
Az értelmes gondolkodás képessége bolygónkon kizárólag az ember 
számára adatott meg. A fentiekben sorolt képességekkel 
párhuzamosan ő háromféle lelket különböztetett meg: táplálkozó 
vagy növényi lélek, érző vagy állati lélek, és gondolkodó vagy emberi 
lélek. Az emberi érzékelés központja, illetőleg maga az ész szerinte a 
szívben található. 


Arisztotelész metafizikája azért lehet jelentős számunkra, mert 
amint később látni fogjuk, szinte az egész középkori filozófia - de 
legalábbis a korai és virágzó skolasztika - erre épült. Arisztotelész 
ugyanis a platóni koncepcióval egyetértésben - noha azon kissé 
enyhítve - azt vallotta, hogy az általános eszmék felette állnak az 
egyedi az elmélet (teória) nem nélkülözheti a cselekvést (praxis), 
valamint az alkotást (poesis). Sőt, az erény igazából nem az 
értelemben, hanem az akaratban és a cselekvésben van, tehát 
erkölcsi szempontból nézve csak annyi haszna van a fejlett értelmi 
szintnek, amennyiben az helyes cselekvésre képes indítani az 
embert. Arisztotelész messzemenően meg volt győződve arról is, 
hogy a felhőtlen boldogságot csak akkor találja meg az individuum, 
ha az ő saját természetének megfelelően cselekszik. Az erényes 
ember ugyanakkor nem a boldogságért vagy az élvezetért teszi a jót, 
hanem magáért a jóért. Arisztotelész hitt a szabad akarat 
(proairesis) létezésében, s ezáltal abban, hogy az egyén maga felelős 
a tetteiért. Az ész irányítja a szabad választást, módunkban áll 
követnünk vagy elutasítanunk. 


Arisztotelész államelmélete szintén jóval reálisabb, a valósághoz 


közelebb áll, mint Platóné. Politika című művében részletesen 
kifejtette, hogy maga az állam az erényes cselekedetek ápolására áll 


fenn. Az ember zoón politikon, társas (poliszt alkotó) élőlény, aki a 
legkülönb az élőlények között addig a pontig, amíg betartja a jogot 
és az állami törvényeket. Ellenkező esetben viszont ez a poliszlakó 
ember a leghitványabb élősködő. Társadalmi életre hívattattunk 
tehát el, és ez az állami - vagy közösségi - élet minden másnál 
előbbre való. A politika nem más, mint alkalmazott erkölcs, vagyis 
az egyéni erkölcsös életvitel gyakorlati alkalmazása - a politizálás 
által - csakis az államban nyerhet kiteljesedést. 


Arisztotelész ugyanolyan bírálat alá vetette a korában létező 
államformákat, mint mestere, s nem részesítette előnyben sem a 
tirannust, sem az oligarchiát, sem pedig a demokráciát. Nem állt 
szándékában azonban egy mesterségesen létrehozandó 
államformában gondolkodni, ahol csakis évtizedeken át erre a célra 
képzett filozófusok válhatnak a polisz vezetőivé. Platón tanítványa 
igyekezett elkerülni a szélsőségeket, és egy olyan típusú állami 
berendezkedést tartott kívánatosnak, ahol létező államformák 
pozitív, demokratikus elemei egészséges mértékben keverednek. Az 
általa megálmodott közösségben a középréteg adta volna az állami 
élet súlypontját. A rabszolgaságot - nagy elődeihez és 
polgártársaihoz hasonlóan - ő is természetes intézménynek 
tekintette, azonban Platónnal ellentétben nagyra becsülte, sőt 
mindenek felett valónak értékelte a házasságot, illetve a családot. 
Kimutatta, hogy az a platóni szemlélet, amely a magántulajdont és a 
család szentségét kész feláldozni az állam oltárán, nemcsak 
helytelen, de egyszerűen értelmetlen és egyszersmind 
kivitelezhetetlen fantazmagória. Arisztotelész az államot olyan 
szerves (organikus) egységnek tekintette, amelyet nem lehet 
,kasztokra? széttagolni. 


Az antik filozófia virágkorának jeles művelői azonban a 
korviszonyoknak megfelelően még teljes mértékben és kizárólagos 
módon városállami keretekben tudtak gondolkodni, ami részükről 
távolról sem naiv, hanem nagyon is érthető hozzáállás volt. Az idők 
azonban változtak, és Arisztotelész életének utolsó évtizedében már 
egyértelműen látszott, hogy a történelem kereke fordulatot készül 
tenni. Nagy Sándor seregei Európából kiindulva végigmasíroztak 
Ázsia jelentős részén, s egy minden addiginál hatalmasabb - noha 
igen rövid életű - birodalom jött létre. A hódító király és hadvezér 
halála után a birodalom négy részre bomlott ugyan, de a lassan 


stabilizálódó részek nagyhatalmi jellege továbbra is fennmaradt. A 
demokráciát felváltotta a diktatúra, illetve a keleties despotizmus, s 
ezek a birodalmak már eleve nem is működhettek olyan társadalmi 
és gazdasági keretek között, mint a kis városállamok 
demokratikusan szervezett népessége. A társadalom és gazdaság 
működésének megváltozása ugyanakkor változásokat indukált a 
közgondolkodásban is, hiszen az emberek már más kérdésekre 
próbáltak meg válaszokat keresni, mint korábban. Természetesen a 
filozófiai gondolkodás is ennek megfelelően változott. 


A továbbiakban ennek az új korszaknak, a hellenizmus korának 
bölcseletével kell megismerkednünk, amely egyben az antik 
filozófia kései, illetve hanyatló periódusát képezi. 


" I.4. Az antik filozófia válsága és hanyatlása 
" II.3. A skolasztika korában létező egyéb filozófiai irányzatok 


O III.3.2. A francia felvilágosodás - a racionalizmus 
kibontakozása 


" IV A MODERN KOR FILOZÓFIÁJA (XX. SZ.) 


O Arisztotelész: Nikomakhoszi etika 
O Epiktétosz: A szabadságról (Részlet) 
O Babits Mihály: A veszedelmes világnézet 


I.4. Az antik filozófia válsága és hanyatlása 


A makedón Nagy Sándor rövid pályafutása egy csapásra átformálta 
a görög világot. A görögök számára e hódítások eredményeként 
ismertté vált a babilóniaiak ősi tudománya, illetve hiedelemvilága, 
de a zarathusztrai dualizmus, a hinduista és buddhista vallásosság - 
a korábbi időszakokkal ellentétben - szintén tömegek számára 
tárulkozott fel. A világhódító Nagy Sándor ráadásul nem titkolt 
szándékkal akarta összeolvasztani Európa és Ázsia népeit, azok 
kultúráival és vallásaival egyetemben. A kapcsolatrendszer 
hamarosan kölcsönössé is vált, s a városállami horizont 
kitágulásával felvirágzott a kozmopolitizmus, a világpolgárság 
eszménye. Ez azt jelenti, hogy a különböző keleti népek 
elsajátítottak valamennyit a görög tudományosságból, a görögök 
pedig sokat átvettek az ázsiaiak bölcseletéből, vallásosságából, 
hiedelemvilágából. A görög civilizáció így természetesen veszített 
tiszta görögségéből, de hatása révén - kissé elkorcsosult formájában 
- természetesen továbbra is fennmaradt. Szíriában és Egyiptomban 
is a görög lett az udvar és a szellemi vezető réteg nyelve, valamint a 
görög kultúra lett az általános műveltség alapja. A görög szellem 
tehát látványosan áthatotta a Kelet nem görög népeinek 
életfelfogását, miközben maga is átalakult, sőt bizonyos értelemben 
véve talán még azt is mondhatjuk: gazdagodott. Az így létrejött, s a 
történelemben addig soha nem ismert kultúrát a XIX. század jeles 
német történésze, Droysen nyomán nevezzük hellenizmusnak. 


A hellenizmus időszakát tehát Nagy Sándor ázsiai hódításaitól 
kezdődően egészen az utolsó hellenisztikus állam, vagyis Egyiptom 
bukásáig (i. e. 31) számítjuk, de annak ideológiai hatása a Római 
Birodalom fölemelkedésének és totálisan adaptív képességének 
következtében jóval tovább tartott, sőt amint látni fogjuk, 
nyomokban még ma is kimutatható (lásd pl. lappangó sztoicizmus). 


Athén ugyanakkor még politikai önállóságának elvesztése után is 
hosszú ideig megmaradt egyfajta szellemi centrumnak, s különösen 
igaz ez a megállapítás a filozofálás területére nézve. Aki komolyan 
akart foglalkozni a filozófiával és lehetősége is nyílott erre, az 
Athénba ment az egész hellén világból. Amikor aztán a rómaiak 
legyőzték a makedónokat, és kialakultak a minden addiginál 
hatalmasabb, illetve tartósabb Római Birodalom szervezeti keretei, 


ismét átalakulóban volt a hellenizmus, de érdekes módon a latin 
kultúra itt nem tudott akkora befolyást gyakorolni a görögre, mint 
korábban a szellemi értelemben is nagyon gazdag Kelet. Sőt, talán 
nem túlzás azt mondanunk, hogy noha Róma politikai értelemben 
véve leigázta a görögséget, kulturális szempontból a görögök 
igázták le a latinokat. Horatius így írt erről a felemásnak tűnő 


helyzetről: , Durva legyőzőjén a legázolt Graecia győzött, szép 
művészeteket plántálva a pór Latiumba..." 


Rómában már az i. e. II. század folyamán megjelentek az első 
építőmesterek, hogy a terjeszkedő várost görög mintájú oszlopokkal 
és templomokkal díszítsék, a görög tragédiákat, valamint 
komédiákat pedig egyre-másra fordították le latinra. A görög 
kultúra hamarosan uralkodóvá vált a birodalomban, amely ezáltal a 
Kelethez hasonlóan hellenizálódott, s idővel már a görög beszéd is a 
műveltség jelének számított. A legfelső politikai és művészeti körök 
már csak ezen a nyelven voltak hajlandóak értekezni egymással, 
mígnem a két kultúra olyannyira eggyé kovácsolódott, hogy alig 
van értelme őket megkülönböztetni. 


A görög kultúra alkalmazkodása persze az eddigiekhez mérten 
mégiscsak egyfajta színvonalsüllyedést eredményezett számára, s 
ennek mibenlétét különösen a filozófia berkein belül érzékelhetjük. 
A korábban ismertetett tényezők, vagyis a városállamiság és a 
demokratikus viszonyok megszűnése a közgondolkodás 
megváltozásához, s egyúttal az antik bölcselet csapásirányának 
átalakulásához vezetett. A filozófiában a hangsúly a természettel 
kapcsolatos spekulációról most már teljességgel áthelyeződött az 
etikára. A korábbi stabilitással szemben kialakuló zűrzavar azonban 
magával hozta az erkölcsi hanyatlást, amely még a szellemi 
elgyengülésnél is jobban éreztette hatását. A hellén társadalom 
jelentős része érezte úgy, hogy nincs értelme takarékoskodnia, ha a 
holnap így is, úgy is bizonytalan, a becsületesség csak hátrány, ha 
mások lépten-nyomon becsapnak bennünket, és nem az egyenes, 
hanem az elvtelen köpönyegforgató éli gazdagságban az életét. 
Találóan fogalmazott korunk egyik nagy gondolkodója, amikor azt 
mondta, hogy a hellenizmus korában ,a filozófia már nem 
lángoszlop az igazság néhány rendíthetetlen kutatója számára, 
hanem a létért folyó harc nyomában járó mentőkocsi, amely felveszi 
a gyengéket és a sebesülteket". 


Érthető, hogy az ilyen újfajta társadalmi berendezkedés keretében a 
metafizika, a logika, az ismeretelmélet és a bölcselet többi ága 
talaját vesztette, és azon keveseknek, akik felül akartak emelkedni 
az elvtelenség, az élvhajhászás és a mindenáron való 
meggazdagodás , tudományát" zászlajára tűző rendszer 
visszásságain, valamilyen etikai fogódzót kellett találniuk. 
(Döbbenetes párhuzamot fedezhetünk fel a tárgyalt korszak és 


napjaink eszmeisége, lelkülete között.) 


Az antik kultúrának ebben a kései korszakában nem találunk olyan 
nagy formátumú gondolkodót, akit a virágkor jeles bölcselői mellé 
lehetne állítani eredetiségben vagy zsenialitásban. Sokkal inkább 
egymással párhuzamosan működő filozófiai iskolák létezéséről 
beszélhetünk, amelyek közül néhányat - a legjelentősebbeket - a 
következő alfejezetünk kereteiben ismertetünk. Azonban már most 
célszerű megemlítenünk, hogy ezek az iskolák jobbára az uralkodó 
elit szellemi éhségének kielégítését voltak hivatottak szolgálni, s 
nem a széles tömegekét. Ez a helyzet csak akkor változott meg 
alapjaiban, amikor a közember számára valódi megoldást és reális 
reménységet nyújtó keresztény eszmeiség elterjedt az egész 
birodalomban. Azt is látnunk kell azonban, hogy mire a keresztény 
hit elterjedése megközelítette volna a kívánatos szintet, addigra már 
maga is alapjaiban változott meg, nem utolsósorban éppen a hellén 
kultúra, vallásosság, illetve bölcselet hatására. Erre viszont a 

későbbiekben térünk vissza. 
I.4.1. A hellenizmus korának jelentősebb filozófiai iskolái 
1. A cinikusok 


A cinikusok filozófiai iskolájának legismertebb képviselője 
Diogenész (i. e. 404-323) volt, aki nyers kiszólásaiért a kutya 
(küon) melléknevet kapta. A künikos elnevezésből származik 
egyébként az általunk is jól ismert cinikus kifejezés. A cinikusokat 
az ókor kolduló szerzeteseinek is nevezik, hiszen rongyos 
felöltőikben városról városra járva ilyen benyomást keltettek. A 
cinikusok elvetették a vagyont, a kultúrát, a hagyományt, a 
művészetet, a tudományt és a spekulatív filozófiát. Szintén 
elvetették az államot és a hazát, amelyek helyett a 

, világpolgárságot?" propagálták. Nem tudhatjuk biztosan, de 
feltételezhető, hogy ők így próbáltak meg - sajátos módon - 


tiltakozni a kor ellentmondásosságaira reflektálva, vagyis 
megpróbáltak szembehelyezkedni mindazzal, amit az egyre inkább 
hanyatló erkölcsi állapotokat produkáló korszak erényként állított 
maga elé. Ez a magatartás ugyanakkor később is több alkalommal 
megmutatkozott a történelem folyamán, sőt a XX. század derekától 
kezdve napjainkig reneszánszát éli. (Gondolhatunk elsősorban az 
1960-70-es évek hippimozgalmaira.) 


Diogenész és követői szinte már állati szintű egyszerűségben 
tengették mindennapjaikat, ama felfogás jegyében, hogy 
állításukkal összhangban boldog ember csak az lehet, aki nem függ 
túlságosan a külső körülményektől. Diogenész maga is - a 
hagyomány szerint -hosszú ideig egy hordóban élt, s ezáltal akart 
példát mutatni mások számára. A cinikusok szerint a boldogságon 
kívül a szabadságnak is alapvető feltétele, hogy elszakadjunk a sok- 
sok kötöttségtől, amelyek a szabadság korlátai. A tulajdon az egyik 
legfőbb kötöttség, de , nem veszélytelenebb" nála a család, a rang, a 
jutalom, sőt a származás is. Boldog ember tehát az, akit anyagi 
javak és erkölcsi elismerések egyáltalán nem kötnek a földi 
világhoz. Az igazi cinikus képes arra, hogy az őt érő sértésekkel 
szemben apatheiát, vagyis érzelemmentességet fejlesszen ki. A 
hagyomány szerint Diogenész - hordójából előbújván - fényes 
nappal is egy lámpással járta a vidéket, s amikor megkérdezték tőle, 
hogy mi ezzel a szándéka, csak ennyit mondott: , Embert keresek. " 


A cinikus bölcselő ezzel azt kívánta kifejezni, hogy olyan - hozzá 
hasonló gondolkodású - embereket próbál felkutatni a világban, 
akiket még nem fertőzött meg korának elvtelen és az anyagi jólétet 
mindenek fölé helyező közízlése. 


2. A szkeptikusok 


A görög filozófia irányzatainak merev dogmatizmusa már a 
hellenizmus idején kiváltotta a szkepticizmust. A szkepticizmus 
mint filozófia azonban nem csupán kételkedést jelentett, hanem 
sokkal inkább egyfajta módszeres kételkedést. A szkeptikusok 
dogmatikusan hirdették a biztos megismerés lehetetlenségét. Ez 
persze logikusan következik mindabból, hogy az emberek, látva a 
filozófiai iskolák közötti különbségeket és azok elkeseredett vitáit, 
úgy gondolták, csak színleg birtokosai valami olyan tudásnak, 
amely valójában elérhetetlen. 


A szkeptikusok tulajdonképpen nem hittek semminek a létezésében, 
ami meghaladná az emberi tapasztalat mértékét, így a 
természetfeletti világ létében is kételkedtek. Filozófiailag ezt úgy 
fogalmazhatnánk meg, hogy elutasították az empirikus világot 
felülmúló valóság létét. Ugyanakkor attól is nagymértékben 
tartózkodtak, hogy bármiről sommás ítéletet formáljanak. A 
szkeptikus terminológiában ezek szerint nem jelenthető ki 
egyértelműen például a mézről, hogy az édes, legfeljebb azt 
mondhatjuk, hogy mi annak érezzük. 


A szkepticizmus mint filozófiai irányzat megalapítója a Nagy Sándor 
seregében szolgálatot teljesítő Pürrhon (i. e. 365-275) volt, de 
nézeteit kiváló tanítványa, Timon (i. e. 325-225) fejlesztette 
tovább. Az iskola hatása egyébként máig érezhető. 


3. Az epikureusok 


Az irányzat megalapítója a Szamosz szigetén született Epikurosz (i. 
e. 341-270) volt, aki híres athéni kertjében, a róla elnevezett 

, epikuroszi kertben" oktatta - többnyire vagyonos - tanítványait. Az 
epikureus filozófia merőben más volt, mint az eddigiekben 
tárgyaltak, hiszen az alapító távolról sem vetette meg a szép és 
kellemes életet. Jelszava, az , élj rejtekezve", szemléletesen utal rá, 
hogy annak hirdetője a privát környezetben leélt életet sokkal 
többre becsülte, mint az államot és a politikát. Sokan értelmezték 
úgy az epikuroszi filozófiát, mintha az nem volna más, mint a 
gondtalan érzéki élvezeteknek szentelt életvezetés, de ez a fajta 
véleménynyilvánítás túlzottan sarkosított. Az iskola alapítójának 
egyetlen feltett szándéka pusztán az volt, hogy hallgatóit 
megszabadítsa a három nagy emberi félelemtől, tudniillik az istenek, 
a halál és a természet félelmétől. A megszabadítás mikéntje pedig 
nagyon egyszerű, hiszen elég, ha az ember önként belátja, hogy ha 
vannak is istenek a világon, azok sem a teremtésbe, sem pedig a 
fizikai világ fenntartásába nem avatkoznak bele, tehát nincs értelme 
félni tőlük - vallotta Epikurosz. Ha pedig az istenek semmibe sem 
szólnak bele, akkor a természeti jelenségek sem eredeztethetek 
tőlük, és a halál után sem kínozhatják az ember lelkét a hádészban. 
Boldognak kell tehát lennünk, félelemmentesen élnünk és élveznünk 
a földi létet, mindaddig, amíg ez megadatik számunkra. Az élet 
célja a boldog lelkiállapot elérése, s ez a boldogság egyfajta derűs 


szemlélődést tételez fel az ember részéről. Első látásra azt 
gondolhatnánk, hogy ez a teória nagymértékű hasonlóságot mutat a 
bibliai Salamon király felismerésével (vö. Préd. 9:11), azonban 
mégis van egy-két döntő különbség. Epikurosz ugyanis nem Isten, 
hanem istenek létezéséről beszél, amely megállapítás a politeizmus 
irányába hat. Másrészt Epikurosz istenei nem vesznek részt a 
világegyetem fenntartásában, s ez az elképzelés az újkori deizmus 
vizsgálatánál köszön majd vissza. 


4. A sztoikusok 


A hellenizmus korának legerősebben ható filozófiai irányzata volt a 
sztoicizmus, amely tulajdonképpen - ha burkolt formában is, illetve 
más gyűjtőnév alatt - a mai napig hatással van a gondolkodásra, sőt 
napjainkra vonatkoztatva talán már helyesebb lenne azt mondani, a 
közgondolkodásra. A sztoicizmus a hellén gondolkodás egyik végső 
nyúlványa is egyben, valamint a Rómával való egyik legerősebb 
összekötő kapocs. Az i. e. III. századtól kezdve a sztoicizmus volt a 
hellén világ vezető bölcselete, és hosszan tartó hatását mi sem 
bizonyítja jobban, mint hogy Pál apostol évszázadokkal később is 
külön megemlítette a sztoikus (és epikureus) irányzat létezését 
areioszpagoszi beszéde előtt (Ap. csel. 17:18). A sztoicizmus életre 
kerülését elősegítette mind a platóni akadémia eltorzulása (etikája a 
teljes szkepticizmusig süllyedt), mind az arisztotelészi peripatetikus 
iskola tudományossá merevülése (az etikában szinte mindent jónak 
ismertek el). Az epikureusok a teljes hedonizmusba, 
élvezetközpontúságba merültek. Az egyre hevesebb viharokat érlelő 
történelemben az egyes ember számára a sztoikus világfelfogás 
látszott a legkiegyensúlyozottabbnak, s leginkább célravezetőnek. 
Ha a sztoikus filozófiát röviden akarnánk jellemezni, akkor azt 
mondhatnánk rá, hogy empirikus, hiszen kizárólag a tapasztalatot 
mondja mérvadónak, materialista, vagyis anyagelvű, noha a 
belülről ható erőt logosznak, léleknek, gondviselésnek, sőt istennek 
is nevezi, monista, amennyiben csak egy végső elvet ismert el, és 
végül panteista, hiszen számára az isteni megegyezik az élő 
világegésszel. 

A sztoikusok számára csak az ésszerű élet az egyetlen erény, s aki 
ilyen alapon az erényes életet választja, az a boldog életet választja. 
Az élet, az egészség, a tulajdon, az öregség, a betegség és a halál 


mind közömbös fogalmak. Minden azon múlik, hogy felismerjük-e, 
mi a jó és mi a közömbös az életünkben, s hogyan tudjuk követni a 
jót. A jó követéséhez ugyanakkor elengedhetetlen, hogy az 
affektusokat (ösztönök, szenvedélyek) ki tudjuk iktatni az 
életünkből, hiszen ezek úgy megzavarják értelmünket, hogy végül 
nem leszünk képesek különbséget tenni a jó és a rossz vagy 
közömbös között. A szenvedélyektől való megszabadulás állapota az 
apatheia (apátia), amely állapotot talán a buddhizmus nirvánájával 
(az életvágy tökéletes kihunyása) lehetne közös nevezőre hozni. Aki 
elérte ezt az állapotot, bölcs embernek nevezhető, élete boldog és 
kiegyensúlyozott, hiszen pontosan tisztában van azzal, hogy mi függ 
tőle és mi nem. Soha nem törekszik olyan dolgok elérésére, amelyek 
nincsenek hatalmában, mivel az ilyen törekvés csak 
boldogtalanságot eredményezne. Semmi sem képes kihozni a 
sodrából, megszokott életviteléből a fájdalom és a gyász sem 
mozdíthatja ki. Amikor a vezérlő értelem átveszi az irányítást, ott az 
érzelmek többé nem játszhatnak szerepet. 


A sztoa egyébként nem jelent mást, mint Athén egyik középületét, a 
, Tarka csarnokot" (Sztoa poiküé). Ebben a csarnokban hozta létre 
iskoláját a ciprusi Kitionból származó Zénon (i. e. 340-260), akit 
éles elméjű eleai névrokonától megkülönböztetendő sztoikus 
Zénonnak hívnak. Ismertebb sztoikusok voltak még Seneca, Néró 
császár nevelője, Epiktétosz (50-130), a híres Kézikönyvecske 
szerzője, és Marcus Aurelius császár (121-180), aki a keresztény 
tanítással több ponton rokonítható felfogása ellenére a keresztények 
egyik legnagyobb üldözője volt. A sztoicizmus hatásának jeleit 
figyelhetjük meg ugyanakkor több kora újkori, valamint újkori 
gondolkodónál, mint például Giodano Brunónál, Descartes-nál, 
Spinozánál, Locke-nál, Kantnál, Schillernél, a XX. századi 
egzisztencialista J. P. Sarte-nál és másoknál. 


5. A neoplatonikusok 


Az ókori görög gondolkodásnak a sztoicizmuson kívül legnagyobb 
hatású iránya a neoplatonizmus (újplatonizmus) volt. E bölcseleti 
rendszer közvetlen hatása kb. az i. sz. II. sz.-tól egészen a VI. sz.-ig 
terjed. Láthatjuk tehát, hogy a neoplatonizmus időben jóval később 
keletkezett, mint az eddig tárgyalt filozófiai iskolák, és kialakulása, 


illetve terjedése nagyjából egyszerre történt a keresztény tanítás 


térhódításával. Kezdetben nagyon sok gondot, majd egyre több kárt 
is okozott az eredetileg tiszta keresztény tanokat követők számára, 
és nem kis részben tehetjük felelőssé a II—III. századi kereszténység 
soraiban már létező tanbeli-etikai torzulások keletkezéséért. A 
neoplatonizmus elsősorban azért jelentett roppant veszélyeket Jézus 
követőire nézve, mert elveinek átvétele kényelmesnek bizonyult, 
ugyanakkor a bölcsesség birtoklásának látszatát volt képes mutatni, 
legalábbis kifelé. Ez az oka annak, hogy a keresztény világban élő 
filozófusokra közvetve mindig nagy vonzerőt gyakorolt, sőt a mai 
napig sem mentes tőle mind a katolikus, mind a protestáns, vagy 
éppen az ortodox teológia. 


A rendszer megalapítójának az alexandriai Ammonius Sakkast 
(175-242) tartják, de róla szinte semmit sem tudunk. A 
voltaképpeni neoplatonizmust tanítványa, Plótinosz (205-270) 
alkotta meg. Plótinosz Egyiptomban született, majd tanulmányútja 
során érkezett Rómába, ahol iskolát alapított. Követői állítása 
szerint az alapító alázatos, szelíd, életét az istenség keresésének 
szentelő ember volt, akinek alakját talán ezért is övezte vallásos 
tisztelet a nép körében. Plótinosz nem tekintette magát egy új 
rendszer megalkotójának, de annál inkább az akkor már régen 
elhunyt Platón tanítványának, és életcéljául tűzte ki, hogy a mester 
tiszteletére Itáliában megalapítja a filozófusok városát, amelyet 
Platonopohsznak fognak hívni. A terv, amely a platóni idealista 
állameszményet vitte volna át a gyakorlatba, persze kivitelezhetetlen 
volt, és nem vált valóra. Plótinosz azonban - noha valóban alapnak 
tekintette a platóni filozófiát - több ponton , továbbfejlesztette? azt, 
egészen a misztika világáig. Sikerült összhangba hoznia a 
püthagoreusok, a sztoikusok és más korábbi irányzatok - főleg a 
lélek mibenlétéről alkotott - nézeteit a platonizmussal. Ugyanakkor 
sok vallási elképzelést, mítoszt és rítust beolvasztott elméletébe, a 
görög és keleti politeizmusokkal összefüggő kultuszokat, beleértve 
az alkímiát és a mágikus szertartásokat. Azt mondhatjuk tehát, hogy 
bibliai szemszögből nézve egy igen magas szintre fejlesztett ördögi 
rendszerrel állunk szemben. 


Plótinosz nem hitt abban, hogy létezik egy jóságos teremtő Isten, 
aki a szeretete kifejeződéseként hozta volna létre világunkat. 
Ellenben azt állította, hogy létezik egy legfőbb lény, aki önmagában 
véve teljes és nyugvó, s nem akarati aktus által teremt, hanem 

mintegy , túlcsordulván önmagán, a benne lévő fölösleg megalkot 
valami mást". Ez a legfőbb lény úgy bocsátja ki magából a világot, 
mint a napkorong a fénysugarakat, kisugárzását emanációnak 
nevezte. Az emánáció több szakaszban történik. Első fázisban kiárad 
a szellem (a platóni értelemben vett eszmék összessége), majd ezt 
követi a világiélek, az egyéni lélek, és végül a legkevésbé tökéletes 
formációként az anyag. Az anyag - csakúgy, mint az orfikusoknál, a 
püthegoreusoknál és Platónnál -maga a legsötétebb bűn. Az egyéni 
lélek ugyanakkor része a világiéleknek, és isteni eredetű. Plótinosz 
szerint az ember legfőbb célja és boldogsága abban áll, hogy az 
emberi lélek újra egyesüljön azzal, amiből keletkezett: az 
istenivel. A testből kiszabaduló lélek eljut az eksztatikus eggyé 
válás állapotába. Ez a misztikus gondolatsor nagyon közeli 
rokonságot mutat a hindu lélekfelfogással, ami azért is érdekes, 
mert Plótinosz azt közelebbről nem ismerhette, hiszen soha nem 
jutott el Indiába. Tanai a keresztény középkor nagy misztikusainál 
újból megfogalmazást nyertek, de a lélek halhatatlanságának 
elméletét tőle vette át, s fogadja be mind a mai napig a keresztény 
teológia. (Ezt az elméletet egyébként ma már sok katolikus és 
protestáns teológus is nyíltan és határozottan bírálja.) 


Megemlítjük még néhány neoplatonikus gondolkodó nevét: Por- 
phüriosz (234-301), Jamblikhosz (265-330) és Proklosz (410-485) 
filozófiai munkássága lényegében már többé-kevésbé egybeesik 
azzal a szintén hosszú ideig tartó középkori bölcseleti periódussal, 
amelynek első szakaszát patrisztikának nevezzük. Következő 
fejezetünk tárgyalását tehát innen célszerű indítanunk. 


II. A KÖZÉPKORI FILOZÓFIA 
II.1. A patrisztika kora (II-V. sz.) 


Amint az eddigiekben már többször utaltunk rá, a kereszténység 
terjedésének első századaiban még nagyon erősen hatott a hellén 
filozófia. A középkori filozófia tulajdonképpeni témája ugyanakkor 
nem más, mint a keresztény vallási tanok egybeolvadása az antik 
filozófia eszmekincsével. Ez az egybeolvadás két alapvető, 
egymástól világosan elkülöníthető korszak során ment végbe, noha 
egyes kutatók helytelenítik a középkori filozófia két periódusra 
történő felosztását. 


A szóban forgó korszak első szakaszát patrisztikának nevezzük (a 
latin pater— atya szó alapján, amely az egyházatyákat jelöli), s ez az 
apostoli kortól kb. 800-ig terjed, de amint hamarosan látni fogjuk, 
ténylegesen inkább az V század közepénél húzhatjuk meg a határt. 
A második szakaszt a tudomány skolasztikának nevezi (a latin 
scola — iskola szóból), amely időszak kb. 800-tól a középkor 
végéig, azaz kb. a XVI. századig tart, de nyilván itt sem lehet éles 
határvonalat húzni. 


A patrisztikán belül ismét két korszakot kell határozottan 
elkülönítenünk, mert a harmadik már szinte semmilyen jelentős, az 
eddigieken esetlegesen túlmutató eszmei felfedezéseket nem 
produkált az utókor számára. A patrisztika első szakasza lényegileg 
arról szólt, hogy a korai kereszténységnek - a kinyilatkoztatott 
írások alapján - minél hamarabb meg kellett teremtenie a 
gyakorlatban is az önazonosságát, és hatékony védekezési módot 
találnia a kor erősen szinkretista eszmei-vallási irányzatainak 
támadásaival szemben. Kezdetben ez az elhárítás még a bibliai 
mércén megállva, jó hatékonysággal működött, később azonban 
egyre erőtlenebbé vált, mígnem a magukat kereszténynek valló 
vezetők - nyomukban a gyülekezetek tagjainak többségével - 
letértek az apostolok által mutatott útról. Ez a folyamat viszonylag 
lassú volt, de kimondhatjuk, hogy a IV. század végére 
tulajdonképpen végbement. Az egyház egységes hatalmának alapjait 
lerakták, a teológusok lefektették a kereszténység alapvető dogmáit, 
vagyis a hit tantételeit, s ezzel lényegében hosszas teológiai- 
filozófiai viták után meghatározták a görög filozófiával több ponton 
még a részleges egybeolvadás ellenére is kimutatható 
különbségeket. 


A patrisztika második szakasza az addig lefektetett alapdogmákat a 
keresztény dogmatika és filozófia egységes rendszerévé alakította, 
és e téren különösen a legnagyobbnak tartott egyházatya, 
Augustinus munkássága emelkedik ki. 


A patrisztika harmadik szakaszát a filozófiatörténet tárgyalásakor 
sokan már meg sem említik külön szakaszként, hiszen Augustinus 
halála után az egész nyugati kultúra - tehát nem csak a filozófia! - 
olyan komoly leszállóágba került, hogy erről talán még 
megemlékezni sem érdemes. Amennyiben mégis szeretnénk itt 


kiemelni néhány nevet, akkor talán Boethiust, Sevillai Izidort (600 
körül), Beda Venerabilist (700 körül) és Alkuint (800 körül) 
említhetnénk. 


A skolasztikán belül szintén három nagy periódust 
különböztethetünk meg: a IX-XII. század közé eső korai skolasztikát, 
a XIII. századi virágzó skolasztikát, és a XIV-XV.. századi kései 
skolasztikát. A korai és a virágzó szakaszban, amely az ún. 
univerzáliavita jegyében telt el, különös erővel törtek felszínre 
Arisztotelész eszméi, amelyeket a kor tudományos életének 
szereplői minden másnál nagyobbra tartottak. A kései skolasztika 
ugyanakkor a nominalizmus eszmerendszerének térhódításával már 
közvetlen átmenetet képezett a humanizmusba, amely irányzat 
végül is a középkori filozófia fokozatos felbomlását eredményezte. A 
középkor filozófiatörténeti vetületének tárgyalásánál ugyanakkor 
arról sem szabad megfeledkeznünk, hogy az eddig említettekkel egy 
időben, kontinensünkön kívül is létezett filozófiai gondolkodás, 
amelynek feltárásai minőségileg nem múlták alul az európait. Elég, 
ha csak a zsidó, illetve az arab filozófusok munkálkodását emeljük 
ki. S arról sem szabad megfeledkeznünk, hogy a késő középkorban, 
a skolasztikus filozófiával szoros összefüggésben, de lényegét 
tekintve attól mégis függetlenül virágzásnak indult a keresztény 
misztika. Mindezekről később szólunk. 

Nagyon leegyszerűsített formában most azt szeretnénk bemutatni, 
milyen alapvető pontokon különbözött egymástól az antik 
eszmerendszer és a keresztény tanítás, illetve, hogy amikor e két 
nagy - s az európai gondolkodást a mai napig meghatározó - 
áramlat találkozott egymással, milyen értelemben beszélhetünk 
esetükben összeütközésről. Előre kell bocsátanunk, hogy nem 
célunk a részletekbe menő feltárás, hiszen az Egyetemes 
egyháztörténelem c. jegyzet lényegében tartalmazza az apologéták és 
a korai egyházatyák tevékenységét. Ez a terület ugyanis inkább 
egyháztörténeti, mintsem filozófiatörténeti illetőségű. 


Fontos kiemelnünk, hogy az antik világ gondolkodóinak alapvetően 
más elképzelésük volt magáról az Istenről, az emberről, illetve e 
kettő viszonyrendszerérői, csakúgy, mint a bűnről és a megváltásról. 
Míg például Hérakleitosz az isteni őstűzről, Arisztotelész az , első 
mozgatóról", a hellén filozófia képviselői pedig a természet és Isten 


egyazon mivoltáról (panteizmus) beszéltek, addig a zsidó eszmei 
talajon felnövekvő kereszténység Istene személyes Isten. 


A kereszténység Istene nem egy arkhé, vagy valamilyen őselv, 
hanem egy örökkön-örökké élő lény, aki mindenható, mindentudó 
és mindenütt jelenlévő, minden az Ő akarata által létezik, illetőleg 
mindent a semmiből (ex nihilo) teremtett. Ebből következik, hogy 
Istenen kívül minden - beleértve az embert is - csupán teremtmény. 
Az ember legnagyobb bűne abban áll, hogy fellázadt teremtője 
ellen, és sátáni sugallatra egyenlő akart lenni az Istennel, mint 
minden jónak és gonosznak ismerője. 


Az antik filozófia ugyanakkor a keleti vallásokhoz, elsősorban pedig 
a hinduizmushoz hasonlóan egyfajta világiélek létezésében 
gondolkodik, amelybe vagy amelyhez a test halála után minden 
emberi lélek visszatér. Az ember számára tehát ennyiben állna a 
megváltás, vagyis a lélek kiszabadul a test börtönéből, és egyesül az 
isteni résszel. Ehhez a megváltáshoz az ember maga is hozzájárulhat 
az önsanyargatás, az aszkézis által, így gyorsabban és egyszersmind 
, nemesebb" formában szabadulhat ki börtönéből a lélek. Ez a fajta 
világlélekeszme nagyon távol áll a kereszténységtől. A keresztény 
ember számára az a szókratészi és epikuroszi tanítás sem 
elfogadható, miszerint elég, ha a saját erejéből igyekszik a jót 
cselekedni, s akkor bizonyosan megtalálja a földi boldogságot, 
hiszen tudja, hogy Isten segítsége nélkül a jó cselekvésére képtelen. 
Később látni fogjuk, hogy a humanisták és a reformátorok 
eszmeharcában ugyanez a tanításbeli különbség húzódott meg. 


A keresztények, legalábbis az apostoli korban, őszinte szeretettel 
fordultak nemcsak egymás, de az idegenek felé is, tudván, hogy 
minden ember Isten gyermeke és minden hívő testvér a Krisztusban. 
Az antik gondolkodásban ez az általános emberszeretet-érzés szinte 
ismeretlen, s legfeljebb a sztoicizmusban volt megtalálható annak 
igen halovány csírája. A keresztények kezdettől fogva nem e világ 
követelményeinek kívántak megfelelni, boldogságukat nem itt 
keresték. A görög filozófusok ugyanakkor - legalábbis a 
hellenisztikus korban - annak módját keresték, hogyan tudja az 
ember minél kellemesebben, gond nélkül végigélni azt a néhány 
évtizedet, amely adatott számára a Földön. 


A keresztényeknek azonban hamarosan olyan jelentős mértékű 


ideológiai támadásokkal is szembe kellett nézniük, amelyek részben 
még túl is mutattak a görög filozófia kihívásain, noha a 
hellenisztikus eszmeiség utolsó nyúlványaként fellépő 
neoplatonizmus sem számított jelentéktelen behatásnak. 
Nevezetesen a gnoszticizmus hatásáról, illetve azon belül is az ún. 
keresztény gnózis kialakulásáról kell nagyon röviden 
megemlékeznünk, hiszen a keresztény gnosztikusok fellépése 
lényegében már egyfajta belülről történő támadást jelentett a még 
éppen csak nagyobb mértékben terjedésnek indult kereszténység 
számára. 


Kezdetben a keresztény gyülekezetek még következetesen 
elhatárolódtak a tévtanítóktól, míg az elkövetkezendő századokban 
ez az éberség egyre inkább gyengülni látszott. A gnoszticizmussal 
összefüggésben azonban mégis azt mondhatjuk, hogy eme tévtannal 
szemben a kereszténység viszonylag sikerrel vette fel a harcot, és 
ellentétben a neoplatonizmussal, a gnosztikus tévtanoktól úgy- 
ahogy sikerült elhatárolódnia. De mit is vallottak a gnosztikusok? 


A gnózis szó jelentése: ismeret, tudás. Itt azonban nem filozófiai 
értelemben vett tudásról van szó, hanem sokkal inkább az 
istenségről és a megváltásról szóló ismeretről, amelyre külön 
,isteni" kijelentés révén lehet szert tenni. A világot csak akkor 
vagyunk képesek megérteni, ha tudjuk, hogyan jött létre - vallják a 
gnosztikusok. A világ keletkezésének lényege szerintük abban áll, 
hogy az isteni fényes világból valamikor leesett egy rész, s ez a rész 
szövetkezett az anyaggal. Vagyis a világ nem egy pozitív isteni 
teremtés eredményeként jött létre, hanem pusztán egy , baleset" 
következtében. Az egész kozmosz elesett állapotba került, káoszban 
vesztegel. A gnosztikusok hittek az ember Isten általi 
teremtettségében, csakhogy szerintük az ember nem tökéletes 
lénynek teremtetett, s így nem is a saját bűne következtében került 
nyomorult állapotába. Mindössze egy , véletlennek" tekinthető, 
hogy az ember ebbe a tökéletlen világba került. 


Börtön a világ, s e börtön foglya az ember, aki még valamikori 
isteni állapotáról is elfeledkezett, és alvajáróként mintegy 
tudathasadásos állapotában tengeti hitvány, múlandó életét. 
Megváltásának és szabadulásának alapja az ismeret, amely által 
megtalálhatja a visszavezető utat az isteni világba, és kikerülhet az 


anyagi világ börtönéből. Amikor az ember felébred az álomból, 
rájön, hogy lelke és az isteni lélek egy forrásból származik, s 
tudatára ébred annak, hogy el kell szakadnia a világtól. Jobban 
megnézve rögtön láthatjuk, hogy ezen a ponton igen szoros eszmei 
összefüggés mutatható ki a gnoszticizmus és a neoplatonizmus 
között. 


A gnoszticizmus az evangéliummal szemben lényegében 
önmegváltást hirdet, hiszen döntő módon a gnózis elsajátítása által 
történik a szabadulás. Kiterjeszti az anyag és a szellem dualizmusát, 
lévén a lelket isteni teremtésnek tartja, míg a testet eleve bűnösnek. 
Ezzel egyidejűleg két isten létezését feltételezi, a kegyelmes 
megváltó Istent, aki az Újszövetség Istene, és a zord teremtőt, aki az 
Ószövetség demiurgosa. Ily módon a két szövetség egységét 
mereven elutasították. Jézust mindössze egy , középlénynek" 
tételezték, aki sem nem Isten, sem nem ember, és csupán 
látszattesttel rendelkezik (doketizmus). 


Az első keresztény gnosztikus állítólag maga a bibliai Simon mágus 
volt, majd a II. század elején őt követte az alexandriai Valentinosz 
és Baszilidész, később Markion, Máni és mások. (Részletesebben 
lásd róluk az Egyetemes egyháztörténelem c. jegyzet megfelelő 
fejezetét.) 


A II. század elején tevékenykedő ún. apostoli atyák - például 
Római Kelemen, Ignatius és Polycarpus - tulajdonképpen még 
nem sokat foglalkoztak a hitvédelem kérdéseivel, sokkal inkább 
feladatuknak tekintették a gyülekezetek bátorítását, szervezését. Azt 
mondhatjuk tehát, hogy nagyjából az apostolok szellemében 
tevékenykedtek, s hozzájuk hasonlóan nem egy esetben mártírhalált 
haltak. A hitvédelem első élharcosai a II. század második felében 
működő apologéták voltak, akik közül talán legismertebb 
Jusztinosz Martyr neve. Ő a kereszténységet sajnos már csak a 
legtökéletesebb filozófiának tartotta, sőt ennek megfelelően a 
filozófia oktatóinak öltözetét viselte. Szerinte Krisztus volt az a 
személy, aki Istentől elhozta az emberiség számára ezt a tökéletes 
filozófiát, amelynek az antik görögök, mint pl. Hérakleitosz és 
Szókratész még ugyan csak a szikrájával rendelkeztek, de ilyen 
értelemben véve már ők is keresztények voltak. 


A korai egyházatyák (II-III. sz.) kezdetben bibliai alapon 


utasították el a filozófia eszköztárának felhasználását a hitvédelem 
során. Őszintén hittek abban, hogy a pogány nézetekkel szemben a 
keresztény igazság helyességének be- illetve kimutatásához 
bőségesen elegendőek a kinyilatkoztatás alapján keletkezett szent 
iratok. Ireneus és Tertullianus még olyannyira ezen a véleményen 
voltak, hogy például ez utóbbi egyházatya egyszerűen nem is 
tartotta Isten által üdvözíthetőnek azokat a személyeket, akiket már 
, megfertőzött" a világi bölcselet. 


A III. század folyamán azonban ez az eredetileg igen pozitívnak 
mondható hozzáállás teljes fordulatot vett, és az egyházatyák 
többsége az apologétákhoz hasonlóan ismét csak éltetni kezdte a 
filozófia ,áldásos" hatását a keresztény hitvédelem hatásának 
fokozása terén. Alexandriai Kelemen például kiemelten 
hasznosnak minősítette az antik filozófusok felismeréseit, és a 
platonizmus hatására ő maga is erősen hitt a lélek örökkévaló 
halhatatlanságában. Origenész ugyanakkor már kifejezetten 
keresztény neoplatonikus egyházatya volt, aki a teológiában 
bevezette az allegorizáló írásmagyarázatot. A lélekhalhatatlanság 
antibiblikus tanának elfogadásában ő már olyan messzire ment, 
hogy tagadta a test feltámadásának bibliai bizonyosságát, sőt ennek 
következtében Krisztus áldozatának sem tulajdonított különösebb 
jelentőséget. Véleménye szerint Isten irgalmasságából az is 
következik, hogy Ő senkit sem hagy elkárhozni, vagyis a kozmikus 
kihatású földi események legvégén mindenki, még maga Sátán is 
üdvösségre jut. Ennek ismeretében talán nem tekinthetjük 
véletlennek, hogy Origenészt e tanaiért több egyházi zsinat is 
eretneknek bélyegezte. 


A földi egyház fokozatos, végső győzelméről vallott elképzelései 
viszont nem maradtak visszhang nélkül, hiszen segítettek kikövezni 
az utat a középkori egyház talán mind a mai napig legnagyobbnak 
tartott teológusa számára azon elgondoláshoz, amely szerint a földi 
egyház Isten országával egyenlő, és Krisztus adventjével kezdődött 
el a szentek ezeréves földi uralma. Ez az egyházatya Augustinus 
volt, akinek életével és munkásságával a patrisztika lényegében 
virágkorához érkezett. 


II.1.1. Augustinus élete és munkássága 


Aurelius Augustinus (354-430), a legjelentősebb ókori latin 


egyházatya Észak-Afrikában született, polgári családban. Édesanyja 
keresztény volt, s fiának is keresztény nevelést biztosított. Fiatal 
korában Augustinus Karthágóban retorikát tanult és klasszikus 
műveltséget szerzett. Ez idő tájt - barátai hatására - meglehetősen 
kicsapongó életet kezdett élni. Tanulmányai befejeztével 
Karthágóban dolgozott mint retorikatanár. Rajongott Ciceróért, 
aki azt tanította, hogy a boldogságot az ember nem a világi 
tekintélyben vagy a pénzben, hanem a bölcsességben találhatja 
meg. Vágyott arra, hogy valóban bölcs ember legyen, de a 
bölcsesség forrását nem a Bibliában, hanem a klasszikus római 
írásművekben kereste. Hamarosan kapcsolatba került a 
legkiforrottabb gnosztikus irányzattal, a manicheizmussal, 
amelynek mintegy kilenc esztendőn át elszánt híve és követője lett. 
Ez a tan látszólag magyarázatot nyújtott számára a bűn és a rossz 
eredetének mibenlétére - az előzőleg már felvázolt duális szemlélet 
hangoztatása révén de miután Augustinus komolyan elkezdte 
tanulmányozni a Szentírást, rádöbbent, hogy a manicheusok 
tévúton járnak. Megtérése 387 húsvétján következett be, és ekkor, 
mintegy 33 évesen, megkeresztelkedett. Ezt követően egy karthágói 
kolostorban élt, mígnem 390-ben Hippóban presbiteri, majd 395- 
ben püspöki tisztséget kapott. Mintegy három és fél évtizeden 
keresztül töltötte a püspöki tisztséget ebben az észak-afrikai 
városban. A prédikálás mellett oktatott, betegeket látogatott és jogi 
tanácsadást is végzett. Utolsó éveiben - kérésére - felmentették 
tisztségei alól, hogy minden idejét az Ige kutatásának és művei 
átdolgozásának szentelhesse. Hetvenhat esztendős korában hunyt el, 
miközben a vandálok Hippót ostromolták. 


Körülbelül 250 levele, számos írott prédikációja és apologetikai 
értekezése maradt az utókorra. Nagyrészt vitairatok voltak a 
legnagyobb írásművei is: 387-400-ban a manicheusok ellen írt, 400 
—412-ben a donatizmus ellen, 412-től a pelagianizmus ellen. 


Igen komoly dogmatikai-filozófiai tanulmánya a De Trinitate (A 
Szentháromságról) címen írott munka, amelyben a Szentháromság 
mibenlétéről értekezik. Augustinus itt kimondja, hogy az , isteni 
szubsztancia" (lényeg) három személyben létezik: az Atyában, a 
Fiúban és a Szentlélekben, s mindegyikükben teljességgel létezik. 


Saját belső fejlődését és megtérésének történetét a Confessiones 

(Vallomások) című művében fejtette ki, amely sokak szerint a világ- 
irodalom egyik legszebb önvallomása. Az a fajta nyíltság, ahogyan 
az egyházatya szinte meggyónja múltját olvasói előtt, a görögök 
számára teljesen idegen volt, hiszen láttuk, hogy ők milyen 
mértékben szerettek álarc mögé rejtőzni. A Vallomásokban a szerző 
kitér a manicheusok és a donatisták bírálatára is. 


Augustinus legnagyobb hatású műve azonban mégis a pályája vége 
felé írott De Civitate Dei (Az Isten városáról). Megírása a Római 
Birodalom hanyatlásával van összefüggésben, hiszen a szerző akkor 
kezdte el az írást, amikor Rómát már elfoglalták és kegyetlenül 
kifosztották a gótok (410). A város pogány lakossága ugyanis azt 
kezdte el híresztelni, hogy Rómát elhagyták régi istenei, és 
bizonyára ez a veszedelem oka. Augustinus ekkor határozta el, hogy 
külön műben fejti ki a keresztény hit lényegét - mintegy 
apologetikai jelleggel a pogányok meggyőzése céljából. A 22 
könyvből álló mű első tíz kötete azt tisztázza, hogy Róma a saját 
erkölcstelensége miatt bukott el, míg az ezt követő 12 könyv a földi 
állammal (Civitas diaboli - az ördög városa) szembeállítja a Krisztus 
egyházában megtestesült isteni államot (Civitas Dei - az Isten 
városa). Eszerint két város (ország) áll szemben egymással a 
történelemben, Isten városának polgárai, az Istent szerető angyalok 
és emberek közössége, míg Sátán városához az önző angyalok és 
emberek tartoznak, akik egyben a testi érzékiség birodalmát is 
jelentik. Az egyház tagjai - mint Isten városának polgárai - 
üdvözülnek, a többiek sorsa az örök kárhozat. Isten állama tehát 
egyenlő az egyházzal, a katolikus egyházzal, illetve annak szervezeti 
keretével. Augustinus e tanítása lett a középkori egyház eszmei 
fundamentuma, amellyel a jeles egyházatya az egyháznak az 
államhatalommal szembeni főségét is megalapozta. 


Valószínűleg e gondolatkörben rejlik az augustinusi koncepció 
legmaradandóbb hatása, amely oda vezetett, hogy a katolikus 
egyháznak , Istentől kapott" jogában áll minden egyes ember 
megtérítése akár erőszakos úton is, valamint az az elmélet, 
miszerint az egyházból kiközösített, illetve az oda be nem keresztelt 
személyek számára nincs üdvösség. Nem véletlenül emelte tehát az 
egyház Augustinust legnagyobb teológusai sorába, hiszen ő fektette 
le a katolicizmus világhatalmi igényéhez az elméleti alapot. 


Méltán tekinthetjük őt ugyanakkor a filozófiában a történelmi 
gondolkodás megalapítójának, hiszen míg az ókorban a történelmet 
a természet örökké visszatérő pusztulásának és keletkezésének a 
képében szemlélték, addig szerinte a történelemnek kezdete, iránya 
és célja van. Az embert és történelmét a történelem feletti Istennel 
való találkozás alkotja. A történelem értelme Isten 
kinyilatkoztatása, majd a megváltási terv legvégén az emberrel való 
találkozása. Augustinus szilárdan képviselte azt a keresztény 
tanítást, miszerint Isten a világot a semmiből, a saját akaratával 
teremtette. Hitte, hogy az ember önmagában véve halandó, és 
csakis Istenben van a halhatatlanság. Az idő kizárólag az ember 
számára létezik, hiszen Isten felette áll az időnek, lévén Ő 
teremtette azt is. A világ szerinte nem az időben, hanem az idővel 
lett megalkotva. Mivel Isten örökkévaló, nála és az Ő világában 
nincs változás. 


Augustinus az őskereszténységhez képest már alapvető változásokon 
áthaladt IV-V századi kereszténység időszakában élt. Sokrétű 
teológiai vizsgálódásaiból az utókorra bűn- és kegyelemtana, illetve 
az akaratszabadságról és a predesztinációról (eleve elrendelés) 
szóló tanítása hatott még erősen. Ez a tanítás maga is kettős 
gyökerű, hiszen Augustinus egyrészt kora egyházának gyermeke 
volt, másrészt sokat merített az ősi forrásból, a Szentírásból, noha 
Biblia-értelmezése nem volt következetes, filozófiai hatások is 
befolyásolták írásmagyarázatát. 


A bűn- és kegyelemtan, illetőleg az akaratszabadság tekintetében 
vitába bocsátkozott a kor nagy aszkéta teológusával, Pelagiussal, aki 
az önmegváltás irányába sodródva azt vallotta, hogy egyedül csak 
Adám vétkezett, a többi ember pedig a bűn hatásától szabadnak 
születvén önerejéből is képes a jót cselekedni. Augustinus ezt 
tagadta, és tanúságot tett amellett, hogy Ádám bűn terhe minden 
emberre ránehezedik, s egyedül Isten kegyelmébe kapaszkodva 
haladhatunk a Teremtő által tőlünk jogosan megkívánt tökéletesség 
felé. Azonban Augustinus nem állt meg következtetésének ezen a 
szintjén, és azt kezdte el hangoztatni, hogy az ember nemcsak a 
bűnre hajló természetet örökli szüleitől, hanem magát a bűnt. 
Eszerint Ádám vétkezett, és a nemzéssel a bűn minden utódát 
megfertőzte generációról generációra. Az emberek ebből 
következően nem szabadok, természetük szerint vétkezniük kell, s 


nem kerülhetik el a bűn zsoldját, a halált. Isten azonban 
könyörületes és kegyelmes Úr, aki megváltja az emberiség egy 
részét, de nem mindenkit. Némelyeket kiválaszt a veszendő 
tömegből, az ember szemszögéből nézve látszólag önkényes módon. 
Ez a végzés öröktől fogva létezik, tehát már a születéskor eldől, 
hogy ki hivatott eleve üdvözülésre. 


Augustinus predesztinációtanát Kálvin fejlesztette tovább. Ő azt 
mondta, hogy Isten egyeseket eleve kárhozatra rendelt, akiknek az a 
feladatuk, hogy az üdvözülendőket , áldásos" tevékenységük révén 
jellemileg csiszolják, miáltal könnyebben üdvösségre vezetik őket. 
(Ez az úgynevezett kettős predesztináció tana.) 


Pelagiusnak biblikus szempontból igaza volt abban, hogy 
hangsúlyozta az ember Istentől kapott szabad választási képességét 
(vö. Jel. 22:17; Mt. 23:37), de ezen túlmenően szabad akaratról is 
beszélt, ami nem az előbbivel azonos fogalom, s ezzel az 
önmegváltás irányába sodródott. Augustinus teológiája ugyanakkor 
ott csúszott félre, hogy ő nagyrészt kiiktatta az ember - Biblia által 
is tanított - választási szabadságát és ennek felelősségét. Továbbá 
azt vallotta, hogy maga a bűn az, ami öröklődik, míg a Biblia csak a 
bűnre hajló természet öröklődéséről beszél. Az ember bűnben való 
elveszettsége és isteni kegyelemre utaltsága tényét azonban biblikus 
módon látta Augustinus. Utána legközelebb csak a XVI. századi 
reformátorok - mindenekelőtt Luther Márton - szóltak erről ilyen 
eleven erővel. 


2 9 


Augustinus - a legnagyobbnak tekinthető ókori egyházatya - 
halálával (430) tulajdonképpen véget ért a patrisztika virágkora, s 
talán csak Manlius Severinus Boethiust (480-524) A filozófia 
vigasztalása (De consolatione philosopfnae) című művével, mely 
elterjedt műve lett a következő évszázadoknak. A patrisztika 
hanyatló szakasza - amint arról korábban említést tettünk - lényegi 
változásokat a filozófiai gondolkodás történetében már nem hozott. 
Sokak szerint Augustinus halálával az egész patrisztikus korszak 
véget ért. A Római Birodalom ekkor már évtizedek óta két részből, 
egy nyugati és egy keleti territóriumból állt. 476-ban a nyugati rész 
elbukott, ami teljessé tette a zűrzavart, gyorsította a minden 
területet (társadalom, gazdaság, kultúra stb.) érintő leépülést. 


Rómát feldúlták mind a gótok, mind pedig a vandálok, és a hunok 


megállításának sikere is csak a szerencsén múlott. A zűrzavaros 
viszonyok közepett szinte semmi nem működött, a tudományos élet 
majdhogynem teljesen megbénult. A pápai hatalom kezdetben 
nagyon gyenge volt, s nemhogy művészet- illetve 
művelődéspártolásra, de még a puszta létfenntartásra is alig futotta 
erejéből. A VI. század közepére kiemelten jelentős bizánci 
segítséggel éppen hogy sikerült széttörnie a Rómát körülvevő keleti 
gót gyűrűt, máris ott voltak a longobárdok. A csak lassan, fokról 
fokra erősödő pápaság igen hosszú ideig volt kénytelen a kettős, ti. 
a longobárd és bizánci szorítás között vergődni, mígnem a 
frankokkal kötött szövetség olyan kedvező pozícióba juttatta, hogy 
756-tól immár önálló politikai tényezőként tudott fellépni érdekei 
megvédéséért. A római-fírank szövetség ugyancsak gyümölcsözőnek 
bizonyult mindkét fél számára, és az akkor már komoly tényezőnek 
számító spirituális pápai tekintély az expanzionista Karoling- 
politikával karöltve a VIII. század végére együttesen 
megteremtették azt az első európai , keresztény" nagyhatalmat, 
amelyet Frank-római Birodalomnak hívunk. E birodalom keretei 
teremtették meg oly hosszú idő után a középkori társadalom, 
gazdaság és nem utolsósorban a kultúra felvirágzásának mindazon 
feltételeit, amelyek az ezt megelőző zűrzavaros századokban nem 
voltak adottak. Érdemes mindebből levonnunk az általános 
tanulságot: a művelődés, a kultúra kizárólag akkor képes 
virágzásnak indulni, ha biztosítottak a gazdasági és politikai 
szempontból egyaránt stabil, kiszámítható körülmények. Ellenkező 
esetben a bomlás jeleivel ezen a területen is számolni kell. 


II. 2. A skolasztika kialakulása és korai szakasza (IX-XII. sz.) 

A IX. század első felétől kezdett kibontakozni az a filozófiai- 
teológiai irányzat, amelyet skolasztikának nevezünk. A skolasztika 
időszakára csakúgy, mint a patrisztika, tehát az egész középkori 
eszmetörténet időszakára jellemző, hogy ekkor még a filozófia és a 
teológia olyan szorosan összefonódott, hogy lehetetlenség volna 
különválasztani őket egymástól. Önálló filozofálásról jobbára csak 

az újkor kezdetétől beszélhetünk. 


A skolasztika, tehát a tulajdonképpeni középkori filozófia, illetve 
teológia onnan nyerte nevét, hogy - Nagy Károly korától a 
reneszánszig - a középkori , iskolákban" művelték. Eleinte a 


székesegyházi, kolostori és az udvari iskolákban, majd a városi 
iskolákból kialakult főiskolákon és egyetemeken (universitas). A 
korszak filozófiája tehát eredetileg a kolostori iskolákban folyó 
tanításból és nevelésből nőtt ki, és kezdetben csak ezt a célt 


szolgálta. Ez az iskolai tanítás (skolasztika) később azután az egész 
középkori bölcselet átfogó megnevezésévé vált. 


A patrisztikusokhoz hasonlóan a skolasztika művelői sem tűztek 
más feladatot maguk elé, mint hogy megokolják és érthetővé tegyék 
azt, amit a hit már megdönthetetlen igazságként birtokolt. A 
patrisztikának és a skolasztikának tehát nagyon sok közös vonása 
van, s így egyes kutatók hajlamosak az egész középkor filozófiáját - 
a patrisztikát is beleértve - skolasztikának nevezni, de ez az 
összevonás nem teljesen helyénvaló. A patrisztika ugyanis céljait 
tekintve bizonyos értelemben el is különül a skolasztikától, másrészt 
pl. a középkori misztika nem is tartozik a skolasztika irányzatához. 
A patrisztikus dogmarendszert lényegében kölcsönkapta a 
skolasztika filozófiája, és ezt kívánta minél érthetőbbé tenni az 
arisztotelészi gondolatok segítségével. Az arisztotelészi filozófia 
ismerete és hatása fokozatosan növekedett. Csúcspontját akkor érte 
el, amikor Arisztotelész összes művét lefordították és 


hozzáférhetővé tették. A skolasztikusok módszereit, illetve céljait 
három pontban foglalhatjuk össze: 


1. Az ész segítségével mélyebben behatolni a hitigazságokba, és 
ezeket tartalmilag közelebb hozni a gondolkodó ember szelleméhez. 


2. Az  üdvigazságot rendezett, szisztematikus formába kell önteni 
filozófiai módszerek alkalmazásával. 


3. Az ész oldaláról felmerülő ellenvetéseket filozófiai érvekkel 
meg kell cáfolni. 


A skolasztikus filozófiát lényegében két nagy irányvonal képviselte: 
a realizmus és a nominalizmus. A két irányzat között bontakozott ki 
az ún. univerzáliavita, amely már egy, a korai skolasztikában is 
felmerülő filozófiai-teológia problémát kívánt megoldani. A realista 
gondolkodók az általánosnak tulajdonították a legmagasabb rendű 
valóságot, vagyis azt mondták, hogy csak az általánosból lehet 
következtetni, illetve tanulságot levonni az egyedire (az 
individuumra) vonatkozóan, s nem fordítva. A nominalisták szerint 


viszont csak az egyes dolgok valóságosak, az általános fogalmak 
nem a valóságban, hanem csupán a mi értelmünkben vannak, 
vagyis ezek pusztán nevek (latin nomen — név; ebből származik a 
nominalizmus elnevezés). 


A két rendszer közötti különbség két fehér kő példáján is 
szemléltethető. A realizmus azt állítja, hogy létezik a , fehérség" 
egyetemes (univerzális) eszméje, amelyet ez a két kő megtestesít. 
Ezek az egyedi kövek magukban hordozzák a , fehérség" egyetemes 
jellemzőit. A nominalizmus ugyanakkor azt állítja, hogy a fehérség 
egyetemes eszméje szükségtelen, és helyette az egyedire kell 
koncentrálnunk. Itt előttünk ez a két kő van, minek hát az 

, egyetemes fehérség eszméjéről" beszélnünk? Alaposabban 
átgondolva tehát azt láthatjuk, hogy a realizmus az idealizmushoz, 
míg a nominalizmus inkább az empirizmushoz, vagy a 
materializmushoz áll közel, noha nyilván nem beszélhetünk teljes 
átfedésről. Ugyanakkor, ha e szavak jelentésére kívánnánk 
asszociálni, akkor logikusan pontosan fordítva gondolkodnánk, 
hiszen a realista megnevezésen ma az olyan személyt vagy eszmét 
értjük, aki vagy amely a bennünket körülvevő tér és idő 
valóságához igazodik, míg a vele szembeállított idealista ezt a 
világot puszta , jelenségnek" látja, s a tulajdonképpeni valóságot a 
dolgok mögött, az eszmékben, ideákban ismeri fel. 


Említettük, hogy az univerzáliavita már a skolasztika korai 
szakaszában (IX-XII. sz.) meghatározta a középkori filozófia 
irányvonalát. Az egyház ekkor még egyértelműen a realizmus 
támogatása mellett foglalt állást, a nominalizmus egyidejű 
elutasításával. 


A skolasztikus filozófia tulajdonképpeni megalapítója az 
Írországban született, de Párizsban tanító Johannes Scotus 
Eriugena (810-877) volt. Eriugenánál fedezhetjük fel elsőként a 
skolasztika alapvető ismertetőjegyét, tudniillik azt a tételt, mely 
szerint az igaz vallás egyúttal az igaz filozófia, és fordítva. 
Korábban láthattunk erre példát egyes apologétáknál és korai 
egyházatyáknál, de Augustinus után feledésbe merült ez a fajta 
gondolkodás. Enugena realista szemlélete az univerzáliavita 
tekintetében megkérdőjelezhetetlen, oly mértékben hitt az ész 
mindenhatóságában és általános érvényében, hogy azt a középkori 


egyház már képtelen volt tolerálni. Tanai nem véletlenül tűntek 
Róma szemében súlyos eretnekségnek, sőt kifejezetten 
istenkáromlásnak. Ráadásul a párizsi filozófus még ennél is tovább 
menve egyenesen neoplatonikus nézeteket fogalmazott újra, 
illetőleg tett magáévá. Eszerint a világfolyamat olyan örökkévaló 
körforgás, amely Istenben veszi kezdetét és idővel hozzá is tér 
vissza. Az egyéni lélek része a világiéleknek, és a halál után e kettő 
egyesül. 


Canterbury Anselmus (1033-1109) a skolasztika - időben 
következő - második nagy alakja, aki évtizedekig élt szerzetesként 
Franciaországban, majd az angliai Canterbury érsekeként hunyt el. 
Anselmus - elődjéhez hasonlóan - realista gondolkodó volt, de mivel 
az egyház szemszögéből nézve ő nem követte el azt a hibát, hogy az 
észigazságoknak nagyobb szerepet tulajdonítson, mint a 
hitigazságoknak - noha az előbbiek meglétét szinte egyenrangúnak 
tételezte az utóbbiakkal -, így tanai ellen Róma nem lépett fel oly 
hevesen. Megtette ezt azonban helyette a nominalista Roscellinus. 


Johannes Roscellinus (1050-1120) a korai skolasztika megrögzött 
nominalistája volt, aki hevesen támadta realista ellenfeleit, s 
különösképpen kortársával, Anselmussal vívott nagy ideológiai 
csatákat. Roscellinus nem hitt abban, hogy értelmes dolog lenne 
általános fogalmakról beszélni, hiszen szerinte ilyenek legfeljebb 
csak az ember képzeletvilágában, de nem a valóságban léteznek. Az 
általános fogalmak pusztán nevek, és lényegében csak az számít, 
amit konkrétan magunk előtt látunk. Hibás gondolkodásra vall - 
mondta Roscellinus -, ha az egyedi jelenségekből túlságosan 
messzemenő következtetéseket vonunk le. Önmagában véve ez a 
tanítás még nem feltétlenül vonta volna maga után a középkori 
egyház rosszallását, a probléma oka tulajdonképpen abban rejlett, 
hogy Roscellinus nominalisztikus alaptételeit a Szentháromságra is 
kiterjesztette. Nem tudta ugyanis elfogadni az egyháznak azon - a 
nicea-konstantinápolyi hitvallásban megfogalmazást nyert - 
alapdogmáját, mely szerint az Atya, a Fiú és a Szentlélek egyazon 
Isten (egy szubsztancia), de mégis három személy (hüposztátisz). 
Ehelyett ő kategorikusan - a nominalista módszer szerint - három 
Isten létezését tételezte, és ilyen szellemben kezdett el tanítani. 
Roscellinust ezért az egyház eretnekséggel vádolta és tanai 
visszavonására kényszerítette. Ezek után érthető, hogy a 


nominalista irányzat igen hosszú időre - mintegy két évszázadra - 
visszaszorult, és a skolasztika virágkorát az egyház , áldásával" 
tulajdonképpen kizárólag a realista szemlélet határozta meg. 

Petrus Abaelardus (1079-1142), nantes-i születésű teológus- 
filozófus próbált meg több-kevesebb sikerrel egyfajta 
kompromisszumot kialakítani a két irányzat között, aki az ész és a 
hit viszonyában ismét csak egy hajszálnyival állt közelebb az 
utóbbihoz. Abaelardus szerint az univerzálék magukban a 
dolgokban vannak, ezért lehet következtetni az egyedi dolgokból az 
általánosakra. A túlzott általánosítást mindazonáltal nem tartotta 
helyénvalónak, ennyiben tehát álláspontja valóban a realizmus és a 
nominalizmus között helyezkedett el. 


II.2.1. A skolasztika virágkora (XIII. sz.) - a tomizmus 


A skolasztika virágkorát még teljes mértékben a realizmus 
irányzatának eszmeisége hatotta át. A korszak tudományos életére 
alapvetően két dolog volt jellemző. Egyfelől ekkorra vált 
kiteljesedetté az arisztotelészi filozófia térhódítása. Arisztotelész 
tekintélye a XIII. században már oly nagyra nőtt, hogy nevét 
Keresztelő János mellé állították, mondván, hogy miként János a 
szellemi dolgokban, Arisztotelész a világi dolgokban volt Krisztus 
elődje. Az arisztotelészi filozófia világuralma egészen a reformáció 
kezdetéig, vagyis a XVI. századig tartott. E néhány évszázad 
leforgása alatt a jeles görög bölcselő szinte minden művét 


lefordították latinra, illetve később a nemzeti nyelvek némelyikére 
is. 


Másfelől nézve ez volt az az időszak, amikor a középkori keresztény 
kultúra, illetve gondolkodás szoros érintkezésbe lépett az iszlám és 
a zsidó eszmékkel. Ez az érintkezés persze logikus következménye 
volt a keresztes hadjáratok megindításának, amelyek eredetileg a 
Szentföld felszabadítását tűzték célul maguk elé. Ki gondolta volna 
kezdetben, hogy ez a tulajdonképpen antikrisztusi indíttatású 
vállalkozás bizonyos értelemben véve a kultúrák találkozása révén 
idővel termékenyítőleg hat az európai szellemiségre? 


Azt sem szabad elfelejtenünk, hogy a skolasztika virágkorában 
kezdtek el Nyugat-Európa-szerte gomba módra szaporodni az 
egyetemek - elég, ha csak Bologna, Padova, Oxford, Párizs és Köln 


nevét említjük meg -, amelyek az addig monopóliumot élvező 
kolostori és teológiai főiskolák helyébe léptek. A filozófia valójában 
a középkori művelődés e centrumaiban talált magának helyet és 
nyert idővel elismertséget, noha még viszonylag hosszú ideig volt 
kénytelen háttérbe szorulni, mint ancilla theologiae (a teológia 
szolgálólánya), a lassan-lassan csíraállapotba kerülő 
szaktudományokkal együtt. 


A skolasztika virágkorának nagy gondolkodói az 
egyháztörténelemből már ismeretes két koldulórendből kerültek ki. 
Bonaventura (1221-1274) ferences, míg Albertus Magnus 
(1193-1280) és Aguinói Tamás (1224-1274) dominikánus 
szerzetesek voltak. 


Bonaventura (1221-1274) - Augustinus hűséges követőjeként -igen 
konzervatív gondolkodó volt, aki filozófiája sarokkövének Istent 
nevezte meg. Kortársaival - főleg Tamással - együtt nagyon sokat 
küzdött azért, hogy a kolduló barátok is katedrához jussanak a 
párizsi egyetemen, hiszen itt az oktatói állások csak az , elitebb" 
rendek tudósai számára voltak elérhetőek. Érdekes, hogy 
Bonaventura tulajdonképpen bírálta Arisztotelészt - ami hatalmas 
hibának számított a korban -, azt hangoztatva, hogy Arisztotelész 
kiemelkedően nagy tudós volt ugyan, Platón viszont egyenesen 
bölcs. Ebből is kitetszik, hogy különösen nagy hatást gyakorolt rá 
Platón, főként ideatana. Bonaventura Istenbe helyezte az ideát, de 
ennél tovább nem kívánt menni, hiszen ferences szellemiségének 
megfelelően nem becsülte sokra a hasztalan és üres filozofálgatást. 
Vallotta, hogy az ember önerejéből ne okoskodjon feljebb, mint 
amennyit Isten jónak látott kijelenteni számára. Bonaventura 
hatástörténetéről lényegében alig beszélhetünk, lévén önálló 
filozófiai iskolát sem hozott létre. Az utókorra - úgy tűnik - sokkal 
nagyobb hatást gyakoroltak a dominikánus gondolkodók, mint a 
ferences filozófusok. 


Albertus Magnus (1193-1280) németországi nemesi családból 
származott. A kiváló padovai, majd a bolognai egyetemeken 
ismerkedett meg a , szabad művészetekkel", az orvostudománnyal, a 
természet-tudománnyal, míg végül teológiai végzettséget szerzett. 
Időközben lehetősége nyílt arra is, hogy elmélyedjen az 
arisztotelészi filozófia tanulmányozásában, amely óriási hatással 


volt rá. Műveinek jelentős részét - amelynek gyűjteményét 
évszázadokkal később 21 nagy kötetben adták ki - az Arisztotelész 
műveihez írott kommentárok teszik ki. Albertus Magnus állítólag a 
tanítványaira még nagyobb hatással volt, mint őrá Arisztotelész, 
hiszen tanárként oly sok hallgatót vonzott, hogy gyakran a 
szabadban kellett megtartania előadásait, mert nem volt megfelelő 
épület, amely hallgatóságát be tudta volna fogadni. 
Természettudományos ismeretei miatt a néphit természetfeletti 
tudást tulajdonított neki. Albertus Magnus leghíresebb tanítványa 
Aguinói Tamás volt, aki kiteljesítette mestere tanrendszerét, s a két 
életmű ezáltal olyan szorosan fonódott egybe, hogy nincs is értelme 
külön tárgyalni. Bizonyos azonban, hogy a tanítvány hírnév és 


hatástörténet szempontjából messze túlszárnyalta mesterét. 


Aguinói Tamás (1224-1274) mesteréhez hasonlóan grófi családból 
származott. Gyermekéveit a Monté Cassinó-i bencés apátságban 
töltötte, tehát kolostori iskolába járt. Kamaszként már a nápolyi 
egyetemen ismerkedett a , szabad művészetekkel". Fiatal felnőttként 
-családja tiltakozására - döntött úgy, hogy belép a dominikánus 
rendbe. Párizsban lett Albert tanítványa, akinél még egy 
háromesztendős felsőfokú kurzus keretében képeztette magát, majd 
tanára magával vitte Kölnbe, s itt további négy év megfeszített 
tanulás következett. Az eredmény azonban nem maradt el, a fiatal 
Tamás tehetségére többen már igen korán felfigyeltek. A kölni 
tanulmányok befejezése után visszatért Párizsba, és hamarosan az 
egyetem legünnepeltebb teológiatanára lett. Minden vitás kérdésben 
kikérték a véleményét, sok vitában az ő szava volt a döntő. 
Jellemének állítólagos szelídsége és tisztasága következtében kapta 
a , Doctor angelicus? (, angyali doktor") megtisztelő címet. 


Tamás irodalmi tevékenysége, hagyatéka roppant terjedelmes és 
szerteágazó. Dogmatikával, etikával, írásmagyarázattal, jog-, állam- 
és társadalomfilozófiával egyaránt foglalkozott, egy XIX. századi 
francia kiadásban művei 34 kötetet ölelnek fel. Írásain persze 
nagymértékben érződik az arisztotelészi hatás. Főműve, amelyet 
mintegy hét esztendő leforgása alatt (1266-1273) - tehát nem sokkal 
a halála előtt - készített el, Summa theologiae címen a középkori 
katolikus gondolkodás , bibliája" lett, s hatása mind a mai napig 
nagyon erős. Az Aguinói Tamás által megalapozott teológiai 
rendszer külön nevet is kapott a katolikus terminológiában: 


tomizmus. 


Tamás jelentősége tehát hatástörténete ismeretében vitathatatlan, 
halála után alig fél évszázaddal az egyház szentté avatta, nevét 
pedig kizárólag Augustinuséval emlegetik egy lapon. Az agg Albert, 
aki túlélte tanítványát, már élete utolsó éveiben kijelentette, hogy 
Tamás az , egyház fénye". Az egyház dogmatikájának 
megszilárdítását - amelyet Augustinus az ókor legvégén csak 
elkezdett - ő tulajdonképpen folytatta a középkor derekán, noha 
meg kell jegyeznünk, hogy e folyamat csak a trienti zsinat idején 
(1545-1563) jutott el csúcspontjára, amely zsinat határozatai 
alapvetően a két nevezett egyházatya munkásságára épültek. A 
tomizmus szinte rögtön a dominikánus rend filozófiájává 
emelkedett, és a legtöbb pápa következetesen síkra is szállt mellette, 
ha úgy hozta a szükség. Tamás tekintélye az évszázadok folyamán 
egyre emelkedett, míg a folyamat betetőzéseként 1879-ben a 
katolikus egyház hivatalos filozófiájává nyilvánította a 
tomizmust. A XX. században a tomizmus talán még népszerűbb lett, 
mint korábban, hiszen a harmincas években pápai rendelkezésre 
újraszabályozták az egyházi felsőoktatási intézmények oktatási 
rendjét, amelynek értelmében előírták, hogy a filozófiát és a 
spekulatív teológiát kizárólag Aguinói Tamás tanításai és elvei 
alapján kell előadni. Ez az úgynevezett neotomizmus a modern 
tudomány és filozófia eredményeit igyekszik egyesíteni a katolikus 
világkép Tamás által lerakott alapjaival. 


Vizsgáljuk meg röviden, vázlatosan, hogy miben is állnak ezek az 
alapok. 


Tamás egyértelműen elhatárolta egymástól a tudás és a hit területét. 
Rendíthetetlenül hitt abban, hogy a valóság birodalmában 
törvényszem rend uralkodik, éppen ezért az ember képes lehet arra, 
hogy megismerje az őt körülvevő világot. Augustinussal teljes 
egyetértésben viszont elítélt minden szellemi spekulációt, ami 
csupán olyan eszmefuttatás, amely nem viszi tovább a 
gondolkodást, hanem egyfajta játszadozás az egyébként terméketlen 
gondolatokkal. A természetfeletti igazságok birodalmába az ember a 
gondolkodás természetes erejével amúgy sem képes behatolni - 
állítja Tamás, és e feltételezésével élesen szemben áll nemcsak a 
patrisztika, de a korai skolasztika korának jó néhány filozófusával 


is. Azt kell mondanunk, hogy önmagában véve ez biblikus 
megállapítás, hiszen a Szentírásból egyértelműen láthatjuk: a 
keresztény hit birtoklása isteni ajándék, s nem egyfajta filozófiai 
megközelítés kérdése, illetve eredménye. A keresztény igazság 
Tamás szerint tehát ész feletti, de ez nem azt jelenti, hogy észellenes 
lenne. A tudás és a hit között soha nem jöhet létre ellentét, s a 
középkori teológus-filozófus lényegében egész életén át azon 
fáradozott, hogy áthidaljon minden esetleges szakadékot, amely - 
egyesek szerint - látszólag fennáll a két jelzett terület között. Tamás 
úgy vélte, hogy bár a teljes igazság nem fogható fel észbeli 
megközelítéssel az ember számára, ám az igazság bizonyos elemei 
azért felismerhetőek alapos tanulmányozás, illetve mélyreható 
kutatás révén. Igaz, erre az emberek többsége nem képes, hiszen 
szellemi erőiket felőrlik az önfenntartás, a családról való 
gondoskodás tennivalói. Ezen a ponton némi hasonlóságot 
fedezhetünk fel azon platóni eszmével, amely szerint kizárólag a 
filozófusok alkalmasak az állam vezetésére, hiszen nekik 

, hivatásuk"? a gondolkodás. Tamás tehát nem zárta ki, hogy a 
filozófia segíthet annak művelői számára abban, hogy egyes 
részigazságokat felismerjenek, de határozottan tagadta, hogy a hitet 
észokokkal lehetne bizonyítani, lévén ez lealacsonyítaná a hit 
fenségét. Koncepciójában tehát a filozófia egy eszköz, a teológiai 
eszköz a teológiai célok megfogalmazásához, de alárendelt szerepe 
vitathatatlan (ancilla theologiae - a teológia szolgálóleánya). 


A tamási filozófia talán leghatásosabb tézise abban áll, hogy 
kimondta: Isten léte ésszel bizonyítható. Aguinói Tamás ezen 
túlmenően le is vezette azt a bizonyítási metodikát, amely szerinte - 
alapos áttanulmányozása, illetve átgondolása után - minden 
esetleges korábbi kétellyel szemben egyértelműen bizonyítja Isten 
létezését. A Summa Theologiae című főművében öt úgynevezett 
istenérvet sorakoztat fel, hiszen szerinte Isten létét öt úton lehet 
bizonyítani. Először is abból kell kiindulnunk, hogy bizonyos dolgok 
- csaknem minden -mozognak ebben a világban. Viszont mindazt, 
ami mozog, valami más, erő, vagy tárgy mozgatja. Ugyanakkor 
szükségszerű, hogy a mozgás megindításának kezdetén létezzen egy 
első mozgató, amelyet már senki nem mozgat. Ez az első mozgató 
pedig nem lehet más, mint az Isten. A második utat Tamás ehhez 
hasonló analógia alkalmazásával a hatóok fogalmából eredezteti, a 
harmadikat a szükségszerűségből, a negyediket a fokozatosság 


elvéből, míg az utolsót a dolgok kormányzásának elvéből. Ugyanis 
kell, hogy a dolgoknak valami értelmes céljuk legyen, s így 
irányításukat nem a véletlennek, hanem egy nagyon is tudatos, 
intelligens lény közreműködésének köszönhetik. Ez a 
gondolatmenet, amint szinte azonnal látható, igen nagy eszmei 
rokonságot mutat Arisztotelész és Augustinus bölcseletével. 
Bizonyítási eljárása érdekes, látszólag logikus, és azt sem 
mondhatnánk, hogy teljességgel ellentétes volna a Bibliában 
olvasottakkal. 


Nem mondhatjuk viszont el ezt a lélek mibenlétével kapcsolatos 
vizsgálódásairól, hiszen Tamás egyértelműen kifejtette az ezzel 
kapcsolatos álláspontját. Eszerint az emberi lélek testetlen, vagyis 
anyag nélküli, tiszta forma, szellemi, tehát az anyagtól teljesen 
független szubsztancia. Ebből következik a lélek 
elpusztíthatatlansága és halhatatlansága. Jól megragadható itt tehát 
a neoplatonista hatástörténet. 


Az ismeretre viszont Tamás szerint nem a Platón által oly 
felmagasztalt ideák segítségével teszünk szert - mintegy a 
visszaemlékezés által -, hanem kizárólag tapasztalati (empirikus) 
úton. Megismerésünk minden anyaga az érzékelésből származik. 


A tomizmus erkölcstana ugyanakkor szöges ellentétben áll az 
augustinusi alapokkal - de a hagyományos ferences teológiával is -, 
lévén a nagy XIII. századi bölcselő az akarat szabadságát 
teljességgel biblikus módon az etikus cselekvés alapvető 
előfeltételének tartotta. A négy főerényről szóló tanát azonban 
lényegi változtatások nélkül vette át a görögöktől (bölcsesség, 
bátorság, mértékletesség, igazságosság). Amennyiben mégis 
beszélhetünk némi változtatásról, azt kizárólag azért tehetjük, mert 
Tamás ezt a négy erényt olyan hagyományos keresztényi erényekkel 
kombinálta össze, mint a hit, a remény és a szeretet. Ráadásul 
mindezek mellett a szeretetet fölébe helyezte a hitnek, amely 
megállapítás helyénvalóságát Pál apostol írásában pontosan 
leellenőrizhetjük (vö. I. Kor. 13:13). 

Aguinói Tamás - az előző korszakok igazán kiemelkedő 
gondolkodóihoz hasonlóan - nem hagyta érintetlenül a politika, 
illetve az államelmélet aktuális kérdéseinek megvilágítását sem. 
Mesterével együtt Arisztotelész államelmélete képezte számára a 


mértékadó ideológiai alapokat. Ennek értelmében állapította meg, 
hogy csak az az ember lehet igazán jó, aki helyes viszonyban áll a 
közjóval, vagyis igyekszik minél több jót cselekedni a közösség 
érdekében. Az erény tehát annál magasabb rendű, minél inkább 
törekszik az említett közjó megvalósítására. Kevés tehát az, hogy 
valaki magába zárkózottan filozofál, vagy akár erkölcsösen is él, ha 
tudását, képességeit nem fordítja a társadalom javára. Az államra, 
amely biztosítja a közrendet, mindenképpen szükség van - vallotta 
Tamás -, hiszen ha egoista módon minden ember kizárólag a saját 
érdekeit követné, akkor káosz állna elő, s ez akár az állam 
szétesését is maga után vonhatná. Arisztotelészhez hasonlóan 
különböztette meg az egyes államformákat is, igaz, Tamáshoz 
különösen a monarchia intézménye állt közel, ami tökéletesen 
megfelelt a korhangulatnak. Kifejtette viszont, hogy véleménye 
szerint a bölcs uralkodónak mindenképpen az isteni 
világkormányzást kell követnie, amennyiben igazságosan akar 
kormányozni. Az állam legfőbb szerepvállalása azonban abban áll, 
hogy polgárait az igazságos és erényes élethez vezeti. Igazából 
azonban ez a feladat -Tamás szerint - már nem is annyira az államé, 
mint inkább az egyházé, amely a papok lelki vezetése és a római 
pápa irányítása mellett tölti be magasztos hivatását. Mivel pedig az 
egyház feladata magasabb rendű, mint az államé, így a Föld minden 
uralkodója szükségszemen alattvalója a pápának. A világi hatalom 
tehát minden tekintetben alárendeltje az egyházinak, már csak azért 
is, mert a világi hatalom csupán a múló dolgokat képviseli, míg az 
egyház az örökkévalóság letéteményese. 


Mindebből kiviláglik, hogy Aguinói Tamás lényegében ugyanott 
folytatta az egyház főhatalmának eszmei megalapozását, mint ahol 
közel egy évezreddel korábban Augustinus abbahagyta. A különbség 
csak annyi, hogy míg Augustinus idejében e főhatalom valamikori 
kialakulása az ellenséges népek gyűrűjében látszólag illuzórikus 
álom volt, addig Tamás korában már élő valóság. Gondoljunk csak 
vissza egyháztörténeti tanulmányainkra, és egyértelművé válik 
számunkra, hogy a XIII. században a pápaság már elérkezett 
középkori hatalmának csúcspontjára. Nem véletlen tehát, hogy a 
római egyház ugyanolyan magas szintű elismerésben részesítette 
vezető ideológusát, mint tette azt korábban Augustinusszal. 


II.2.2. A kései skolasztika (XIV. sz.) - átmenet a humanizmusba 


A virágzó és a kései skolasztika között nagyon nehéz feladat éles 
határvonalat húzni, hiszen itt nem is annyira hanyatlásról (lásd 
patrisztika), hanem sokkal inkább a filozófiai gondolkodás egyfajta 
átalakulásáról beszélhetünk. Ez az átalakulás pedig tulajdonképpen 
már a kései szakasz - kronologikus rendben haladva - első nagy 
gondolkodójánál, Roger Baconnál felfedezhető. 


Roger Bacon (1214-1294) korának valódi polihisztora volt, hiszen 
matematikával, orvostudománnyal, joggal és teológiával éppúgy 
foglalkozott, mint filozófiával. Igen hevesen támadta a tomizmus 
tantételeit, sőt azt mondhatjuk, az egész addig ismert skolasztikus 
gondolkodást, s e bírálat tulajdonképpen az európai szellem újabb 
nagy hatású fordulatát eredményezte. A fordulat végkifejlete 
eszmetörténeti szempontból már a humanizmusba való szerves 
átmenetet készítette elő. Igaz, sajátos eszmerendszere 
kidolgozásához Bacon számos olyan asztrológiai, illetve alkímiai 
elemet átvett korabeli és régi gondolkodóktól, amelyek az egyházon 
belül nem találtak befogadásra, sőt kimondottan ellenállásba 
ütköztek. Így nem véletlen, hogy Bacon börtönben töltötte utolsó 
éveit. Szilárdan meg volt győződve arról, hogy minden 
rendelkezésünkre álló forrás - beleértve a Szentírást is - 
meglehetősen fogyatékos, tele vannak félreértésekkel, így nem is 
lehetnek teljes mértékben helyes iránymutatók. Ebből következik, 
hogy az ember csak olyan dolgokba vetheti hitét, amelyekről 
előzetesen már tapasztalatokat szerzett. Kimondhatjuk tehát, hogy 
Bacon meggyőződéses empirikus gondolkodó volt. Érdekes viszont, 
hogy ő tapasztalaton még éppúgy értette az empirikus megismerést, 
mint az isteni sugallatot, vagyis nem lehetett hitetlenséggel vagy 
istentelenséggel vádolni. A tomizmusban a teológia és a filozófia 
szinte szétválaszthatatlanok voltak. Bacon ezt a felfogást makacsul 
kritizálta, és úgy vélte, hogy ezt a kettőt nem lehet teljesen 
összemosni. Az empirista felfogás egyébként, mélyebben 
átgondolva, természetszerűleg ide vezet. A teológia és a filozófia 
területének lassú szétválasztása -amint később látni fogjuk - idővel 
kaput nyitott a szaktudományok fejlődése előtt is, noha ekkor még 
nyilván nem lehet egyértelműen e tendencia kialakulásáról beszélni. 
Az is érdekes, hogy Aguinói Tamás tanrendszerének egyoldalú 
elutasítása mellett rajongott Arisztotelész eszméiért, illetve ő 
kezdeményezte azt a naptárreformot, amely csak évszázadokkal 

később valósult meg. Bacon gondolatait a neves oxfordi és párizsi 


egyetemi teológiatanár, Duns Scotus fűzte tovább. 


Duns Scotus (1270-1308) fiatal kora ellenére igen ünnepelt előadó 
és roppant termékeny író volt. Sokan minden idők legnagyobb 
metafizikai gondolkodójaként tartják őt számon. Duns Scotus 
legalább annyit foglalkozott Arisztotelész műveinek 
tanulmányozásával, mint Bacon, ráadásul nagyon hasonló 
következtetéseket is vont le ezekből. Többek között felismerte, hogy 
a világ és a természet felé forduló filozófia, valamint a keresztény 
hit között igen mély ellentét húzódik. A teológiát és a filozófiát nem 
lehet összekeverni, s mindazokat, akik így tesznek, Duns Scotus 
nagyon keményen elítéli. Tamás koncepcióját tehát ugyanúgy 
támadja, mint tette azt Bacon, noha érdekes módon még 
mindhárman realista gondolkodók voltak. Mindazonáltal a Duns 
Scotus által képviselt realizmus minőségében már nem volt teljesen 
azonos a korábbi irányvonallal. A jeles filozófus az individualitást 
ugyanis már jóval többre értékelte, mint elődei, s ez tulajdonképpen 
ismételten a nominalizmus felerősödésének irányába hatott. Ezzel a 
gondolatával pedig megelőzte azt a nagyra értékelést, amelyben a 
reneszánsz részesítette az egyéniséget, vagyis az emberi 
individuumot. 


Az akaratot egyébként fölébe helyezte a gondolkodásnak mind az 
isteni, mind pedig az emberi szférában. Az emberi akaratot csak 
abban az esetben tartotta jónak, ha az tökéletesen megegyezik az 
isteni akarattal. A gondolati csavar azonban e koncepcióban ott van, 
hogy az isteni akarat és az egyház parancsa közé Duns Scotus 
egyenlőségjelet tett. Amit tehát az egyház kijelent, az 
szükségképpen az egyetlen helyes és követendő igazság. Talán nem 
esik nehezünkre átlátni, miért is lett Duns Scotus e kijelentése után 
, a római egyház leghűségesebb fia". A filozófiai gondolkodás 
középkori történetében azonban mégsem ő hozta meg az igazán 
nagy áttörést, hanem egy olyan nagy formátumú filozófus, akiről - 
Aguinói Tamáshoz hasonlóan - külön filozófiai rendszert neveztek 
el. Ez a jeles bölcselő William Ockham volt. 


William Ockham (1285-1347) angol filozófus Duns Scotus tanaiból 
kiindulva lényegében már következetesen végrehajtotta a 
Roscellinus óta az egyház által kárhozatra ítélt nominalizmus 
felújítását. Álláspontja szerint metafizikai szempontból nem kell 


többet feltételezni ott, ahol egy is elég a magyarázathoz, vagyis le 
kell egyszerűsítenünk a gondolkodás és a kutatás sémáját annak 
érdekében, hogy helyes végeredményre, illetve végkövetkeztetésre 


juthassunk. 


,Ne vegyél igénybe többet (több feltételezést, érvet, 
lényegiséget), mint amennyi (a magyarázathoz) szükséges? - ez 
az elv , ockham borotvája? néven vonult be a tudomány és a 
filozófia módszertanába. Tamással ellentétben Ockham már nem 
hitt abban, hogy Isten létét észérvekkel lehetne bizonyítani, hiszen 
Duns Scotushoz hasonlóan szerinte is minden tudásunk alapja az 
egyediből kiinduló tapasztalat (empirikus nominalizmus), s mivel 
ebben az értelemben egyszerűen nincs tapasztalatunk Istenről, ezért 
az ember nem is szerezhet róla természetes tudást. Igen szemléletes 
ütközőpontja ez tehát a filozófia-történetben már és még nem egy 
esetben felbukkanó racionalizmus kontra empirizmus vitának. A 
nevezett tételből kiindulva Ockham arra a következtetésre jutott, 
hogy a teológia mint egzakt érvekkel operáló tudomány 
tulajdonképpen nem is létezik. Mindezt tetézte azzal, hogy egyik 
írásában keményen fellépett az egyház világi hatalomgyakorlása 
ellen. Az ockhami gondolatok nem maradtak következmény nélkül. 
Noha a nominalizmus eszmerendszerét eltörölni már nem lehetett, a 
pápa üldöztetni kezdte a filozófust, megtiltotta, hogy a párizsi 
egyetemen tanítson. 


Mintegy összegzésképpen kimondhatjuk, hogy Ockham 
nominalizmusa végleg szétvágta a skolasztika által a teológia és a 
filozófia (hit és tudás) között megteremtett évszázados köteléket. A 
jelzett területek lényegileg ettől az időszaktól kezdve különültek el 
határozottan egymástól. Ockham máig ható következményekkel 
járó nagy lépése volt ez, hiszen a teológia és a filozófia, valamint a 
humanizmus idején lassan kibontakozó szaktudományok 
végérvényesen külön pályára állva haladhattak tovább. 


Elvileg tehát ez a gondolatsor szüntette meg azt a hosszú ideig tartó 
középkori skolasztikus felfogást, amely szerint minden tudományág 
a teológia szolgálóleánya (ancilla theologiae), s pontosan ez a 
szemléletváltás taposta ki az utat eszmei síkon a szaktudományok 
lassú kibontakozása előtt. Mivel pedig a kései skolasztika az 
antikvitás bizonyos periódusaira jellemző individualizmust helyezte 


előtérbe, ezért képezhetett közvetlen átmenetet a középkor, 
valamint a humanizmus és a reneszánsz (XIV-XV. sz.) között. A 
humanizmus korának bölcseletével már a következő fejezetünkben 
fogunk részletesebben megismerkedni, most azonban nagyon 
röviden szükségesnek látszik még áttekinteni a középkor egy-két 
olyan filozófiai rendszerét, amelyek nem sorolhatók be ugyan a 
skolasztika paraméterei közé, de áttekintésünk hiányos maradna 
vázlatos ismertetésük nélkül. 


II.3. A skolasztika korában létező egyéb filozófiai irányzatok 
II.3.1. A középkori arab és zsidó filozófia 


A középkori arab és zsidó bölcseletet semmi esetre sem szabad 
alacsonyabb színvonalúnak elgondolnunk, mint az európai 
filozófiát, s emegállapításunk érvényét nyugodt lelkiismerettel 
kiterjeszthetjük a kultúra egészére. Sőt, kontinensünk 
művelődéstörténetének vegetációs szakaszában Európa országai 
javarészt sehol sem tartottak például az iszlám kultúra virágzó 
állapotához képest. Az iszlám hódító útjának frank földön Martell 
Károly győzelme vetett véget, amikor 732-ben Poitiers mellett 
szétverte a hódító arab seregeket. Károly ezzel elejét vette annak, 
hogy az arabok kontinensünk belsejébe hatoljanak, de azt már nem 
tudta megakadályozni, hogy az iszlám tartósan megvesse lábát az 
Ibériai-félsziget jelentékeny részén. 

Hispániában az arab uralom - a későbbiekben délre szorítva - 
egészen 1492-ig fennmaradt, és nem szabad megfeledkeznünk arról 
sem, hogy ez a muzulmán térség hosszú ideig Nyugat-Európa 
leggazdagabb és legnépesebb hatalma volt. Hispánia éppen akkor 
indult hanyatlásnak mind gazdasági, mind kulturális értelmében, 
amikor az uralkodó réteg kiűzte a mórokat, valamint a zsidó 
kereskedőkét. Korábban (X-XII. sz.) a keresztények, zsidók és 
muzulmánok olyan jól megfértek egymás mellett, hogy Hispánia 
főiskoláin nemritkán együtt tanultak, illetve osztották meg 
egymással saját kultúrájuk szellemi kincseit - következésképpen 
kimondhatjuk, hogy ezek között nagyon erős kölcsönhatás is 
kialakult. Az arab filozófiára elsősorban a görög szellemiség 
gyakorolt jelentékeny hatást, amint már jóval ezt megelőzőleg tett 
komoly befolyást az antikvitás a keresztény teológiára. 


Ettől kezdve az iszlám filozófiát egyre inkább az a törekvés 
jellemezte, hogy összhangra jusson az antik bölcselettel. Először a 
platóni és neoplatonikus eszmék, majd az idő múlásával már 
Arisztotelész bölcselete bizonyult a leginkább mérvadónak. Az 
eredmény persze nem maradt el, a muzulmán vallás és a hellén 
filozófia a fúzió révén mind szilárdabb egységet alkotott. Alkindi és 
Alfarabi IX-X. századi arab platonikusok voltak, de a gondolkodás 
történetében náluk sokkal maradandóbbat alkotott az iszlám 


filozófia két nagy arisztoteliánus bölcse: Avicenna és Averroes. 


A turkesztáni születésű Avicenna (980-1037) mind a mai napig az 
arab Kelet legnagyobb filozófusának számít. Foglalkozását tekintve 
orvos volt, de a gyógyítás mellett a természettudományok 
művelésében is jeleskedett. Istenképe az arisztotelészi modellnek 
tökéletesen megfeleltethető, hiszen Istent ő is egyfajta mozdulatlan 
mozgatónak gondolta, akiből kiáradnak a formák, és ezek mintegy 
megvalósulnak, vagy ha úgy tetszik, testeket öltenek az anyagban. 


Az nyugati arab filozófia fejedelme, Averroes (1126-1198) 
kiemelten jelentős hatást gyakorolt az európai filozófiára. 
Fennmaradt róla, hogy számára már kizárólag Arisztotelész volt , a 
Filozófus". Averroes írásműveit is legnagyobbrészt tulajdonképpen a 
szeretett mester írásaihoz fűződő kommentárok alkotják. Ennek 
ismeretében talán nem lepődhetünk meg azon, hogy az arab 
filozófus igen korán ellentétbe került az iszlám dogmatikával. Nem 
fogadta el ugyanis -többek között - a semmiből való isteni teremtés 
eszméjét, amely az egyéb monoteista vallásoknak is meghatározó 
alaptanítása. Ő úgy magyarázta, hogy az anyag maga örök, amely 
képessége szerint, vagyis potenciális értelemben már minden formát 
magában foglal, s a forma a fejlődés folyamatában ebből 
kristályosodik ki. 


Ez a kissé nyakatekert elmélet mintha némi materializmusra 
engedne következtetni, s talán ez is oka annak, hogy az arab 
bölcselő -kivételesen biblikusán, de nem biblikus megfontolásból - 
elvetette a lélek halhatatlanságának neoplatonikus eszméjét. Ez 
persze nem gátolta őt meg abban, hogy elismerje egy személyen 
felüli, halhatatlan szellem létezését. Averroes nem állította szembe 
egymással a vallást és a filozófiát, ám e kettő közül az utóbbit 
magasabb rendűnek tételezte, lévén ennek tanulmányozása a 
bölcsek kiváltsága, a vallásos kultusz gyakorlása pedig a köznép 
dolga. Az ortodox iszlám részéről ez a világszemlélet - részben 
érthető okokból - hatalmas ellenállást váltott ki, a szerző írásainak 
nagy részét nyilvánosan elégették. 


A zsidó filozófia középkori fejlődése alapjaiban véve szinte a 
megszólalásig hasonló tendenciát mutat az arab filozófiáéval. 
Kezdetben a zsidó bölcseletet szintúgy a platóni, illetve a 
neoplatonikus eszmék itatták át, majd mintegy lassú váltás 


keretében erősödni kezdett Arisztotelész filozófiai hatása. A jelzett 
korai szakasz meghatározó eleme volt a IX-XII. századból való titkos 
tanítás rejtélyes iratgyűjteménye, az úgynevezett Kabbala (lásd 
vallástörténet). 


A későbbi zsidó arisztoteliánusok közül a legjelentősebb minden 
valószínűség szerint Maimonidész (1135-1204) volt. Maímonidész 
fő műve a Tévelygők útmutatója című írás. A szerző ebben 
tévelygőknek nevezi mindazokat, akik képtelenek feloldani a 
filozófiai igazság és a kinyilatkoztatott vallás közötti látszólagos 
ellentmondásokat. Averroes-hoz hasonlóan egyébként ő is 
Arisztotelész szellemiségének hűséges tisztelője, valamint követője 
volt. Maimonidész már életében olyan tiszteletnek örvendett, hogy 
többen azt állították róla: a prófétákon kívül senki nem jutott 
annyira közel az igazság meglátásához, mint ő. Maimonidész 
azonban - noha nézetei az arisztotelészi filozófia követése révén 
szoros eszmei rokonságot mutatnak kora iszlám bölcseletével - nem 
ment el olyan messzire a hagyományos vallási tantételek 
felülbírálatában, mint tette azt például Averroes. Nem vonta például 
kétségbe a teremtés tényét sem, igaz, csupán azon okból kifolyólag, 
mert nem talált elégséges bizonyítékokat annak cáfolhatóságára. 
Mindamellett egyértelműen síkra szállt amellett, hogy a hit és az ész 
(ráció) nem állnak szöges ellentétben egymással, sőt ezek között 
kimondottan szoros összhangot vélt felfedezni, ami a skolasztika 
tomista vonulatával mutat eszmei azonosságot. Amennyiben viszont 
az ész és az írás között mégis valamilyen ellentmondás lépne fel, 
úgy Maimonidész minden habozás és kétkedés nélkül az ész 
elsőrendűsége mellett foglalt állást, vagyis e tekintetben bizonyos 
értelemben véve meghaladta a skolasztikát. Ne felejtsük el, hogy 
még a skolasztika legkiválóbb doktora is úgy nyilatkozott, hogy a 
teológia, illetve a kinyilatkoztatott írás helyét az ész sohasem 
foglalhatja el. Maimonidész mindezen túlmenően egyfajta 
allegorikus írásmagyarázat révén próbálta meg az írást összhangba 
hozni az ésszel, amely próbálkozás már az egyik korai egyházatya - 
Origenész - részéről sem volt túlzottan sikeres majd egy évezreddel 
korábban. Az allegorizáló írásmagyarázat - többek között - a bibliai 
próféciák elspiritualizálásához vezetett, igen jelentős mértékben 
csökkentve ezáltal azok esetleges időszerűségének felismerését. 
Talán nem meglepő, hogy a hithű zsidó hittudósokkal Maimonidész 
éppúgy szembekerült, mint Avicenna vagy Averroes az iszlám nagy 


tekintélyű vezetőivel, valamint a Korán avatott tudós kutatóival. 
II.3.2. A középkori misztika születése 


A misztika mint szellemi mozgalom tulajdonképpen nem köthető 
egy adott korszakhoz, hiszen bizonyos értelemben véve minden 
korban létezett, még ha nem is azonos intenzitással tört időről időre 
a felszínre. Ez alól a hinduizmus és a görög antikvitás időszaka sem 
képezett kivételt, mégis azt mondhatjuk, hogy a misztika egyik 
legjelentékenyebb irányzata az érett skolasztikához közvetlenül 
kapcsolódva jelentkezett. Lényegében természetes következménye 
volt ez a tomizmus sajátosságának, amely végül is a hit és a világi 
bölcselet fúzióját próbálta megteremteni minden lehetséges akkor 
ismert filozófiai módszer egyidejű felhasználásával, illetve 
alkalmazásával. A kései skolasztikában, amikor az ockhamizmus 
révén a filozófia és a természet-tudományok már egyre inkább 
tudatosan eltávolodni látszottak a teológiától, megfigyelhető a 
misztika visszaszorulása is. 


A tomizmusban viszont a hit és a ráció - mesterséges úton gerjesztve 
- olyan közel kerültek egymáshoz, hogy az ész , szorításában" a 
hitnek mintegy válaszreakciója volt a másik oldalra billenés, vagyis 
az odafordulás a misztika világához. 


A középkori misztika talán legmarkánsabb személyiségének a német 
Johannes Eckhart mestert (1260-1327) tekinthetjük. Nem kizárt, 
hogy Eckhart mester Köln városában tanítványa volt Albertus 
Magnusnak, s ha ez így volt, akkor nyugodtan kijelenthetjük, hogy 
tisztában volt a skolasztika alaptanításaival. Tudományos 
szempontból nézve Eckhart nagyon is kora színvonalán állt, 
kiemelkedő teológiai és filozófiai műveltségre tett szert - ő is sokat 
tanulmányozta Arisztotelész hagyatékát vagyis semmi esetre sem 
fogható rá, hogy csupán egy túlbuzgó fantaszta lett volna. 


Ismereteiből következik, hogy ő maga is előszeretettel alkalmazta a 
skolasztika szakkifejezéseit, illetve felhasználta annak módszereit 
álláspontja alátámasztására. Részben ennek köszönhetően olyan 
nagy hírnévre tett szert, hogy Európa-szerte elismerték tudását, és 
Frankfurtba, Párizsba, Strassburgba egyaránt meghívták 
hittanárnak, mindamellett, hogy Erfurtban priori, majd 
Szászországban rendfőnöki tisztséget töltött be. Eckhart ugyanakkor 


nem alkotott olyan mélyreható teológiai-dogmatikai rendszert, mint 
a skolasztika nagy mesterei. Őt azért nem tudjuk elsősorban a 
skolasztikusok közé számolni, mert számára nem annyira a 
hitigazságok tudományos, vagy ha úgy tetszik filozófiai szempontú 
megközelítése volt az irányadó, hanem sokkal inkább egyfajta 
bensőséges, intuitív vallásosságnak a megteremtése. 


A világ és a természet dolgai őt sokkal kevésbé foglalkoztatták, 
figyelmét ezek helyett - a nagy misztikus elődökhöz hasonlóan - az 
Isten és a lélek dolgai kötötték le. E hozzáállásnak persze 
természetszerűleg velejárója volt, hogy Eckhart idővel, 
elkalandozásai révén, a neoplatonizmus határmezsgyéjére lépett, s 
innen többé már el sem mozdult. Noha ő maga többször azt 
nyilatkozta, hogy ha valamiben tévedne és ezt valaki egyértelműen 
bebizonyítja számára, akkor tanításait azon nyomban visszavonja, 

úgy látszik, ilyen meggyőző személyiséggel nem találkozott. 


Eckhart a feltétlen jó megnyilvánulásaként mutatta be írásaiban és 
prédikációiban az Istent, akit ő azonban nem is annyira Istennek, 
mint inkább , Istenségnek" nevez meg, vagy más helyeken a , nem 
teremtett természetnek". Az Istenséget szerinte mindenképpen meg 
kell különböztetnünk az Istentől. Az Istenség önmagában véve nem 
képes önálló működésre, csak a belőle kiáradó (emanáció) 
Szentháromság Isten. 


Az Istenségből tehát az önkinyilatkoztatás következtében válik 
személyes Isten, akivel már bizonyos értelemben kommunikálni is 
lehet. A keresztény Szentháromság tehát Eckhartnál mint első 


, emanáció" jelenik meg, mint a felette álló eredeti , Istenség" 
kisugárzása. 


Eckhart mester másik nagy alapgondolata a régi misztikus tanítás 
köré szerveződik, vagyis azt boncolgatja, hogyan viszonyul 
egymáshoz az isteni és az emberi lélek. A megoldás itt 
végeredményben, nagy vonalakban nézve, azonos a neoplatonista 
gondolkodók fejtegetéseinek konklúziójával, vagyis az emberi lélek 
a teremtéskor az isteni lélektől, illetve lélekből lett elválasztva, és 
akkor éri el a tökéletességet, ha ide sikerül visszatérnie. Ez az 
állapot részlegesen már a halál beállta előtt is bekövetkezhet, 
amennyiben teljesen átadjuk magunkat az Istennek, vagyis 
feloldódunk Őbenne. Ha az én és az Ő egybeolvad, akkor Isten 


lényegében bennem fog rejtekezni, és így elérem a tökéletesség 
állapotát. A saját akaratunk az isteni akaratban olvad fel ily módon, 
és közösségünk a teremtővel teljes lesz. 


Az emberi lélek ebben az állapotában felülemelkedik a téren és az 
időn, elkülönül mindentől, ami Istentől elválasztja, s ezáltal 
magához az Istenhez lesz hasonlatos. Szubsztanciája és lényege az 
emberé lesz, és így válunk az Ő fiaivá. A megváltás eszerint nem 
más, mint ennek az összeolvadásnak a misztikus folyamata, 
ellentétben a bibliai úttal, mely a Jézus Krisztushoz való 
hasonlóság megvalósulását tanítja a Szentlélek által. (Gál. 
2:20; Ef. 4:15; Rm. 8:29) A neoplatonista tanításon túlmutatva 
Eckhart szerint Isten misztikus megismerése már a földi életben 
elérhető. A német filozófus azonban még ennél is továbbmenve 
kijelentette, hogy a jelzett összeolvadásra nem csak az embernek, de 
Istennek is szüksége van, hiszen Ő a létéhez éppúgy nem tud 
nélkülözni bennünket, mint ahogyan mi sem nélkülözhetjük Őt. 
Innen ered vakmerő tétele, hogy Isten csupán annyiban létezik, 
amennyiben bennünk létezik - s ezzel le is álcázza magát. Ezek az 
antibiblikus kijelentések nyomokban felfedezhetők még a későbbi 
német misztika szintén meghatározó alakja, Thomas Kempis 
főművében, a Krisztus követésében is. 


III. AZ ÚJKORI FILOZÓFIA 


III.1. A reneszánsz és a reformáció korának filozófiája - átmenet a 
középkori és az újkori bölcselet között (XV—XVI. sz.) 


Az úgynevezett sötét középkor végére az egyház által még akkor is 
nagyon hevesen támadott technikai fejlődés valóságos forradalma 
köszöntött Európára. A XV században részben elterjedtek a korábbi 
idők találmányai, részben új felfedezésekre került sor. Korábban 
elsősorban a mezőgazdaság szempontjából születtek igen hasznos 
találmányok (pl. szügyhám, nehézeke stb.), míg most az ipari 
ágazatok fejlődése lendült előre az addigiakhoz képest hatalmas 
méretekben. Az emberi és az állati izomerő helyettesítése érdekében 
egyre sikeresebben alkalmazták - az ókorból már ismert vízikerék 
mellett - a szélmalmokat, amelyek nem csak a gabona őrlésére 
voltak alkalmasak, de például a mocsarak lecsapolásánál, a 
szövőiparban, illetve a fa-feldolgozásnál is. A kovácsfújtatóknál és a 
szövőszékeknél egyre elterjedtebb volt a lábító (pedál) használata. 


Itáliában sikerrel meghonosították a selyemhernyó-tenyésztést, és a 
selyemfonal sodrását lényegében már a XIII. századtól kezdődően 
gépesítve végezték itt a munkások. 


A hadviselés ugyanolyan átalakulásnak volt kitéve, mint maga az 
ipar, hiszen az előbbi fejlődése nyilvánvalóan előfeltételezi az 
utóbbi korszerűsödését. A páncélkovácsolás az idő előrehaladtával 
folyamatosan tökéletesedett, és egyre elterjedtebb volt a számszeríj 
használata. A lőpor felfedezése ugyanakkor jelentős hatást gyakorolt 
a fémkohászatra, megindult az ágyúöntés, illetve az egyre 
precízebben megmunkált kézi lőfegyverek gyártásának folyamata. A 
XV század végétől Nyugat-Európában már megjelentek az első 
nagyolvasztók. 


Az üvegkészítés technikája szintén hatalmasat fejlődött, amit mi 
sem igazol jobban, hogy a XIV század végén már megjelentek az 
első kezdetleges - igaz, méregdrága - szemüvegek. 


Hatalmas jelentőséget kell tulajdonítanunk a hajózási technika 
fellendülésének, hiszen a távolsági - tengeri - kereskedelem 
megvalósulásával vette kezdetét a világkereskedelem kialakulása, 
amely alapjaiban véve forgatta fel az egész addigi világrendet. 


Az iránytűt már a XII. században használták, s ennek birtokában az 
addig a Földközi-tengeren hajózó itáliaiak kimerészkedtek az 
Atlanti-óceánra. A hajókat egyre nagyobbakra és 
biztonságosabbakra építették, s emellett a vitorlarendszer 
kialakítása függvényében azok sebessége jelentős mértékben 
megnőtt. A kormánylapát alkalmazása ugyanakkor az 
irányíthatóság tekintetében bizonyult átütő jelentőségűnek. A XV 
század közepén már megjelent az első háromárbocos karavella, 
amely kifejezetten hosszabb tengeri (óceáni) utakra lett kifejlesztve. 
A navigációs eszközök és a térképészet fejlődése tehát egyre 
hosszabb tengeri utak megtételére adott lehetőséget, s a hajósok 
hamarabb éltek ezzel a lehetőséggel, mint arra a korabeli viszonyok 
ismeretében ma esetleg számítanánk. Nem szabad ugyanis 
megfeledkeznünk a páratlan földrajzi felfedezések kiemelkedő 
szerepéről sem. Kolumbusz az Atlanti-óceánon áthajózva már a XV 
század végén rátalált az Újvilágra, míg Vasco da Gama hamarosan 
felfedezte azt az Indiába vezető tengeri utat, amelyet Kolumbusz is 

keresett. Valamivel később Magellán hajója megkerülte a Földet, 


ezáltal a gyakorlatban is bebizonyosodott a Ptolemaioszra 
visszavezethető középkori elmélet tarthatatlansága, miszerint a Föld 
lapos. 


Végül, de semmiképpen sem utolsósorban meg kell említenünk a 
hallatlanul nagy jelentőséggel bíró találmányt: a könyvnyomtatást. 
Johann Gutenberg mainzi mester korszakalkotó találmánya nélkül 
-1450 körül ő adta ki az első nyomtatott Bibliát - ma nem 
beszélhetnénk az általános művelődés feltételrendszerének 
alapjairól, hiszen a kézírással igen lassan, csekély példányszámban 
készülő és nagyon drága irodalmi művek nem váltak volna 
hozzáférhetővé mindenki számára, s a műveltség megszerzésének 
lehetősége továbbra is csupán a zárt papi, illetve szerzetesi réteg 
kiváltsága maradt volna. Nem tekinthetjük véletlennek, hogy a 
könyvnyomtatás feltalálása tulajdonképpen csak néhány évtizeddel 
előzte meg a reformáció kirobbanását, hiszen a protestáns szerzők 
ennek - s persze az alsófokú iskoláztatás megszervezésének és 
terjedésének - nyomán már bizton számíthattak arra, hogy a 
megtisztított hit mind szélesebb körökben találhat befogadásra. 


A röviden felvázolt technikai fejlődés érthető módon vonta maga 
után a gazdaság rendkívül gyors fejlődését, s ennek mintegy szerves 
következményeként a társadalmi viszonyok - régiónként persze 
eltéréseket mutató - átalakulását. A gazdasági élet szereplői - 
legalábbis általában - már nem annyira a különféle rangokat és 
címeket öröklő nemesek voltak, akik többnyire megelégedvén saját 
kiváltságaik folytonos hangoztatásával, nem fogtak kereskedelmi 
tevékenységbe, hanem a polgári származású kereskedők és 
bankárok. (Csak zárójelben tegyük ehhez hozzá, hogy a nemesek a 
legfőbb kiváltságuk, ti. az adómentességük elvesztésétől tartva nem 
fogtak vállalkozásokba.) 


A fejlődő és egyre gazdagodó polgárság számára az elvilágiasodott 
(lásd reneszánsz) pápaság - amely gátjává próbált lenni a további 
fejlődésnek és tiltotta a természettudományokkal való 
foglalatosságot - többé már nem számított tekintélynek, és 
világszemléletében gyökeres fordulat volt készülődőben. 


Az előző fejezetben szó volt arról, hogy a filozófiai, illetve a köz- 
gondolkodás már a XIV század folyamán jelentős átalakuláson ment 
át. Ez a változás különösképpen a kései vagy hanyatló skolasztika 


időszakában mutatkozott meg átütő erővel. A középkori társadalmi 
élet erős szervezettségének felbomlásával az egyén egyre 
jelentékenyebb önállósághoz jutott a társadalommal szemben, azaz 
kibontakozóban volt az individualizmus. Mindezek 
következményeként és ezekkel párhuzamosan egy új típusú 
filozófiai irányvonal kezdett kialakulni. Ez a filozófia az Isten és a 
világ viszonyának középkori problémája helyett egyre inkább az 
ember és a természet viszonyát helyezte vizsgálódásainak 
középpontjába. Az új gondolkodók a megelőző korszakok 
filozófusaitól eltérően már nem az évszázados hagyományokkal 
kívántak foglalatoskodni, hanem az aktuális kérdések, illetve 
problémák egyéni megoldására törekedtek. Ugyanakkor a haladás 
további kibontakozása érdekében igen nagy szükség mutatkozott a 
minél szélesebb körű ismeretszerzésre a természeti jelenségekről, s a 
folyamat érthető módon kedvezett a természettudományok 
fejlődésének. Mivel a késő középkor bölcselői vizsgálódásaik 
középpontjába az emberit, tehát a humánumot helyezték, ezért 
humanistáknak nevezték magukat, s majdan ez a kifejezés lett az 
egész korszak névadója: humanizmus. 


A humanizmus Itáliából indulva (XIV. század) terjedt el a 
kontinensen a XV-XV.I. század folyamán. A humanisták ideálja a 
sokoldalúan művelt, szabad és politikailag is tevékeny ember volt. A 
műveltség szerepének felértékelődése nyomában a tudományok 
általános fellendülése következett be. Többek között kialakult a 
klasszikus nyelvekkel foglalkozó tudomány (klasszika-filológia), míg 
a történetírásban az eddigieknél jóval nagyobb szerepet kapott a 
források kritikai vizsgálatának módszere. A humanizmustól azonban 
az arisztokratizmus, vagyis egy bizonyos fokú elzárkózási hajlam 
sem volt teljesen idegen. A jeles humanista szerzők ugyanis - pl. az 
ókori apologétákhoz hasonlóan - nem a nagyközönségnek, hanem a 
magas műveltségű, szűk körnek írtak, s ezek a művek többnyire ma 
sem tartoznak a legolvasottabbak közé. 


Ez az új szellemi irányzat ugyanakkor szervesen hozzájárult a 
középkori egyház tömény miszticizmusába vetett hit 
lerombolásához, s ezáltal közvetve a reformáció kibontakozásához. 
Negatívumaként róható fel viszont, hogy Istenről szinte teljes 
mértékben az emberre terelte a figyelmet, s e tendencia révén 
egyszersmind a reformációval ellentétes irányba hatott. A 


humanizmus és a vele adekvát művészeti irányzat, a reneszánsz, az 
újra felfedezett antik kultúra életörömét fordította szembe az 
egyház által képviselt természetellenes aszketizmussal. Érdeklődése 
középpontjában már nem az egyház által hirdetett túlvilág, hanem a 
kézzelfogható evilági élet, az ember és a természet állt. Az új 
eszmeáramlat gyökeresen szakított az intézményesített egyház 
világszemléletével, noha nem támadta azt olyan hevesen, mint az 
előreformáció. 


A humanizmus és a reneszánsz azáltal, hogy az embert (és nem 
Istent) állította a gondolkodás és világszemlélet központjába, 
megindította a teljes elvilágiasodás (szekularizáció) lassú, de 
globálisan többé már vissza nem fordítható folyamatát. Az 
individualizmus felerősödése és az istenhit kikapcsolása 
következtében a XIV-XV. századi humanizmust nem annyira a XVI. 
századi reformációval, hanem a XVIII. századi felvilágosodás és 
racionalizmus eszmerendszerével hozhatjuk összefüggésbe. 


Alapvetően azonban három pontban, illetve területen mégis meg 
tudjuk ragadni, hogy mennyiben segítette elő a humanizmus a 
reformáció kialakulását - ti. az egyházon belüli megújulás igénye, az 
új embertípus megformálására való törekvés és az adfontes elv 
gyakorlati megvalósítása -, de a témába azért nem mélyedünk 
jobban bele, mert az egyháztörténelem tanulmányozásán belül erről 
már ejtettünk néhány szót. Említésre került például két igen jeles 
humanista gondolkodó neve is, akik kimondottan sokat foglakoztak 
egyházpolitikával, vagyis a fennálló egyházi állapotok bírálatával: 
Laurentius Valla (1407-1457) neve bizonyára ismerősen cseng 
számunkra, hiszen ő volt az a nagy humanista tudós, aki 
dokumentálható formában bebizonyította, hogy a Donatio 
Constantini közönséges hamisítvány. E tekintetben sokat 
köszönhetett a német származású Nikolaus Cusanus-nak 
(1401-1461), aki tulajdonképpen már 1433-ban felvetette, hogy a 
Donatio nagy valószínűséggel hamisítvány, de akkor még nem tudta 
bizonyítani. Valla néhány évvel később - 1440-ben - viszont végzett 
is korrekt bizonyítási eljárásával. Érdekes módon azonban mindez 
nem jelentette azt, hogy bármelyikőjük is szembefordult volna a 
római egyházzal. Sőt, Cusanus kimondottan pápai kegyelt volt, 
olyannyira, hogy Róma ura először legátussá nevezte ki őt, majd 

valamivel később bíborosi kalapot adományozott neki. Cusanus 


azonban még ebben a magas méltóságban is humanista szellemiségű 
gondolkodó tudott maradni, s mivel szerinte nincs két azonos 
individuum, ezért végtelenül tisztelte a másságot. EF magas fokú 
tolerancia következtében a meglevő hitfelekezetek egységén, de 
legalábbis azok megbékélésén kezdett el munkálkodni. Ebbe a körbe 
már nemcsak a két egyházfelet, hanem a huszitákat is be kívánta 
vonni, sőt ezen túlmenően a világvallások közötti megbékélést is 
szorgalmazta. Nem kizárt tehát, hogy talán Cusanus volt az első 
ökumenikus gondolkodó, aki Vallához -és általában a többi 
humanistához hasonlóan - rendkívül nagyra értékelte az emberi 
akaratszabadságot. 


Rotterdami Erasmus (1469-1536) németalföldi humanista tudós 
szerepéről szintén szóltunk már az egyháztörténelem vonatkozó 
korszakának taglalásakor. Láthattuk, hogy ez a derék humanista 
polihisztor milyen hihetetlenül fontos szerepet tulajdonított a 
nevelésnek és az ad fontes elv gyakorlati megvalósításának. 
Erasmus a kereszténységben viszont pusztán a legtökéletesebb 
filozófiát (philosophia christiana) vélte felfedezni, és hitte, hogy az 
embernek van elég erkölcsi ereje ahhoz, hogy képes legyen 
önmagától cselekedni a jót. A reformátorok bibliai alapú tanítása 
szerint az ember erre csak a Szentlélek szoros együttmunkálkodása 
révén, valamint hit által képes, és talán ez a legdöntőbb különbség, 
amely végig ott feszül a humanisták és a reformátorok egymástól 
több ponton gyökeresen eltérő tanítása között. 


A humanizmus nagy formátumú gondolkodói azonban nem mind 
foglalkoztak ilyen vehemensen az egyházpolitika és a teológia 
alapkérdéseivel. Voltak olyan filozófusok is, akiket - például 
Platónhoz és Arisztotelészhez hasonlóan - az államelmélet kérdései 
foglalkoztattak. Értelemszerű ellenhatása volt ez a korszak egyre 
zavarosabb politikai viszonyainak - lásd pl. a reneszánsz pápaságot, 
vagy az egyre decentralizáltabb Német-római Császárságot -, így 
érthető, hogy a kor gondolkodói a rendcsinálás elvi kimunkálásának 
nemes célját tűzték zászlaikra. 


Niccoló Machiavelli (1469-1527) például hazája, Itália egységét 
akarta megteremteni, miközben ellenállhatatlan gyűlöletet érzett 
Róma, illetve a pápaság iránt. Államának központja érthető módon 
szülővárosa, Firenze lett volna, amelyben nem játszott volna 


szerepet az intézményesült államvallás. Machiavelli A fejedelem 
című főművében vázolta fel az általa ideálisnak gondolt állam 
működésének modelljét, amelyben nem kis szerepet szánt az erős, 
központosított hatalomnak. Véleménye szerint az államot vezető 
politikusoknak jó emberismerettel kell rendelkezniük és éles 
szemmel kifürkészniük az emberi gyengeségeket. A posztjára 
termett államférfi ezeket a jellemgyengeségeket minden 
lelkiismeret-furdalás nélkül kihasználhatja, sőt egyenesen köteles 
azokat kihasználva az aktuális helyzetet a maga javára fordítani. 
Machiavelli szerint minden ember eredendően rossz, s a többség 
ezen felül még ostoba is. A gyors és határozott politikus jól teszi, ha 
túljár az ostoba tömeg eszén, és magához ragadja a hatalmat. Nem 
számít az sem, hogy céljának eléréséhez milyen gátlástalan, illetve 
kegyetlen eszközökhöz nyúl, csak elérje a célt, amit kitűzött maga 
elé. Machiavellitől származik a híres mondás: , A cél szentesíti az 
eszközt." A háború az itáliai gondolkodó szerint egyenesen üdvös 
dolog, hiszen az államok közötti viszonyt nem a jognak vagy a 
morálnak kell szabályoznia, hanem a leplezetlen hatalmi harcnak. 
Egy állam tehát akkor erős, ha katonapolitikai szempontból sakkban 
tudja tartani a többi államot. 


Francis Bacon (1561-1626), az angol skolasztikus filozófus 
névrokona Machiavellihez hasonlóan maga is egyaránt érzett 
elhivatottságot mind a filozófusi, mind pedig a politikusi pálya 
iránt, bár úgy tűnik, őt ez utóbbi jobban megragadta, és csak 
életének utolsó öt esztendejében - politikai bukása után - szánta rá 
magát kifejezetten a tudományos munkára. Addig főügyészi, 
koronaügyészi, sőt végül lordkancellári méltóságot töltött be a 
királyi udvarban. Bacon nem volt olyan cinikus természetű 
személyiség, mint Machiavelli, de az ember és a tömeg megítélése 
tekintetében hasonlóan szkeptikus volt. 


Munkáját hihetetlen precizitás jellemezte, módszertana 
kétségtelenül szisztematikusabb, mint reneszánsz elődeié. Novum 
Organum című írása tulajdonképpen az akkori tudomány teljes körű 
megreformálásának igényével íródott (, Új módszer? - ellentétben 
Arisztotelész régi Organonjával), amely többek között kiterjedt 
volna például a filozófia, a politika, az orvostudomány stb. 
területére, s mindehhez a filozófia mint magasabb rendű 


,tudomány" szolgáltatta volna az alapot. Bacon azt hiányolta 


legjobban, hogy az ő korában még hiányzott a tudomány 
nemzetközi alapon való megszervezése, valamint nem voltak 
összegyűjtve és feldolgozva a különböző nemzedékek tudósainak 
munkái, tapasztalatai. Jól látta, hogy ennek megvalósításáig a 
szaktudományok nem indulhatnak komoly fejlődésnek. Bacon új 
rendszerének lényege szerint a gondolkodást mindenekelőtt az 
előítéletektől (idolumoktól), illetve a beidegződött hagyományoktól 
kellene megtisztítani. Ha ez sikerülne, akkor az ember elérhetné fő 
célját, vagyis uralkodhatna a természet felett, hiszen birtokában 
lenne az objektív ismereteknek. Mivel Bacon nagy szerepet 
tulajdonított a tapasztalatnak, így a kora újkor talán első empirikus 
gondolkodója volt. 


Új Atlantisz című másik főművében ugyanakkor Platónhoz nagyon 
hasonló módon és értelemben, mintegy utópisztikusan fejtette ki 
államelméleti koncepcióját. Eszerint az államot, ha nem is a 
filozófusoknak, de kiváló tudósoknak kellene kormányozniuk. 
Bacon ideális állama tulajdonképpen egy szigetállam, amelynek 
tőkéjét nem az arany, hanem a szellemi tőke képezi. A kis 
szigetállam rendszeresen a világ különböző tájaira küldi tudósait, 
akik bőséges tapasztalatok birtokában térhetnek vissza hazájukba, s 
koncentrált tudásanyagukat majdan az emberiség javára 
kamatoztathatják. Fontos tehát, hogy a kegyetlen és önző 
politikusok helyett ilyen képzett tudós emberek vezessék az ideális 
államot. 


Thomas Morus (1478-1535), a szintén angol filozófus talán még 
Baconnál is illuzórikusabb állameszményt fogalmazott meg majd 
egy évszázaddal korábban. Művében, amelynek címe A tökéletes 
államról és Utópiáról, az új szigetről, lényegében elsőként rajzolta 
meg egy idealizált szocialista közösség képét. Ebben a közösségben 
már nem az arisztokráciának, de nem is a filozófusoknak, hanem a 
népnek lenne hatalma. A Morus-féle államban megszűnne az alsóbb 
néprétegek kizsákmányolása, mindenki azonos jogokkal bírna, az 
állam polgárai közösen végeznék a munkát, és ennek megfelelően a 
vagyonuk is közös volna. Az állam köteles lenne gondoskodni az 
öregekről, az elesettekről és az árvákról, valamint arról, hogy a 
művelődés mindenki számára elérhető legyen. 

Morushoz hasonló eszmét fogalmazott meg egy évszázaddal később 


- vagyis Bacon korában - az itáliai Campanella (1568-1639) a 


Napállam című írásában. 


A neves XVII. századi angol bölcselő, Thomas Hobbes (1588— 
1679) az előzőekhez képest már jóval radikálisabb államelméletet 
fogalmazott meg, egyfajta materialista szemszögből nézve. Hobbes 
filozófiája tulajdonképpen már átvezet bennünket a barokk 
korszakba, de úttörő személyiség lévén, a későbbi, újkori 
államelméletek kidolgozásában őt eszmeileg sokan még ehhez a 
korszakhoz sorolják. Álláspontja ugyanis, annak radikális üzenetét 
tekintve, még igen közel áll a Machiavelli-féle koncepcióhoz, noha 
kronológiai szempontból nézve ő már a barokk idején élt és 
munkálkodott. Hobbes abból indult ki, hogy az ember természetét 
tekintve eredetileg önző és mindenben csak a saját hasznát lesi. 
Ebből következően gyakorlatilag mindenki harcol mindenki ellen, s 
ez távolról sem tekinthető ideális állapotnak. Az állam szerepe tehát 
éppen az, hogy védelmet biztosítson polgárai számára, jogilag, 
illetve szükség szerint fegyveresen is védje a köz- és 
vagyonbiztonságot. Mivel az emberek valamikor hajdanán mintegy 
közmegegyezéssel az államra ruházták egyéni jogaik jelentős részét, 
így kötelesek mindenben engedelmeskedni az állami akaratnak, 
amely adott esetben vagy az uralkodói, vagy pedig a parlamenti 
akaratban realizálódik. Hobbes azonban ezen túlmenően azt 
állította, hogy az állam jogában áll a helyes erkölcsiség és vallás 
mibenlétének meghatározása is. A vallás és a babona közé csaknem 
egyenlőségjelet tett, mondván, hogy a vallás mindössze annyiban 
különbözik a babonától, hogy ez utóbbi nem nyer elismerést az 
állam részéről. Így talán nem lepődhetünk meg azon, hogy a 
kortársak Hobbest egyenesen ateizmussal vádolták. Az angol 
bölcselő valóban hadat üzent a bibliai őstörténet paradicsomról 
szóló tanításának, hiszen szerinte az ősidőkben teljes anarchia 
jellemezte az emberiség történelmét, és ebből csak a tökéletes 
államhatalomnak való alávetettség jelenthet kilábalást. Érdekes 
megfigyelnünk, hogy a szerző főművének címe - Leviathan - is a 
bibliai szörny nevéből ered, s a műből elénk tárulkozó állammodellt 
az analógia alapján nem alaptalanul nevezzük államszörnynek. 
Hobbes államelméletét később a francia felvilágosodás filozófusai 
fejlesztették tovább, az angol felvilágosodás jeles képviselői 
némiképpen más - kevésbé radikális - irányvonalon haladtak. 
Láthatjuk azonban, hogy akár az utópikus, akár a túlzottan realista 


államelméleteket tesszük vizsgálatunk tárgyává, azonnal kitűnik, 
hogy a reneszánsz és a reformáció korának gondolkodói 
mindenáron egy emberi eszközökkel létrehozott - mesterséges - 
állam-alakulat elméleti megvalósításán fáradoztak, és a görögökhöz 
hasonlóan ők sem látták át, hogy ilyen ideális államot földi 
eszközökkel és keretek között egyszerűen lehetetlen megvalósítani. 


Végül, de nem utolsósorban mindenképpen meg kell emlékeznünk 
azokról a kiváló természetfilozófusokról, akik nem foglalkoztak 
kimondottan sem az egyházi-dogmatikai kérdésekkel, sem pedig 
államelmélettel, hanem szinte kizárólag a tudományok fejlődésének 
előmozdítására fordították energiájukat, s jobbára akaratlanul is 
ezzel hívták ki maguk ellen a még mindig nagyon erős egyházi 
klientúra ellenállását. Giordano Bruno és Galileo Galilei 
munkásságáról kell nagyon röviden megemlékeznünk. 


Giordano Bruno (1548-1600) Itáliában született, és nagyon 
fiatalon lépett be a dominikánus rendbe. Mivel olthatatlan vágyat 
érzett a természettudományokkal való foglalatosság iránt, hamar 
elhagyta rendjét, és bejárta Európa nagyobb városait. Útjai során 
számos elmélettel ismerkedett meg, s különösen Kopernikusz 
világképe ragadta meg. Ebből következően már ő maga is 
heliocentrikus világképet vallott - Nap középpontút az egyház által 
hirdetett Föld középpontú helyett -, a világegyetemet végtelennek 
tételezte, amely megszámlálhatatlanul sok csillagot, napot stb. 
foglal magában, és állandó mozgásban van. Ennyiben tehát még túl 
is lépett a lengyel származású csillagász megállapításain, aki 

, mindössze" a Nap középpontúság kimondásáig jutott el. Bruno 
azonban nem állt meg itt, és a panteizmusig jutott. Szerinte Isten 
pusztán egy mindent uraló és átlelkesítő elv, amely nem a világ 
fölött áll, hanem benne van a világban, tehát egyenlő a 
természettel. Feltételezése természetesen ellentétben áll a Biblia 
kinyilatkoztatásával, sőt bizonyos értelemben véve veszélyt is 
jelenthetett a korabeli művelt rétegek vallásos tudata számára, de 
az hatalmi egyház részéről mégis hatalmas vétség volt, hogy 
mintegy hétéves börtönbüntetés után máglyán megégette a kor 
egyik legnagyobb természettudósát. 

Galileo Galilei (1564-1641) Brunóhoz hasonlóan magáévá tette a 
kopernikuszi világkép alapelemeit. A pisai ferde toronyban végzett 


kísérletei alapján megállapította, hogy a szabadon eső testek 
sebessége nem függ a súlyuktól. Az arisztotelészi formák 
létjogosultságát elutasítva a matematikának és a fizikának 
alapvető jelentőséget tulajdonított a természetkutatás fejlődése 
szempontjából. Ezzel lényegében megindította a barokk korszak 
természettudományos alapú filozófiai gondolkodásának 
kialakulását, hiszen látni fogjuk, hogy a 


XVII. század bölcselete javarészt a matematikai ismeretek által 
kijelölt alapokon nyugszik. Az idős természettudóst az inkvizíció 
1633-ban börtönbe záratta, akárcsak korábban Giordano Brunót, és 
a máglyahalál-büntetést csak akkor függesztette fel, amikor Galilei a 
börtönben megtörve - látszólag - visszavonta tanait. A hagyomány 
szerint azonban vallomása megtétele után még ennyit fűzött hozzá 
mondandójához: , És mégis mozog a Föld." Gyakorlatilag tehát 
semmit nem bánt meg és semmit nem vont vissza felismeréseiből. 


(Csak zárójelben jegyezzük meg, hogy noha a reformáció eszme- 
rendszerének összefoglalása szorosan ide - közvetlenül a 
humanizmus áttekintése utáni részbe - kívánkozna, ettől most 
eltekintünk, mivel az Egyetemes egyháztörténelem című jegyzetben 
szerepel a két eszmerendszer összehasonlítása. Ugyanott 
megtalálható a reformátori gondolkodás néhány alapvető tézise is.) 


III. 2. A barokk korszak filozófiája (XVII. sz.) 


A XVII. század folyamán a filozófiai gondolkodás gyakorlatilag 
továbbhaladt a mintegy két évszázaddal korábban megkezdett úton. 
A szaktudományok fejlődése egyre inkább megállíthatatlannak 
látszott, bármennyire is hevesen próbált e tendencia ellen fellépni a 
római egyház. A vallásháborúk azonban még nem csitultak el, sőt az 
eredetileg vallási alapon megindult harmincéves háború 
(1618-1648) az egész korszakra rányomta bélyegét. A háborút 
lezáró ún. vesztfáliai béke viszont némiképpen a vallásszabadság 
lassú kibontakozását vonta maga után akkor is, ha ez még csak 
gyermekcipőben járó vallásszabadság volt, s ráadásul nem is 
érvényesült kontinensünk minden területén. 


A reneszánsz idején magát nagykorúnak nyilvánított ész 
ugyanakkor a század folyamán folytatta diadalútját, a teológia és a 
filozófia útjai pedig végképp különváltak. Fontos megemlítenünk 


azt a tényt is, hogy a korszak filozófiája azért nem maradt minden 
támogatás nélkül, hiszen a teológia szerepét mostantól a 
matematika vette át. A XVII. század filozófiáját olyannyira nem 
lehet elválasztani a matematikától, hogy az ekkor tevékenykedő 
filozófusok eredetileg inkább matematikusok voltak, és az e 
tudományterületen feltárt ismereteik késztették őket a természet és 
a társadalom működésének mélyebb átgondolására. Ennek 
ismeretében igazolódni láthatjuk azt a bibliai állítást, hogy Isten 
egyaránt megismerhető a kinyilatkoztatott Igéből és a természetből, 
amely utóbbi csodáját a természettudományok felismerései számos 
ponton alátámasztják. A század nagy gondolkodói, Descartes, 
Hobbes, Spinoza, Leibniz és Pascal tehát a megismerés matematikai 
eszményét tűzték maguk elé, s ezen az alapon kívántak megalkotni 
egy olyan kiegyensúlyozott filozófiai összrendszert, amely biztos 
módszeren nyugszik, és mindenekelőtt általános érvényű. Az örök 
érvényű matematikai axiómák mintájára próbáltak tehát egy szintén 
örök érvényű és megingathatatlan filozófiai rendszert létrehozni, 
ám nem vették számításba, hogy ilyen rendszert megalkotni 
önerejéből - már csak a gondolkodás szabadsága és sokszínűsége 
miatt is - az ember képtelen. A kinyilatkoztatás figyelmen kívül 
hagyásával ez vezetett olyan súlyos eszmei melléfogásokhoz, mint 
például az anyag és a lélek dualizmusának ismételt tanítása, vagy a 
természet és Isten azonosítása egymással (panteizmus), amely 
jelenségeket jól ismerjük még az antik filozófia idejéből. Ezért is 
mondhatjuk ki, hogy az emberi gondolkodás történetében az antik 
görög bölcselők megállapításaihoz mérten már nem sok minden 
változott, és az azt követő korszakok gondolkodói lényegileg vagy 
tanulmányaik hatására tértek vissza az ókoriak tanításaihoz, vagy 
önerejükből jutottak el a szinte megszólalásig hasonló 
felismeréseikhez. Bölcs Salamon híres gondolata juthat erről az 
eszünkbe: , Ami volt, ugyanaz, ami ezután is lesz, és ami történt, 
ugyanaz, ami ezután is történik, és semmi nincs új dolog a nap 
alatt." (Préd. 1:9) 


E rövid áttekintés után vizsgáljuk meg a korszak filozófiai 
gondolkodását a legjelesebb képviselőin keresztül. 


1. René Descartes (1596-1650) 


Descartes régi francia nemesi családból származott, tanulmányait a 


legkiválóbb iskolákban - elsősorban a jezsuitáknál - végezte. A 
matematika iránt már fiatal korában igen fogékonynak mutatkozott, 
viszont erős kételyei voltak a többi tudományág megbízhatóságával, 
illetve objektivitásával kapcsolatban. Szabadidejét előszeretettel 
töltötte a párizsi társasági körökben, de a magányt is szerette. 
Előfordult, hogy mintegy két esztendőn át teljesen visszavonulva, 
magányosan élt egy kis kunyhóban, ahol kizárólag a matematika 
tanulmányozásának szentelte idejét. Ugyanakkor nagy utazó 
hírében is állt, hiszen a gyakori utazgatástól azt remélte, hogy 
ezáltal jobban megismerheti az őt körülvevő világot. E 
szenvedélyének köszönhetően még a harmincéves háborúban is 
részt vett, noha semmiféle vallási vagy politikai indíttatás nem 
fűtötte, olyannyira, hogy az egyébként katolikus Descartes éppúgy 
harcolt a katolikus bajor hadseregben, mint valamivel később a 
protestáns hollandokéban. A katonáskodás után mintegy húsz 
esztendeig tartó termékeny munka következett Németalföldön, 
ismét teljes visszavonultságban, majd a svéd királynőnél, a jeles 
francia bölcselő 1650-ben bekövetkezett haláláig. 

Descartes szinte valamennyi művét hosszú hollandiai tartózkodása 
idején írta, ahol egyébként sokkal jobban is érezte magát, mint 
szülőhazájában. Legismertebb műveit - Értekezés a módszerről, 
valamint Elmélkedések az első filozófiáról, utóbbi Isten létét és a lélek 
halhatatlanságát tárgyalja - a katolikus egyház indexre tette. 
Filozófiai gondolatai ettől még persze fennmaradtak, sőt igen 
intenzíven hatottak a későbbiek során, míg a matematika területén 
tett felismerései a mai napig meghatározói a természettudományos 
gondolkodásnak. 


Descartes egyfajta egyetemes matematikává kívánta formálni a 
filozófiát, amely ezáltal megbízható fundamentumot tudna 
szolgáltatni minden egyéb tudomány számára. Ennek érdekében új 
módszert próbált kifejleszteni, amely által szerinte eljuthatunk a 
biztos megismeréshez. A megismerés egyébként a descartes-i 
filozófia sarokköve, illetve kulcsgondolata. De mi szükséges 
egyáltalán ahhoz, hogy egy adott tétel bizonyos legyen? - teszi fel a 
kérdést Descartes. Kezdetben semmit sem fogadhatunk el 
bizonyosnak, hiszen amit bizonyosnak fogadnánk el, lehet, hogy 
már az is egy helytelen következtetés eredménye. Az érzékeink 
egyébként is gyakran megcsalnak bennünket, tehát az a 


legcélszerűbb, ha mindenben kételkedünk. Lehet, hogy amit mi 
úgymond valóságnak érzékelünk, az is csak egy álomkép. Ha 
viszont mindenben kételkedünk, akkor nem jutunk tovább a 
gondolatmenetünkben, lévén azért mégis szükségszerű lennie 
valamilyen szilárd pontnak, amelyből kiindulhatunk. 


Descartes ezt a megbízható, szilárd pontot önmagában vélte 
felfedezni, tudniillik ha ő mint egyén mindenben kételkedik is, ami 
esetleg létezik, neki - mint gondolkodó embernek - szükségképpen 
léteznie kell, különben nem tudna gondolkodni. Innen származik a 
híres descartes-i tétel: Cogito ergo sum. (Gondolkodom, tehát 
vagyok.) Descartes tehát, a radikális kételkedés újkori szülőatyja - a 
görögöknél lásd a szkeptikusokat -, megtalálta az első szilárd 
pontot, amelybe kapaszkodhatott, majd tovább keresgélt. Kimondta, 
hogy a keresés szigorú követelményeinek Isten - mint egy végtelen, 
mindenható és mindentudó lény - eszméje is megfelel, amely eszme 
tudata nem származhat automatikusan az emberből, csakis kívülről. 
Az istenbizonyíték Descartes számára már abszolút bizonyosság 
volt, hiszen egy tökéletlen lény hogyan is alkothatná meg 
önmagától a mindenható Isten létezésének eszméjét. Descartes 
ebből már pillanatok alatt levezette gondolatmenetének 
záróakkordját: ha Isten végtelenül bölcs, vagyis tökéletes, akkor 
szükségszerű, hogy igazságos is legyen, és amennyiben ez így van, 
akkor a szavahihető Isten nem áltatná oly módon az emberiséget, 
hogy a környező világot mint csalfa káprázatot varázsolja elé. A 
minket körülvevő világ tehát valóságos, és nem az érzékszerveink 
játéka. Amennyiben valamilyen jelenséget mégis rosszul mérünk fel, 
az nem Isten áltatásából fakad, hanem a mi hibás 
gondolkodásunkból, tudniillik Isten biztosította számunkra a szabad 
gondolkodás képességét. A szabad akarat Descartes-nál 
kulcsfontosságú tényező. 


Az érzéki tapasztalatot mindazonáltal ezek után sem becsülte sokra 
- ellentétben a később ismertetésre kerülő empiristákkal -, hiszen ő 
a ráció embere volt, és fejtegetései ellenére is az maradt. Továbbra 
is csak abban hitt, amit az emberi szellem képes volt tudományos 
eljárással bebizonyítani, s ez alól egyedül Isten volt kivétel: az Ő 
létezésének bizonyításához elegendőnek tartotta a fenti 


következtetést. 

Fontos még kiemelnünk, hogy Descartes nevéhez fűződik a test és a 
lélek dualizmusának újkori kiterjesztése is - lásd püthagoreusok, 
platonikusok, neoplatonikusok, tomizmus stb. -, mivel szerinte a 
test és a lélek két teljesen önálló szubsztancia. Igaz, egy rövidke 
utalást találhatunk nála arra vonatkozólag, hogy ez a kettő valami 
módon talán mégis összekapcsolódik a tobozmirigy közvetítése 
révén, de ennél többet okfejtéseiből nem tudunk meg. 


Descartes-t ma sokan a modern filozófia atyjának, avagy 
megteremtőjének tartják, s e megállapításnak van némi alapja, 
hiszen nála kristályosodott ki először a természettudományon 
alapuló modern kritikai bölcselet. Eszmeiségének követőit 
karteziánusoknak nevezzük. 


2. Baruch Spinoza (1632-1677) 


Spinoza egy Spanyolországból Hollandiába bevándorolt zsidó család 
fiaként született Amszterdamban. Családja a rendkívül szigorú 
zsidó-és arabellenes állami fellépés következtében volt kénytelen 
elhagyni az Ibériai-félszigetet, szerencsét próbálva a vallási 
tolerancia egyik őshazájában, Hollandiában. Kizárólag abban az 
esetben maradhattak volna Spanyolországban, ha 
kikeresztelkednek, ám ők ezt nem vállalták, így egyetlen lehetőség 
maradt számukra: a menekülés. 


Az ifjú Baruch kiemelkedő tanulmányi eredményeket mondhatott 
magáénak, korán megismerkedett az Ószövetséggel, a Talmuddal, 
valamint a középkori zsidó filozófiával, de ezek mellett kiváló 
jártasságot szerzett a görög és a latin nyelvben, az antik és a 
középkori skolasztikus bölcseletben, illetve a humanista 
eszmeiségben is. Nem csoda, hogy ilyen magas szintű műveltséggel 
apja rabbinak szánta, amihez viszont a fiatal Spinoza egyre 
kevesebb indíttatást érzett. A sok , tudomány" mind távolabb 
sodorta őt eredeti hitétől, míg végül saját gyülekezete is eretneknek 
nyilvánította, és kizárta soraiból. A kiátkozás és kizárás persze 
nagyon súlyosan érintette az időközben megromlott egészségi 
állapotú fiatalembert, aki ezt követően visszahúzódva, csöndes 
magányában - üvegcsiszolásból tengetve életét - írta le 
eszmefuttatásait. Fájdalmasan fiatalon, 44 esztendős korában érte 
utol a halál. 


Spinoza abból indult ki, hogy a Szentírás nemcsak egy zárt teológusi 
kör, hanem minden ember számára íródott, következésképpen két 
jelentéssel bír. Létezik a Bibliának egy mélyebb jelentése, melyet a 
teológusok feladata kikutatni, de van egy felszíni jelentése is, amely 
viszont minden ember számára megérthető. Jézus alakját - zsidó 
származása ellenére - Spinoza nagyon nagyra értékelte, noha nem 
ismerte el Jézust Isten Fiának. Vallotta azonban, hogy Jézus a 
Földön valaha is élt legnagyobb ember volt, akinek nevében minden 
nép egyesülhetne. Ilyen értelemben véve Spinoza filozófiája 
ugyanolyan korai ökumenikus tendenciát mutat fel, mint 
amilyennel például Nicolaus Cusanusnál találkozhattunk. 


Sajátos istenképzete azonban sokkal inkább ellentmondani látszik a 
bibliai kinyilatkoztatásoknak: az amszterdami bölcselő - a 
sztoikusokhoz hasonlóan - eggyé olvasztotta Istent a természettel. 
Spinoza fogalomtárában egyetlen ún. szubsztancia létezik, és ez 
Isten - , teremtő természetnek?" is nevezi -, míg az e szubsztancián 
kívül álló világ minden egyes eleme a , teremtett természet" része. A 
teremtett természet egyes elemeit ugyanakkor , modus"-oknak is 
nevezi, a mindenséget pedig ezen modusok abszolút összege alkotja. 
Isten maga a végtelen szubsztancia, s két tulajdonsága van: a 
gondolkodás és a kiterjedés, mint ahogyan az embernek is két 
összetevője van, ti. a lélek és a test. Az analógiát folytatva viszont 
Spinoza biblikus felismerésre jutott, miszerint ha Isten két 
tulajdonsága szorosan összetartozik, ily módon a testnek és a 
léleknek is szorosan össze kell tartoznia, mivel egyik sem lehet meg 
a másik nélkül. A korban ez a tanítás eretneknek számított, de ez a 
koncepció pontosan megfelel a bibliai antropológiának, még akkor 
is, ha Spinoza más oldalról közelítette meg a kérdést. 


Spinoza azonban túlnyomórészt a bibliai kinyilatkoztatások 
ellenében foglalt állást, amint az panteista szemléletéből eleve 
következik. (Képletét röviden így összegezhetnénk: szubsztancia — 
Isten — természet.) Az Etika c. főművében ugyanakkor azt is 
kifejtette, hogy nem hisz az emberi akarat, illetve döntés 
szabadságában. Szerinte az ember ezzel legfeljebb csak áltatja 
magát. Azt sem hitte, hogy létezik általános értelemben vett jó 
illetve rossz, hiszen az a jó és rossz, amit az ember annak tart, attól 
függően, hogy számára mi a kedvező és mi a kedvezőtlen. (A XIX. 
század második felében ezt a tendenciát látjuk majd felerősödni 


Nietzsche gondolatmenetében.) Az ember célja a létfenntartás, és 
ösztöne mint hajtóerő, mint az élet motorja viszi őt egyre messzebb, 
függetlenül attól, hova vezet ez az út. Az érzékekben és 
ösztönökben, mivel azok önmagukban véve kontrollálhatatlanok, 
nem bízhatunk - mondja Spinoza, így a mindenek felett álló észnek 
kell betöltenie a mindenkori kontroll szerepét. Az ész képes arra, 
hogy tisztán - adekvát módon - fogja fel a dolgokat, tehát képes 
megragadni a törvényszerű szükségszerűségeket, s a mérlegelés 
funkcióját is betölti. Isten akarata tehát maga a szükségszerűség, 
amely fátumként tornyosul az ember fölé. Az ember ez ellen semmit 
sem tehet, legfeljebb belenyugodhat Isten akaratába. 


Spinoza szerint ez a belenyugvás a lehető legmagasabb szintű 
állapot, amelyet elérhetünk, tulajdonképpen ez egyben a vallás 
lényege is. 


Nem nyugodhatunk viszont bele Spinoza szerint az államhatalom 
esetleges zsarnokságába, hiszen ez nem olyan értelemben 
determinált, mint az isteni végzet. Az állam köteles biztosítani a 
hatalmat polgárai számára, akiktől végeredményben ez az 
átruházott hatalom származik. Spinoza e megállapításával már a 
felvilágosodás jeles gondolkodóinak munkásságát készítette elő. 


3. Gottfried Wilhelm Leibniz (1646-1716) 


Leibniz a harmincéves háború vége felé született Lipcsében - amikor 
Németországban a pusztítás következményeként a szellemi és 
kulturális élet is romokban hevert és viszonylag korán árvaságra 
jutott. Iskoláit mindazonáltal kiváló eredménnyel végezte el, tizenöt 
évesen már egyetemre járt, tizenhét évesen megszerezte a 
baccalaureatusi, húszévesen pedig a doktori fokozatot. Tanulmányai 
idején sok időt fordított Descartes és Spinoza írásműveinek 
kutatására, majd lokál-patrióta békeharcosként küzdött az európai 
béke megteremtéséért, azt javasolva, hogy a kontinens minden 
állama fogjon össze a közös ellenség, vagyis a nem keresztény világ 
ellen. Elképzelése természetesen nem vált valóra.. Valláspolitikai 
koncepciója azonban tovább formálódott, és néhány - a 
korábbiakban már említésre került - szellemi elődjéhez hasonlóan 
gyakorlatilag ő is eljutott az ökumenizmus gondolatának korai 
megfogalmazásához. Célja, a különböző keresztény felekezetek 
újraegyesítése azonban éppúgy hiú ábránd maradt, mint a nem 


keresztények ellen vívandó európai háború. 


Élete végén Leibniz kiábrándult az őt körülvevő világból, illetve az 
emberekből, s magányos és elkeseredett , szobafilozófusként" halt 
meg. Legismertebb művei Monadológia és Theodicea címen láttak 
napvilágot. 


Leibniz tulajdonképpen - mint oly sok elődje és kortársa - szintén az 
antik bölcselet egyik nagyon jellegzetes , iskolájához" kanyarodott 
vissza, nevezetesen az atomisták elméletéhez. Véleménye szerint a 
valóság, azaz a bennünket körülvevő világ olyan apró részekből 
vagy elemekből tevődik össze, amelyeket tovább osztani már nem 
lehet. Ezen gondolati alapfeltevésből jutott el az ún. monászelmélet 
megfogalmazásához, amelynek lényege a következő: A monászok 
(egységek) a legkisebb olyan részecskék, amelyek a természetben 
léteznek, s ezek tovább már nem oszthatóak. A monászokat 
ugyanakkor pontoknak, erőközpontoknak, lelkeknek és 
individuumoknak is nevezte. Leibniz szerint nincs két egyforma 
monász a rendszerben, valamint ezek helye minden esetben 
pontosan meghatározott. A monászok sorrendjét a tárgyakban és az 
élőlényekben nem lehet tetszés szerint felcserélni. A monászok 
kifelé zártak, nincs egyetlen ablakuk sem, viszont a saját, egyszeri 
módján mindegyik tükrözi az egész világegyetemet. A magasabb 
rendű monászoknak - mint az emberi léleknek -tudatuk is van, a 
legmagasabb rendű monász viszont maga Isten, aki mindent tud. 
Isten a teremtés aktusával az ősmonászból hozta létre az egyes 
monászokat. Leibniz monászelméletében kiemelkedő szerepet 
játszik az a tény, hogy a mikroszkóp feltalálása időben körülbelül 
egybeesett elmélete kidolgozásával, s az anyag szerkezetébe történő 
mélyebb betekintés lehetősége a filozófust még inkább 
megerősítette elgondolása helyénvalóságában. A modern 
természettudomány valóban több ponton alátámasztotta a leibnizi 
monászelmélet helyességét. 


Leibniz feltétel nélkül hitte, hogy a világegyetemben maximális 
rend és harmónia uralkodik, s ez Istennek köszönhető, aki a 
monászokat tudatosan rendezte el. Míg Descartes két szubsztanciát 
ismert el: a gondolkodást és a kiterjedést, Spinoza pedig egyet - a 
természetet, amely magával Istennel azonos addig Leibniz végtelen 
sok szubsztanciát tételezett, pontosan annyit, ahány monász van. 


Ilyen szempontból tehát Leibniz nevezhető biblikusabb 
gondolkodónak, amennyiben ő soha nem tömörítette össze a 
természetet és a Teremtőt egyenértékű létezőkké, ellenben végig 
kitartott azon teista álláspontja mellett, miszerint Isten a világon 
kívül és a világ fölött létezik. Isten a világot a lehető legjobb módon 
teremtette meg, de nem teremthetett tökéleteset - állítja a német 
bölcselő. Amennyiben ugyanis Isten a teremtményeit tökéletesnek 
alkotta volna, akkor ők is , isteniek" lennének, ami nem létezhet a 
hierarchikus világban. A tökéletlen lények viszont éppen a 
tökéletlenségükből adódóan követik el a bűnöket, és innen 
eredeztethető minden hiba, örömtelenség, szenvedés, valamint 
minden morálisan helytelen dolog. A bűn létezésének kérdése a 
harmonikusra megtervezett emberi világban Leibniz Theodiceájának 
alapvető pontja. A filozofikus válasz - amint láthatjuk - nem 
kimondottan fedi a Biblia bűnről szóló tanítását, mindazonáltal 
Leibnizet kortársaihoz képest lelkiismeretes igazságkereső 
gondolkodónak mondhatjuk. (Csak zárójelben jegyezzük meg, hogy 
a filozófiatörténészek jelentős része Leibnizet már a német 
felvilágosodás nagy szellemi előfutáraként tartja számon.) A XVII. 
században talán csak egy olyan bölcselőt találhatunk, aki még nála 
is messzebb jutott az alapvető bibliai igazságok felismerésében és 
hangoztatásában, rögös úton érkezve el , a filozófusok istenétől" , a 
Biblia Istenéhez": Blaise Pascalt. 


4. Blaise Pascal (1623-1662) 


A francia származású Blaise Pascal kiváló matematikus és filozófus 
volt, aki fiatalon nem vetette meg a világi életet. Ezekben az 
esztendőkben - saját szavaival élve - még a , filozófusok istenét" 
szolgálta, eszmefuttatásai nem mutattak túl a korszak bármely más 
elismert gondolkodójának tézisein, s nem is nyújtottak vigaszt a 
fiatal természettudós számára. Pascal csak az 1654-ben 
bekövetkezett csodálatos megtérése után határozta el, hogy a 
filozófusok és tudósok istenét elhagyva ezentúl csak , Abrahám, 
Izsák és Jákob Istenét" követi. Az addig filozofálgató Pascal ettől 
kezdve olyan magvas, a kereszténység lényegét meghatározó és 
bibliai eszméket fejtegető gondolatokat vetett papírra, amelyekkel 
messze meghaladta kora teológusait, és gondolkodásra késztetett 
sokakat mind a katolikus, mind pedig a nem katolikus oldalon. 
Pascal a janzenista szellemiség hatása alá kerülve -Port Royal-i 


kapcsolatainak köszönhetően - élte át élete első megtérését, de ez 
még gyenge eszmei fogódzót jelentett számára, így hamarosan ismét 
világi életet élt. 1654. november 23-án azonban lovas kocsijával 
balesetet szenvedett, kis híján belezuhant a jéghideg Szajnába. 
Leírása szerint ekkor élte át második - immár valóban mély és 
őszinte - megtérését. Biztosra vette, hogy életben maradását 
kizárólag Istennek köszönhette. Őszintén megvallotta, hogy eddig a 
pontig nem volt igazán vallásos, sőt inkább menekült Krisztus elől a 
racionálisnak ható tudományosság irányába, hiszen nem vette észre, 
hogy a tudomány és az Isten-hit nem mondanak ellent egymásnak. 


Leghíresebb műve a Gondolatok (Pensées) címet viseli: biblikus 
módon igyekezett bebizonyítani, hogy a keresztény vallás az 
egyedül helyes vallás, valamint azt, hogy az ember szerepe 
korántsem elhanyagolható az isteni üdvtervben. Az embert Pascal 
mindössze , szél ingatta nádszál"-nak nevezi, ám ez a nádszál 
gondolkodó nádszál. Az ember minden méltósága a gondolkodásban 
rejlik, hiszen egyedül az ember képes arra, hogy kiértékeljen 
dolgokat, és választást tegyen jó és rossz között. 


Az ész szerepét azonban nem szabad túlértékelnünk - állította a 
racionalistákkal szemben -, mint ahogyan a tapasztalat szerepét sem 
- hangoztatta a megrögzött empiristák ellenében. Az emberi ész 
ugyan sok mindenre képes, de arra például nem, hogy a 
világmindenség titkát kifürkéssze. 


Ezzel Pascal nem utasította el a tudást, de felismerte annak 
korlátait. Úgy vélte, az ember sohasem fog mindent tökéletesen 
érteni, hiszen ez Isten privilégiuma. Nekünk meg kell elégednünk 
mindazzal, amit a Teremtő számunkra kinyilatkoztatott, és 
fölösleges mindent minduntalan bizonyítani. A leghiábavalóbb 
dolog, amit az ember tehet: Isten létének Aguinói Tamás- vagy 
Descartes-féle , bebizonyítása", hiszen Isten lénye nem bizonyítható, 
hanem megismerhető Krisztus bizonyságtétele által. Aki hisz, annak 
fölösleges bizonyítani, aki viszont nem hisz, annak fölösleges 
érveket találni. Istent tehát meg lehet ismerni, de teljesen nem lehet 
Őt megérteni, hiszen azért Isten. , Credo guia absurdum est!" 
(Hiszek, mert értelmetlen!) - hangzik Augustinus elhíresült 
mondása. , Boldog, aki nem lát, és hisz" - vallotta Pascal Jézus 
szavainak igazságát. A tudomány kételkedése helyett teljességgel 

meg kell bíznunk az isteni kijelentésekben, s a hívő kereszténynek 
így többé nincs mitől félnie, hite megóvja őt. 

A keresztény hit mellett azért is érdemes dönteni, mert a hívő 
ember legfeljebb csak nyerhet, vesztenivalója tulajdonképpen nincs, 
míg a hitetleneknek igenis van: elveszíthetik a krisztusi kegyelem 
által ingyen felkínált örök (testi) élet lehetőségét. Ilyen ígérete 
kizárólag a keresztény vallásnak van, ezért nevezi Pascal a legjobb 
vallásnak. Ráadásul a keresztény vallás igazságát, a próféták és 
apostolok szavahihetőségét az is bizonyítja, hogy a Bibliában 
számos olyan prófécia található, amely már beteljesedett. Márpedig 
mivel ez így van, joggal feltételezhető, hogy a többi prófécia is 
beteljesedik, ha eljön az ideje - vallotta Pascal. A többi vallás 
állítása - mivel nem mondhatnak magukénak sem beteljesedett, sem 
pedig beteljesülésre váró próféciákat - nem ellenőrizhető, 
következésképpen az ezekbe vetett hit értelmileg sem kellően 
alátámasztott. 


Mindebből kitűnik, hogy Pascal filozófiája - bibliai szemszögből 
értékelve - valóban rendhagyónak számít a kor bölcseletének 
irányzataihoz képest. Ilyen mélyenszántó gondolatokkal sem a 
filozófiatörténetben, de a teológiatörténetben is csak elvétve 
találkozhatunk. Pascal életműve tehát szinte egyedi jelenségnek 
számít a bölcselet történetében, amelyhez hasonlót talán csak a 
protestantizmuson belüli, XVII-XVIII. századi pietista mozgalom 
képviselői mutathatnak feltárgyalt korszakunkban. Ez azért is 
érdekes, mert Pascal élete utolsó pillanatáig hűséges maradt a római 
katolikus egyházhoz, jóllehet a janzenistákat elítélő pápai 
állásfoglalással és üldözéssel szemben kijelentette: , Ad te, Domine, 
tribunam appello!" (Hozzád fellebbezek, Uram!) 


III.3. A felvilágosodás filozófiája (XVIII. sz.) 


A felvilágosodás a XVIII. század kiemelkedő szellemi mozgalma 
volt, amely az ész mindenhatóságát és hatalmát hirdette meg. A 
korszak egyik legnagyobb tekintélyű filozófusa, Inmanuel Kant 
meghatározása szerint a felvilágosodás , az ember szabaddá válása 
az önhibájából való kiskorúságból". 


Vajon mi okozhatta az emberi gondolkodás történetében ezt a 
jelentős változást? Kérdésünkre tulajdonképpen már korábban 


megtaláltuk a választ, hiszen jelzett korszakunkban lényegileg 
ugyanaz a társadalmi, gazdasági és technikai alapú átalakulási 
folyamat haladt tovább, amely a XIV-XV. században elkezdődött, A 
kései skolasztika és a humanizmus szellemisége már javarészt 
megkérdőjelezte az egyház teljhatalmát, és utat nyitott a 
szaktudományok kibontakozása, valamint a szabad gondolkodás 
szárnyalása előtt. A természet, illetve a különféle természeti 
jelenségek megfigyelése és megértése egyre nagyobb szerephez 
jutott a különféle társadalmakban - leginkább Nyugaton s az egyház 
e tendencia ellen mind kevesebbet tudott tenni. Az inkvizíció 
rémséges tettei és a gyakran fellobbanó máglyák tüze késleltethette 
ugyan a technika fejlődését, s ezzel összefüggésben a társadalmi- 
gazdasági átalakulást, de a beinduló folyamatnak végül is nem 
tudott teljességgel gátat szabni. 


A XVII-XVIII. század tudományos, technikai eredményei, valamint 
szellemi, filozófiai áramlatai hatására egyre több gondolkodó vélte 
úgy - elsősorban Angliában, Franciaországban és Németországban -, 
hogy Európa a gondolkodás felszabadulásának, az emberi 
nagykorúságnak, vagyis a , felvilágosodásnak" a korszakába 
érkezett. Míg azonban a XV században a földrajzi felfedezések, a 
technikai találmányok legfeljebb elindították ezt a bizonyos 
folyamatot, addig a XVIII. században méltán beszélhetünk valóságos 
ipari forradalomról. Ezt a kifejezést egyébként az 1820-as években 
használták először azok a francia szakírók, akik a normandiai 
pamutipar gépesítésének jelentőségét úgy akarták emelni, hogy az 
1789-es forradalomhoz hasonlították. 


Maga az ipari forradalom viszont a XVIII. századi Angliában 
kezdődött, itt teremtődtek meg ugyanis először azok a feltételek, 
amelyek szükségesek voltak a folyamat beindításához. Az erőteljes 
iparosodás egyik legfontosabb feltétele a mezőgazdaság átalakulása, 
termelékenységének látványos fokozódása volt. A földek 
bekerítésével és a farmergazdálkodás kialakulásával a folyamat már 
a XVI. században megkezdődött, uralkodóvá vált a szabad polgári 
földtulajdon, megszűnőben voltak a feudális kötelékek. A XVII. 
században ment végbe a jogi és intézményi környezet átalakulása, 
1624-ben megszületett a szabadalmi törvény - amely a feltaláló 
számára biztosított védelmet 1694-ben pedig létrejött a Bank of 
England, lehetővé téve a hitel-felvételt, s ezzel a vállalkozási kedv 


beindulását. 


Ezek után találmányok egész sora látott napvilágot Angliában. 
1698-ban T. Savery kifejlesztette a gőzszivattyút, majd 1712-ben 
Newcomen megalkotott egy kezdetleges gőzgépet. Ezzel 
párhuzamosan átalakult a szövő- és fonóipar, ahol egyre nagyobb 
szerepet játszott a gépesítés, fellendítve az ágazatot, s ezen keresztül 
jelentős hatást gyakorolva az egész gazdaság további élénkülésére. 
1733 után már működött Kay repülő vetélője, valamint 1764-től 
Hargreaves , fonó Jenny"-je. Áttörő jelentőségű volt az ipar számára 
James Watt gőzgépe (1769), amelyet néhány évtizeddel később már 
közlekedési eszközökbe építettek be, forradalmasítva ezzel a 
közlekedést és élénkítve a világkereskedelmet. 


Érthető tehát, hogy bizonyos értelemben véve a reneszánsz és a 
humanizmus életérzése újbóli megelevenedésének lehetünk tanúi 
ebben a korszakban. A magukat felvilágosultaknak tartó 
gondolkodók - javarészt a technikai fejlődés hatására - egyre 
erősebben kezdtek hinni a történelem fölfelé ívelésében, a modern 
eszmék pozitív hatásában, és az emberi életminőség gyors 
javulásában. (A pozitivizmus eszmerendszerének áttekintésénél erre 
bővebben kitérünk.) 


A felvilágosodás terjesztőinek és követőinek célja röviden így 
határozható meg: szakítani a hagyományos eszmékkel, a katolikus 
vallás intézményrendszerével, azonnali társadalmi és gazdasági 
reformok egy új erkölcsű, emberközpontú világ létrehozása 
reményében. Érdekes viszont megfigyelnünk a különbséget: míg a 
XV század humanistái még , csak" az embert (az individuumot) 
állították a középpontba Isten helyett, addig a XVIII. század 

, felvilágosult? gondolkodói már magát a , mindenható" emberi 
értelmet. Az énközpontúság megmaradása mellett egyre 
nagyobb teret hódított magának az észközpontúság. 


Az ember a saját gondolkodásában, kizárólag az értelemre 
támaszkodva kezdte keresni biztonságát - s keresi ma is -, amellyel 
megalkotni vagy meghatározni kívánta az életet irányító 
törvényeket. Ehhez nem volt szükség sem az egyházra (elutasító 
magatartás a római katolicizmussal szemben), sem a Bibliára 
(elutasító magatartás a protestantizmussal szemben), hanem 

kizárólag a , mindenható" észre, a , megváltó" tudás növelésére, 


kiszélesítésére. 


Figyelemre méltó, hogy ez a gondolkodásmód a gnoszticizmustól 
kezdve a humanizmuson és a felvilágosodás eszmerendszerén át 
napjainkig, korszakról korszakra támadta a keresztény hitet, mindig 
nagyobb és nagyobb tömegeket ragadva magával, s végül létrehozta 
a ma általánosan jellemző szekularizált világot. 


A felvilágosodás egyfelől természetes és üdvös reakció volt a hosszú 
középkori időszak miszticizmusával, babonaságával, az 
inkvizícióval, a természettudományok elnyomásával szemben. 
Azonban a középkori egyház visszaéléseiből származó negatív 
vallási hatásokat, továbbá a megmerevedett, elegyháziasodott 
protestantizmus negatív jelenségeit nem tudta megkülönböztetni, 
illetve elválasztani az üdítő, friss, biblikus vallásosságtól, amely a 
hit és az értelem összetartozását, harmóniáját képviseli. A 
felvilágosult gondolkodók túlzott, a józan határokat túllépő 
elbizakodott és egészségtelen racionalizmust, énközpontú 
moralizmust és az ember alapvető jóságából kiinduló optimizmust 
hirdettek. 


Ezáltal nem csak a középkori egyháznak, de magának a 
kereszténységnek és a keresztény hit ősi forrásának, a Bibliának is 
hadat üzentek. A nagy francia forradalom idején történt meg ennek 
az új gondolkodásmódnak a hatalomátvétele. A forradalmárok 
elkergették a papokat, bezáratták a templomokat, valamint szamár 
farkára kötve húzták végig a Bibliát Párizs utcáin, és mindezek 
helyett bevezették az , Ész istennőjének" kultuszát. 


Ez a radikális lépés azonban már az egyháztörténelem szerves része, 
s nekünk most a filozófiatörténet tanulmányozása kapcsán az 
események eszmetörténeti hátterére, valamint összefüggéseire kell 
csupán figyelemmel lennünk. Figyeljük meg a továbbiakban, hogy a 
felvilágosult gondolkodás európai úttörői államonként és 
egyénenként milyen nézeteket vallottak, s bölcseletük milyen 
értelemben készítette elő a , szellem forradalmát", amely korunk 


társadalmát alapvetően szekularizálttá formálta át. 


III.3.1. Az angol felvilágosodás - az empirizmus újkori 
képviselői 


2 24 t 


Az angol bölcselet a késő középkor kezdetétől fogva kiemelkedő 
szerepet játszott az európai művelődés történetében. Ez a szerep 
azonban nem csak kiemelkedő, de meglehetősen sajátságos is, mint 
oly sok minden a szigetországban. Az angol filozófia művelői a 
kezdetektől nagyobb hangsúlyt fektettek a megismerés tapasztalat 
általi lehetőségére, mint az észbelire. Így volt ez már a skolasztika 
hanyatló szakaszában - elég, ha Roger Bacon nevére gondolunk 
vagy az újkor legelején Francis Baconnál, de jellegzetesen empirikus 
gondolkodó volt a barokk századában tevékenykedő Thomas 
Hobbes is. Az empiristaracionalista vita tulajdonképpen 
végighúzódik az egész európai kultúrtörténeten, megfigyelhető már 
az ókori görögöknél, de kimondhatjuk, hogy ez állt az egész 
középkori skolasztikán átívelő univerzáliavita hátterében is. A 
realisták ekkor lényegileg a racionalista, míg a nominalisták az 
empirikus oldalt képviselték, noha ebben az időszakban az 
elméletek kifejtése még nem ért el olyan magas színvonalat, mint az 
újkorban, s főleg a német Kant esetében. 


Látni fogjuk azt is, hogy például a francia felvilágosodás úttörői 
alapvetően más irányba haladtak, mint az angolok - s ez a más 
irány éppen a megismerés lehetőségéről vallott eltérő álláspontok 
miatt alakult ki -, míg végül Kant fogott bele a két irányzat alapos 
átvizsgálásába, lévén egyikkel sem tudott maradéktalanul 

egyetérteni. De erről majd később! 


Thomas Hobbes szerepe azért is érdekes a filozófia történetében, 
mert személyében olyan bölcselőt tisztelhetünk, aki lényegében a 
barokk korban alkotott, szellemtörténeti szempontból viszont a 
humanizmus és a felvilágosodás eszmerendszerét kötötte össze, 
illetve hidalta át. Sokan őt már az angol felvilágosodás előfutárának 
tartják, noha személye semmiképpen sem kapcsolható az angol 
filozófia virágkorához, hiszen ez az időszak csak a XVIII. században 
jött el. Szorosabb értelemben véve Angliában is ez a század volt 
teljes egészében a felvilágosodás százada, amelynek 
megalapozásában Hobbes mellett a még szintén a XVII. században 
alkotó John Locke játszotta a főszerepet, míg a kibontakozás 
élenjáró bölcselői George Berkeley és David Hume voltak. 


1. John Locke (1632-1704) 


Bristol mellett született az angol bölcselet egyik óriása, aki fiatal 


korában behatóan tanulmányozta a természettudományokat, az 
orvostudományt és az államelméletet, és igen jelentős befolyásra 
tett szert magas állami körökben. Pártfogoltsága azonban - ahogyan 
ez lenni szokott ilyen helyzetben - csak addig volt töretlen, amíg a 
vele rokonszenvező politikai csoport pozíciója is biztos alapokon 
nyugodott. Amikor támogatója, Lord Asley csillaga leáldozott - 
korábban lordkancellár volt, s Locke-nak is magas állami hivatalt 
juttatott -, a már nem annyira fiatal bölcselő kénytelen volt Dél- 
Franciaországba menekülni. Néhány éves ott-tartózkodás után 
visszatért Angliába, majd az Asley-kabinet újabb bukása után 
hosszabb hollandiai önkéntes száműzetés következett. Újbóli 
hazatérésére csak akkor nyílt lehetőség, amikor Orániai Vilmos 
1689-ben megszerezte az angol trónt. Locke ekkor ismét közhivatalt 
szerzett - s emellett nem kis hírnevet mint filozófus -, majd 1700- 
ban visszavonult a közélettől, s élete utolsó négy évét birtokán, 
csendes magányban töltötte. 


Főművét, amely az Értekezés az emberi értelemről címet viseli, 1670- 
ben írta, de az csak mintegy húsz esztendővel később jelent meg. 
Szerzője gyakorlatilag - Descartes-hoz hasonlóan - lemondott a 
szaknyelv használatáról annak érdekében, hogy egy mindenki által 


jól érthető művet adjon az átlagolvasó kezébe. 


Locke egyértelműen elvetette annak lehetőségét, hogy az emberi 
megismerés az észből származhatna, mivel szerinte az emberi tudat 
kizárólag belső vagy külső tapasztalatból származik. A tapasztalat 
előtt egyáltalán semmi nem létezik a tudatban - , Nihil est in 
intellectus, guod non fuerit prius in senso"? -, ezért azt Locke egy 
fehér papírhoz (white paper) hasonlítja. 


Az ismeretelméleti kérdések mellett nagyon sokat foglalkozott az 
államelmélet, illetve a vallásbölcselet problémáival is. Locke szerint 
az állami életnek nem az önzésen, hanem a megbecsülésen és az 
emberi egyenlőségen kell alapulnia. Ez ugyanakkor a jogi, nem 
pedig a tulajdoni egyenlőséget foglalja magában. Az államnak a 
természeti törvény érvényesítése jogán egyszerűen kötelessége, 
hogy gondoskodjon polgárai tulajdonának védelméről, illetve a 
tulajdont minden körülmények között tartsa tiszteletben. A királyi 
hatalmat - akárcsak Hobbes - Locke is az emberek által kötött 
szerződésből származtatja, de ezen a ponton túlmegy a hobbesi 


elképzelésen. Locke ugyanis következetes híve a törvényhozói és a 
végrehajtó hatalom különválasztásának, ami napjainkban is alapja a 
demokratikus államrend működésének. Azt tanítja, hogy a nép és az 
uralkodó tulajdonképpen szerződést köt egymással, és ha az 
uralkodó mint végrehajtó hatalom megsérti a nép érdekeit, akkor őt 
ezért felelősségre lehet vonni. Locke a gazdasági életben is a 
liberalizmus feltétlen híve, hiszen szerinte az egyén szabadságával - 
amely fogalomtárában a legszentebb kifejezés - a gazdasági 
tevékenység állami szabályozása nem egyeztethető össze. 
Hamarosan látni fogjuk, hogy az angol és a francia felvilágosodás 
államelméletében nincsenek olyan mély ellentétek, mint az ismeret- 
elmélet síkján, a különbségek inkább csak a keményebb francia 
radikalizmusból adódnak. 


A lockei vallásfilozófia lényegéről A kereszténység ésszerűsége, 
valamint a Levél a vallási türelemről című tanulmányokban 
olvashatunk. Az angol bölcselő e műveiben többek között a hit és az 
értelem viszonyáról, valamint az államhatalomnak az egyes 
vallásfelekezetek iránt tanúsított helyes viszonyáról elmélkedett. 
Locke szerint a hit semmilyen esetben nem mond ellent az észnek, 
legfeljebb felette áll annak, s így nem minden vonatkozásban értjük 
meg a kinyilatkoztatott dolgokat. A kinyilatkoztatás ész fölötti, 
tehát a csodák létezése is elfogadható. Az államhatalomnak és a 
különböző felekezetek képviselőinek ugyanakkor erkölcsi 
kötelessége, hogy a szabadság jegyében tolerálják az eltérő 
hitfelekezetek működését. Vallási alapon ne történjék 
diszkrimináció, s állami tisztséget se tölthessen be valaki azon az 
alapon, hogy valamely hitfelekezet tagja. Az állampolgár élvezzen 
teljes körű lelkiismereti szabadságot - szabadon válhasson bármely 
hitfelekezet tagjává, hiszen , az egyház önkéntes társulás? s az 
állam akkor jár el helyesen, ha e jog érvényesülését biztosítja. Nem 
véletlen, hogy Locke-nak a vallási türelemről szóló levelét - vagy ha 
úgy tetszik, üzenetét - sokan a felvilágosodás nyitányának tartják. 


2. George Berkeley (1685-1753) 


George Berkeley Dél-írországban született. Személye nem olyan 
ismert, mint Hobbesé vagy Locke-é, s élete sem volt olyan 
mozgalmas, mint az említett két filozófusé. Berkeley Dublinban 
végezte egyetemi tanulmányait, majd azt követően beutazta egész 


Európát, járt az Újvilágban, és mindenhol a helyi szokásokat, a 
kultúra különféle elemeit tanulmányozta. Hazájába visszatérve 
Cloyne püspöke lett. Oxfordban halt meg. 


Mindössze huszonöt esztendős volt, amikor közzétette Tanulmány az 
emberi megismerés alapelveiről című főművét, majd később már a 
korban oly divatos dialógusformában is összefoglalta bölcselete 
téziseit. A felvilágosodás korának más nagy formátumú 
gondolkodóihoz hasonlóan Berkeleyt is az foglalkoztatta leginkább, 
hogyan tudja megismerni az ember az őt körülvevő világot. A 
püspök e tekintetben is részben az angol felvilágosodás 
irányvonalához igazodik, amennyiben nem az észnek tulajdonítja a 
fő szerepet a megismerés folyamatában. Sokkal inkább idealista 
álláspontra helyezkedik, s az idealista tendencia az empirizmussal 
fonódik össze nála. 


Berkeley szerint minden eszme bele van plántálva az ember 
tudatába az isteni előre gondoskodás logikus következményeként. 
Amikor az ember valamit megért, akkor valójában nem tesz mást, 
mint merít ebből az előre betáplált ismeretből, vagy ha úgy tetszik, 
a felszínre hozza azt. Mivel Isten igazságos, így minden ember 
tudatában ugyanazt a képzetet rejtette el, ebből is adódik, hogy a 
felismert igazságokat egyetemesen tudja elfogadni az emberiség, 
például a természettudományok területén. A megismerés azonban 
valahol mégis a tapasztalat útján történik, hiszen a törvényeket nem 
logikai levezetés útján tárhatjuk fel - vallotta az angol bölcselő. 


3. David Hume (1711-1776) 


David Hume az angol Locke-kal és az ír származású Berkeleyvel 
szemben skót családi gyökerekre tekinthetett vissza, Edinburghban 
született. Értekezés az emberi természetről című főművét igen fiatalon, 
mindössze huszonhat esztendős korában írta, de később sem 
alkotott ennél kisebb terjedelmű műveket, elég, ha csupán az 
emberi értelemről szóló írására, vagy Anglia addigi történelmének 
összefoglalására gondolunk. Élete delén politikai megbízatásokat is 
vállalt, először követségi titkárként, majd az angol kormány külügyi 
államtitkáraként tevékenykedett Párizsban, ahol módjában állt 
megismerkedni a kor vezető francia bölcselőivel, különösképpen 
Rousseau-val. Élete végén, gyógyíthatatlan betegként, állítólag 


higgadt nyugalommal nézett szembe a halállal, nem foglalkozva a 


túlvilág kérdéseivel. 


Hume gondolatmenete nem minden ponton világos, és igen nehezen 
követhető. Mindazonáltal kétségtelen tény, hogy az angol 
empirizmust ő juttatta tetőpontjára, s vezette végig az eddigiekhez 
képest legalaposabban, hogy az ember számára a helyes megismerés 
egyetlen lehetséges módja a tapasztalatok gyűjtése, rendszerezése és 
helyes felhasználása. Az ész gyakran csapdába vezeti az embert, 
ezért nem megbízható vezetője életünknek. Csak abban bízhatunk 
tehát, amit mi magunk, de legalábbis mások már megtapasztaltak, s 
e tapasztalatok helyessége többször is bizonyítást nyert. 


Ami Hume-ot megkülönbözteti az angol empirizmus több jeles 
képviselőjétől, az nem itt keresendő, hanem sokkal inkább a 
vallással és az etikával szemben tanúsított álláspontjában. 
Véleménye szerint ugyanis az önállóan gondolkodó embernek nincs 
szüksége semmiféle külön vallásos motívumra ahhoz, hogy 
erkölcsileg helyesen cselekedjék. Visszaköszönni látjuk itt tehát a 
humanizmus és reneszánsz korának jellegzetes eszméit. Hume ezen 
az alapon kezdte el vitatni a csodahitet és a hagyományos 
istenbizonyítékokat is, s talán francia behatásra az , észvallás" 
megteremtésének fontosságát kezdte hangsúlyozni. Ez a vallás nem 
veti el a hagyományos vallásosság etikai értékeit, pusztán annak 
gyakorlata ellen van kifogása. A tiszta észvallás erkölcsiségét nem a 
dogmatikának vagy a liturgiának kell megalapoznia, hanem 
kizárólag az észnek. Ezen a ponton mintha felerősödni látszana a 
francia racionalizmus hatása - szemben Hume korábbi szigorú 
empirizmusával amely a filozófus élete vége felé egyre erőteljesebbé 
vált. Hume elítélte a vallásháborúkat, amelyek szerinte 
kiküszöbölhetők lennének az észvallás bevezetésével. 


Végül azt is felvetette, hogy a Biblia igazságos Istene hogyan 
engedhet meg annyi boldogtalanságot, fogyatékosságot és 
szenvedést, ha valóban igazságos és könyörületes. Ennélfogva a 
homályos ismeret-elméleti kutatás helyett egyre nagyobb szerepet 
szánt a gyakorlatietikai kérdések megvitatásának. Hume végül 
kimondta, hogy ő az ember sajátos morális érzékében látja az 
erkölcsiség abszolút forrását. Amennyiben pedig a vallási igazság 
voltaképpeni forrása nem a kinyilatkoztatás, hanem az ész, úgy 
lényegében, ha meg is marad valami homályos istenhit az ember 


tudatában, ez biztosan nem mutat azonosságot a Biblia által 
bemutatott istenképpel. Az angol felvilágosodás képviselői ily 
módon váltak deistákká, vagyis olyan gondolkodókká, akik 
valamilyen módon ugyan még hittek egy személyes, teremtő Isten 
létezésében, de abban már nem, hogy ez az Isten részt is venne a 
teremtett világ fenntartásában. Nem véletlen, hogy a deizmus mint 
filozófiai irányzat Angliából indult el , hódító" útjára -mintegy 
előkészítve az ateizmus útját. E nézetrendszer gondolati csíráit az 
újkorban Herbert of Cherburynál (1582-1648) találjuk, de 
bizonyára emlékszünk még arra, hogy az ókorban hasonló elméletet 
fogalmaztak meg a szofisztika képviselői is. 


III.3.2. A francia felvilágosodás - a racionalizmus 
kibontakozása 


Jegyzetünk korábbi alfejezeteiben láthattuk, hogy a franciaországi 
racionalizmus irányzata nagy utat tett meg annak XVIII. századi 
kibontakozásáig. Különösen Descartes személyét és a karteziánus 
filozófiát kell kiemelnünk. Descartes maga is úgy gondolta, a 
filozófia kizárólagos feladata abban rejlik, hogy megbízható 
fundamentumot szolgáltasson a tudománynak, ez azonban 
szigorúan racionális módon történhet, tehát bármiféle hitre való 
hivatkozás nélkül. A descartes-i gondolat egy évszázad leforgása 
alatt továbbfejlődött, de ebben a fejlődésben az angol felvilágosodás 
szellemi hatása semmiképpen sem játszott elhanyagolható szerepet. 
Noha Franciaország a XVIII. század folyamán vitathatatlanul vezető 
szerepet töltött be Európa társadalmi és szellemi fejlődésében, 
tagadhatatlan, hogy a meghatározó tartalmi impulzusok Angliából 
érkeztek. Anglia a gazdasági és társadalmi átalakulások terén előtte 
járt a francia fejlődésnek, s ezzel a ténnyel a francia kultúra és 
Filozófia művelőinek is számolniuk kellett. A XVIII. század 
közepére-végére ez a lemaradás azonban mindinkább csökkenni 
látszott, már ami az eszmetörténeti vonatkozásokat illeti, s a francia 
bölcselet az ún. enciklopédisták tevékenysége révén hihetetlen 
magasságokig jutott el. E fejlődési folyamatot persze nem követte 
értelemszerűen a társadalmi és gazdasági tényezők átalakulása, s ez 
vezetett el ama forradalom kirobbanásához, amelyet az angolok 
már mintegy másfél évszázaddal korábban kénytelenek voltak átélni 
(1642-1649). 


Ennek ellenére - vagy talán éppen ezért - is kimondhatjuk viszont, 
hogy a francia felvilágosodást mindenekelőtt nagyobb fokú 
radikalizmusa különböztette meg az angoltól. Az angol 
felvilágosodás jeles képviselői például az esetek többségében nem 
vetették el a hagyományos vallás jogszerűségét, mint francia 
kollégáik. Igaz, az angolok is egyfajta kísérletet próbáltak tenni az 
ún. észvallás bevezetésére, de ezt tisztán elméleti alapokon tették. 
Velük szemben a franciák már másként gondolkodtak. Hazájukban 
az egyház mint a vallás képviselője szorosan összefonódott a régi 
társadalmi rend hatalmaival, s ezért itt sokkal élesebb formában 
ment végbe a hagyományokkal való szakítás. A nagyobb fokú 


radikalizmus tehát valahol érthető módon különbözteti meg a 
francia felvilágosodást az angoltól. 


A francia felvilágosodás legkiemelkedőbb képviselői Montesguieu, 
Voltaire, Rousseau, Diderot, Lamettrie, Holbach és Helvétius voltak, 
de az egyszerűség kedvéért most csak a felsorolásban szereplő első 
három bölcselővel ismerkedünk meg részletesebben, míg a többiek 
főbb gondolataira legfeljebb csak utalást teszünk. 


1.  Montesguieu (1689-1755) 


Montesguieu báró (Charles-Louis de Secondat) nemesi származása 
ellenére igen hevesen bírálta kora francia társadalmának viszonyait. 
Kíméletlen társadalomkritikáját az 1721-ben Párizsban megjelent 
Perzsa levelek című korrajzában fejtette ki: két perzsa utazó 
hazaküldött levelein keresztül Montesguieu saját hazája visszás 
társadalmi, állami és egyházi viszonyait mutatja be, nem kevés 
szatirikus gondolattal, illetve megjegyzéssel fűszerezve. A szatíra 
mögött persze valójában nagyon komoly, mondhatni radikális 
támadás áll, amely akarva vagy akaratlanul, de mindenképpen a 
francia forradalom egyik eszmei úttörőjévé tették Montesguieu-t. A 
francia bölcselő életében egyébként meghatározó momentum volt 
az az angliai utazás, amelynek eredménye A törvények szelleméről 
írott munka. Montesguieu-re az Angliában tapasztalt társadalmi 
viszonyok olyan mély hatást gyakoroltak, hogy kijelentette: az antik 
római államberendezkedés után az angolok államelmélete és 
alkotmányozási gyakorlata relatíve a legtökéletesebb. Mindazonáltal 
azt is kifejtette, hogy abszolút tökéletes államberendezkedési modell 
nem létezik, hiszen ez bizonyos keretek között változhat az adott 
nemzet kultúrájának, hagyományainak stb. függvényében. 
Montesguieu ideálisnak tartotta a Locke-féle államelméletet, amely 
a hatalommegosztás szükségszerűségén alapult. Eszerint az 
uralkodó nem egy kényúr, aki bármit megtehet, hanem felelősséggel 
tartozik a parlamentnek. Az egyén szabadnak születik, és az 
államhatalomnak kötelessége védelmeznie ezt a szabadságot. A 
törvényhozó és a végrehajtó hatalmat szigorúan szét kell választani, 
amelyek mellé rendelődik egy független bírói hatalom. 


Locke és Montesguieu nagyon jól látták, hogy ha az állam nem így 
működik, akkor ez szükségképpen despotizmushoz és a szabadság 
eltiprásához vezet. Montesguieu-hoz hasonló gondolatokat 


fogalmazott meg a nálánál mindössze öt esztendővel idősebb 
kortárs, Voltaire is, akinek eszmefuttatásai - lévén szellemi 
hagyatéka mintegy 99 kötetet tesz ki - még szerteágazóbbak. 


2. Voltaire (1694-1778) 


A hosszú életpályát befutó filozófus élete nem mondható 
unalmasnak. Voltaire (Frangois-Marie Arouet) jómódú polgári 
családból származott, s egyaránt része volt sok jóban és rosszban: az 
egyik pillanatban a legelőkelőbb párizsi körökben forgolódhatott, 
majd börtön és száműzetés volt az osztályrésze. Ez utóbbit 
egyébként éppúgy köszönhette ironikus, szarkasztikus humorának, 
szellemes, de nem mindig kíméletes megjegyzéseinek, mint 
hihetetlen népszerűségét. 


Amikor egy sikertelen párbajkísérlet - Voltaire párbajra hívott egy 
nemest, aki ezt a kihívó polgári származása miatt nem volt hajlandó 
elfogadni - és egy közel tizenegy hónapos bastille-i fogság után 
kénytelen volt a száműzetést választani, Angliába utazott. 
Kezdetben ez az utazás nem volt a kedvére való, s rövid időre 
álruhában vissza is szökött hazájába, hamarosan azonban - 
Montesguieu-hoz hasonlóan -ráeszmélt, hogy a külföldön nyert 
megannyi tapasztalat nagyon is értékes lehet számára. A politikai és 
szellemi szabadság, valamint az ezekhez társuló angol bölcselet 
imponált a francia filozófusnak, aki állítólag egy esztendő leforgása 
alatt olyan szinten sajátította el az angol nyelvet, hogy eredetiben 
tudta tanulmányozni a szigetország gondolkodóinak munkáit. 
Különösen tetszett neki, hogy Angliában a harmadik rend, vagyis a 
polgárság már olyan jogokkal rendelkezett a XVIII. században, 
amelyekről Franciaország polgárai - beleértve őt is - még legfeljebb 
csak álmodozhattak. 


Voltaire társadalomelmélete mellett azonban számunkra az ő 
vallásbölcselete is kiemelt figyelmet érdemelhet, hiszen Filozófiai 
ábécé című főművében a rá jellemző alapossággal taglalja 
egyházkritikája mibenlétét. Sokan vádolták meg őt ateizmussal, de 
ez a megállapítás így túlontúl leegyszerűsítettnek tűnik. Voltaire 
legfeljebb azt tekintette babonának, amit kortársai vallásnak 
tartottak, s vehemensen küzdött is a vallási fanatizmus, illetve 
babona minden értelemellenes megnyilvánulása ellen. Voltaire 
vallása tulajdonképpen nem más, mint észvallás, amely nem tűri 


meg a babonát, a formalista és lélektelen liturgiát, de hisz Istenben 
és a teremtésben, mint ahogyan abban is, hogy Isten minden embert 
szabadnak teremtett. Véleménye szerint leginkább az egyház köti 
gúzsba az emberek gondolkodását, s ezáltal hátráltatja a fejlődést. A 
forradalom során - már jóval Voltaire halála után - oly fennen 
hangoztatott , Tipord el a gyalázatost!" jelmondat szintén az ő 
tollából származik. S, hogy a racionalista bölcselő nem vádolható 
egyoldalúan Isten-ellenességgel, azt jól mutatja a következő, szintén 
tőle való idézet is: , Ha Isten nem létezne, ki kellene találni, ám az 
egész természet azt kiáltja felénk, hogy létezik." 


Voltaire a legnagyobb elragadtatással írt Jézus személyéről, illetve a 
Hegyi beszéd tanításáról, sőt Ferneyben még templomot is 
emeltetett, ezzel a felirattal: Deo erexit Voltaire (Istennek emeltette 
Voltaire) - mégis figyelembe kell vennünk, hogy a francia filozófus 
istenképe nem teljesen egyezik meg a keresztény istenképpel. 
Voltaire ugyanis mai fogalommal élve tulajdonképpen deista volt, 
vagyis hitt egy Legfőbb Lény létezésében, aki megalkotta a világot, 
de nem gondolta, hogy ez a lény valamilyen fenntartó munkát is 
végezne. Szerinte az ő vallása a legrégibb és legelterjedtebb vallás, 
ami létezik, amely nem függ semmilyen egyháztól, illetve földi 
intézménytől. Az igazi deista nem híve semmilyen , szektának? - így 
nevezte az egyházakat -, hiszen ezek csak gúzsba kötik a 
gondolkodást, a saját tanaikat hangoztatják és erőltetik rá híveikre, 
míg végül Isten imádásának helyét az egyház bálványozása foglalja 
el - vallotta Voltaire. Az igazi deista szereti embertársait, s még 
ellenfelei iránt sem érez semmiféle haragot vagy gyűlöletet. Ezen 
állításokban sok igazság van, de nem szabad elfelejtenünk, hogy 
Jézus a búza és a konkoly példázatával követői figyelmét arra az 
alapvető tényre hívta fel, hogy a földi körülmények között, egészen 
az utolsó napokig az egyház - s ezalatt bármely vallásfelekezetet 
érthetjük - soha nem lesz tökéletes, azonban mégis szükség van rá. 
Voltaire ezt az igazságot tagadta, s koncepciójához már nem sok 
adalék kellett a forradalom idején, amikor az egyházellenes 
hangulat odáig fokozódott, hogy a jakobinusok magát a keresztény 
vallást és időszámítást szüntették meg - beleértve a katolikus és 
protestáns felekezeteket -, de mivel valamilyen , hiánypótló" 
vallásosságra a népnek szüksége volt, így bevezették a Voltaire által 
ugyan nem egészen ilyennek álmodott, ám az ún. , észvalláson" 
alapuló kultuszt, amelynek keretében legfőbb lényként az észt 


imádták. 


S hogy az idős filozófus ezt mennyire nem így akarta volna, arról 
tanúskodnak a halála előtt néhány órával titkárának átadott utolsó 
sorai, amelyekben mintegy összefoglalta élete hitvallását: , Istent 
imádva halok meg, barátaim iránti szeretetben, gyűlölet nélkül 
ellenfeleim iránt, megvetve a babonát. Voltaire." 3. Rousseau 
(1712-1778) 


A Voltaire-hez hasonlóan kalandos életű Jean-Jacgues Rousseau a 
francia felvilágosodás harmadik nagy alakja. Genf városában 
született, tehát adott volt számára egy puritán szellemiségű közeg, 
amely azonban a kalandvágyó ifjúnak aligha felelt meg. Igen korán 
elhagyva a szülői házat, először egy gazdag özvegyasszony 
befolyása alá került, aki egyszerre volt anyja és szeretője, s akinek 
hatására a még tizenéves Rousseau katolikus hitre tért. Később 
azonban visszaköltözött Genfbe, megházasodott, és ismét 
,kálvinistává" lett. Rousseau-ra is mély benyomást tett angliai 
látogatása, nem csoda tehát, hogy későbbi filozófiai fejtegetéseinek 
fő területe az állam- és a társadalomelmélet, ezenkívül 


vallásbölcselettel is foglalkozott. 


Rousseau először is feltette a kérdést, vajon a művészetek és 
tudományok, amelyek az ő korárban már magas színvonalat értek 
el, ugyanolyan mértékben mozdították-e elő az emberi boldogságot 
és erkölcsiséget? A felvilágosult filozófus erre egyértelműen 
nemleges választ adott. Sőt, úgy látta, hogy a történelem folyamán 
az a nép, amely magasabb kulturáltsági szintet ért el, erkölcsi 
értelemben véve mélyebbre került, mint ama bizonyos természeti 
népek. Az emberek és népek közötti egyenlőtlenség azonban 
szerinte nem természetes és nem szükségszerű, hiszen ez kezdetben 
nem így volt. Az angol Hobbes azt vallotta, hogy az ősidőkben még 
teljes volt a káosz, és , mindenki harcolt mindenki ellen", mígnem 
az államok megalakulása révén kialakuló törvények rendet 
teremtettek. Rousseau szerint - ahogyan erről főművében, A 
társadalmi szerződésről írott munkájában olvashatunk - ez pontosan 
fordítva történt, hiszen kezdetben egy boldog, békés időszakban 
élhetett az emberiség, ami időközben megváltozott a , fejlődés", 
vagyis a találmányok sokasága és az ipar fellendülése 
következtében. A bajok kezdete azonban a tulajdon kialakulása volt, 


hiszen ez teremtett különbséget a szegények és a gazdagok között. A 
következő lépés a felsőbb hatóság létrejötte, mivel ez teremtett 
uralkodókat és elnyomottakat. Erre a felsőbb hatalomra a köznép 
idővel rátestálta minden jogát, s egyszersmind le is mondott 
ezekről. A megoldás az lehetne, ha általános szavazójog 
bevezetésével a társadalom minden egyes polgára gyakorolhatná 
régen elvesztett jogait, és így érvényesülhetne a közakarat, avagy 
általános akarat (voluntegenerál). Ez az elképzelés Rousseau 
korában természetesen még pusztán illúzió volt, noha néhány 
évtizeddel később, a francia forradalom idején történtek lépések a 
választójog megteremtése és fokozatos kiszélesítése érdekében. 
Rousseau viszont ezen túlmenően azt is hangoztatta, hogy 
demokratikus választás következtében a törvényes hatalom által 
megnyilvánuló közakaratnak már minden állampolgár köteles 
magát alávetni - s e kijelentése miatt nem teljesen alaptalan az a 
nézet, hogy szellemi értelemben ő készítette elő a francia 
forradalmat. Rousseau szerint, ha valaki a közakarattal szembeszáll, 
azt száműzetéssel, vagy egyenesen halálbüntetéssel lehetne sújtani, 
s a diktatórikus , rendőrállam" e prototípusa öltött testet 
hamarosan, a jakobinus rezsim idején. 


Rousseau vallásbölcselete nem olyan mélyreható, mint Voltaire-é, 
de a két elmélet alapvető vonásaiban sok hasonlóságot mutat. 
Voltaire és Rousseau egyaránt idegenkedett az ateizmustól, de az 
egyházi tekintélyen alapuló kereszténységtől is, viszont míg az 
előbbi az észvallás, addig utóbbi az érzelmi alapú vallásosság 
fontosságát hangsúlyozta. Voltaire-nek az esze, Rousseau-nak pedig 
az érzései súgták, hogy van Isten, és Rousseau ennél többre nem is 
volt kíváncsi. Úgy gondolta, hogy minél kevésbé fogja fel Istent, 
annál jobban képes Őt imádni, és ehhez az ész használatára 
nemhogy nincs szükség, de egyenesen káros. Ebben a gondolatban 
is a rousseau-i társadalomelmélet tükröződik vissza, miszerint az 
emberiség akkor követte el a legnagyobb hibát, amikor önerejéből 
kezdett , fejlődni", és a saját eszére támaszkodva hozta létre az 
igazságtalan, természetellenes vezetésen alapuló államalakulatokat. 


4. Az enciklopédisták 


A felvilágosodás korának francia gondolkodói - élükön Diderot-val 
és dAlembert-rel - egy hatalmas volumenű irodalomtörténeti 


alkotás publikálása révén próbálták meg a szélesebb körű 
nyilvánosság elé tárni nézeteiket. A mű 1751 és 1780 között 
Enciklopédia néven jelent meg (eredeti címe: A tudományok, 
művészetek és mesterségek enciklopédiája). 


Az Enciklopédia szerzőinek célja nem volt más, mint összefoglalni és 
rendszerezni a kor egész tudását, s e modern lexikon segítségével 
felvenni a harcot a régi, túlhaladott dolgok, tanítások, illetve 
intézmények ellen. A felvilágosult tudósok úgy vélték, hogy 
munkájukkal képesek lesznek kaput nyitni egy új, szabadabb és 
boldogabb kor előtt -amelyet a ráció, tehát az ész irányít -, s az ész 
segítségével megszabadíthatják a világot a szellemi sötétségtől, 
amely jellemezte a hosszú középkort. Az Enciklopédia azonban 
idővel egyre materialistább karaktert öltött, hiszen a szerzők között 
- főleg Lamettrie, Holbach és Helvétius révén - mind jobban 
túlsúlyra jutott az anyagelvű ideológia. A mű szellemiségét ez 
egyfelől jól kivehetően a szkepticizmus irányába sodorta - lévén a 
végső nagy emberi kérdésekre nem tudott megnyugtató, világos 
válaszokat megfogalmazni -, másfelől pedig éppen ebből 
következően nem képviselte az egészséges, bibliai alapú 
tudományosságot, amely tulajdonképpen oly naggyá tehette volna 
ezt a vállalkozást. Az Enciklopédia leszámolt ugyan a középkori torz 
gondolkodás megannyi spekuláns, misztikus elemével, de 
világszemléletében alapvetően letért arról az útról, amelyen ha 
egyenesen továbbhalad, akkor valóban képes lehetett volna komoly 
felvilágosító hatást kiváltani az emberiség széles rétegeinek 
gondolkodásában. Ám nem így történt. Lamettrie Az ember-gép című 
könyvében már külön fejtette ki - ti. időközben száműzték 
Franciaországból -, hogy az anyag önmagában hordja saját 
mozgásának elvét, vagyis nincs szükség semmiféle külső mozgatóra, 
nevezetesen Istenre. Ha Isten nincs, akkor vallásra sincs szükség - 
sőt a vallás rosszabb minden bűnnél! -, az emberiség számára pedig 
csak az hozhat majdan igazi boldogságot, ha egyszer létrejön az 
ateisták állama. Lamettrie szerint ostobaság az ember részéről, ha 
minduntalan az ostoba gátlásaival küszködik, hiszen az életet 
gátlások nélkül lehet csak igazán élvezni. Holbach és Helvétius 
hasonló téziseket fogalmaztak meg vallásbölcseleti fejtegetéseik 
során. 


III.3.3. A német felvilágosodás - Kant filozófiája 


A felvilágosodás eszmeisége a gazdaságilag fejlett Anglián és a belső 
problémákkal küszködő, de a korban mégis nagyhatalomnak 
számító Franciaországon túlmenően a Német-római Császárságban 
is jelentékeny mértékben éreztette hatását. Igaz, ebben a térségben 
nem vezetett a francia forradalomhoz hasonló radikális társadalmi 
átrendeződéshez, mivel főképpen a valláshoz fűződő viszonyában 
eleve jóval kevésbé volt radikális, mint a francia. A német 
felvilágosodás irodalma egyébként is sokkal szerényebb, a különféle 
írásműveket visszafogottság, egyfajta száraz józanság jellemzi, így 
egy-két kivételtől eltekintve a felvilágosodás német gondolkodói 
nem kimondottan sorolhatók az európai színvonalú filozófusok 
meghatározó, avagy első vonalába. 


Leibniz még csak korai előfutára volt a német szellemi 
felvilágosodásnak, míg tulajdonképpen kimondhatjuk, hogy Kant 
életműve zárta a sort. A közöttük húzódó közel egy évszázad 
lényegileg nem hozott hozzájuk fogható briliáns gondolkodókat, 
illetve a filozófusok többnyire Leibniz nyomdokain haladva fejtették 
ki gondolataikat egy-egy, az utókor számára kevésbé ismert - vagy 
egyszerűen csak kevésbé értékelt - mű keretében. Kiemelhetnénk 
közülük például Christian Wolff (1679-1754), Ephraim Lessing 
(1729-1781), Moses Mendelssohn (1729-1786), és Samuel Reimarus 
(1694-1768) nevét, de kétségtelen, hogy a német felvilágosodás 
korának legnagyobb alakjaként Kantot tarthatjuk számon, akinek 
munkássága egyben a felvilágosult szellemiség csúcspontját képezi. 


Immanuel Kant (1724-1804) 


Kant a poroszországi Königsbergben született, apja szíjgyártómester 
volt. Buzgón vallásos édesanyjának köszönhetően Kant már 
gyermekként megismerkedett a pietista eszmékkel, amelyek hatása 
későbbi vallásbölcseletében helyenként tetten érhető. Igen hosszú 
kollégiumi nevelés után, 1740-ben kezdte meg egyetemi 
tanulmányait, előbb a teológiai karon, majd egyre inkább a 
bölcsészet- és a természettudományok felé orientálódott. Egyetemi 
évei alatt s utána még közel egy évtizeden át házitanítóként 
gondoskodott szerény megélhetéséről. Ezek az esztendők sem voltak 
haszontalanok számára, hiszen a tehetős nemesi és polgári családok 
légkörében, az alapos filozófiatörténeti ismeretek megszerzésével 
mintegy párhuzamosan, a társasági viselkedéskultúra alapelemeit is 


elsajátította. 1755-ben doktori fokozatot szerzett a königsbergi 
egyetemen, majd magántanári megbízatást kapott, végül pedig a 
logika és a metafizika professzora lett. Negyven éven keresztül 
tartott itt igen érdekfeszítő előadásokat, amelyek bizonyos 
értelemben a szórakoztató társas érintkezéshez hasonlítottak. 


Kant élete nem bővelkedett eseményekben - ellentétben a francia 
felvilágosodás nagy alakjaiéval -, sőt kimondottan egyhangú, 
monoton életet élt. Testalkata születésétől fogva törékeny, egészségi 
állapota változó volt, de olyan szigorú életvitelt folytatott, hogy 
talán ennek is köszönhetően mintegy nyolcvan esztendőt élt meg. 
Mindennap öt órakor ébredt, hét és kilenc óra között tartotta 
előadásait, majd dolgozóasztalánál folytatta a munkát. 
Elmaradhatatlan volt számára a rendszeres délutáni séta, amelyet 
akkor sem hagyott ki, ha nagyon mostohára fordult az időjárás. A 
séta után ismét munka következett, mígnem este tízkor álomra 
hajtotta fejét. Életének egyik krónikása, Henrich Heine a 
következőket írta Kant szigorú életviteléről: , Felkelés, kávézás, írás, 
előadás, evés, séta - minden pontosan megszabott időben történt, és 
a szomszédok teljes bizonyossággal tudták, hogy fél négy az óra, 
amikor Immanuel Kant szürke kabátjában, spanyolnáddal a kezében 
kilépett háza kapuján, és a kis hársfasétány felé haladt, amelyet rá 
való tekintettel még ma is filozófussétánynak neveznek. Nyolcszor 
sétált oda és vissza mindennap, az év minden szakában, s ha az ég 
borús volt, vagy a szürke felhők esőt jeleztek, látható volt szolgája 
is, amint aggódva lépdel mögötte, hosszú esernyővel a hóna alatt, 
akár a Gondviselés jelképe." 


Kant egészségi állapota utolsó éveiben persze már a szigorú életvitel 
mellett is megrendült, és 1804. február 12-én csendben, végleg 
elaludt. Ravatalánál azonban a város csaknem minden polgára 
megjelent, s olyan temetést rendeztek neki, amelyet legfeljebb 
fejedelmeknek szoktak. Jól kifejezi ez az iránta tanúsított tiszteletet. 


Sokak szerint Kant életművével a nyugati filozófia a csúcspontjára 
jutott el, s ez bizonyos értelemben véve fordulópontot is jelentett. 
Még a szerényebb vélemények szerint is Kant első nagy művével, az 
1781-ben megjelent A tiszta ész kritikájával beteljesedett és 
magasabb fokra jutott a felvilágosodás európai mozgalma. De vajon 
miben is áll ez a beteljesedés? 


A felvilágosodás kiemelkedő személyiségei a megismerés 
lehetőségének két típusa közül választhattak, amelyek adva voltak 
az ókorban és a középkorban egyaránt. Az angol bölcselők az 
empirizmus (tapasztalat általi megismerés), a franciák a 
racionalizmus (ész általi megismerés) helyessége mellett érveltek. 
Kant behatóbb tanulmányozás után egyik lehetőséget sem tudta 
egyértelműen elfogadni, ami mindaddig szinte egyedülálló 
koncepció volt a filozófiai gondolkodás történetében. Kant a 
felvilágosult eszmeiség francia hagyományainak megfelelően 
körülbelül 1760-ig meggyőződéses racionalista volt, majd fordulat 
kezdődött gondolkodásában, és egyre inkább az empirista 
megközelítés irányába haladt. Amikor ebben is csalódott, 
elhatározta, hogy vizsgálat alá veszi az egész emberi gondolkodási 
apparátus szerkezetét, s tulajdonképpen az ide vonatkozó 
megállapításait, gondolatait foglalta össze A tiszta ész kritikájában, 
majd később A gyakorlati ész kritikájában. A kérdés tehát: 
empirizmus vagy racionalizmus? 


Kant szerint az a legfontosabb, hogy megtudjuk, milyen ismeretek 
adottak bennünk, mely ismeretek bizonyosan nem származhatnak a 
tapasztalatainkból, vagyis tapasztalat előttiek (a prioriak). Ezek az a 
priori ismeretek azért , tiszták" - innen a mű címe -, mert 
semmilyen tapasztalat nem , szennyezte" még be őket, tehát 
semmilyen empirikus elem nem keveredik közéjük. A tapasztalat 
ugyanis Kant szerint semmiképpen sem kölcsönözhet állításainknak 
szigorú általánosságot, márpedig az a cél, hogy állításaink minél 
általánosabbak, ugyanakkor feltétlen érvényességűek legyenek. 


Az empirikus ismeretet mindig a posteriori (utólag, éppen a 
tapasztalatból) nyeljük, ezért az ebből alkotott ítélet nyilván nem 
lehet sem általános, sem pedig feltétlen érvényességű, vagy úgy is 
mondhatnánk, szükségszerű. 


Létezik-e azonban olyan tudás, amely a priori van meg bennünk? 
Kant szerint a válasz igen, noha tény, hogy tudásunk java része 
azért a tapasztalatból származik. A priori ítéleteket alkothatunk 
például a matematikában és a geometria tudományában, hiszen 
mindkettőnek tér- és időmeghatározásokkal van dolga, márpedig 
Kant véleménye az, hogy a tér és az idő egyaránt a priori van adva 
számunkra. A természettudományok egyéb ágairól viszont ez aligha 


mondható el, s aki metafizikával - mint az érzékin túliról szóló 
tudománnyal - foglalatoskodik, lényegében az is légüres térben 
találja magát. A platóni eszme- vagy ideatan Kant számára 
megfoghatatlan - ennyiben Kant mégis racionalista maradt hiszen 
meglátása szerint Platón az ideák szárnyán üres térbe merészkedett, 
ahol már nem talált támaszt magának. Az ideák létezése tehát, 
amellyel Platón bizonyítani próbálta, hogy innen származik minden 
tapasztalat előtti tudásunk, Kant számára már nem megragadható, 
lévén ezt nem lehet bizonyítani. 


Így viszont nincs továbbhaladás a gondolatmenetünkben, hiszen az 
ész önmagában véve kevés, mivel az csak a tapasztalat birtokában 
tudja kombinálni és továbbfejleszteni meglévő ismereteinket, a 
tapasztalataink viszont becsaphatnak bennünket, s nem is 
nevezhetjük ezeket általánosaknak és szükségszerűeknek. Meglévő 
tudásunk tehát nagyon is ingatag alapokon áll, már csak azért is, 
mert vannak eszméink, amelyeket az ész nem tud sem bizonyítani, 
sem pedig cáfolni, de a tapasztalat sem visz hozzájuk közelebb. 
Ezek közé tartozik legfőképpen az Isten eszméje. 


A gyakorlati ész kritikája című művében Kant ezért tovább vizsgálta 
a problémát, s azt próbálta meg elemezni, hogy milyen kategóriákra 
, osztható fel? az emberi ész működése (, észjárás"), mi jellemzi az 
emberi akaratszabadságot, az erkölcsi törvényt, valamint a jó és a 
rossz problematikáját. 


A kanti értelmezés szerint, míg az elméleti ész az ismeretekre 
törekszik, méghozzá fogalmak, alaptételek és eszmék segítségével, 
addig a gyakorlati ész konkrét meghatározásokra törekszik, 
gyakorlati alaptételek segítségével. A gyakorlati ész állhat 
maximákból (szubjektiven érvényes megállapítások) és gyakorlati 
törvényekből (általánosan érvényes megállapítások, 
következtetések). A csak szubjektiven érvényes maximákat Kant 
nem bontja tovább, de a gyakorlati törvényeket igen. Ezek ugyanis 
újabb két kategóriába sorolhatók, nevezetesen a hipotetikus 
imperatívuszok kategóriájába (feltételesen általános érvényű 
törvény) és a kategorikus imperatívuszok kategóriájába 
(feltétlenül általános érvényű törvény). 


Ez utóbbi érthető módon a legmagasabb szintű kategória, s nem 
véletlenül jelenti ki Kant, hogy az ember részéről az a lehető 


legtökéletesebb hozzáállás az élethez, ha az egyén akaratának 
maximája mindenkor egyúttal az általános törvényhozás 
alapelveként is szolgálhat. Ez a valóságban azt jelentené, hogy az 
adott egyén képes olyan erkölcsös életvitelt folytatni, hogy 
kijelentési, ítéletei - abszolút tökéletesek lévén - alkalmasak 
lehetnek az általános törvényalkotás számára. Bűnbe süllyedt 
világunkban ez persze utópia, s például az sem véletlen, hogy Jézus 
is a gyülekezetre, s nem az egyes egyénekre bízta a bíráskodást. 


Kant szerint az általános erkölcsi törvény, vagyis a kategorikus 
imperatívusz ismerete mindenki számára adott lehet, s ehhez elég, 
ha csak a lelkiismeretünkre hallgatunk. Az embernek jogában áll ezt 
követni vagy visszautasítani, hiszen Kant szentnek tartja az 
akaratszabadságot. Hasonló álláspont ez, mint a humanistáké, akik 
szerint az ember képes akár önerőből is a jó cselekvésére, pusztán a 
lelkiismeretre hallgatás által. A Szentlélek jóra vezérlő erejéről, az 
emberben és az emberért végzett szolgálatáról, az imákról stb. ez a 
koncepció nem tesz említést. 


Ebből következően a , jó" fogalma sem értelmezhető az emberen 
kívüli isteni eszmeként. Az emberi lelkiismeret által diktált erkölcsi 
törvény mondja meg számunkra, hogy mi számít jónak és mi 
rossznak. Láthatjuk tehát, milyen ingoványos területen mozgott e 
meghatározásával Kant. Ha ugyanis nincs egy rajtunk kívül álló 
legfőbb jó, akkor igencsak relatív, hogy ki mit tart annak, lévén a 
lelkiismeret -évezredekkel a bűnbeesés után - már túlontúl eltorzult 
ahhoz, hogy a Szentlélek együttes munkálkodása nélkül 
kormányozzon bennünket az élet útvesztőiben. A lelkiismeret 
hatását sajnos jelentős mértékben képes adott esetben akár 
semlegesíteni is a mindenki által örökségül kapott, bűnre való 
hajlam. Kant ezt az érvelést nem fogadta el. Érdemes viszont 
megfigyelnünk A gyakorlati ész kritikája című művéből a következő 
idézetet, amely mintegy összegzi az eddigieket: 


, Kedélyemet két dolog tölti el egyre újabb és fokozódó csodálattal s 
tisztelettel, minél gyakrabban és kitartóbban gondolok rájuk: a 
csillagos ég fölöttem és az erkölcsi törvény bennem... A világok 
számtalan sokaságára vetett első pillantás úgyszólván megsemmisíti 
fontosságomat, mint állati teremtményét, melynek vissza kell adni 
az anyagot, amelyből vétetett, újra a bolygónak (a világegyetem egy 


puszta pontjának), miután rövid ideig (nem tudni, hogyan) 
életerővel volt felruházva. A második ellenben végtelenül kitágítja 
értékemet mint intelligenciáét, személyiségem révén, melyben az 
erkölcsi törvény felfedi számomra az állatiságtól és magától az 
egész érzéki világtól független életet..." 


Ez az idézet szintén inkább egy meggyőződéses humanista - aki nem 
feltétlenül ateista, inkább deista - álláspontját tükrözi, de 
semmiképpen nem egy pietista keresztényét, amilyennek Kant 
neveltetése indult, még kevésbé a biblikus kereszténységét, 
amilyennek a reformáció indult, s amelynek Kant, hite révén, XVIII. 
századi örököse volt. 


Vallásbölcseletét harmadik nagy műve tárja elénk: A vallás a puszta 
ész határain belül. Kant e művében fejtette ki legalaposabban a jó és 
a rossz princípiumáról, azok harcáról, valamint a vallásról és a 


papságról alkotott véleményét. 


A műből kiderül, hogy Kant mégsem oly mértékben helyezkedett 
ateista vagy akár deista álláspontra, mint azt az eddigiekből 
feltételezhettük volna. Sőt, roppant biblikus módon értekezett a jó 
és a rossz princípiumáról, az emberben meglévő rossz gyökeréről, 
amely tulajdonképpen az édenkertben fogant, valamint a gonosznak 
az ember fölötti uralom megszerzéséért vívott harcáról. Kant - 
legalábbis fejtegetései alapján - szemmel láthatólag hitt a jó 
princípiumának végső győzelmében, és abban, hogy Isten országa 
egyszer majd létrejön itt a Földön. A vallás és az erkölcs szerepét 
azonban felcserélte, hiszen véleménye szerint nem a vallásnak, 
hanem az erkölcsnek kell az első helyen állnia. Következésképpen 
nem a jó hívő lesz erkölcsös, hanem az erkölcsös emberből válik 
igazán jó hívő. Az erkölcsös cselekvés nem más, mint Isten 
gyakorlati igenlése. A morál és a vallás Kant koncepciójában tehát 


valahol összemosódnak, illetőleg egybeesnek. 


Viszont, ha pusztán egyetlen morál létezik, akkor hogyan lehet 
világunkban olyan sokféle vallás? Kant válasza erre nagyon 
egyszerű. A különböző történelmi vallások úgy keletkeztek, hogy az 
emberek egy sor hittételt fűztek hozzá az egyetlen igaz 
vallásossághoz, s ezek mindegyikét - jogtalanul - úgy adták elő, 
mint isteni parancsolatokat. A történelmi vallásokból tehát ki kell 
hámozni egy tiszta - morális - magot, megmérve azt az erkölcsi ész 


próbakövén, s így az igazi elválik a hamistól. Vizsgálódásai során 
Kant olyan felismerésre jutott, miszerint a kereszténység az egyetlen 
morálisan tökéletes vallás, de az idők során még ez is számos 
liturgikus és dogmatikus elemmel lett feldúsítva, amelyeknek semmi 
közük sincs az eredeti krisztusi vallásossághoz. Kant vallásbölcselete 
tehát egyben nagyon szigorú - ráadásul részben biblikusnak is 
tekinthető - vallásbírálat, amely érthető módon kiváltotta az 
egyházi, sőt bizonyos világi felső körök heves reakcióját. 


Kant szerint a dogmák és maga az egyház is csak annyit érnek, 
amennyire képesek elősegíteni az emberiség morális fejlődését. Az 
igazi egyház azoknak az embereknek a közössége, akiket, ha 
szétszórtan élnek is, a közös erkölcsi törvény előtti hódolat egyesít. 
(Vö. a lutheri láthatatlan egyház fogalmával.) 


Kant kimondta, hogy egy ilyen közösségért élt és halt meg Krisztus. 
Az igazi egyház ez az egyház volt, amely szemben állt a farizeusok 
klerikalizmusával. A középkori egyház lényegében ugyanezt a 
klerikalizmust valósította meg - írja Kant A vallás a puszta ész 
határain belül című művében: , Krisztus közelebb hozta a földhöz 
Isten országát, de nem értették meg, s Isten országa helyett a papok 


birodalmát alakították meg közöttünk." 


Látjuk tehát, hogy Kant mélységesen elítélte a klerikalizmust, de az 
egyes papokat is, amennyiben hallgatnak, még ha felismernek is 
valamit a Biblia igazságaiból, és az egyházuk hivatalos álláspontját 
hangoztatják, hiszen az esetek többségében nincs erkölcsi 
bátorságuk mást hirdetni, vállalva adott esetben a kiközösítést, 
illetve elbocsátást is. Kant szerint a jóság helyét a hiedelmek és 
szertartások foglalták el, amelyek a kereszténységet ezernyi 
felekezetre (szektára) osztották fel, lehetetlenné téve a keresztény 
küldetés méltó betöltését. 


A lehető legrosszabb jelenség viszont Kant véleménye szerint is az, 
hogy az állam és az egyház, a trón és az oltár egyesítették erejüket, 
egy igen félelmetes elnyomó gépezetet hozva így létre. , A 
romlottság mélypontja pedig az, amikor az egyház eszközzé válik a 
kormányzat kezében, amikor a papság, amelynek az a hivatása, 
hogy vallásos hittel, reménnyel és szeretettel vigasztalja és vezesse a 
meggyötört emberiséget, a teológiai obskurantizmus és a politikai 
elnyomás eszközévé válik." 


2999 


Talán ebből is jól érzékelhető, hogy Kant meggyőződéses pacifista 
volt, mindennél többre értékelte a békét és az emberek közötti 
szeretet megannyi gyakorlati megnyilvánulását. Erősen hitte, hogy 
az állandó hadseregek idővel végképp meg fognak szűnni, hiszen a 
morális emberi gondolkodás ép ésszel képes lesz belátni, hogy a 
hadakozásnak nincs semmi értelme. Kant nagyon komolyan elítélte 
azt a tendenciát, hogy egy állam minden különösebb ok nélkül, 
önző módon és erőszakosan beleavatkozhat egy másik állam 
alkotmányába és kormányzásába. Az embernek egyenesen 
kötelessége - hangoztatta -, hogy szeresse a másikat, s az igaz 
szeretet nem lehet forrása semmilyen háborúskodásnak, sem az 
egyes személyek, sem pedig az egyes államok között. A szeretet és a 
köznapi erények közzé sorolta a nyíltszívűséget, a beszélgetésre való 
készséget, az udvariasságot, a vendégszeretetet, a jótékonyságot, a 
hálát és a részvétet. Ezek ellentétei az embergyűlölet, az irigység, a 
hálátlanság, a káröröm, az önhittség és a rágalom. Embernek lenni 
önmagában véve is méltóság, így nagyon méltatlan, ha valaki a 
másik embert pusztán eszköznek használja fel kicsinyes céljai 
eléréséhez. Kötelességeink teljesítése közben szükséges, hogy vidám 
kedélyállapot jellemezzen bennünket, hiszen amit nem kedvvel 
teszünk, hanem puszta robotból, annak nincs belső értéke és 
nemszeretem ügy lesz, amelytől lehetőleg messzire menekül az 
ember. Ezért nincs semmi értelme a szerzetesi aszkézisnek sem, 
hiszen a vezeklés önmagában véve nem helyettesíti a bűn morális 
megbánását. 


Kant teljes mértékben meg volt győződve arról - miként számos 
felvilágosult elődje -, hogy vizsgálódásaival szolgálatot tesz a 
vallásnak, s ez bizonyos értelemben véve igaz is, de nem minden 
tekintetben. A német bölcselő nem hitt például a bibliai csodák 
tényszerűségében, lévén azok nem bizonyíthatóak, de az imádság 
erejében sem, ha annak célja valamilyen jól ismert természeti 
törvény felfüggesztésére irányulna. A támadások azonban 
elsősorban mégsem ezen antibiblikus gondolatok miatt érték őt, 
hanem az előbbiekben ismertetett kemény vallás-, illetve 
egyházkritikája következtében. Ezek a tánadások azonban nem 
fizikálisak voltak, hanem sokkal inkább levelezés útján történő 
feddések, fenyegetések. Nagy Frigyes porosz király idején Kant még 
teljes alkotói szabadságot élvezett, de az uralkodó halála után 

trónra lépő II. Frigyes már keményebb hangot ütött meg. Levélben 


fenyegette meg a hajlott korú bölcselőt, hogy ha nem vonja is vissza 
tételeit, legalább ne jelentessen meg hasonló szellemű 
vallásbölcseleti írásokat, mint A vallás a puszta ész határam belül 
című munka. Kant - érezvén közeli halálát - ezt megígérte, de tanait 
igazából nem vonta vissza élete hátralévő részében sem. Halála után 
nem sokkal, a XIX. század elején, egy új szellemi mozgalom kezdte 
bontogatni szárnyait, amely természetszerűleg keletkezett mintegy a 
XVIII. század felvilágosodásának és a francia forradalom jócskán 
eltúlzott racionalizmusának ellenhatásaként. A XIX. század első felét 
nem véletlenül nevezzük a romantika és az idealizmus korának. 


III.4. A romantika és az idealizmus korának filozófiája (a XIX. sz. első 


fele 


Kant halálával tulajdonképpen beléptünk az úgynevezett hosszú 
XIX. századba. Semmilyen szempontból sem könnyű kielemezni ezt 
a századot, hiszen az olvasó-kutató minden eddiginél hatalmasabb 
mennyiségű forrással találja szembe magát. Filozófiatörténeti 
vonatkozásban természetesen ugyanez a helyzet: a korábbi 
századokhoz képest jóval több filozófus lépett színre, publikációik 
száma messze meghaladja a XVI-XVII., de a XVIII. század 
bölcselőinek kiadványait is. 


A XIX. század eszmetörténetét mindazonáltal mégis meg tudjuk 
ragadni három nagy vonulatban. A század első évtizedében - 
mintegy a felvilágosodás és a francia forradalom túlzott 
radikalizmusának ellenhatásaként - a romantika és az idealizmus 
szelleme hatotta át Európa civilizáltabb részét. A század dereka felé 
haladva az emberek zöme már ebből az ideológiából is kiábrándult, 
és a technika, valamint a tudomány fejlődésétől remélt valamilyen 
csodát. A pozitivizmus, illetve az ennek nyomán kibontakozó 
materialista eszmeiség időszaka volt ez, amelynek terjedésében nem 
kis szerepet játszottak az Európa-szerte egymás után fellobbanó 
forradalmak - lévén az emberek nem hittek már a problémák békés 
úton történő megoldásának lehetőségében -, valamint eszmei síkon 
a darwini evolúció-elmélet. 


A század utolsó harmadában sokan már a forradalmakból és a 
szakadatlan technikai fejlődés által megvalósítható jobb jövő 
lehetőségéből is kiábrándultak, s megkérdőjelezték azt, hogy a 
hagyományos értékeknek, a moralitásnak, a keresztény 


vallásosságnak van-e egyáltalán még valami szerepük a modern kor 
felé haladó emberiség életében. Az eredmény döbbenetesen lesújtó 
volt. 


Haladjunk azonban időrendben, és kezdjük el vizsgálni a század 
első évtizedeinek filozófiatörténetét. 


A felvilágosodás radikalizmusának ellenhatásaként kibontakozó 
romantikus mozgalom képviselői a régmúltba fordultak vissza. Azt 
az idillikus állapotot keresték, amikor az emberiség még 
természetes körülmények között élhetett, s ezt a békés, szinte 
paradicsomi állapotot nem zavarta meg semmi. Hitték, hogy az 
ember a természet lágy ölén érezheti magát igazán boldognak és 
felszabadultnak, s ezt a felvázolt - noha nyilván csak képzeletbeli - 
békeállapotot nem egy korabeli festő meg is örökítette az utókor 
számára. S valóban, a romantika kezdetben inkább a költők, a 
művészek és a , zsenik? ügye volt, mintsem a filozófusoké. A 
művészek voltak igazából képesek arra, hogy műveiken keresztül 
megjelenítsék a szépet, amelyet olyan jó volt az embereknek 
elképzelniük, látniuk, hallaniuk. A romantikusok kivételesen nagy 
szerepet szántak a művészetnek és a szépnek az emberiség morális 
nevelésében. A humanistákhoz hasonlóan ugyanis a romantikusok 
erősen hittek az emberek jóra nevelhetőségében. A művészek és 
alkotók korai képviselői közül lényegében már ehhez az irányzathoz 
sorolható például Friedrich Schiller (1759-1805), valamint 
Johann Wolfgang Goethe (1749-1832). 


Azokat a bölcselőket, akik szintén ezt az ideológiát képviselték, s 
írásaikkal időben szinte párhuzamosan maguk is csatlakoztak az 
írókhoz, költőkhöz, festőkhöz és zeneszerzőkhöz, az utókor az 

, érzelem és hit" filozófusainak nevezi. A felvilágosodás 
racionalizmusa ellen meginduló mozgalom korai vezéralakjaként 
tarthatjuk számon Georg Hammant (1730-1788). Ő már akkor 
ellenezte a felvilágosult szellemiség ismert módon való terjedését, 
amikor az éppen a csúcspontján volt. Hamman keményen kritizálta 
Kantot, de a francia felvilágosult gondolkodókat legalább annyira. A 
romantika filozófusa volt még többek között Friedrich Jacobi 
(1743-1819) és Johann Gottfried Herder (1744-1803), is akik 
csaknem olyan vehemensen bírálták a felvilágosult gondolkodók 
téziseit, mint Hamman. 


Herder ugyan nem volt oly briliáns kritikai és rendszerező elme, 
mint Kant, de a történelemben megnyilatkozó individualitást képes 
volt markánsan megragadni. A Földet pusztán egyetlen csillagnak 
tételezte a hatalmas világegyetemben, s állítása szerint az itt zajló 
történelem természeti folyamatként értelmezhető. Herder a 
felvilágosult gondolkodókkal szemben nem beszélt fejlődésről, mint 
ahogyan arról sem, hogy az egyik kor a másikból értelemszerűen 
következne. Szerinte ugyanis mindegyik korszak közvetlenül 
Istenből, a dolgok örök és végtelen gyökeréből ered, és minden 
egyformán közel van Istenhez. 


A jelentős, bár talán kevésbé ismert romantikus bölcselők közé kell 
sorolnunk még Friedrich Schlegelt (1772-1829), Joseph von 
Görrest (1776-1847) és Franz von Baadert (1765-1841) is, akik 
már a késői romantika gondolkodói voltak, és tanaik 
felbecsülhetetlen hatást gyakoroltak más, náluk nevesebb 
filozófusok munkásságára. Vallásbölcseleti szempontból nézve ők 
csaknem egészen a középkor skolasztikus eszmeiségéhez fordultak 
vissza. Annyi különbség azonban mégis volt köztük és a középkori 
skolasztikusok között, hogy a romantikusok nem akarták a 
szaktudományokat újból a teológia szolgálóleányaivá tenni. 
Ugyanakkor az is biblikus gondolat volt a részükről, hogy szerintük 
az emberiség problémáira egyedüli megoldást az Istenbe vetett hit, 
az embertárs iránt tanúsított bizalom és az emberi szolidaritás 
hozhat, hiszen ez lenne az ideális emberi közösség alapja. A 
romantikusok azonban ezt a szolidárisan működő vallásos 
közösséget egyszersmind középkori mintára, a katolikus egyház 
szervezeti keretein belül képzelték el, a protestantizmus, vagy azon 
belül a pietista szellemiség nem érintette meg őket. 


A romantika időszakában, a romantikus szellemiséggel időben 
mintegy párhuzamosan bontakozott ki az idealizmus 
eszmerendszere, amely részben a romantika talajából növekedett ki 
- amennyiben a romantikus gondolkodók némelyike hatással volt az 
idealizmus néhány képviselőjére -, másrészt viszont ahhoz 
viszonyítva jelentős eltéréseket is felmutat. 


Az újkori idealista eszmeiség szülőhazája, mint ahogyan a 
romantikáé is, Németország volt. 


A német idealizmus első nagy vezéralakjaként a Rammenauban 


született Johann Gottlieb Fichtét (1762-1814) nevezhetjük meg, 
akit Az isteni világkormányzásba vetett hitünk alapjelről című írása 
miatt ateizmussal vádoltak, s nem is teljesen alaptalanul. Fichte 
számára az idealizmus bizonyult az egyetlen következetes 
rendszernek, amelyben természetesen - ellentétben a 
materializmussal - Istennek is megvolt a maga helye, illetve szerepe, 
de ez a hely és szerep nagyon távol áll a Bibliában leírtaktól. Az 
ember számára az én a legfontosabb, hiszen ez tételezi a saját létét. 
A gondolkodó szubjektum a filozófia kiindulópontja, kezdetben 
pedig a tett indította el az események láncolatát. Ennyiben áll tehát 
Isten szerepe, aki Fichte szerint lényegileg nem is egy személyes 
teremtő Isten, hanem sokkal inkább , amaz eleven és hatékony 
morális rend". Vagyis Isten egyenlő azzal az erkölcsiséggel, amelyet 
az ember saját magának teremt meg. Az embernek ezen a Földön 
kell valahogyan boldogulnia, hiszen az itt tapasztalható 
boldogságon kívül nincs semmilyen különleges, túlvilági üdvösség. 
Az erkölcsöt az ember azért szabja magának - és magához! -, hogy 
ennek nyomán nagyobb mértékű boldogságban teljen el a földi 
élete. 


Ennél visszafogottabb gondolatokat fogalmazott meg a másik nagy 
német idealista gondolkodó, Friedrich Wilhelm Joseph Schelling 
(1775-1854). 


Schelling, aki egy sváb papcsalád gyermekeként született 
Leonbergben, eredetileg Kant és Spinoza, valamint Fichte 

már alaposan tárgyalt, de Fichténél szintén látható panteisztikus 
elemeket. Nem volt már fiatalember, amikor úgy döntött, hogy 
végleg szakít Fichte idealizmusával, és éppen ez idő tájt került a 
romantikus Baader hatása alá. Ettől kezdve az 52 esztendős 
Schelling számára a művészetek jelentették a tökéletes feloldódás 
élményét, s kijelentette, hogy a megismerés szférájában, ahol 
sokszor tehetetlen a filozófia, ott a művészet gyönyöre igaz 
megismerésre vezetheti az embert. A természet önmagában véve is 
igazi csoda. 


Ennél továbbmenve azonban Schelling azt is megfogalmazta, hogy 
nem a természet a szellem terméke, hanem éppen fordítva, a 
szellem a természet terméke. Innen pedig már csak egy lépés 


választotta el attól, amit végül is kimondott: , A természet eredetileg 
szellem, a reális és az ideális a legmélyebben azonos egymással." A 
panteizmus tehát a schellingi filozófiának éppúgy sajátossága 
maradt, mint ahogyan azt Fichténél is megfigyelhettük, legfeljebb a 
kétféle megközelítésben lelhető fel némi különbség. 


Georg Wilhelm Friedrich Hegel (1770-1831) a korszak minden 
bizonnyal legnagyobb hatású filozófusa volt, akinek életművét 
Kantéval emlegeti egy szinten az utókor. S valóban, Kant halála 
után hosszú ideig nem működött német földön hatásában és 
elismertségében olyan talentumú bölcselő, mint a stuttgarti 
születésű Hegel, aki egyaránt foglalkozott a művészet- és 
jogfilozófia, a vallásfilozófia, valamint a történelemfilozófia 
számtalan kérdésével. Hegel kimondhatatlan lelkesedéssel 
viseltetett a történelem tanulmányozása iránt, s leginkább a görög 


történelem vonzotta, hiszen a tudományok és művészetek 
őshazájaként tisztelte az ókori Hellaszt. 

Első jelentős művét, A szellem fenomenológiáját 1806-ban, vagyis a 
jénai csata évében jelentette meg. Tudjuk, hogy Jénánál a porosz 
hadsereg megrendítő vereséget szenvedett a franciáktól - Hegelnek 
is menekülnie kellett innen -, de egy életre szóló hatást gyakorolt rá 
Napóleon személye, akit láthatott is a nevezetes csata előtt. Hegelre 
olyan nagy benyomást gyakorolt a világ uraként fellépő császár 
karizmája, mint amilyen hatást később Nietzschénél is 
megfigyelhetünk. , Tényleg csodálatos érzés látni egy individuumot, 
amint itt, egyetlen pontra összpontosult alakban, lovon ülve átfogja 


FV d 


a világot és uralkodik rajta" - írta le később élményét. 


Maga ez a vaskos mű, A szellem fenomenológiája a filozófiatörténet 
talán legnehezebben érthető írásművei közé tartozik, s mi is csak 
arra vállalkozhatunk, hogy csupán néhány sorban kiemeljük 
lényegét. A műben elénk tárulkozik a hegeli dialektika fogalma. A 
dialektika elméletének első megfogalmazói a görögök voltak, 
emlékezzünk csak vissza Hérakleitosz ide vonatkozó 


gondolatmenetére. 


Hegel szerint a fejlődéshez valóban elengedhetetlen a szüntelen 
változás, hiszen reakciók és ellenreakciók viszik előre a 
folyamatokat. A fejlődés háromfokozatú sémája eszerint a 
következő. Az embernek minden esetben ki kell indulnia 


valahonnan, ha gondolatilag valahová el akar jutni. Fel kell tehát 
tenni egy alapvető tételezést, vagyis tézist. Ezt követően meg kell 
keresnünk az adott tézis pontos ellentétét, az antitézist, s e kettő 
szembeállításával kell kialakítanunk a vélhetőleg helyes megoldást, 
tehát a szintézist. Ez a gondolatsor Hegel szerint a magánélet 
szférájában ugyanúgy alkalmazható, mint a tudományos életben. Az 
ember mindennapi élete során maga is tapasztalhatja, hogy egy 
adott probléma megoldása esetén elég gyakran esik egyik végletből 
a másikba, tehát a tézisből az antitézisbe, hogy azután végső ítélete 
rátaláljon az , arany középútra". Ilyen módon halad tehát előre a 
gondolkodásunk, mintegy dialektikus módon. 


Hegel szerint viszont maga a történelem ugyanilyen elven halad 
előre, mivel a történelemben gyakori jelenség, hogy egy-egy 
mozgalom előbb gyorsan emelkedik, hogy aztán éppen a 
fölemelkedés és kezdetben talán helyes elvek túlfeszítése 
következtében átcsapjon saját ellentétébe, s végül a dolgok új 
stádiumában úgy egyenlítődik ki az ellentét, hogy a két végletből 
valami megőrződik, s mégsem lesz az új ugyanaz, mint az előző. 


Hegel lényegileg abszolút idealista volt, aki mélységesen hitt egy 
mindent irányító világszellem létezésében, de emellett a teremtő 
egyéni szellemnek is jelentős szerepet tulajdonított. Véleménye 
szerint az egész világfolyamat tulajdonképpen nem más, mint a 
nevezett szellem önkibontakozása, és a filozófia - mint legmagasabb 
rendű tudomány - feladata éppen abban áll, hogy ezt az 
önkibontakozást vizsgálat tárgyává tegye. 


Ezzel a kérdéskörrel részletesebben már a második nagy 
főművében, A szellem filozófiája című alkotásában foglalkozik. 
Korábbi írásaiból az is kiderül, hogy szerzőjük nem egyértelműen 


panteista, ellentétben sok elődjével és kortársával. 


, Isten kétféleképpen nyilatkozik meg, mint természet és mint 
szellem: Istennek mind a két alakítása Isten temploma, melyet 
betölt és amelyben jelen van" - olvashatjuk az Enciklopédiáiában, de 
sehol sem találhatunk utalást arra, hogy a természet maga lenne az 
Isten. 


Hegel koncepciójában a szellem felette áll a természetnek, tehát 
nem azonos azzal, viszont maga is három részre tagolható. Eszerint 


létezik az ún. , szubjektív szellem", amely az egyén, az individuum 
életében közvetlenül nyilvánul meg. Az , objektív szellem" 
kategóriája már túllép az előzőn, és olyan szférát jelöl, mint a 
család, a társadalom, vagy éppen az állam világa, hiszen ezekben 
egy magasabb - objektív - rendbe lép az egyénben megtestesült 
szubjektív szellem. Ezzel amaz egyén fölötti törvények hatáskörébe 
kerül, amelyeknek összessége az etika. Az , abszolút szellem"? felette 
áll az előző kettőnek, és itt már a szubjektum és az objektum 
tökéletes harmóniába olvadnak egymással. Az , abszolút szellem" 
birodalma ismét csak három részre tagolható: a művészetre, a 
vallásra és a filozófiára. 


A művészetekben már a maga tisztaságában lép elő az abszolút 
eszme, de még inkább így van ez a vallásban. A filozófia pedig a 
harmadik és legmagasabb forma, amelyben az abszolút szellem 
létezik, és a filozófia az egyetlen terület, ahol a szellem valóban 
teljességgel magához jut. A fejtegetésből talán kiderül, hogy Hegel 
nem hitt abban, hogy az ember valamit is képes megérteni 
önmagában, elszigetelten, a valóság egészhez való viszonyának 
megragadása nélkül. Ehelyett abban gondolkodott, hogy csak akkor 
és kizárólag akkor ismerünk meg igazán valamely dolgot, ha azt 
valamennyi viszonylatában megismerjük. 


A történelem tárgyalásának Hegel kiemelkedő szerepet 
tulajdonított, de magát az emberi történelmet alárendelte a 
művészetnek, a vallásnak és a filozófiának, s maximum az , objektív 
szellem" megnyilvánulásának birodalmába sorolta. A történelem 
talán legnagyobb történetfilozófusa valóban kivételes történeti 
érzékkel rendelkezett, hihetetlen éleslátás jellemezte a lényeges és a 
rejtett összefüggések felderítésében. Dialektikus szemléletmódját - 
úgy tűnik - leginkább ezen a területen, vagyis a 
történelemtudományokban tudta kamatoztatni, és módszerének ma 
is nagyon sok követője van. Sőt kimondhatjuk, hogy a modern kori 
történetírás javarészt a hegeli dialektikus történelemszemlélet 
nyomvonalán halad, vagyis azt tételezi, hogy az egymást 
szüntelenül váltó ellentétek viszik előre a történelmi folyamatokat. 
Az más kérdés, hogy Hegel mára már elfogadhatatlan téziseket is 
belevitt koncepciójába. 


Történelemfilozófiájának alapgondolata - amelyet az Előadások a 


világtörténet filozófiájáról című, igen jelentős írásművéből 
ismerhetünk meg - abban áll, hogy szerinte , az ész uralkodik a 
világon, tehát a világtörténetben is ésszerűen mennek végbe a 


dolgok". A világtörténet így lényegében nagyon leegyszerűsítve nem 
más, mint , az ész képe és tette". 


Hegel nem hitt abban, hogy az egyén léte önmagában véve is 
értékes illetve értelmes lehet, pusztán annyiban, amennyiben az 
egyén önként alárendeli magát a személyek fölötti történelmi 
hatalmaknak, így főleg az államnak. (Csak zárójelben jegyezzük 
meg, hogy a Biblia aligha tartalmaz ilyen jellegű gondolatot.) 


Hegel szerint az egyénnek nincs szabad akarata, hiszen sohasem az 
individuum cselekszik, hanem kizárólag a világszellem, amely az 
egyéneket a saját eszközének tekinti. A nagy történelmi 
személyiségek soha nem a saját képességeik által lettek naggyá, 
hanem kizárólag a világszellem segítségével, aki esetenként arra 
méltatlan, gyarló személyekre bízta céljai kivitelezését. Ezek a 
személyek pedig akaratuk ellenére is végre kell hogy hajtsák a 
világszellem által rájuk kiszabott feladatot. A szabadság nem is 
lenne jó a történelem alakulása szempontjából, hiszen akkor nem 
lenne konfrontáció, ennek hiányában pedig megszűnne a fejlődés. 
(Ezt a nézetet a baloldali hegeliánusok később a végtelenségig 
eltúlozták.) Itt a legszembetűnőbb, hogy a hegeli modell nem csak a 
bibliai normától tér el teljesen, de még Kant vagy a romantikusok 
koncepciójától is. Kant szintén több olyan dolgot tanított, amelyek 
eltérnek a Biblia álláspontjától, de nagyra értékelte az erkölcsi 
személyiség autonómiáját. Hegel szigorú determinizmusa ezt az 
autonómiát, a szabad akarat érvényesülésének lehetőségét nem 
ismerte el, amint a romantikusok személyes Istenét sem. 


Nem mondhatjuk, hogy Hegel megrögzött ateista lett volna, hiszen 
hitt Istenben mint a világot átfogó és azt kénye-kedve szerint 
irányító világszellemben. A filozófiatörténészek úgy szoktak 
fogalmazni, hogy Hegel ateizmus utáni filozófiája a felvilágosodás 
ateizmusát akarta meghaladni, és istenhit tekintetében egyfajta 
köztes álláspontra helyezkedett. Nem volt kimondottan istentagadó, 
de éppúgy nem volt hagyományos értelemben vett hívő sem. Nem 
hirdetett , keresztény ateizmust", hanem sokkal inkább az embernek 


az Istentől való elhagyatottságát, az ateizmus keresztény 


megszüntetését, sőt egyfajta speciális - ateizmus utáni - istenhitet. 
Istent viszont pusztán a természet felett álló szellemnek tartotta, 
akiről nagyon keveset tudhatunk meg, de annyit igen, hogy a hegeli 
szentháromságtan nagyon merev és zavaros. Amennyiben ugyanis 
Isten egy mindent átható világszellem, úgy milyen szerepe van az 
Atyának, és milyen a Fiúnak, kinek egyedülállóságát Hegel 
kifejezetten tagadta. 


A vallás sem egyéb, mint az ember felfogása Istenről, az a szféra, 
amelyben egy nép definiálja azt, amit igaznak tart. Annyi vallás 
lehetséges a Földön, ahány különböző népcsoport, illetve kultúra 
létezett a történelemben, illetve létezik egyidejűleg, hiszen a 
vallásosság mikéntje igazodik az adott nép fejlettségi szintjéhez. A 
vallások közötti ellentétet kizárólag az abszolút tudás szüntetheti 
meg, de meglepő módon Hegel felvette emellé a szeretet 
kiemelkedő közvetítő szerepét. Az igazi megismerés Hegel szerint 
lehetetlen a szeretet mindent átható ereje nélkül. A szeretet képes 
egyesíteni uralkodás nélkül is, úgy fogadja el a másikat, amint az 
van. A szeretet jegyében teljes a béke, a kiengesztelődés, 

, megremeg az önzés" és megszűnik a félelem -vallotta a német 
bölcselő. 


Érdemes elgondolkodnunk azon, hogy ha a szeretet uralkodás 
nélkül képes a fent nevezett csodálatos dolgokra, akkor vajon Hegel 
világszellemétől - lévén mindenki felett önkényúr módjára 
uralkodik -távol áll ez az érzés? Ez a világszellem már csak ezért 
sem lehet azonos a Biblia Istenével. Másrészt, ha a szeretet békét 
hoz, és ez jó az emberiség számára, akkor megáll a fejlődés és 
szétesik a történelem. Ezen a ponton úgy tűnik, mintha Hegel 
önellentmondásba keveredne. 


Hegel halála után a dialektika tanítása lényegében napjainkig 
fennmaradt, de az ún. hegeli iskola alapvető kérdések tekintetében 
nem maradt egységes, és hamarosan jobboldalra - romantikus 
gondolkodású konzervatív hegeliánusok -, illetve baloldalra 
bomlott. Mivel hatásában főként ez utóbbi nyomta rá bélyegét a 
történelemre - lásd a marxi dialektikát -, így a következőkben majd 
itt folytatjuk tovább a gondolatmenetet. 


III.5. A pozitivizmus és az újkori materializmus kibontakozása 


Az materializmus újkori megjelenése természetesen nem Hegel 
munkásságának következménye volt. Láthattuk, hogy az ateizmus, 
illetve a materializmus eszmerendszere a francia forradalmat 
megelőzően már akkor kialakulóban volt Európa bizonyos 
régióiban, amikor Hegel még meg sem született. A hegeli dialektika 
a XIX. század közepétől játszott igazán kulcsszerepet, hiszen ekkor 
léptek fel az első olyan gondolkodók, akik már az ún. tudományos 
szocializmus úttörőinek vallották magukat, szemben az őket 


2999 


megelőző utópikus szocialistákkal. 


A felvilágosodás gondolkodói abban a hitben éltek, hogy az általuk 
előkészített és szorgalmazott polgári forradalom eredményeként egy 
igazságos társadalom jön majd létre, amelyben megvalósulnak a 
francia forradalom jelszavai, és az emberek között valóban 

, szabadság, egyenlőség, testvériség" uralkodik majd. A XIX. század 
első felében a kialakult viszonyok egyre több, a társadalmi 
kérdések, problémák iránt érzékeny embert döbbentettek rá, hogy a 
forradalmak nem szüntették meg az egyenlőtlenségeket, legfeljebb a 
természetüket változtatták meg, s hogy a szabadság nem mindenki 
számára jelenti ugyanazokat a lehetőségeket. Ennek a felismerésnek 
köszönhetően születtek meg az első szocialista művek, amelyek a 
valóban igazságos társadalom, az igazi egyenlőség megvalósítását 
tűzték ki maguk elé. Maga a szocializmus mint politikai filozófia 
azonban csak a XIX. század második felére fejlődött ki, s a XX. 
században lett világszerte ismert. 


A szocialista eszmeiség kezdetei, avagy szellemi előzményei viszont 
legfeljebb a francia forradalmat követő néhány évtized 
intervallumába datálhatok, noha nyilván itt sem lehet éles 
határvonalat meghúzni. 


Az ipari forradalom következtében a bérmunkásrétegek számának 
növekedése és elnyomorodásuk fokozódása először Angliában 
jelentkezett, ugyanakkor itt alakultak ki leghamarabb azok a 
szerveződések, amelyek a helyzet javítására törekedtek (trade- 
unionok - szakszervezetek). A szocialista ideológia első 
megfogalmazói azonban érdekes módon mégis a felvilágosodás 
örökösei, a francia gondolkodók voltak. Közülük került ki a az ún. 
utópikus szocialisták többsége, akiknek az új társadalomra 
vonatkozó elképzelései a felvilágosodás szellemiségétől örökölt 


ésszerűségi elveken alapultak. 


Közéjük tartozott mindenekelőtt Claude Henri de Saint-Simon 
(1760-1825), aki filozófiai és tudományos ismeretei birtokában arra 
a meggyőződésre jutott, hogy a különféle társadalmi kérdések a 
tudás alkalmazásával megoldhatóak. Kiemelkedően fontosnak 
tartotta ehhez a társadalom átszervezését. Platónhoz hasonlóan nála 
is egy bizonyos vezetőréteg kormányozná az államot, de nem a 
filozófusok, hanem korának nagyjai, az iparosok. Saint-Simon ide 
sorolta a tudósokat, mérnököket, gyáriparosokat, vállalkozókat stb. 
Az új típusú államban az ipar magas termelékenységi mutatókat 
képes felsorakoztatni, a tudomány és az ipar pedig mintegy 
egymással karöltve megteremtik a földi paradicsomot, amelyben 
minden alapvető emberi szükséglet betölthető. Utolsó műve, Az új 
kereszténység jól kifejezi morális érvelésének lényegét: új vallást kell 
alapítani, amelyet nem a teológusok, hanem a társadalom leginkább 
hozzáértő gondolkodói fognak irányítani, tehát az iparosok. 


Charles Fourier (1772-1837), a másik legismertebb utópikus 
szocialista filozófus szintén francia volt. Fourier nézetei - Saint- 
Simonhoz hasonlóan - a felvilágosodás szellemiségében 
gyökereztek. Egy nagyon érdekesen működő, utópisztikus 
társadalmat vázolt fel követendő mintaként, amelyben mindenki 
kizárólag azzal foglalkozna, amihez ért, illetve amit kifejezetten 
szeret csinálni. Híres , falansztere", az emberiségnek szentelt , társas 
palota" lakói tehát olyan társadalmi szervezetet alkotnak, amelyben 
mindenki hajlamai szabadon kifejlődhetnek, s egyben ki is 
elégülhetnek. Ez az eszményi társadalom tökéletesen önfenntartó, és 
olyan harmonikusan működik, hogy formális politikai szervezetre 
nincs is szüksége. A javak elosztása ebben az idealizált 
társadalomban olyan igazságosan történne, hogy nem lennének sem 
gazdagok, sem pedig szegények. Fourier hitt abban, hogy terveinek 
megvalósításához - amelynek fő eleme volt, hogy a falanszterek 
előbb-utóbb az egész világra kiterjedő szövetséget fognak létrehozni 
- néhány gazdag mecénást is meg tud nyerni, de ez az idő soha nem 
jött el. 


Az angol Robert Owen (1771-1858) viszont dúsgazdag gyáriparos 
volt, aki elméletét a saját erejéből próbálta átültetni a gyakorlatba. 
Owen a textilgyárak igazgatása során szerzett tapasztalatai alapján 


kezdett el foglalkozni kora nagy társadalmi problémáival - az 
ilyesmi akkoriban igen rendhagyónak számított. Miután Angliában 
nem járt nagy sikerrel, az Egyesült Államokban hozta létre 
kommunisztikus közösségét New Harmony néven, mivel erősen meg 
volt győződve arról, hogy az emberek jellemét az a környezet 
alakítja legjobban, ahol élnek és dolgoznak. Owen végül odáig 
jutott, hogy elvetette a magántulajdont mint az egyenlőtlenség 
legfőbb okát, de szembefordult kora bevett vallási érzületével és 
gyakorlatával is, valamint támadta az olyan, általa formálisnak 
nevezett társadalmi szerveződéseket, mint például a házasság. Nem 
csoda hát, ha Angliából már igen korán távoznia kellett. 
Mindezeken túlmenően elvetette a pénz szerepét, s úgy gondolta, 
hogy a fizetőeszközöket egyszer majd a javak egyenlő alapú, 
azonnali elosztása fogja felváltani. 


A francia Pierre-Joseph Proudhon (1809-1865) tulajdonképpen 
már az anarchisták előfutára volt, hiszen mindazokat az elméleti 
alapokat ő is vallotta, amelyeket a fenti gondolkodók, de már odáig 
ment, hogy magának az államnak a létjogosultságát tagadta. 
Proudhon szerint a szabadon egyezkedő emberen alapuló közösségi 
társadalomban nincs sem piac, sem kiszolgáltatottság az 
államhatalomnak, hiszen ezt az államot nem kell kormányozni, és 
minden spontán működik benne, mint egyfajta ősközösségben. 


Fontos megjegyeznünk, hogy az eddigiekben megemlített utópikus 
szocialisták elméleteik megvalósulását még nem forradalom útján 
vélték kivitelezhetőnek, hanem egy széles körű, össztársadalmi 
belátás eredményeként. Az őket követő , tudományos szocialisták" 
ideológiája viszont egyértelműen forradalmi ideológia volt, 
amelynek lényege abban állt, hogy az elnyomott osztályok kizárólag 
forradalmi úton tudják kivívni uralmukat. Ők nem beszéltek tehát - 
legfeljebb elviekben - az egyenlőségről, hiszen a munkásosztály 
uralmát kívánták megvalósítani, mint ahogyan azt sem kívánták, 
hogy megszűnjön az államiság, illetve a politikai vezetés. Marx és 
Engels e tényből kiindulva nevezték a saját eszmerendszerüket 

, tudományosnak", amely elnevezéssel elgondolásaik 
megalapozottabb voltát kívánták aláhúzni, szemben az általuk 
utópikusnak vagy kispolgárinak tartott ideológiákkal. 


Érdekes megfigyelnünk azt is, hogy a , tudományos szocializmus? 


elméletének ihletői elsősorban nem az utópikus elméletek voltak, 
hanem főként az a XIX. század első felében hódító útjára induló 
eszmeáramlat, amelyet pozitivizmusnak nevezünk. 


A pozitivizmus 


A pozitivizmus eszmerendszerének felbukkanása a gondolkodásban 
alapvető fordulatot jelentett a hegeli idealizmus világához képest. A 
pozitivizmus ugyanis egyértelműen kétségbe vonta bárminemű 
metafizikai spekuláció létjogosultságát. Az új irányzat alapelve az, 
hogy mindig az adottból, a tényszerűből kell kiindulnunk, és 
haszontalannak kell tekintenünk minden olyan okfejtést, illetve 
kérdésfeltevést, amely ezen túl akarna lépni. Csak az van, amit 
konkrétan látunk, tapasztalunk, vagyis a pozitivizmus kizárólag a 
jelenségek világára korlátozza a filozófiát és a szaktudományokat. 
(Lásd ezzel kapcsolatban a kései skolasztika művelőinek, valamint a 
felvilágosodás racionalista gondolkodóinak hasonló állásfoglalását.) 


A pozitivizmus eszmerendszerének ősatyja a francia Auguste 
Comte (1798-1857), aki az életben mindössze három dolgot 
nevezett , pozitívnak": a valóságosat, a hasznosat és a bizonyosat. 
Továbbá ezzel összefüggésben kijelentette, hogy ami konkrétan nem 
bizonyítható, illetve a társadalom fejlődése szempontjából nem 
nevezhető hasznosnak, azzal nem kíván foglalkozni. Comte erősen 
hitt abban, hogy a tudomány fejlődése révén az emberiség egyszer 
eljut egy boldog, békés, úgynevezett pozitív szakaszba, lévén az ő 
korában - véleménye szerint - még legfeljebb egy köztes, avagy 
átmeneti szakaszról lehetett csupán beszélni. 


Az emberiség fejlődésének szakaszait Comte az ún. , három stádium 
törvénye" elmélet kidolgozásánál említette meg. Az első stádiumot 
a teológiai, más néven fiktív szakasszal azonosítja, amikor az 
emberiség még abban hitt, hogy a megismerés Isten által lehetséges. 
Ez a stádium további három fejlődési szakaszt tételez, az 
animizmus, a politeizmus és a monoteizmus időszakát. 


A második - metafizikai - állapot lényegében egy módozata az 
elsőnek, amikor is a természetfeletti erők, istenségek helyére 
absztrakt erők, fogalmak kerülnek. Az emberiség ekkor már - lásd 
humanizmus és felvilágosodás kora - nem annyira Istennel, hanem 
sokkal inkább a filozófiával, vagyis a problémáknak az emberi 


spekuláció általi megoldhatóságával foglalkozott. 


A harmadik stádiumban az ember már lemond arról, hogy a 
világmindenség eredetét vagy végokát, a dolgoknak a jelenségek 
mögötti igazi lényegét kutassa. Ehelyett arra törekszik, hogy 
megfigyelés útján, a saját eszét használva, az adott tényekben 
felismerje a hasonlóság és egymásutániság törvényét. Így pedig 
végül minden tudomány eljut a pozitív tudás érett szakaszába. 
Ebben a szakaszban lesz - Comte szerint - igazán nagy szerepe a 
(pozitív) filozófiának, hiszen az lesz a feladata, hogy az egyes 
speciális területeken elért új felfedezéseket beépítse egy általános 
elméletbe. Tudásunk ilyen összefoglalásából pedig újabb ösztönzést 
nyerhetnek az egyes tudományok is, tehát a körfolyamat nem áll 
meg, a fejlődéssel egyre magasabb szinteket érhetünk el. A pozitív 
filozófia ráadásul arra is képes lesz, hogy megszüntesse a különböző 
vélemények szellemi anarchiáját, és biztos alapot nyújtson a 
társadalom ésszerű, forradalmi megrázkódtatások nélküli 
átalakításához. Csak érdekességképpen említjük meg, hogy Comte 
éppúgy a matematikát tartotta a tudományok alapjának, mint 
Descartes és Newton. 


A társadalmat a tudomány fejlődése fogja megváltoztatni az új 
filozófia közvetítésének segítségével, de Comte szerint ez még 
önmagában kevés. Nem elég ugyanis egy államot szolgálnunk, 
hanem szolgálni kell az egész emberiséget, a , nagy Lényt", s ez a 
szolgálat nem tűri meg maga mellett az egoista gondolkodást. Az 
altruizmus fogalmát -mint az egoizmus ellentétét - Comte vezette be 
a filozófia történetébe. 


Gomte pozitív filozófiájának nagyobb visszhangja volt Angliában, 
mint saját hazájában, ugyanis a szigetország több tekintetben is 
előrébb tartott a fejlődésben. 


Jeremy Bentham (1748-1832) kísérletet tett a hasznosság elvének 
filozófiai alapú megfogalmazására, amelyet a filozófiában azóta 
neveznek utilitarizmusnak, az elv követőit pedig utilitáriusoknak. 
Bentham célja: a lehető legnagyobb jólét és boldogság elérése a 
lehető legtöbb ember számára. E koncepció szerint az ember csak 
akkor lehet igazán boldog, ha a környezetében mindenki az, és a 
saját törekvéseit képes összeegyeztetni az általános céllal. Az 
egyetemességre való törekvés tehát Benthamnál szoros összefüggést 


mutat a comte-i elvekkel. 


A sokak által valóságos zseninek tartott John Stuart Mill 
(1806-1873) szintén hasonló elveket vallott. Mill korán érő 
teoretikus volt, aki már hároméves korában görögül és latinul 
tanult, tízévesen megismerkedett a differenciálszámítással, tizenkét 
esztendősen könyvet írt, majd tizenhét éves korában megalapított 
egy utilitárius társaságot. Még viszonylag fiatalember volt akkor is, 
amikor kísérletet tett arra, hogy szilárd pszichológiai, logikai és 
ismeretelméleti alapot adjon a pozitivizmusnak. 


Herbert Spencer (1820-1903), aki szintén pozitivista nézeteket 
vallott, már az általános szervezetekhez hasonló társadalom 
életében kezdte el vizsgálni a fejlődés egyetemes elveinek 
működését. Vizsgálatait fokozott mértékben terjesztette ki a vallás 
területére. Végül arra a megállapításra jutott, hogy ezen a területen 
is az úgynevezett integráció törvénye érvényesül, vagyis szerinte a 
vallásos elképzelések a szellemekben való hitből fokozatosan 
egységes és központi istenfogalommá egyesülnek. Eszerint az 
emberiség történetében az animista vallásosság után - az időben 
előre haladva - törvényszerűen következik a többistenhit, amely 
végül egyistenhitté alakul át. Spencer szerint az ipari fejlődés 
következtében az emberek érdeklődése a vallástól az evilágiság felé 
tolódott el, ezért megkérdőjelezhető, hogy a vallásra van-e még 
szükség egyáltalán. Nem meglepő ez a morfondírozás annak 
tudatában, hogy Spencer 1858 után behatóan tanulmányozta a 
korszak minden valószínűség szerint legnagyobb hatású 
természettudósa, Charles Darwin (1809-1882) evolúciós téziseit. 


Darwin elmélete a XIX. század derekán valóságos lavinát indított el 
nem csupán a szaktudományok, de a filozófia világában is, és szinte 
glóriával fonta körül a humanizmusból kiinduló és a 
felvilágosodásban új erőre kapó deizmus elméletét, amelynek 
végállomása a totális ateizmus, illetve a napjainkban egyértelműen 
tapasztalható elvallástalanodás (szekularizáció) lett. Az elmélet 
szerint, ha létezik is egyáltalán Isten, legfeljebb csak az anyagot 
teremtette meg, amelybe beleplántálta az önfejlődésre való 
képesség szikráját, s a továbbiakban már minden úgy alakult, ahogy 
alakult. Isten - ha létezik még egyáltalán - nem avatkozik bele a 
földi dolgokba, nem tartja fent a világmindenséget, és így minden 


esetlegesen alakult, illetve alakul. Ennek az eszmerendszernek a 
kibontakozása azonban részben túl is mutat a francia és az angol 
pozitivizmuson, bár attól több elemet átvett, sőt az elmélet eszmei 
alapjait is a pozitivizmus szolgáltatta. 


A XIX. századi materializmus kialakulásában ugyanakkor a 
pozitivizmus és a darwinizmus mellett nem elhanyagolható szerepet 
játszott a baloldali hegeliánus eszmerendszer további , fejlődése"? is, 
amellyel értelemszerűen Hegel hazájában, Németországban kell 
számolnunk. Ezen a területen a vallás megítélésével kapcsolatos 
konfliktust Strauss és Feuerbach fellépése tette nyilvánvalóvá. 


David Friedrich Strauss (1808-1874) német filozófüs Jézus élete 
című művében (1835) vetette fel először, hogy a keresztény hit 
alapja nem a történeti Jézus, hanem egy kérügmatikus - az 
igehirdetés által kialakított, hitvallásos - Krisztus. Mivel az 
apostolok már eleve erről a Krisztusról írtak az evangéliumokban és 
a levelekben, a bibliai történetek történeti szempontból nem 
hitelesek. Ennek nyomán megindult a , valódi Jézus" kutatása. 
Strauss idővel tulajdonképpen teljesen panteista álláspontra 
helyezkedett. Arra az akadémikus kérdésre, amely azt forszírozta, 
hogy létezik-e még valójában a kereszténység, határozott nemmel 
felelt. Mindazonáltal kijelentette, hogy az emberiségnek igenis van 
egyfajta vallása, csakhogy ez már egy gyökeresen új vallásosság: a 
haladásba és a kultúrába vetett hit optimista evilágiság-vallása. 
Strauss szerint a világmindenség lépett Isten helyébe, és nekünk 
szerető bizalommal, valamint alázattal kell viseltetnünk 
univerzumunk iránt. E terminológia alapján lényegében ezt a 
bizalmat és alázatot nevezhetjük az új vallásnak. 


Ludwig Feuerbach (1804-1872), úgyszintén német származású 
filozófus már egyértelműen kétségbevonta mindennemű természet- 
feletti hatalom létezését, és kijelentette, hogy Isten kitalálására 
azért volt szükség, mert tökéletlen lényünk állandóan valami 
abszolút tökéletes, minden földi felett álló ideál után vágyakozik. A 
kereszténység lényege és az Előadások a vallás lényegéről című 
műveiben Feuerbach tehát arra vállalkozott, hogy az egoizmusból, 
az ember személyes boldogságvágyából vezesse le a vallás 
keletkezését. Álláspontja szerint viszont az emberi vágyaknak egy 


Főtlézd 


vallásban történő elképzelt kielégülése csak álom - értsd: önáltatás 


-, az emberiség álma, amelyből sürgősen fel kell ébrednie. 
Láthatjuk, hogy itt már nem is panteizmusról, hanem kimondottan 
ateizmusról van szó, amelynek továbbfejlesztéséhez pusztán a 
meglevő, eszmeileg rokon rendszerek összeolvasztására volt 
szükség. 


A feuerbachi filozófia a XIX. század közepétől egyre szélesebb 
körben hatott, a művelt rétegek tömegeit ragadta magával. 
Eszmerendszere azonban teljesen kiterjedtté, s a kevésbé művelt 
rétegek körében is , divatossá" Marx és Engels munkássága révén 
lett. Az ő nevükhöz fűződik ugyanis a hegeli dialektika, a 
pozitivizmus és a feuerbachi materializmus összeolvasztása, 
amelynek révén csúcspontjára juthatott a - több névvel is illethető - 
modern kori materializmus, illetve ateizmus. Az úgynevezett 

, tudományos szocializmus? alapja ugyanis az a marxi-engelsi 
filozófia, amelyet a szakma Hegel nyomán egyaránt nevez 
dialektikus vagy történelmi materializmusnak. 


Karl Marx (1818-1883) és Friedrich Engels (1820-1895) baloldali 
hegeliánus gondolkodók voltak, eszmei beállítottságuk miatt az 
egyetemi pálya zárva maradt előttük. Ennek következtében viszont 
talán még aktívabban vették ki részüket a nemzetközi 
munkásmozgalom gyakorlati irányításából, illetve folytattak nagyon 
termékeny irodalmi-publikációs tevékenységet. Amikor Párizsban 
megismerkedtek és életre szóló barátságot kötöttek, már mindketten 
magukévá tették a hegeli dialektikát és a feuerbachi materializmust, 
s ezeket az eszmerendszereket az akkor legégetőbb társadalmi 
problémákra próbálták, mintegy aktualizálva, alkalmazni. 


A marxi filozófia materializmusa tehát Feuerbach eszmeiségéből 
ered, amely a világot anyagi eredetűnek tartja, s azt állítja a 
szellemről, hogy az maga is pusztán mint az anyag produktuma van 
jelen. Ugyanakkor az anyagelvűséget ötvözi az idealista Hegel 
dialektikájával, amely szerint a világ állandó mozgásban van - ez 
hiányzott Feuerbach dialektikátlan, statikus szemléletéből -, s a 
mozgást a világban létező ellentétek harca okozza. Minden ténynek 
(tézis) van ellentéte (antitézis), ezek küzdelme kiegyenlítődéshez 
vezet (szintézis), s ez megszületése pillanatában ténnyé válva már a 
saját ellentétével jelenik meg. Míg azonban Hegel az ellentétek 
egységét és harcát a Világszellem működésének tekintette, addig 


Marx szerint az ellentétek által kiváltott mozgás az anyag öröktől 
fogva létező állapota. Vagyis Marx szerint nem létezik sem Isten, 
sem pedig a hegeli Világszellem. Ily módon a dialektikus fejlődés 
elvét, amelyet Marx Hegeltől átvett, a hegeli idealizmustól eltérő 
materialista világnézettel töltötte meg. Ebben az értelemben 
lehettek Hegel és Feuerbach egyaránt eszmei előfutárai Marxnak és 


Engelsnek. 


Marx valláskritikája tulajdonképpen csak kevéssel lépte túl a 
Feuerbach által lefektetett ateista alapokat, legfeljebb annyiban, 
hogy Marx ezt már az egész társadalomra kivetítette. Szerinte Isten 
fogalma kizárólag azért létezik az emberiség tudatában, mert a 
természet rosszul van berendezve. Mivel a világ ésszerűtlen, 
ennélfogva , van" Isten. Az ember állandóan fél valamitől, 
következésképpen kitalált magának egy felettes lényt, akit imádhat, 
és akitől segítséget várhat megpróbáltatásai közepette. Marx szerint 
a vallás mindig valamilyen hiánynak köszönheti a létét, és mindig 
az össztársadalmi helyzet logikus következménye. A vallás nem 
egyéb, mint , a szorongatott teremtmény sóhaja, egy szívtelen világ 
lelke, mint ahogyan szellemtelen állapotok szelleme. A vallás a nép 
ópiuma" - hangzik a híres marxi megállapítás, amelyet oly sok 
ateista ideológus ismételt meg még a közelmúltban is. 


A marxi ideológia szerint a vallás tehát lelki kábítószer, amelynek 
társadalmi funkciója erősen hasonlatos az alkoholéhoz. Ugyanakkor 
legalább olyan káros is - állítja Marx hiszen a vallási mámor és 
kábulat megbénítja a hatékony kritikát, s éppen ezzel akadályozza 
meg a társadalmi nyomorúság megszüntetésének lehetőségét. Pedig 
ehelyett lázadni és cselekedni kellene, mivel a nép csak akkor tud 
segíteni magán, ha a tettek mezejére lép, és nem illúziókba 
menekül. A vallás kritikája - bármennyire is fájdalmas lesz ez 
kezdetben -értelemre fogja serkenteni a tömeget, amely álmából 
felébredve képes lesz majd kezébe venni saját sorsának alakítását, 
mivel nem létezik semmilyen felettes hatalom, amely ezt megtenné 
helyette. 


Marx e dialektikus materialista szemléletet a történelemre is 
alkalmazta, a történelmi fejlődés motorjának a materiális jellegű 
gazdasági alapot tekintette, amelyre végeredményben mint szilárd 
fundamentumra támaszkodhat a társadalom, a politika és a kultúra. 


A gazdasági alap legfontosabb eleme a termelőerők összessége, 
amelyek a termelési eszközökből és az emberek tudásából, 
tapasztalataiból állnak. A termelési eszközök feletti hatalom - értsd: 
tulajdonviszonyok - azonban igazságtalanul van elosztva, ami 
feszültséget eredményez. A termelőerők folyamatos fejlődésével a 
feszültség egyenes arányban nő, majd amikor a termelési viszonyok 
a további fejlődés gátjaivá válnak, akkor a társadalomban 
robbanásszem változásra, vagyis forradalomra kerül sor. A 
forradalom teljesen újszerű állapotot hoz létre, és a folyamat 
kezdődik elölről. A dialektika leginkább az osztályharcelméletben 
mutatkozik meg. Marx és Engels szerint az emberi társadalmak 
mindig egymással ellentétes érdekű, kibékíthetetlen osztályokból 
álltak, amelyeknek egymással vívott harca kísérte és gyorsította a 
termelőerők kiváltotta öntörvényű fejlődést. 


A tőkés társadalom már a végletekig leegyszerűsítette a társadalmi 
viszonyokat és ellentéteket, a sokszínű tagolódás helyett csak a 
tőkés és a munkás ellentéte maradt meg. A munkásság maradt 
egyedül érdekelt a fennálló viszonyok megváltoztatásában, lévén az 
egyetlen forradalmi osztályt képezi, amely , csak a láncait 
veszítheti" el. A forradalom élcsapatát alkotó kommunisták a 
legfejlettebb tőkés országban, Angliában fogják kirobbantani 
forradalmukat, amelyet mintegy láncreakció-szerűen követ majd a 
világforradalom. A forradalomelmélet Marx filozófiájának 
csúcspontját jelenti, hiszen a materialista bölcselő szerint a győztes 
forradalom után a tulajdonviszonyok radikális átalakulása 
következik be, amely egyenlő lesz a magán-tulajdon megszűnésével. 
Mivel a tőkések ebbe az állapotba nem fognak könnyedén 
belenyugodni, ezért a munkásosztálynak szükséges lesz egy darabig 
diktatúrát gyakorolnia (lásd proletárdiktatúra). Amikor azonban a 
tőkésosztály végleg megsemmisül, létrejön az osztály nélküli 
kommunista társadalom, amelyben mindenki a szükségletei szerint 
részesül a közösen megtermelt javakból, és mindenki előtt korlátlan 
lehetőségek nyílnak képességei szabad kibontakoztatására. 


A marxi társadalom- és államelmélet bizonyos pontokon tehát rokon 
vonásokat mutat fel a humanizmus és a felvilágosodás kora egyes 
utópikus gondolkodóinak felvetéseivel. A XX. század történelme - 
amikor is bizonyos államok kísérletet tettek a marxi társadalom- és 
államelmélet átültetésére a gyakorlatba - azonban azt igazolja, hogy 


a kommunista társadalom képe nem több, de nem is kevesebb, mint 
egy pozitív utópia. Marx jóslata éppúgy nem vált be, mint ahogyan 
például Morusé vagy Campanelláé sem. Ismételten ki kell tehát 
mondanunk, hogy egy mindenki számára tökéletes, emberséges 
társadalom felépítése a jelenlegi földi körülmények között 
lehetetlen feladat. Az erre vonatkozó emberi erőfeszítések - 
Platóntól kezdve napjainkig - mind kudarcot vallottak. A Biblia 
szerint egy ilyen tartós és mindenki számára biztonságot, 
boldogságot nyújtó békeállapot csak Isten országában valósul meg, 
amely egyszerre jelenvaló és eljövendő - aki elfogadta törvényét, 
abban az emberben már életében kifejti hatását, hogy aztán az idők 
végén láthatóvá is váljék. Megérkezése előtt azonban minden 
elpusztul, ami e bűnterhes világ lenyomatát viseli magán, vagyis tűz 
által minden megtisztul, és valami teljesen új veszi kezdetét (lásd 
Jelenések könyve 21. fejezet). 


III. 6. Az életfilozófia megjelenése 


A XIX. század derekától kezdődő évtizedekben a romantika és az 
idealizmus szellemisége már erősen hanyatlott, de a pozitivizmus és 
a materializmus sem mindenki számára hozott megoldást az élet 
alapvető kérdéseire. Kimondhatjuk, hogy az életfeltételeknek és a 
gondolkodásmódnak a század utolsó negyedétől szüntelenül 
gyorsuló átalakulása kérdésessé tette az emberi életet irányító 
alapelvek összességét. Új tudományágak jelentek meg, és a régiek is 
új felismeréseket tártak a közvélemény elé. A szociológia és a 
pszichológia behatóan kezdte vizsgálni a társadalmat és az egyént, s 
zömében olyan következtetéseket vontak le e vizsgálatokból, 
amelyek megerősíteni vélték a fizikából eredő determinizmus 
gyanúját. A szociológia kimutatta, hogy valamely intézmény 
realitása olyan szükségleteknek felel meg, amelyekről a 
mindennapok embere mit sem tud, míg a pszichológia arra tanított, 
hogy viselkedésünket be nem vallott, sőt nem tudatos minták 
irányítják, és valószínűleg innen ered értékrendszerünk 
megváltozása. 


Ez idő tájt Németországon és Európa számos régióján egyébként is 
erős pesszimista életérzés hullámzott végig, jórészt az 1848-as 
forradalmak leverésének eredményeként. Annak ellenére viszont, 
hogy az ipar egyre rohamosabban fejlődött, a technika pedig mind 


magasabb szintre jutott - a pozitivisták érvelése ellenére nem 
mindenki látta derűs színben a jövőt. A fejlett társadalmak 
polgárságának műveltebb része - s tegyük hozzá, korántsem 
elhanyagolható része -üresnek érezte az életét, és nem vallotta, 
hogy a technika fejlődése a közeli jövőben megoldhatja az 
emberiséget érintő gondokat. A technikai fejlődés gyorsulása 
kifejezetten ártott a hagyományos erkölcsi értékeknek, bizonyos 
értelemben véve ki is ölte ezeket. A korábbi értékek szerepét ily 
módon teljesen újak vehették volna át, csakhogy új értékek egészen 
egyszerűen nem léteztek. Nem kevesen a történelem elgyengülése 
miatt aggodalmaskodtak, illetve félteni kezdték a jövőt a túlzott 
liberalizálódás csapdáitól. Azt vallották, hogy a történelmet erős 
akaratú személyiségeknek kellene helyesebb irányba vinniük. Az 
ilyen embereknek ugyanakkor valami gyökeresen új értékeket 
kellene képviselniük az egyes társadalmakban, amely új értékek a 
régi, kiüresedett és ezért eemmitmondóknak tűnő hagyományos 
értékek szerepét fogják átvenni, méghozzá viharos gyorsasággal. De 
mire lehet egyáltalán új értékeket alapozni? Kik lesznek azok, akik 
képesek teljesen új értékeket meghonosítani a közgondolkodásban? 
Létezhetnek egyáltalán olyan új értékek, amelyeket az emberiség 
még nem követett, és amelyek valóban egy dicsőbb jövő felé 
képesek terelni bolygónk civilizált nemzeteit? Ilyen kérdések 
fogalmazódtak meg az ún. életfilozófusok fejében, akik 
megteremtették a XIX. század harmadik nagy bölcseleti 
áramlatának, az életfilozófiának az alapjait. Különösen két nagy 
életfilozófus munkásságával kell megismerkednünk: 
Schopenhaueréval és Nietzschéével. 


Schopenhauer (1788-1860) 


Arthur Schopenhauer tehetős danzigi kereskedőcsaládban született. 
Apja voltairiánus nézeteket vallott, s Angliát tartotta a szabadság és 
a műveltség hazájának. A család Arthur születése után hamarosan 
Hamburgba települt. A világjáró apa szinte az egész kontinenst 
bemutatta tizenéves fiának, akire mély benyomást gyakoroltak a 
látottak, de az apa korai halála a fiatal Schopenhauer életére 
természetesen még nagyobb hatással volt. Őt ugyanis apja 
kereskedőnek szánta, s e hivatás gyakorlásához a fiatalember nem 
sok vonzalmat érzett, így a családi tragédia után egyaránt 
belekóstolt az orvosi és a bölcseleti tudományok tanulmányozásába. 


1813-ban ez utóbbiból doktorált, majd 1820-ban habilitált. Ezt 
követően hosszú ideig tanított Berlinben, de ez az időszak nem 
mutatkozott túlságosan termékenynek számára. Sokan irigyelték, 
mások pedig egyszerűen nem értették meg őt, ezért gyorsan 
mellőzötté vált az egyetemen. Tény, hogy Schopenhauer alapvetően 
pesszimista alkatú volt, s ráadásul nem is lehet őt szerénységgel 

, vádolni", hiszen többször kijelentette, hogy Kant halála óta az ő 
gondolatainak megjelenéséig tulajdonképpen semmi jelentős nem 
történt a filozófiatörténetben. Egész életében megszállottan harcolt 
hírneve megszerzéséért, de ez csak rövid időre, az 1850-es években 
adatott meg neki, amikor a "48-as forradalmi hullám elcsendesedése 
következtében a csalódott tömegek már alkalmassá váltak 
Schopenhauer pesszimista világnézetének befogadására. Az idősödő 
filozófus nagy örömmel olvasott el minden róla szóló cikket és 
tanulmányt. 


A filozófusokon és irodalmárokon kívül nagy hatással volt például a 
zeneszerző Richard Wagnerre is, akinek a zenéjét egészen áthatotta 
Schopenhauer sötét, pesszimista szellemisége. Amikor Wagner A 
Nibelungok gyűrűjének egy példányát elküldte nagy szellemi 
példaképének, Schopenhauer már messze földön tekintélyt vívott ki 
magának, a legkülönbözőbb országokból keresték fel tudósok. 
Azonban éppen akkor érte utol a halál, amikor végre csodálat és 
elismerés vette körül: váratlanul, szívszélhűdésben halt meg 1860- 
ban. 


Főműve A világ mint akarat és képzet címmel, 1818 végén jelent 
meg. A szerző annak ellenére, hogy a mű iránt alig volt kereslet, 
hallatlanul nagy jelentőségűnek tartotta publikációját, olyannyira, 
hogy véleménye szerint annak egyes bekezdéseit maga a Szentlélek 
diktálta. Schopenhauer szerint az egész világ az akarat jóvoltából áll 
fenn, s mindent az akarat mozgat. Az. akaratnak megfelelő jelenség 
a testi mozgás, így tehát a test látható megjelenése annak, ami a 
valóságban az akarat. Az akarat mindenkor felette áll a tudásnak, s 
míg az ember összes tudatos funkciója elfárad, az akarat 
fáradhatatlan. Az az erő, amely a bolygókat mozgatja, ami az 
anyagokat kémiailag egymáshoz vonzza és egymástól eltaszítja, 
szintén nem más, mint az akarat, méghozzá az öntudatlan akarat. 
Az élet birodalmában ugyanakkor a legerősebb akarat maga az 
életakarat, és ezen belül is legmérvadóbb a szaporodás ösztöne. A 


kozmikus akaratot akár Istennek is nevezhetnénk Schopenhauer 
gondolkodásában, bár a filozófus nem jutott el a Spinozáéhoz 
hasonló panteista doktrína megalkotásáig. Mint ahogyan minden 
mögött a változatlan világakarat áll, úgy ez a világakarat irányítja a 
történelmet is. A történelem ebben a koncepcióban azonban nem 
egy előremutató folyamat - lásd Hegelnél hanem egy önmagába 
visszatérő körfolyamat. Nincs tehát a történelemben fejlődés, 
ahogyan szabad akarat sincs, hiszen a világakarat mindennek a 
működését determinálja. 


Az idealisták számára a végső abszolútum a szellem, az idea, az ész, 
amely valamilyen célra irányuló folyamatban bontakozik ki, 
Schopenhauer számára viszont a vak akarat az abszolútum, amely 
egy észellenes, irracionális világalap. 


Az ember így ki van szolgáltatva ennek a bizonyos világakaratnak, 
de éppúgy ki van szolgáltatva az életösztönnek is, s ennek 
következtében soha nem érheti el a teljes boldogság állapotát. Az 
embert hajtja a benne lévő megannyi ösztön és vágy, az éppen 
kielégített vágyból viszont új vágy születik, így soha nem 
találhatunk nyugalmat. Az öröm és boldogság, amelyet legfeljebb 
csak nagyon rövid időszakokra vagyunk képesek átélni, lényegében 
nem más, mint a fájdalom hiánya (lásd epikureizmus). Kizárólag 
akkor vagyunk képesek valaminek megízlelni az értékét, ha azt a 
valamit már elveszítettük. Az embernek kikerülhetetlen sorsa a 
magány, hiszen a végső órán mindenki egyedül marad, de addig is 
ott van a kegyetlen unalomérzet. Vagyis Schopenhauer szerint 
minden ember szenved, de aki ezt az egész folyamatot a leginkább 
átlátja, az szenved a legjobban, s ez nem más, mint a zseni. 


Van-e kiút ebből az állapotból? - tehetjük fel a kérdést. 
Schopenhauer válasza: igen, de nem az öngyilkosság révén. Ez 
ugyanis nem jelenthet végső megoldást, lévén az akarat rögtön új 
megtestesülést alkot magának. Az unalomtól, a szenvedéstől, illetve 
a magánytól kétféle úton is meg lehet szabadulni, méghozzá egy 
bizonyos esztétikai és egyfajta etikai úton-módon. Az előbbire olyan 
emberek képesek, akiket mélységes érzékenység tölt el a természeti 
és művészeti szép iránt. Az összes művészeti ág közül kiemelkedik a 
zene. A természetre és a zenére - Schopenhauer szerint - úgy 
tekinthetünk, mint ugyanannak a dolognak, a két világakaratnak a 


két megjelenési formájára. A zene segítségével összhangba 
kerülhetünk a világakarattal, feloldódhatunk benne, de a 
, megváltásnak? ez az esztétikai formája még nem tökéletes. 


Az igazán tökéletes , megváltás" kizárólag etikai úton érhető el, s 
ebben segíthet ugyan a keresztény tanítás, tudniillik ez is a világ 
tagadását tűzi zászlajára, de sokkal tökéletesebb a buddhizmus, 
amely már egyenesen az életvágy kihunyására, vagyis a nirvána 
elérésére összpontosít. A buddhisták tehát - Schopenhauer szerint - 
a világ legnagyobb bölcsei, akik meditációik segítségével képesek 
megzabolázni és irányításuk alá vonni az akaratot, amely többé már 
nem diadalmaskodhat felettük. A német gondolkodó erre alapozta 
állítását, mely szerint idővel az indiai bölcselet egyre inkább be fog 
hatolni Európába, s nem a nyugati vallásosság gyakorol majd hatást 
a keletire, hanem éppen fordítva. Látva napjaink Kelet-imádatát, 
kimondhatjuk, hogy Schopenhauer jóslata bizonyos mértékig 
bekövetkezett, még ha ennek okát nem is a keleti bölcselet magas 
fokú igazságtartalmával, hanem az igaz keresztény tanítás általános 
elerőtlenedésével magyarázhatjuk. 


Nietzsche (1844-1900) 


Friedrich Wilhelm Nietzsche egy átlagos körülmények között élő, 
türingiai lelkészcsaládból származott. Egyetemi tanulmányai során - 
Bonnban és Lipcsében - behatóan tanulmányozta a klasszika- 
filológia rejtelmeit. Itt ismerkedett meg Richard Wagnerrel, 
valamint Schopenhauer filozófiájával, és mindkettő maradandó 
hatást gyakorolt életére. Alig töltötte be a huszonötödik életévét, 
amikor a bázeli egyetemen a klasszikus nyelvek tanára lett, de 
gyenge szeme és idegrendszere miatt tíz esztendővel később 
kénytelen volt véglegesen lemondani a katedráról. 1879-ben tehát 
visszavonult az oktatástól, és különböző svájci szanatóriumokban 
élt, de az írással továbbra sem hagyott fel. 


1888-ban viszont elméje már teljesen elborult, és élete utolsó 
tizenkét esztendejében állapota semmilyen javuló tendenciát nem 
mutatott. 

Nagyon leegyszerűsítve azt mondhatjuk, hogy Nietzsche etikájának 
alapvetően két hangsúlyos eleme volt: a nők iránti gyűlölet és a 
kereszténység elkeseredett bírálata. Egész életében hevesen 


támadta, ugyanakkor megvetette a női nemet, lévén ez a 
gyengébbik nem, s Nietzsche utálta a gyengeséget. Legalább ennyire 
megvetette, ráadásul még életidegennek is tartotta a szintén 
elgyengült kereszténységet. Számára és kortársai szemében a lutheri 
kérdés - hogyan találhatunk egy kegyelmes Istent - már nem volt 
időszerű. Helyette inkább az vált kérdésessé, hogy van-e egyáltalán 
Isten, és ha igen, akkor ez miben nyilvánul meg a technikailag és 
tudományosan fejlett világban. Ennek a kételkedésnek maga 
Nietzsche volt a tolmácsa, amikor arról a bolondról mesélt, aki a 
piacon a délelőtti napfényben meggyújtott egy lámpát, és azt 
kiabálta: , Istent keresem, Istent keresem!" Az emberek nevettek 
rajta, de a bolond így válaszolt: , Eimondom, hogy hol van Isten, 
meggyilkoltuk őt - ti, meg én!" 


Ebben az új időszakban Nietzsche számára a legnagyobb esemény 
Isten halála. Ezzel a filozófus - a bibliai próféciák ismerete nélkül - 
valahol megérezte, hogy egy teljesen új korszak van készülődőben, 
egy olyan korszaké, amely Istent nem ismeri el, sőt látszólag nincs 
is rá szüksége. Nietzsche tulajdonképpen csak azt fejezte ki, amit 
sokan éreztek: az emberek egyrészt még hittek Istenben, de a 
mindennapi életben már nem érdekelte őket sem Isten, sem a 
metafizika. Egyedül a földi jólét felé fordultak. Az igehirdetés és 
keresztény erkölcsiség megtartása látszólag lényegtelen és 
hatástalan lett. Azokra a kérdésekre, amelyekre addig a vallás 
válaszolt, most a tudomány próbált feleletet adni. 


, Isten halála? így alapvetően megváltoztatta az ember viselkedését 
és életcélját - vélte Nietzsche. A régi helyett fel kell fedezni a 
gyökeresen , új evangéliumot", mely már egy világi birodalmat ígér 
az emberiség számára, olyan birodalmat, amely mindennemű 
transzcendenciát nélkülöz. Mivel Isten meghalt, az embernek csak 
önmaga dicsőítése lehet a célja. Az ilyen ember egész lényével igent 
mond a saját létére, a keresztény erények helyett a test örömeit 
fedezi fel. Ilyen felsőbbrendű ember (übermensch) még nincs, de 
hamarosan lesz - vallotta a német bölcselő. 


Nietzsche übermensche ugyanis nem egy elmélkedő, megismerésre 
törekvő, magányos és érzékeny tudós, hanem éppen ellenkezőleg: 
erős természetű ember, aki örvendezik az életnek, és határtalan 
önuralma van. Az ilyen ember igazi erényei a harcos és a katona 


erényeivel szemléltethetők. 


A hagyományos keresztény értékek tehát kiüresedtek (nihilizmus), 
az emberiségnek pedig szent kötelessége, hogy új értékeket találjon, 
s ezeket elsősorban önmagában fedezze fel. Nietzsche pontosan 
azért mondott nemet a keresztény erkölcsiségre, mert az mindenkor 
a gyenge, elesett, beteg ember mellett állt ki, márpedig a 
technikailag fejlett, új emberközpontú világban az ilyen 
embereknek nincs helyük. A természet nem véletlenül választja ki 
magából az értéktelent, ami amúgy is pusztulásra ítéltetett, hiszen 
ez az ésszerű rend. A világot az egyre tökéletesebb embereknek kell 
majd alkotniuk, s nem az elesetteknek. Nietzsche szerint a 
kereszténység bűne éppen abban áll, hogy , szolgaerkölcsre?" nevel, 
tehát úgy akar szolgálni, hogy ezáltal a szenvedőket és sérülteket 
életben tartja. A keresztény hit ily módon az élet ellen elkövethető 
legnagyobb bűn, hiszen annak a dekadenciának képezi az alapját, 
amely elgyengítette az emberiséget. A keresztény emberszeretet 
Nietzsche szerint nem más, mint a gyengék egoizmusa. Az emberi 
faj nemesítése következtében egyre több , felsőbbrendű ember" fog 
születni, és az ilyen emberben már szemernyi sem lesz meg a 
gyengeséget jelentő szeretetérzésből. A , felsőbbrendű ember? 
egyetlen célt tűz maga elé, ti. a hatalom megszerzését. Az élet 
Nietzsche koncepciójában tulajdonképpen nem más, mint a hatalom 
akarása (Wille zur Macht). Erkölcsi értelemben véve jó az, ami a 
hatalom érzetét, illetve a hatalom akarását növeli az emberben, és 
rossz minden, ami a gyengeségből ered. Nietzsche , jó" embere Isten 
halála után a saját felszabadulását és teremtőerejének 
visszaszerzését remélheti, a felszabadult, autonóm ember pedig 
önmaga törvényalkotója: , A keresztre feszített Isten az élet 
megátkozása - jeladás, hogy megváltsuk magunkat tőle." A német 
filozófus az istenhit megszűnésétől egyszersmind a nihilizmus 
megszűnését is várta, lévén a , felsőbbrendű ember" megjelenése új 
értelmet ad majd az egész földi létnek. Az emberek viszont már 
most sem egészen egyformák. Vannak olyanok, akik közelebb állnak 
a nietzschei ideálhoz, és vannak olyanok, akik távolabb. Nietzsche 
szerint a háborús győztesek és leszármazottaik rendszerint 
biológiailag felsőbbrendűek a legyőzöttekhez képest. Ezért 
kívánatos, hogy övék legyen a teljhatalom, és az ügyeket kizárólag 
saját érdekeiknek megfelelően irányítsák. Nem lepődhetünk meg 
azon, hogy Nietzsche a legtökéletesebb államberendezkedésnek a 


Machiavelli által lefektetett modellt tartotta. 


A , felsőbbrendű ember" valódi arisztokrata, aki az életét is felteszi - 
ha kell - a kereszténység maradékának elpusztítására. Nietzsche 
terminológiájában az arisztokrata olyan , hősi lélek", aki már csak 
önmagát tiszteli, és öntörvényűen azt tesz, amit csak akar. A 
kereszténységgel párhuzamosan azonban ki kell irtani a demokrácia 
írmagját is, hiszen a demokrácia a rend ellenében hat, és a diktatúra 
a leginkább megfelelő kormányzati típus az eljövendő világrend 
számára. Érdekes azonban azt is megfigyelnünk, hogy mi volt 
Nietzsche egyik leggyakoribb vádja a kereszténységgel szemben. Ez 
a vád a következő: Ha a keresztények valóban megváltottak 
lennének, akkor ennek meg kellene látszania rajtuk. , Szebb dalokat 
kellene énekelniük, hogy hinni tudjak Megváltójukban: 
megváltottabbnak kellene látnom tanítványait. .. A legrettenetesebb 
vádat emelem a kereszténység ellen... A kereszténység számomra az 
elgondolható legnagyobb korrupció, amely mindent korrumpálni 
akar. A keresztény egyház romlottsága megfertőzött mindent, az 
értékből értéktelenséget, az igazságból hazugságot, a tisztességből 
alávalóságot csinált... Az egyház gyakorlata életellenes? - írta aktív 

alkotó periódusának vége felé Az Antikrisztus című művében. 


Igen figyelemreméltóak ezek a sorok, hiszen elgondolkodhatunk 
azon az akadémikus kérdésen, hogy vajon milyen bírálatot fűzött 
volna Nietzsche a keresztény etikához, ha saját korában 
tapasztalhatta volna meg az apostoli kor egyházának a gyakorlatba 
is átültetett, magasrendű etikáját. Nyugodtan kimondhatjuk, hogy 
nagyon sok embert taszít el ma is Krisztus követésétől a 
kereszténységnek az a langyos állapota, amellyel már vagy másfél 
évszázada kénytelen szembesülni az emberiség. 


Nietzschénél azonban nyilván nem csupán ennyiből állt a probléma, 
hiszen ő már olyan messze ment el az alapvető keresztény tanok 
egyoldalú bírálatában, hogy számára ebből az álláspontból nem volt 
visszafordulás. Nietzsche filozófiája annyira a , felsőbbrendű ember? 
körül forgott, hogy a felsőbbrendű Isten kegyelmét már nem tudta, 
de nem is akarta igényelni. Érdekes, hogy az Ószövetséget 
valamelyest értékelte, mivel abban egy zordabb, kegyetlenebb 
istenség megnyilvánulását vélte felfedezni, míg a jézusi tanításokat 
tartalmazó Újszövetséget teljesen elvetette. Különösen nem 


szenvedhette Pál apostol személyét, tanítását, illetve ebből fakadóan 
az ő egész életművét. Az is érdekes, hogy míg az Újszövetség 
tanítását elvetette, addig felnézett a katolikus egyházra annak 
hierarchikus felépítettsége, valamint működése miatt. Az egyházi 
személyek megkülönböztetésében, a szigorú alá- és 
fölérendeltségben az imperium romanum maradék darabját látta, a 
hatalom mindenáron való akarását. Sőt, szinte lelkesedett a 
katolikus egyház arisztokratizmusáért, annak ellenére, hogy 
magukat a papokat megvetette. Ebből következően hevesen támadta 
Luthert, akinek fő bűnét abban látta, hogy megpróbálta 
megszüntetni ezt a csodásan megszervezett hierarchiát és 
arisztokratizmust. Mindezt erősen hiányolta a többi protestáns 
egyházból is. Nietzsche szerint a katolikus egyházban van meg az 

, igazi mítosz? és kételkedés nélküli hit, míg a protestantizmusban a 
professzori szellem uralkodik, csupa racionalizmus és humanizmus. 


Nietzsche filozófiája éles ellentétben állt az életével. Gyenge, 
beteges ember volt, és a saját életét tekintette példának arra, hogy a 
modern ember elgyengült. De a jövőtől az új embertípus 
megjelenését várta: ez az új ember teljesen önálló lesz, és csak 
magáért él. Nietzsche Isten halálát hirdette, sőt azt állította, hogy az 
emberek megölték őt. Élete utolsó évtizedében teljesen megőrült, 
magában látta megtestesülni az antikrisztust, noha istennek nem 
tekintette magát. Kijelentette, hogy túl korán született, s az emberek 
az ő korában még nem érthetik meg, amiről beszél. 


Sokak szerint Nietzsche zseni, sőt bizonyos értelemben véve próféta 
volt, és a valóságlátása révén megkerülhetetlen önpusztító 
marcangolás felőrölte lelki-szellemi erejét. Akárhogyan is van, 
Nietzsche számára még szellemileg elviselhetetlen volt a totális 
ateizmus. A modern embernek sajnos már nem az. Jegyzetünk 
utolsó fejezete erről a modern korszakról szól. 


IV A MODERN KOR FILOZÓFIÁJA (XX. SZ.) 


A XX. század elejétől a technika még gyorsabb ütemben fejlődött 
tovább. Számos új felfedezés és találmány látott napvilágot, de a 
természettudományok mellett a bölcsészettudományok is jelentős 
fejlődésen, vagy legalábbis átalakuláson mentek keresztül. A 
fizikában mindenekelőtt Max Planck kvantumelmélete (1900) és 
Albert Einstein általános relativitáselmélete (1916) jelenti a 
fordulatot. További előrelépés volt a hullámmechanika, a 
kvantummechanika és a magfizika világában tett felfedezések 
sokasága. 1900-ban szállt fel az első kormányozható léghajó, a 
Zeppelin. Egy esztendővel később De Vries lepte meg a világot 
mutációs elméletével, majd ezt hamarosan követte Boveri 
kromoszómatana. 1903-ban a Wright fivérek jóvoltából 
megszületett az első használható motoros repülőgép, Rutherford 
pedig jelentős publikációkat tett közé a radioaktivitásról. 1906-tól 
létezik a bakelit, míg 1907-ben fejlesztették ki a képtávírót, amely 
forradalmasította a kommunikációt. A már említett Rutherford és 
Bohr a tízes évek elején mutatták be első atommodelljeiket. 1913- 
ban az Egyesült Államokban már nagy sorozatban kezdték el 
gyártani a később igen híressé vált autócsodát, a Ford T-modellt, és 
ugyanebben az évben ismertté vált az A-vitamin. 1920-ban 
megépült az első rádióműsor-szóró állomás Pittsburghben. 


Ami a pszichológiát illeti, Sigmund Freud Álomfejtés című könyve 
szintén 1900-ban jelent meg. A Freud által megalapozott tudomány, 
amelyet tanítványai továbbfejlesztettek, erősen hatott a század 
köztudatára, ahogyan ez az irodalomban és a művészetekben 
kifejezésre jutott, valamint a modern filozófiai antropológia által 
felvázolt emberképre. Amit a költők minden korban sejtettek, amit 
olyan filozófusok, mint Schopenhauer és Nietzsche általánosságban 
és intuitív módon láttak, azt erősítette meg Freud, lényegében az 
említettektől függetlenül. Ő az úgynevezett tudattalan birodalmával 
foglalkozott, és ennek a hatalmát, illetve befolyását igyekezett 
kikutatni az ember életében. A Freud által bemutatott 

, mélypszichológia"? később csiszolódott és némileg átalakult, s 
átalakított formájában már igen fontos eleme lett a pszichológiának, 
a pszichoterápiának és a szociálpszichológiának, valamint a 
szociológiának. Freud tanítványai közül, akik saját útjukat járva 


továbbfejlesztették a nagy előd gondolatait, kimagaslik Carl Gustav 
Jung (1875-1961). 


Mindezek mellett igen jelentős mértékben fejlődésnek indult az 
asztronómia, a lingvisztika (nyelvtudomány), s utóbbi eredményeire 
a filozófia is odafigyelt. 


A technika fejlődése a század második felében ugyanolyan - ha nem 
rohamosabb - léptékű volt, mint a század elején. Az ember elhagyta 
a Földet, leszállt a Holdon, s ezen túlmenően szondákat küldött a 
naprendszer távoli régióinak feltérképezésére. A gazdaságot és a 
társadalmat forradalmasította a komputertechnika megjelenése. 
Ezek felett viszont állandóan ott lebeg az egész emberiség 
egzisztenciájának a nukleáris fegyverek miatti fenyegetettsége, 
hiszen az atom- és hidrogénbomba kifejlesztésével az emberiség 
elérkezett , fejlettségének" abba a stádiumába, hogy elpusztíthatja 
önmagát. Valójában még soha nem fenyegette annyi és olyan súlyos 
veszély az emberiséget, mint napjainkban: az állandó 
háborúskodások mellett többek között a népességrobbanás, a 
nyersanyagok és energiaforrások kiapadása, a földi ivóvíz-készlet és 
levegő elfertőződése, valamint az új típusú járványok rohamos 
méretű terjedése. E problémák kiküszöbölésére még nem sikerült 
megnyugtató válaszokat találni, miközben a feszültség egyre nő. 


Ebben a helyzetben a filozófia a maga módján próbált és próbál 
meg kiutakat keresni. A modern kori filozófia számos iskolára, 
illetve irányzatra bomlott, annak megfelelően, hogy hol, milyen 
területen véli felfedezni az elsősorban nyilván lelki értelemben 
történő megközelítés lehetőségeit. Nem fogunk részletesen szólni a 
század összes filozófiai irányzatáról, mint ahogyan a XX. század 
összes jelentős gondolkodóját sem emeljük ki. Célunk csupán annyi, 
hogy nagyon röviden, szinte villanásszerűen bemutassuk a korszak 
legfontosabb áramlatait, az ezeket képviselő néhány prominens 
bölcselőt, valamint jelezzük az általuk vizsgált egyes 
problématerületeket. Mindenekelőtt látnunk kell, hogy a XX. század 
legjelesebbnek tartott bölcselői tulajdonképpen már alig tudtak az 
új eszmei kihívásokra újszerű válaszokat találni. Sokkal inkább arról 
van szó, hogy ebben az időszakban reneszánszukat élik a korábbi 
filozófiai rendszerek, amelyeket az utókor sok esetben mindössze 
egy , neo" - vagyis új - jelzővel látott el (neoskolasztika, 


neotomizmus, neopozitivizmus stb.). 


Az az irányzat, amely mindenképpen rányomta bélyegét szinte az 
egész század bölcseletére, természetesen nem volt más, mint a 
Schopenhauer és Nietzsche által már a XIX. század második felében 
népszerűsíteni kezdett életfilozófia. Az életfilozófia valamennyi 
újabb gondolkodója többé vagy kevésbé tudatosan Schopenhauer és 
Nietzsche követője. Tulajdonképpen nincs semmi okunk ezen 
meglepődni, hiszen a történelmi helyzet, illetve a szellemi közeg, 
amely ezt az irányzatot egyszer már életre hívta, valójában egy 
jottányit sem változott Schopenhauer és Nietzsche 
tevékenykedésének ideje óta. Az élet értelmének és a fennálló 
nihilista állapotból való szabadulás módozatainak kutatása - érthető 
módon - a múlt század gondolkodóinak is a legsürgetőbb feladatai 
közé tartozott. Az életfilozófiai kutatások középpontjában azonban 
a XX. század folyamán már egyre inkább a történelem állt, s 
kiváltképp igaz ez a német életfilozófusok munkásságára: 
képviselőik többsége ugyanis már nem a biológiára orientálódott, 
hanem a történelmi folyamatok nagy összefüggéseit kereste. A 
német életfilozófia így fonódott össze nagyon szorosan az ún. 
historizmussal. 


Az irányzat talán legismertebb képviselője Oswald Spengler 
(1880-1936) volt, aki hallatlanul nagy feltűnést keltett A Nyugat 
alkonya című művével. Spengler a világtörténelmet nem 
előrehaladó folyamatként tételezte, hanem egymástól független 
kultúrák egymás-utániságában gondolkodott. Ezek a kultúrák 
szerinte olyanok, mint bármilyen más élő organizmus, amelyek 
felnőnek, virágoznak, majd elhervadnak. Ezen analógia szerint a mi 
kultúránk már belépett a megmerevedés korszakába, közeledik 
végső hanyatlása és pusztulása, s e folyamat ellen semmit sem 
tudunk tenni, lévén törvényszerű és megállíthatatlan. 


A francia életfilozófia legnagyobb hatású alakja Henri Bergson 
(1859-1941) volt, aki kiemelten sokat foglalkozott a morál és a 
vallás kérdéseivel. A vallásoknak szerinte mindössze két csoportja 
létezik: a statikus és a dinamikus vallások. A statikus vallások 
olyasféle funkciót töltenek be az ember életében - mondta Bergson 
-, mint az ösztönök az állatokéban, vagyis egyfajta megkötő, 
megtartó, kibékítő funkciót. A dinamikus vallás viszont ennél 

sokkalta előrébb való, hiszen ez az elérhetetlen rejtelmes 
megragadásából fakad, a magunkba vissza húzódásból, az élet 
áramából. Csak nagyon kevés olyan ember van, aki ezt felismeri, és 
tudja, hogy az emberben a halhatatlan isteni szikra rejtőzik. Ez a 
misztika a görögöknél még csak csíraként volt jelen, a hinduknál 
már spekulatív formában létezett, míg a keresztény misztikában 
teljes gazdagságában virágzott. Bergson tehát példaképeként 
tekintett a misztikus Eckhart mesterre, vagyis az általa képviselt 
életfilozófia gyökerei igencsak visszanyúltak a régmúltba. 


Az ún. egzisztencialista filozófia az egyes ember és annak 
mindenkori konkrét szituációja felé fordul, fókuszában nem annyira 
a társadalom vagy a történelem áll, hanem sokkalta inkább az 
individuum. Az egzisztencializmus nem tekinthető egységes 
filozófiai irányzatnak, de abban minden ágazata közös, hogy az 
embert állítja a középpontba, vagyis bizonyos értelemben véve 

, humanista". Az egyén problémájára sem mindegyik 
egzisztencialista gondolkodó kereste a választ a vallásban, hiszen 
éppúgy akadtak közöttük kifejezetten ateisták, mint keresztények. 
Az irányzat gyökerei - csakúgy, mint az életfilozófiáé - a XIX. 
században keresendők, és egészen a dán bölcselő, Sören 
Kierkegaard (1813-1855) munkásságáig nyúlnak vissza. 


Kierkegaard nagyon sok energiát fektetett annak a szomorú ténynek 
a vizsgálatába, hogy egyáltalán mi lehet az oka a modern 
kereszténység eltorzulásának. Mi értelme van az életnek, ha az a 
kereszténység sem követi tiszta szívből Urának parancsolatait, 
amelynek feladata lenne a földi felkészülés - és mások felkészítése is 
- az örök életre. Semmi sem volt számára taszítóbb, mint hogy az ő 
korában mindenki , keresztény", anélkül azonban, hogy bárki is 
valóban keresztény volna. Úgy vélte, ennek a hitnek semmi köze 
sincs Jézus hitéhez, az üres formalizmus pedig mit sem ér. Az igaz 
kereszténységet kellene a felszínre hozni, az üres 
látszatkereszténységet pedig egyszer s mindenkorra megszüntetni - 
vallotta a dán bölcselő. Kierkegaard tehát még nem azt kérdezte, 
hogy mi az ember lényege, vagy hogy mi a kereszténység lényege, 
hanem azt, hogy miképpen válik az ember valóban emberré, illetve 
miképpen lesz valaki hiteles keresztény Az egzisztencia nála az 
egyedi embert jelenti az Istenhez fűződő kapcsolatában. A 
társadalomban és az államvallási kereszténységben mélyen csalódva 


úgy gondolta, hogy az ember számára a befelé fordulás az egyetlen 
lehetséges út, amely magában foglalja a világgal való teljes 
szembefordulást. Kijelentette, hogy csak az őskereszténység volt az 
igazi eszmény, és a kereszténység elterjedése voltaképpen 
megszüntette a kereszténységet. Végső elkeseredésében ehhez még a 
következőt is hozzátette (kijelentése megmutatja, milyen mértékben 
fordult szembe élete végére az államegyházi keretekkel): , Azáltal, 
hogy nyilvános istentiszteleten nem veszel részt, bűnöd mindig 
kevesebb lesz eggyel; abban nem veszel részt, hogy Istent 
bolondnak tartsák, hogy azt adják ki újtestamentumi 
kereszténységnek, ami nem az." A dán filozófus és teológus 
kulcsszavai közé tartoztak a bensőségesség, a vakmerőség, a szorongás, 
a magányosság, az emberiét feloldhatatlan tragikuma - amelyek szó 
szerint tovább éltek a XX. századi egzisztencializmusban. 
Leghíresebb műve a Vagy-vagy című írás, élete végén prédikációkat 
írt, Önvizsgálat címen. 


A XX. század legismertebb egzisztencialistái a német Karl Jaspers és 
Martin Heidegger, valamint a francia Jean Paul Sartre és Albert 
Camus voltak. 


Karl Jaspers (1883-1969) Az atombomba és az emberiség jövője című 
könyvében igyekezett állást foglalni a jelenkor létfontosságú 
kérdéseiben. Gondolatvilága egyértelműen Kierkegaard 
szellemiségében gyökerezett, noha a műből átsejlik, hogy 
valószínűleg több más erőteljes befolyás is érte. (Csak zárójelben 
jegyezzük meg, hogy ez a megállapítás a század szinte minden 
neves bölcselőjére igaz.) 


Jaspers szerint a szociológia, a pszichológia, az antropológia és más 
szaktudományok önmagukban távolról sem elégségesek az ember 
megismeréséhez. Az egzisztencia filozófiának pontosan arra kell 
rádöbbentenie az embereket, hogy maga az ember sokkal több 
annál, mint amennyi róla e szaktudományok által objektíve 
megtudható. Az egzisztenciafilozófia az emberre mint 
egzisztenciára, mint önmaga létére (Selbstein) kérdez és hivatkozik. 
Ez a filozófia ráadásul nem fogadhatja el a tételes vallásokat, mivel 
számára nem létezik olyan történelmi esemény, amelyet 
egyoldalúan előnyben részesítene. Az egzisztencia-filozófia híve 
ugyancsak nem ismer el semmiféle kötelező egyházi közösséget, 


hanem ehelyett egy másik egzisztenciával próbál meg szerető 
kommunikációra lépni. Ennek mikéntjét persze nem tudjuk meg. 


Martin Heidegger (1889-1976) a XX. század egyik 
legbefolyásosabb, ugyanakkor legvitatottabb gondolkodója volt. 
Eszmefuttatásai nagyon homályosak, és még a filozófiával 
hivatásszerűen foglalkozó kutatók számára sem mindig érthetők. 
Pályakezdő korában Heideggerre is jelentős hatást gyakorolt 
Kierkegaard bölcselete. A szorongás például mindkettőjük számára 
alapvető tényállás volt. Főművében (A lét és az idő) kimondottan 
létfilozófiai problémákkal foglalkozott, nevezetesen azzal, hogy a 
léttel kapcsolatban mire kérdezett rá eddig a filozófia. A problémát 
Heidegger abban látta, hogy az emberek - s főként a filozófusok - 
mindig az egészében vett létezőre és a legmagasabb rendű létezőre, 
vagyis Istenre kérdeztek, de soha nem magára a létre. A lét pedig a 
legmagasabb rendű - Istennél is nagyobb - fogalom, amiről 
egyáltalán beszélhetünk. Ugyanakkor Heidegger a világba vetett 
(Geworfenheit) ember sztoikus filozófusa is, aki az új, technikai 
civilizációban az ember kiüresedését (, das Man") fokozottan észleli, 
és a valódi emberség megtalálását a Hölderlin-féle művészektől és 
attól a személyes tapasztalattól várja, hogy rádöbbenjünk: létünk 
halálra szánt lét (Sein zum Tode). Posztumusz interjújában, amelyet 
a Der Spiegelnek adott, rá jellemző, félig teista, félig ateista 
megfogalmazással vallotta: , Már csak egy Isten menthet meg 
minket." (, Nur noch ein Gott kann uns retten.") 


Jean-Paul Sartre (1905-1980) gondolatai szintén a lét körül 
forogtak. Főművének címe: A lét és a semmi. A mű 1943-ban látott 
napvilágot, vagyis Franciaország összeomlása után, a II. világháború 
kellős közepén. A francia összeomlás egyszersmind az eszmények és 
ideológiák összeomlását is jelentette, minden romba dőlt, amiben 
mindaddig hinni, bízni lehetett. Az országban a bizalmatlanság, a 
kétkedés és a keserűség hangulata uralkodott el, sokan Sartre 
eszmefuttatásaitól várták a megoldást, amely persze inkább csak 
ábránd volt. A francia bölcselő szerint az ember tulajdonképpen 

, semmi", de olyan semmi, akinek állandó teremtéssel a semmiből 
kell magát azzá tenni, amivé végül is válhat. Sartre felelősséggel 
ruházza fel az embert, és arra világít rá, hogy az ember csakis 
önmaga tudja megoldani a saját problémáit. Ebben a megoldásban 
semmilyen felsőbbrendű hatalomra nem számíthat, legkevésbé 


pedig egy istenre. Az ateista Sartre tehát nem ismert el semmilyen 
transzcendens hatalmat, csupán az öntörvényű embert - ez a 
világnézet alapvetően jellemzője a posztmodernitásnak. 


Albert Camus (1913-1960) az eddigieknél is pesszimistább képet 
festett a XX. századról. Szerinte az ember olyan abszurd és 
életidegen világban él, ahol saját magát is idegennek érzi. Ezt a 
világot az ember nem tudja megváltoztatni, de még kiismerni sem, 
csak értetlenül áll vele szemben. Lázadása előbb történelmi, majd a 
mi korunkban már metafizikai: egykor az elnyomók ellen lázadt az 
ember, a modern korban magával Istennel szemben (A lázadó 
ember). Nem véletlen, hogy Camus - keresve a megoldást - 
kiemelten sokat foglalkozott a kommunizmus eszmerendszerével. 


Az életfilozófiával és az egzisztenciafilozófiával nagyon szoros 
kapcsolatban állnak a kimondottan vallási ihletésű filozófiák, 
amelyek persze többnyire inkább csak a nevükben vallási 
beállítottságúak, s a valóságban nem képesek biztos megoldást 
találni, illetve nyújtani a kor kihívásaira. Ez az irányzat sokkal 
inkább az egyénnek Istenhez fűződő kapcsolata megteremtését tűzte 
zászlajára, és nem gondolkodik össztársadalmi, vagy akár csak 


közösségi szintű megoldásokon. 


Martin Buber (1878-1965) bécsi zsidó család gyermekeként 
született. Gondolkodására nagymértékben hatott a keresztény 
pietizmushoz, de ugyanakkor a keresztény misztikához is hasonló 
eszmeiségű haszid mozgalom, amelynek elnevezése a héber 
haszidim (jámborok) kifejezésből származik. 

Buber nevéhez fűződik az úgynevezett dialógusfilozófia 
megalkotása, amelynek keretében az egyébként mélyen vallásos 
zsidó filozófus azt vizsgálta, hogyan folytathat minél komolyabb és 
eredményesebb párbeszédet a hívő ember Istennel. Erre a kérdésre 
kereste a választ Én és Te című főművében. Buber a dialóguselv 
kimunkálása közben arra a megállapításra jutott, hogy a 


kapcsolatokban mindössze kétfajta szópár létezhet: én-te, és én-az. 


Az én-te kapcsolat azonban sokkal személyesebb, mint az én-az 
kapcsolat, hiszen az előbbibe az ember a legbensőbb és legteljesebb 
lényével bocsátkozik bele, míg az utóbbi pusztán dologias. 
Szomorú, hogy a legtöbb - emberek közötti - kapcsolat is inkább én- 


az kapcsolat - hangoztatja Buber. Istennel csakis én-te viszonyban 
folytathatunk párbeszédet, és ennek a viszonynak a másik emberrel 
való találkozás maximum visszfénye lehet. Ideális az lenne az 
emberi közösség számára, ha mindenki én-te kapcsolatba tudna 
kerülni embertársával. 


Az ilyen jellegű kapcsolatok meghosszabbított vonalai az örök te- 
ben keresztezik egymást. Buber szerint a bibliai vallás lényege 
voltaképpen nem más, mint az, hogy lehetséges párbeszédet 
teremteni Isten és az ember között, még a köztük levő hatalmas 
szakadék ellenére is. A dialógusfilozófia , atyja" ugyanakkor igen 
hevesen támadta a kereszténységet - s kiemelkedően a páli iratokat 
-, mivel szerinte a keresztény tanítás nem más, mint egy görög 
hatásra létrejött elhajlás az Ószövetség hitbeli igazságaitól. 


Karl Rahner (1904-1984) német jezsuita hittudós a teológiával 
szemben felértékelte a filozófia, s ezen belül is a vallásbölcselet 
szerepét. Az Ige hallgatója című művében a bölcselet és a 
hittudomány közé próbált hidat verni. Rahner szerint a teológia 
túlontúl kötődik valamely egyház szilárd - vagy annak vélt - 
dogmarendszeréhez, de a vallásbölcselet objektív módon áll e 
részigazságok felett, és képes rámutatni a teljes igazság mibenlétére. 
A filozófusok feladata és felelőssége így nagyobb, mint a 
teológusoké, hiszen ők a tudomány, nem pedig egy hitfelekezet 
kiszolgálói - vallotta hittudós volta ellenére Rahner. 


Ferdinand Ebner (1882-1931) egy Bécs közelében élő, 
elszegényedett zsidó család gyermekeként látta meg a napvilágot, 
de Buberral ellentétben ő hamarosan kikeresztelkedett. Érdekes 
módon ő is a dialógusfilozófia segítségével próbálta meg kifejezni 
gondolatait, de immár keresztényi szemszögből nézve. Mindenesetre 
kimondhatjuk, hogy kettőjük filozófiája között legfeljebb csak 
árnyalatnyi a különbség. Ebner eszmefuttatásából kitűnik, hogy 
szerinte az én eleve te is egy másik én számára, végeredményben az 
isteni Én számára. Buberhez hasonlóan, sőt némileg még őt is 
megelőzve állította, hogy Isten kizárólag mint Te található meg. 


Franz Rosenzweig (1886-1929) asszimilálódott zsidó családban 
született, Kasselben. A filozófiatörténet alapos tanulmányozása után 
arra a következtetésre jutott, hogy mivel ő lényegében keresztény 
kultúrkörben él, így neki is kereszténnyé kell válnia. Főműve 1921- 


ben látott napvilágot A megváltás csillaga címmel. A műben 
Rosenzweig biblikus módon vezeti le, hogy a világ és benne az 
ember is a teremtésnek köszönheti létét. A teremtés ténye alapvető 
bizonyságot jelentett számára arra vonatkozólag, hogy Istent nem 
azonosíthatjuk a világgal, tehát nem eshetünk a panteista 
gondolkodás csapdájába. 


A jelen mozzanata - miként volt az a múltban is - szorosan 
összefügg az isteni kinyilatkoztatással, vagyis a Teremtő nem hagyta 
teremtményeit a teljes bizonytalanságban. A hívő embernek szent 
kötelessége, hogy szerepet vállaljon a megváltás nagy művében, és 
úgy alakítsa életét, hogy az a jövőre irányuljon, ahol majdan az 
örökkévalósággal kell szembenéznie. 


Ezzel az igen szép gondolatsorral szöges ellentétben áll a 
pragmatizmus gondolatisága. Ez az irányzat Amerikában 
bontakozott ki, de hamarosan az öreg kontinensen is követőkre 
talált. 


A pragmatizmus jellemzője annak különleges , igazságfogalmában" 
rejlik. Saját meghatározása szerint az igazság kritériuma 
tulajdonképpen nem más, mint a hasznosság, az érték és a siker. A 
pragmatista gondolkodók soha nem kutatják a dolgok végső 
lényegét, s teljesen hidegen hagyja őket a kezdetekről való 
elmélkedés is. Számukra nem az a lényeg, hogy az emberiség 
honnan származik és merrefelé halad, hanem kizárólag az, hogy mi, 
akik itt élünk, hogyan tudjuk minél hasznosabban eltölteni rövidre 
szabott életidőnket. Mindezeket látva talán nem tekinthetjük 
véletlennek, hogy a pragmatizmus éppen a gazdaságilag 
dinamikusan fejlődő Egyesült Államokban kelt életre a XIX. század 
végén, illetve a XX. század elején, de nyugodtan kimondhatjuk, 
hogy napjainkban még több követője van, mint annak idején. Az 
amerikai pragmatisták műveiben nagyon gyakran fordulnak elő a 
következő jól ismert pénzügyi kifejezések: profit, siker. Ezek a 
gondolkodók tehát kifejezetten , evilági" szemléletet tettek 
magukévá, nem érdekli őket a dolgok logikája, pusztán azok 
eredménye, avagy haszonértéke. 


Nem hisznek abban, hogy a világ megmagyarázható lenne, ellenben 
határozottan vallják, hogy az emberi akarat csodákra képes 
önmagában véve is. A világ számukra nem egységes, hanem sokféle, 


ezért a monoteizmusnál célszerűbb a politeista gondolkodás: az 
hűségesebben kifejezésre juttatja a világegyetem pluralitását. A 
pragmatista bölcselő tehát elméletben nem feltétlenül ateista, noha 
a gyakorlatban igencsak annak tűnik. Tagadja az emberi 
megismerés lehetőségét, tehát bizonyos vonásaiban felfedezhetjük 


benne a késő antikvitás szkepticizmusát, amin a két korszak 
állapotának összehasonlítása után nincs is okunk csodálkozni. 


A pragmatizmus úttörői közül William James (1842-1910) és John 
Dewey (1859-1952) nevét kell kiemelnünk. 


Szintén a XX. század folyamán irányult a filozófusok egy részének 
figyelme a nyelvészet kutatásának irányába. Így kelt életre az 
úgynevezett nyelvfilozófia, amelynek kialakulása jelentős 
mértékben összefüggött a filozófia másik diszciplínája, a logika 
bizonyos felismeréseivel. A nyelvfilozófia kutatásával foglalkozó 
bölcselők a logika bevonásával a különböző nyelvi elemek, illetve 
kifejezések többértelműségének kívánnának gátat szabni, több- 
kevesebb sikerrel. A cél egy olyan formális (mesterséges) nyelv 
megteremtése, amely már megtisztult a , salakanyagtól", és az 
emberi korlátok figyelembevételével a lehető legtökéletesebb, 
ennélfogva univerzálisnak is tekinthető. Mivel egy ilyen nyelv 
megalkotásához a már meglevő nyelveket elemezni, analizálni kell, 
így a nyelvtudománnyal behatóan foglalkozó filozófiai 
tudományágat inkább analitikus filozófiának szokták nevezni. 


Az analitikus filozófia legnagyobb hatású képviselője Ludwig 
Wittgenstein (1889-1951) volt, aki az említett problémát a Logikai- 
filozófiai traktátus című művében igen nagy részletességgel vizsgálta. 
Az osztrák filozófus a tökéletes mesterséges nyelv megteremtésére 
tett kísérletet, illetve a nyelvhasználat olyan elvét próbálta meg 
kidolgozni, amely kizárná az értelmetlen kérdéseket. Kifejtette, 
hogy a szó jelentése mindig annak használatával azonos, de mivel 
egy adott szót más területen más jelentéssel is használhatunk, így 
nyelvünk szükségképpen többértelmű, vagyis az ideális nyelv 
fogalma nem több, mint hiú ábránd. Eközben Wittgenstein teljesen 
empirista álláspontra helyezkedve azt is megfogalmazta, hogy 
minden, ami nem tapasztalatból származik, csupán misztikum. Ezt 
az eszmefonalat aztán továbbgombolyítva a vallásbölcselet 
területére, kijelentette, hogy mivel az Istenről, a létről, az 


abszolútumról való beszéd nem ellenőrizhető elemi 
tapasztalatokkal, ezek a kifejezések jelentés nélküliek, vagyis 
értelmetlenek. , Amiről nem lehet, arról ne is beszéljünk" - vallotta. 


Hosszasan folytathatnánk még az elmúlt évszázadban meghatározó 
szereppel bíró különféle filozófiai irányzatok felsorolását - például a 
már említett neotomizmus és neopozitivizmus, vagy a 
legmodernebb marxista ihletésű tendenciák, esetleg az új 
metafizika, illetve az ún. kritikai realizmus megemlítésével -, de a 
legalapvetőbb irányzatokat tulajdonképpen már bemutattuk. A most 
említettek lényegileg ugyanazon kérdésekre próbálnak meg 
különféle - sok szempontból mégis azonos - válaszokat adni. 


A modern filozófiának - csakúgy, mint az egyes szaktudományoknak 
- ma már be kell látnia, hogy a megismerésnek és a további 
fejlődésnek azért vannak bizonyos, emberi erőfeszítések révén 
kiküszöbölhetetlennek tűnő határai. A kutatók valójában már 
évtizedekkel ezelőtt keserűen szembesültek a ténnyel, miszerint 
ismereteinknek egyetlen axiómarendszerben történő, 
ellentmondásmentes kodifikációja nem lehetséges. A tudomány nem 
nélkülözheti a korábbi tapasztalatok felhasználását, vagyis az 
empirizmus látszik a leginkább helyes megközelítési módnak. Igen, 
csakhogy ami tapasztalati úton áll a rendelkezésünkre, az 
szükségképpen tartalmazhat hibákat. A műszaki mérések esetén 
úgyszólván lehetetlen dolog volna nem számolni a mérési hibákkal, 
tervezéskor az ember eleve tökéletlen voltából adódó hibákkal stb. 
Érdekes, hogy napjainkban - legalábbis a szakemberek közül - már 
egyre kevesebben hisznek a tudomány mindenhatóságában, és 
pontosan érzik az emberi tudásanyag végességét. Ez viszont még 
csak az egyik oldal. Tételezzük fel, hogy technikailag az abszolút 
tökéletesség határára érkezne el az emberiség, de ezt a materiális 
fejlettséget nem követné az erkölcsi színvonal ennek megfelelő 
emelkedése. Megoldódna az energiahiány, visszaállna az ózonlyuk 
épsége, megszűnnének a súlyos járványok és a katasztrofális 
éhínség, de az ember életét semmilyen erkölcsi törvényrendszer 
nem szabályozná, s mindenki szabadon azt tenné, ami éppen jólesik 
neki. A diktátor típusú személyek kiélhetnék hajlamaikat, az 
orvosok pénzért gyilkolhatnák a mások számára esetleg már 
nemkívánatos betegeket, a rendőrök bárkit szabadon lelőhetnének 
az utcán, és ez a , szabadságérzés" hamarosan áthatná az egész 


társadalmat. 


Talán nem véletlen, ha felbolydult és egyre inkább életidegenné 
váló világunkban különösképpen felértékelődött a filozófia egy 
nagyon fajsúlyos részterületének, az etikának a szerepe. A XX. 
század második felétől kezdődően a világ filozófustársadalmának 
érdeklődése egyértelműen az erkölcstan felé fordult. 


Sokan egy egységes és egyetemes etikai normarendszer 
kidolgozásától várják a világ jövendő sorsának jobbra fordulását, de 
ennek konkrét mibenléte napjainkban legfeljebb még csak 
körvonalazódik. Az ezzel kapcsolatos kutatás - úgy tűnik - az ember 
és a természet, valamint az egyén és a társadalom viszonylatában 
keresi a kitörés lehetséges pontjait, amelyben nem kis szerepet szán 
a történelemben eddig szinte mindig sikerrel kecsegtető vallási 
szinkretizmus propagálásának, s majd alkalmasint felhasználásának. 
Másfelől viszont úgy tűnik, hogy korunk szekularizált társadalmai 
jórészt továbbra is inkább a , mindennek mértéke az ember" elv 
gyakorlati alkalmazásától várják a kitörési pont megtalálását, vagy 
ha úgy tetszik, a , megváltást". S hogy a jövőben e kettő közül 
melyik szerez magának dominanciát, ennek megjövendölése már 
túlmutat a filozófiai, s még inkább a filozófiatörténeti kutatás 
illetékességén. 


IDŐRENDI ÁTTEKINTÉS - A KÖTETBEN TÁRGYALT FILOZÓFUSOK 
GÖRÖG FILOZÓFIA Ci. e. VII-i. sz. II. sz.) 

I. e. XX. sz. Az első görög törzsek letelepedése 

XXVI-XV. sz. A minószi kultúra időszaka 

XVI-XIII. sz. A mükénéi kor. Királyság és patriarkális rabszolgaság 
XIII. sz. A dór népvándorlás és a mükénéi civilizáció pusztulása 
XIII-VIII. sz. Átmeneti kor 

VIII. sz. Homérosz és Hésziodosz kora. Jón harcok 


776 Az első olimpiai játék, a görög időszámítás kezdete 


VIII-V sz. Archaikus kor 

VII-V sz. A preszókratikus filozófia időszaka 
470-399 Szókratész 

427-347 Platón 

384-322 Arisztotelész 


I. e. III. sz.-i. sz. II. sz. A hellenizmus kora. Az antik filozófia 
hanyatló szakasza 


KÖZÉPKORI FILOZÓFIA (II-XV. sz.) 

I. sz. II-V sz. A patrisztika kora 
354-430 Aurelius Augustinus 

480-524 Manlius Severinus Boethius 
IX-XII. sz. A skolasztika korai szakasza 
810-877 Johannes Scotus Eriugena 
1033-1109 Canterbury Anselmus 
1050-1120 Johannes Roscellinus 
1079-1142 Petrus Abaelardus 

Egyéb irányzatok a skolasztika korszakában 
980-1037 Avicenna 


1126-1198 Averroes XIII. sz. A skolasztika virágkora. A tomizmus 
születése 


1193-1280 Albertus Magnus 
1221-1274 Bonaventura 


1224-1274 Aguinói Tamás 


XIV sz. A kései skolasztika. Átmenet a humanizmusba 
1214-1294 Roger Bacon 
1270-1308 Duns Scotus 
1285-1347 William Ockham 
1260-1327 Johannes Eckhart 

AZ ÚJKORI FILOZÓFIA (XV-XIX. sz.) 
1401-1461 Nikolaus Cusanus 
1407-1457 Laurentius Valla 
1469-1536 Rotterdami Erasmus 
1469-1527 Niccoló Machiavelli 
1478-1535 Thomas Morus 
1548-1600 Giordano Bruno 
1564-1641 Galileo Galilei 
1561-1626 Francis Bacon 
1568-1639 Tommaso Campanella 
1588-1679 Thomas Hobbes 
1596-1650 René Descartes 
1623-1662 Blaise Pascal 
1632-1677 Baruch Spinoza 
1632-1704 John Locke 
1646-1716 Wilhelm Leibniz 


1685-1753 George Berkeley 


1689-1755 Charles Louis Montesguieu 
1694-1778 Voltaire 

1711-1776 David Hume 

1712-1778 Jean-Jacgues Rousseau 
1724-1804 Immanuel Kant 

1730-1788 Georg Hamman 
1744-1803 Johann Gottfried Herder 
1748-1832 Jeremy Bentham 
1749-1832 Johann Wolfgang Goethe 
1759-1805 Friedrich Schiller 
1760-1825 Claude Henri de Saint-Simon 
1762-1814 Johann Gottlieb Fichte 
1771-1858 Robert Owen 

1772-1837 Charles Fourier 

1775-1854 Friedrich Schelling 
1770-1831 Georg Wilhelm Friedrich Hegel 
1778-1860 Arthur Schopenhauer 
1798-1857 Auguste Comte 

1804-1872 Ludwig Feuerbach 
1806-1873 John Stuart Mill 
1808-1874 David Friedrich Strauss 


1809-1865 Pierre Joseph Proudhon 


1809-1882 Charles Darwin 
1813-1855 Sören Kierkegaard 
1818-1883 Karl Marx 
1820-1893 Friedrich Engels 
1820-1903 Herbert Spencer 
1844-1900 Friedrich Nietzsche 
XX. sz. A modern kor filozófiája 
1842-1910 William James 
1859-1941 Henry Bergson 
1859-1952 John Dewey 
1878-1965 Martin Buber 
1880-1935 Oswald Spengler 
1882-1931 Ferdinand Ebner 
1883-1969 Karl Jaspers 
1886-1929 Franz Rosenzweig 
1889-1951 Ludwig Wittgenstein 
1889-1976 Martin Heidegger 
1904-1984 Karl Rahner 
1905-1980 Jean-Paul Sartre 
1913-1960 Albert Camus 
FÜGGELÉK 


Hérakleitosz töredékei 


Bár a logos ez örökre képtelenek értelmetlenségükben felfogni az 
emberek előbb is, mint hallották volna, s azután is, hogy már 
meghallották. Mert bár minden eszerint a logos szerint lesz, mégis 
olyanok, mintha nem vennének tudomást róla, mikor 
megismerkedni kezdenek oly szavakkal és tényekkel, amilyeneken 
én végigvezetem őket fölfejtve mindent természete szerint és 
megmagyarázva hogyan van. A többi ember azonban észre sem 
veszi, amit ébren tesz ugyanúgy, ahogy elfelejti, amit alva. Az 
ébrenlévőknek egy és közös a világuk, (az alvóknak mindegyike 
pedig) külön (világba lép). Közös java mindenkinek a gondolkodás. 
(Ezért) ahhoz kell igazodni, ami közös. De bár a logos közös, úgy él 
a sok ember, mintha külön gondolkodása volna. Nem kell alvók 
módjára tenni és beszélni. Amivel legfolytonosabban érintkeznek, a 
logosszal, ezzel meghasonlásban vannak, és amibe naponta 
belebotlanak, az nekik mintha idegen volna. (Mert) nem olyanokat 
gondol a sok ember, mint ahányba belébotlik, és ha tudomásul 
vette, akkor sem ismeri, csak véli magáról. (Mert) vélemény az 
ismerete még a legjobb vélekedőnek is, ahhoz ragaszkodik. De 
pedig Diké is lesújt a hazugságok kovácsaira és vallóira. 


...éji rajongókra, mágusokra, bacchánsokra, bacchánsnőkre, 
mystésekre... Mert a beavatási szertartásokat, amelyeket az emberek 
megtartanak, szentségtelenül végzik. (Hiszen) ha nem Dionysos 
volna, akinek körmeneteket tartanak és énekelnek dalt phallosok 
kíséretében, a legszemérmetlenebb dolgot művelnék. De ugyanaz 
Hádés és Dionysos, akinek őrjöngenek és rajonganak. Az 
embereknek, ha teljesülne mindaz, amit kívánnak, nem válna 
javukra. Amikor megszülettek, élni kívánnak s hogy haláluk legyen, 
vagy még inkább: hogy megpihenjenek. És gyermekeket hagynak 
maguk után, hogy halál mindig újra legyen. Orvosszerek (a tisztító 
szertartások... de tiszta ember csak nagyon ritkán akad egy, a sok ember 
tisztátalan). (Pedig) tisztálkodnak, hiába mocskolva be magukat 
vérrel, mintha valaki sárba hágván, sárral mosakodnék. Őrült 
színében tűnne fel, ha valaki észrevenné, mikor így tesz. És a 
szobrokhoz meg, ezekhez itt, imádkoznak, mintha valaki 
építményekkel társalkodnék, nem ismerve az isteneket, sem a 
hérósokat, hogy kik. 


.. Az emberekre az vár haláluk után, amit nem sejtenek s nem is 
vélnek. Nagyobb halálrésszel (ugyanis) nagyobb osztályrész jut 


sorsul. 


A harcban megölteket az istenek tisztelik és az emberek. (Mert) 
egyet választanak mindenekkel szemben a legkitűnőbbek, el nem 
apadó hírt a halandók között. A sok ember pedig eltöltekezik, akár 
a barmok. (Ha boldogság volna a test gyönyörűségeiben, az ökröket 
mondanók boldogoknak, mikor borsót találnak, hogy egyenek.) A 
szamarak a szecskát választják inkább, mint az aranyat. Sárnak 
örülnek (a disznók, a szárnyasok porban vagy hamuban 
mosakodnak). Csak ne hagyjon el benneteket a gazdagság, 
ephesosiak, hogy rátok bizonyuljon a nyomorúságtok. 


... A gyermekek: szüleik fiai. Gyermekek játékai (az emberi 
vélemények). Mint aki elfelejti, hová visz az útja. A sejtés: 
nyavalyatörés. Amennyiről: látás, hallás, megismerés van, azt én 
mind többre tartom. Rossz tanújuk az embereknek a szemük és a 
fülük, ha barbár lelkűk van. Sem a halláshoz nem értenek, sem a 
beszédhez. Értelmetlenek, amikor hallottak, akkor is olyanok, mint 
a süketek. A közmondás azt vallja róluk: jelen is távol vannak. A 
szemek (ugyanis) a füleknél pontosabb tanúk. Csalódásban, élnek az 
emberek még arra nézve is, hogy a láthatókat megismerjék, 
hasonlóan Homéroshoz, aki a görögök között bölcsebb volt 
mindenkinél. Hiszen őt is gyermekek, akik tetvesz-kedtek, tartották 
bolonddá, mondván: ahányat megláttunk és megfogtunk, azt 
otthagyjuk, ahányat azonban sem nem látunk meg, sem meg nem 
fogunk, azt hozzuk magunkkal. 


... Mert miféle nekik az értelmük vagy elméjük? A köznép énekeseire 
hallgatnak és tanítónak elfogadják a tömeget, nem tudván, hogy , a 
sok hitvány s a kevés a jó". Priénében Biás volt az, a Teutamés fia, 
akinek súlyosabb a szava, mint a többieké. Érdemes volna az 
ephesosiaknak, akik már felserdültek, felakasztani magukat 
mindnyájuknak, és a serdületlenekre hagyni városukat, hiszem ők 
voltak, akik Hermodórost, köztük a legderekabb embert 
számkivetésbe küldötték, mondván: közöttük egy se legyen 
legderekabb, vagy pedig, ha másképp már nem lehet, másutt és 
mások közt. Egy nekem tízezer, ha a legkülönb. 


... Buta ember minden szóra magánkívül van. Homérost (is) érdemes 
volna a versenyekről kikergetni és megkorbácsolni (és) Archi- 
lochost (is). A Sibylla (azonban) őrjöngő szájjal nevetségtelen s 


cifrátlan s cicomátlan szavakat hangoztatván (ezredéveken áthat 
hangjával) istene által, (De) a legtöbbek tanítója Hésiodos. Róla 
hiszik, hogy a legtöbbet tudja, aki a napot és az éjét nem ismerte. 
Hiszen e kettő egy. Nem tudta, hogy a természete minden napnak 
egy. - ( Hektórnak volt egy társa, egy éjszakán születtek" - ebből a 
sorból kitűnik, hogy Homéros innen magyarázza a sorsukat, hiszen 
ő is így beszél: , Azt mondom én, hogy a sorsát még senki sem 
kerülte ki az emberek közül.") Idő: gyermek, aki játszik, ostáblát: 
gyermekkirályé az uralom. Elrejteni a tudatlanságot jobb, (mint 
nyilvánosan mutogatni). Az Úr, akié a jóshely Delphoiban, nem 
mond ki semmit, nem rejt el semmit, hanem jelez. (De a legtöbb az 
isteni kinyilatkoztatásokból) hihetetlensége által elfut az emberek 
elől, hogy ne értsék meg. 


.. Nagyon sok mindent kell tudnia annak, aki bölcsességszerető 
ember. Thalés elsőnek értett a csillagokhoz. A kutyák (ugyanis azok, 
akik) megugatják, amit nem ismernek. A sokféle tudás nem tanít 
meg arra, hogy esze legyen valakinek. Mert Hésiodost is 
megtanította volna és Pythagorast, aztán meg Xenophanést is és 
Hekataiost. ...kétség, vitatkozás (Pythagoras) a szószátyárok 
elindítója és vezére. Ahánynak tanításával megismerkedtem, senki 
sem jut el odáig, hogy tudná, mi bölcs dolog mindentől külön. 


... Ne látszatra találgassuk a legnagyobb dolgokat. A természet rej- 
tekezni szeret. Ha az ember nem reméli a nem remélhetőt, kitalálni 
nem fogja, mert nehezen kitalálható és hozzáférhető. (Hiszen) akik 
aranyat keresnek, sok földet felásnak, míg találnak egy keveset. A 
lélek határait - mehetsz és meg nem találod, bejárj bár minden utat, 
mélysége akkora. Elkezdtem keresni önmagamat. (Amiképpen a pók 
hálója közepén állva, megérzi, ha a légy egy fonalát átszakítja, és 
gyorsan odafut, mintha fájna neki a szál elszakadása, ugyanúgy az 
ember lelke is, ha egy testrészét megérintették, odasiet, mintha nem 
tudná elviselni teste sérülését, amellyel szilárdan és arány szerint 
össze van kötve.) 


.. Indulat ellen harcolni nehéz, mert amit akar, a lélek árán veszi 
meg. Az éthossza kinek-kinek számára a daimon. A hybrist jobban 
kell oltogatni, mint a tűzveszedelmet. Emberi éthosszal (ugyanis) 
nem jár együtt értelem, az istenivel azonban együtt jár. Az ember a 
csecsemő nevet kapja az istentől ugyanúgy, ahogy a gyermek a 


felnőtt férfitól. (A legszebb majom is csúnya az emberhez képest. A 
legbölcsebb ember is majom az istenhez képest bölcsességben, 
szépségben és minden másban.) Minden embernek osztályrészül 
jutott az, hogy ismerjen magára és józan legyen. Józanság a 
legnagyobb érdem és bölcsesség a természetre hallgatva igazat 
mondani és cselekedni. 


...(Mert) egy a bölcs dolog: felfogni az értelmet, amely kormányoz, 
áthatva mindenen mindent. Ésszel beszélve meg kell erősítenünk 
magunkat azzal, ami mindenekben közös, mint törvénnyel a város, 
sőt még sokkal erősebben. Mert minden emberi törvény egyből 
táplálkozik: az isteniből. Ez ugyanis annyira érvényesül, amennyire 
akar, és elég az ereje mindennel szemben, és felül marad. Harcolnia 
kell a népnek a törvényét védve, mint várfalért. Törvény ez is: egy 
akaratának engedelmeskedni. Minden élőlényre az, aki pásztora, 
sújtva ügyel. És mindeneket kormányoz a villám. Az egyetlen bölcs 
dolog nevéül nem fogadja el és elfogadja Zeus nevét. 


... Ezt a kosmost itt, amely ugyanaz mindenkinek, sem isten, sem 
ember nem alkotta senki, hanem volt mindig és van és lesz örökké 
élő tűz, amely fellobban mértékre és kialszik mértékre. 
Tűzváltozások: először tenger, a tengernek fele föld, fele meg tüzes 
lehelet. A tenger szétömlik és mértéke ugyanaz, mint amilyen előbb 
volt, mielőtt belőle a föld támadt volna. A Démétér itala is 
szétereszkedik, ha mozgatják. (Mint) találomra odaöntött dolgok 
halmaza a legszebb, a kosmos. 


...(És) tudni kell, hogy a háború közös, és Diké Eris és minden 
viszályban és ínségből keletkezik. Ínség és elteltség... Háború 
mindenek atyja és mindenek királya. És egyeseket istenekké tett 
meg, másokat emberekké, egyeseket rabszolgákká tett, másokat 
szabadokká. Dikének nevét sem tudnák, ha mindez nem volna. Az 
istennek szép minden és jó és jogos, emberek gondolják ezt 
jogtalannak, amazt meg jogosnak. 


... Nem értik meg, mint van az, ami ellenkezik, önmagával mégis 
összhangban: visszacsapó illeszkedés, mint íjé és lanté. Az íjnak 
tehát neve élet, műve pedig halál. Az orvosok (is tehát), akik 
vágnak, égetnek, (összevissza kínozva gonoszul a betegeket), elkérik 
az árát, bár semmit sem érdemelnek (a betegektől), hiszen ugyanazt 
cselekszik. A tenger: víznek a legtisztább és legszennyesebb, 


halaknak ital és éltetőjük, embereknek azonban ihatatlan és halálos. 
A csavar útja egyenes és görbe, egy és ugyanaz. Az út fel és le 
ugyanaz. A hideg dolgok melegszenek, a meleg kihűl, a nedves 
megszárad, a száraz megnedvesedik. Betegség teszi az egészséget 
édessé és jóvá, éhség az elteltséget, fáradság a megpihenést. Az 
ellentétesre csiszolt illik össze (és) az ellenkezőből lesz a legszebb 
illeszkedés. 


...Összeillő párok: egész és nem egész, egyező ellenkező, összhangzó 
széthangzó, és mindenből egy és egyből minden. Láthatatlan 
illeszkedés a láthatónál erősebb. Az isten nap éj, tél nyár, háború 
béke, elteltség éhség. És változik, miként a tűz, amikor elvegyül 
füstölőkkel, nevet kap aszerint, hogy melyik minek érzik. Ha 
minden létező füstté válna, az orr igazodnék el. 


... Kelet és nyugat határa a Göncöl, s a Göncöllel szemben határköve 
a magas-égi Zeusnak. Ha a nap nem volna, a többi csillagok felől 
éjszaka volna. Az évszakok, amelyek mindent hoznak. (A nap) új 
napról napra. (A nap) szélessége egy emberi lábé. A nap (ugyanis) 
nem fogja áthágni mértékét, de ha mégis, az Erinnysek őt, Dikének 
poroszlói meg fogják találni. Az elől, ami soha le nem merül, hogy 
bújhatna el valaki? 


...(Mert) a tűz mindenek felett ítél, amikor eljött és lesújt mindenre. 
A holtak (ugyanis) a trágyánál kidobnivalóbbak. De amikor itt van, 
neki feltámadnak és őrzői lesznek ébren eleveneknek és holtaknak. 
A halhatatlanok halandók, a halandók halhatatlanok, minthogy élik 
azoknak halálát, azoknak életét pedig halják. Halál mind, amennyit 
ébren látunk, és mind, amennyit alva: álom. (Az alvók) 
munkálkodnak (és együttműködnek abban, ami a kosmosban 
történik). Ugyanaz van benne az emberben élve és halva, és ébren 
és alva, és fiatalon és öregen. Mert ezek átcsapva azok s azok ismét 
átcsapva ezek. Ami változik, megpihen. Fáradság mindig 
ugyanazoknak fáradozni és ugyanazoknak uralma alatt lenni. Az 
ember az éjben világosságot gyújt magának, miután a látása kialudt, 
de él. Érintkezik a halottal alva, miután a látása kialudt, ébren 
érintkezik az alvóval. 


.. Ugyanazokba a folyamokba lépünk és mégsem ugyanazokba 
lépünk, vagyunk is, meg nem is vagyunk. (Mert) nem lehet kétszer 


FőlléZd 


ugyanabba a folyamba lépni. Ugyanazokba a folyamokba lépőkre 


más és más víz árad. És a lelkek pedig a nedvességből párolognak 
fel. Szétszór és ismét összegyűjt, és jön és megy. A lelkeknek halál 
vízzé lenni, a víznek meg halál földdé lenni, de a földből víz lesz, a 
vízből pedig lélek. A lelkek a Hadésban illatérzők. A lelkeknek 
gyönyörűség nedvessé lenni. A felnőtt férfit, amikor 
megrészegedett, serdületlen gyermek vezeti, úgy tántorog, nem 
tudva hová lép, mert nedves a lelke. A léleknek logosa van, 
önmagát növelő. A száraz lélek a legbölcsebb s legkiválóbb. 

.. (Éli a tűz a föld halálát, a levegő éli a tűz halálát, a víz éli a 
levegő halálát, a föld a víz halálát.) A tűznek is ellenértéke a 
minden és a tűz mindennek az ellenértéke, ahogy az aranyé a 
vagyon és a vagyoné az arany. (Mert) közös a kezdet és a vég a kör 
kerületén. Nem tőlem, hanem a logostól hallván, bölcs dolog 
elismerni, hogy minden egy. 


(Kerényi Károly fordítása) 
Platón: Szókratész védőbeszéde 


I. Hogyan hatott rátok, athéni férfiak, vádlóim beszéde, nem tudom; 
én bizony magam is kis híján beléjük feledkeztem, olyan 
meggyőzően beszéltek. Ámbár igazat úgyszólván semmit nem 
mondtak. Sok hazugságuk közül leginkább egyet csodáltam: azt, 
amelyben kijelentették, hogy óvakodnotok kell, nehogy rászedjelek, 
minthogy félelmes szónok vagyok. Nem szégyellték, hogy nyomban 
tettel cáfolok rájuk, miután egyáltalán nem mutatkozom félelmes 
szónoknak; ez volt, gondolom, a legnagyobb szégyentelenségük; 
hacsak nem azt nevezik ők félelmes szónoknak, aki igazat mond. 
Mert ha igen, akkor elismerem: szónok vagyok, bár nem olyan, 
amilyennek ők elképzelik. Mert ők, mint mondom, alig mondtak 
valami igazat, vagy éppen semmit sem; tőlem viszont a tiszta 
igazságot fogjátok hallani. De bizony Zeuszra, athéni férfiak, nem 
ékes szavú, szólamokkal és cifra kifejezésekkel feldíszített 
beszédeket, mint amilyeneket amazok mondanak, hanem az éppen 
kínálkozó szavakból álló, keresetlen beszédet. Mert hiszem, hogy 
mind igaz, amit mondok, és senki közületek tőlem mást ne várjon: 
mert hiszen nem is illenék, férfiak, hogy ebben az életkorban úgy 
lépjek elétek, mint valami beszédeket előre mintázgató ifjonc. De 
éppen ezért kérve kérlek, athéni férfiak: ha azt hallanátok, hogy 
ugyanolyan szavakkal védekezem, mint amilyenekkel a piacon, a 


pénzváltók asztalainál - ahol sokatok hallgatott már engem - vagy 
másutt szoktam beszélni, ne csodálkozzatok, ne is zajongjatok 
miatta. Mert így áll a dolog: most állok először törvényszék előtt, 
több mint hetven-esztendős koromban, és szörnyen idegen 
számomra az itt szokásos beszédmód. Így hát, mint ahogy, ha 
történetesen valóban idegen volnék, megengednétek, hogy azon a 
nyelven és azon a módon szóljak, amelyen nevelkedtem, éppen úgy 
most is azzal a jogos, legalábbis nekem jogosnak tetsző kéréssel 
fordulok hozzátok, hogy adjatok engedélyt saját beszédmodoromra - 
lehet, hogy ez így rosszabb lesz, de lehet, hogy jobb; ám csak azt 
kell vizsgálnotok, arra kell fordítanotok figyelmeteket, vajon igazat 
mondok-e, vagy nem: a bírónak ugyanis ez az erénye, a szónoké 
pedig az igazmondás 


II. Először is, athéni férfiak, a korábbi hazug vádak és a korábbi 
vádlók ellen kötelességem védekezni, és csak azután a későbbi 
vádak és a későbbi vádlók ellen. Mert sok vádlóm lépett már elétek, 
és már régóta, sok éven keresztül vádaskodtak, és nem mondtak 


semmi 


igazat, s tőlük jobban félek, mint Anütosztól és társaitól, ámbár ezek 
is félelmetesek. De amazok még félelmesebbek, férfiak, akik 
majdnem mindnyájatokat még gyermekkorotokban elővettek és 
meggyőztek, és hamis vádakkal vádoltak engem, hogy , él egy 
bizonyos Szókratész, bölcs férfiú, aki az égi jelenségeket 
vizsgálgatja, fölkutat minden földalatti titkot, és a silányabb ügyet 
jónak tudja feltüntetni". Ezek, athéni férfiak, akik ilyen híremet 
hintették el, ezek az én igazán félelmetes vádlóim. Mert hallgatóik 
azt gondolhatják, hogy aki ilyesmiket kutat, istenben sem hisz. 
Azután meg ezek a vádlóim sokan is vannak, és hosszú idő óta 
vádolgatnak már, méghozzá abban a korban szóltak hozzátok, 
amelyben a legkönnyebben hittetek nekik, mert gyermekek 
voltatok, vagy néhányan talán serdülők - és azok teljességgel a 
hátam mögött vádaskodtak, míg védelmezőm egy sem akadt. A 
legkülönösebb pedig az, hogy még csak a nevüket sem tudhatom, 
vagy mondhatom meg, kivéve, ha valamelyikük történetesen 
benneteket, vagy akik maguk meggyőzetvén, másokat győztek meg, 
ezek mindannyian teljesen hozzáférhetetlenek. Mert egyiküket sem 
idézhetem ide, nem cáfolhatom meg itt, hanem egyszerűen mintegy 


árnyékokkal harcolva kell védekeznem és cáfolgatnom, anélkül, 
hogy valaki is válaszolna. Higgyétek el tehát, amit mondtam, hogy 
kétféle vádlóm van: mások az újonnan vádaskodók, és megint 
mások a régiek, akikről beszéltem, és lássátok be, hogy elsőször az 
utóbbiak ellen kell védekeznem. Hiszen ti is előbb a régebbiek 
vádjait hallgattátok, méghozzá sokkal inkább, mint a későbbiekét. 
Legyen hát: védenem kell magamat, athéni férfiak, és meg kell 
kísérelnem kiirtani belőletek, méghozzá ilyen rövid idő alatt, azt a 
rágalmat, mely oly hosszú ideig élt bennetek. Szeretném, ha ez 
sikerülne - föltéve, hogy nektek is, nekem is valamivel jobb így -, és 
szeretném, ha elérnék valamit a védekezésemmel. Hanem, úgy 
vélem, ez nehéz lesz, és egyáltalán nem kerüli el a figyelmemet, 
hogy mennyire nehéz. És mégis - forduljon úgy a dolog, ahogyan az 
istennek tetszik: engedelmeskednem kell a törvénynek, és 
védekeznem kell. 


III. Kezdjük tehát a legelején, mi is az a vád, amelyből ellenem a 
rágalom keletkezett, és amelyben bízva Melétosz is megírta ellenem 


ezt a vádiratot. Lássuk hát, mit beszéltek rágalmazóim, midőn 
rágalmaztak. Tekintsük úgy, mintha csak valóságos vádlók esküvel 
megerősített vádiratát olvasnánk föl: , Vétkezik Szókratész, és 
áthágja a törvényt, mert földalatti dolgokat és égi jelenségeket 
kutat, a silány ügyet jónak tünteti föl, és másokat is erre tanít." 
Ilyenformán hangzik. Ilyesmit láttatok magatok is Arisztophanész 
vígjátékában. Ott valami Szókratészt léptetnek föl, aki azt 
mondogatja, hogy a levegőben sétál, és sok más butaságot is 
összelocsog, amiből én éppenséggel semmit sem értek. Ezt pedig 
nem azért mondom, mintha lenézném az ilyenfajta tudományt, ha 
valaki ilyen tekintetben valóban bölcs - nehogy Melétosz még ezért 
is perbe fogjon! -, hanem azért, athéni férfiak, mert semmi közöm 
sincs az egészhez. Sokatokat hívhatom erre tanúul, és azt óhajtom: 
világosítsátok föl egymást, és mondjátok el, ahányan csak engem 
beszélgetni hallottatok - márpedig sokan vannak közte-tek ilyenek -, 
mondjátok hát el egymásnak, vajon hallott-e valaha is 
valamelyiktek engem ilyesmiről, akár sokat, akár keveset 
beszélgetni. Ebből aztán fölismerhetitek, hogy ilyen a többi dolog is, 
amit rólam a sokaság állít. 


IV Tehát sem ebből nem igaz semmi, sem az nem igaz, amit 


némelyektől hallhattatok, hogy emberek nevelésére vállalkozom, és 
ezzel pénzt keresek. Ámbár azt is szépnek tartom, ha valaki ért az 
emberek neveléséhez, mint a leontinói Gorgiasz, a keószi Prodikosz 
és az éliszi Hippiasz. Ezek mindegyike ért hozzá, férfiak; városról 
városra járnak, és ráveszik az ifjakat, aki pedig saját polgártársaik 
közül ingyen lehetnek együtt azzal, kivel csak akarnak, hogy 
amazok társaságát hagyják el, őhozzájuk csatlakozzanak, fizessenek 
nekik érte, és még hálát is érezzenek irántuk. Egyébként nálunk is él 
még egy ilyen ember, egy paroszi bölcs, akiről megtudtam; hogy itt 
tartózkodik. Véletlenül találkoztam ugyanis valakivel, aki egymaga 
többet fizetett már a szofistáknak, mint a többiek együttvéve: 
Kalliasszal, Hippo-nikosz fiával. Ezt azután megkérdeztem, mert van 
neki két fia: , Kalliasz - így szóltam hozzá -, ha két fiad csikónak 
vagy borjúnak született volna, ugye valami felügyelőt kellene 
melléjük keresnünk és felfogadnunk, aki széppé és jóvá tenné őket a 
hozzájuk illő erényekben? Ez pedig vagy a lóidomítók, vagy a 
gazdálkodók közül kerülne. Most azonban, minthogy a fiaid 
emberek, milyen felügyelőt szándékozol fogadni melléjük? Ki ért a 
hozzájuk illő erényekhez, az emberi és polgári erényekhez? 
Gondolom, megfontoltad már ezt, hiszen fiaid vannak. Van-e már 
valakid - kérdeztem -, vagy nincs?" , Van bizony? -felelte. , Kicsoda? 
- szóltam. - Hová való és mennyiért tanít?" , Euénosz - válaszolta 
paroszi ember, Szókratészom, és öt mináért." Én pedig 
magasztaltam Euénoszt, ha valóban ért ehhez a mesterséghez és 
ilyen mértéktartással tanít. Hiszen magam is dicsekedném és 
büszkélkedném vele, ha értenék ehhez: csakhogy nem értek hozzá, 
athéni férfiak. 


V De talán valaki közületek ezt az ellenvetést tehetné: , De hát, 
Szókratész, mi is ez a te ügyed? Hogyan keletkeztek rólad e 
rágalmak? Hiszen ha semmi egyebet nem míveltél volna, mint 
mások, ha nem cselekedtél volna mást, mint a sokaság, bizonyára 
nem támadt volna felőled ez a hír és beszéd. Mondd meg hát, mi az 
okuk, nehogy elhamarkodottan ítéljünk feletted." Úgy látom, igaza 
van annak, aki ezt kérdezi, és meg is kísérelem kifejteni nektek, mi 
hozta rám ezt az elnevezést és rágalmat. Halljátok hát! Lehet, hogy 
akad majd közületek, aki azt hiszi, tréfálok; de tudjátok meg: a 
tiszta igazságot mondom. Én ugyanis, athéni férfiak, nem más miatt, 
hanem bizonyos bölcsesség miatt jutottam ahhoz a névhez. És 
miféle bölcsesség miatt? Bizonyosan valami emberi bölcsesség 


miatt, mert valóban úgy lehet, hogy ebben a tekintetben bölcs 
vagyok. Azok ellenben, akiket az imént említettem, valami, az 
emberinél magasabb bölcsesség birtokosai, vagy ha nem, nem 
tudom, mit mondjak. Mert én ahhoz nem értek, és aki azt állítja, 
hogy értek, az hazudik, és azért mondja, hogy rágalmazzon. És 
most, athéni férfiak, kérlek, ne zajongjatok, ha valami nagyot 
találnék mondani. Mert nem enyém a szó, amit most mondanék, 
hanem aki elég hitelt érdemel előttetek, olyan valakire hivatkozom. 
Az én bölcsességemre vonatkozóan ugyanis, hogy van-e és milyen, 
tanúul a delphoi istent állítom elétek. Khairephónt ugye ismeritek? 
Ő nekem gyermekkori barátom, és közületek is a legtöbbnek 
barátja, veletek menekült ő is ama futás idején, és veletek együtt 
tért haza. Azt is tudjátok, milyen volt Khairephón, milyen buzgó 
mindabban, amibe csak belefogott. Többek között egyszer 
Delphoiba is elment, és ilyen jóslatot mert kérni - de, amint kérlek, 
ne zajongjatok, férfiak azt kérdezte tehát, van-e ember, aki nálam 
bölcsebb. A Püthia pedig azt a választ adta, hogy nálam senki sem 
bölcsebb. Erről az ő itt jelen levő testvére tanúskodik előttetek, mert 
ő maga már halott. 


VI. Figyeljetek mármost, miért mondom el mindezt: mert föl 
akarlak világosítani benneteket, honnan eredt ellenem a rágalom. 
Mikor ugyanis én ezt meghallottam, a következőképpen 
elmélkedtem: Mit is mond az isten, vajon mire céloz? Mert annyi 
bizonyos: én magam egyáltalán nem tudok róla, hogy akár nagyon, 
akár csak valamennyire is bölcs volnék. Mit akarhat tehát mondani, 
mikor kijelenti, hogy én vagyok a legbölcsebb? Mert csak nem 
hazudik; hiszen neki ezt az isteni törvény nem is engedi. Hosszú 
ideig bizonytalanságban voltam afelől, mit akar mondani, végre 
nagy nehezen a következő utat találtam, hogy szava jelentését 
kutathassam. Elmentem egyikéhez azoknak az embereknek, akik 
bölcs hírében állanak, hogy ha valahol, hát nála megcáfoljam a 
kinyilatkoztatást, és bebizonyítsam a jósszónak, hogy , íme, ez 
bölcsebb nálam, te pedig azt mondtad, hogy én vagyok a 
legbölcsebb". Jól megvizsgáltam ezt az embert - a nevét nem 
szükséges említenem, elég az, athéni férfiak, hogy egyike volt 
azoknak az államférfiaknak, akiknél én vizsgálódva így jártam -, 
társalogtam vele, és úgy láttam, hogy ezt az embert bölcsnek találja 
ugyan sok más ember, leginkább pedig ő maga, valójában azonban 
nem az. Azután megkíséreltem neki is bebizonyítani, hogy bár 


bölcsnek véli magát, mégsem az. Így aztán ellenségemmé vált ő is, 
és még sok más is, aki jelen volt. Elmenve azután számot vetettem 
magammal, s úgy találtam, hogy ennél az embernél bizony bölcsebb 
vagyok. Mert valószínű ugyan, hogy egyikünk sem tud semmi 
szépet és jót, csakhogy ő azt véli, hogy tud, noha nem tud, én 
viszont, mint ahogy nem tudok, nem is vélem azt, hogy tudok. Úgy 
látszik hát, hogy én evvel a kicsiséggel mégiscsak bölcsebb vagyok 
nála, hogy amit nem tudok, arról nem is vélem, hogy tudom. 
Azután egy másikat kerestem fel, egyikét azoknak, akiket amannál 
is bölcsebbnek tartottak, és teljességgel ugyanazt tapasztaltam. És 
így aztán ez is meg sok más ember is ellenségemmé vált. 


VII. Ezután mármost sorban mentem tovább mindegyikhez, 
érezve, félve, bánva, hogy ellenségeket szerzek - és mégis 
elkerülhetetlennek tartottam, hogy ne az isten kijelentését 
becsüljem a legtöbbre: a jóslat jelentésének vizsgálása érdekében el 
kellett tehát mennem mindenkihez, aki valamely tudás hírében 
állott. És, a kutyára, athéni férfiak - hiszen az igazságot kell 
mondanom előttetek - ilyesmit tapasztaltam: azokról, akik a legjobb 
hírben állnak, az isten szava értelmében vizsgálódva úgy láttam, 
hogy a bölcsesség dolgában csaknem a legfogyatékosabbak; mások 
viszont, akikről pedig azt tartották, hogy értéktelenebbek, a józan 
belátásra rátermettebbnek látszottak. Most pedig fel kell előttetek 
tárnom bolyongásom történetét: miféle munkákat végeztem el, csak 
azért, hogy mégis megcáfolatlan maradjon a kinyilatkoztatás. Az 
államférfiak után a költőket kerestem föl, a tragédia- és 
dithüramboszköltőket meg a többieket, hogy ott tetten érhessem 
magam, mennyivel tudatlanabb vagyok náluk. Elővettem tehát 
azokat a költeményeiket, amelyekre, úgy láttam, a legtöbb gondot 
fordították, és apróra kikérdeztem őket, hogyan értették, amit 
mondtak, hogy egyszersmind tanuljak is tőlük valamit. Szégyellem 
megmondani nektek, férfiak, az igazat; de mégis ki kell mondanom. 
Úgyszólván mindenki, aki jelen volt, náluk okosabban tudott 
hozzászólni ahhoz, amit ők maguk szereztek. Egyszóval megtudtam 
a költőkről is, hogy nem bölcsesség folytán költik, amit költenek, 
hanem valami természeti adottságnál fogva, bizonyos 
ihletettségben, mint a jövendőmondók és jósok; mert ezek is sok 
szépet beszélnek, de semmit sem tudnak arról, amiről beszélnek. 
Valami ehhez hasonló történik, úgy láttam, a költőkkel is. 
Ugyanakkor észrevettem, hogy ők költészetük miatt azt képzelik: 


más dolgokban is ők a legbölcsebbek, pedig nem azok. Eltávoztam 
tehát tőlük, és úgy éreztem: őket is éppen avval múlom felül, amivel 
az államférfiakat. 


VIII. Végül is a kézműveseket látogattam meg. Magamról ugyanis 
tudtam, hogy úgyszólván semmit sem tudok, róluk pedig már előbb 
is gondoltam, hogy olyannak találom őket, mint akik sok szép 
dologhoz értenek. Ebben azután nem is csalódtam, mert értettek 
olyasmikhez, amikhez én nem - és ennyiben bölcsebbek is voltak 
nálam. Csakhogy, athéni férfiak, úgy találtam, hogy ugyanaz a 
hibájuk a jó kézmíveseknek is, ami a költőknek: mindegyik, aki a 
maga mesterségét jól végezte, azt képzelte, hogy minden más 
dologban is ő a legbölcsebb, és bizony ez a hibájuk eltakarta azt a 
bölcsességet is; így azután a jósszó nevében megkérdeztem 
magamtól, vajon azt választanám-e, hogy olyan maradjak, amilyen 
vagyok, csöppet sem bölcs az ő bölcsességük, de nem is tudatlan az 
ő tudatlanságuk szerint, vagy mindkét tulajdonságuk meglegyen 
bennem is. És azt feleltem magamnak és a jósszónak, hogy jobb 
nekem, ha olyan maradok, amilyen vagyok. 


IX. E vizsgálódások következtében, athéni férfiak, sok gyűlölség 
keletkezett ellenem, méghozzá a legterhesebb és legsúlyosabb 
gyűlölségek. Annyira, hogy sok rágalom is származott belőlük, és 
ezért adták nekem a , bölcs" nevet is. Mert a jelenlevők 
mindannyiszor azt hiszik, hogy én magam bölcs vagyok mindabban, 
amiben másokat cáfolgatok. De alighanem úgy áll a dolog, férfiak, 
hogy valójában egyedül az isten bölcs, és evvel a jósigével azt 
mondta, hogy az emberi bölcsesség keveset vagy éppenséggel 
semmit nem ér, és kitetszik az is, hogy nem Szókratészt értette, csak 
felhasználta az én nevemet, például állítva engem, mintha csak ezt 
mondaná: , Az közületek a legbölcsebb, emberek, aki, mint 
Szókratész, felismerte, hogy bölcsesség tekintetében valójában 
semmit sem ér." Ezért megyek el még most is mindenüvé, ezt 
kutatom és vizsgálom az isten kijelentése értelmében, ha valakit 
akár a városbeliek, akár az idegenek közül bölcsnek gondolok; ha 
azután úgy látom, hogy nem az, akkor az isten oldalára állok, és 
kimutatom, hogy nem bölcs. És e miatt az elfoglaltságom miatt nem 
jutott időm sem a város ügyeivel, sem házi ügyeimmel említésre 
méltó módon törődnöm, hanem ezerszeres szegénységben élek az 
isten szolgálata miatt. 


X. Ezenkívül az ifjak önként csatlakoznak hozzám, azok, akiknek 
a legtöbb ráérő idejük van, a leggazdagabbak gyermekei; szeretik 
hallgatni, amint az embereket vizsgálgatom; azután ők maguk is 
gyakran utánoznak engem, és megkísérelnek másokat is 
megvizsgálni; és azután, gondolom, találnak is nagy bőségben olyan 
embert, aki azt hiszi magáról, hogy tud valamit, pedig csak nagyon 
keveset vagy semmit sem tud. Az általuk megvizsgáltak pedig nem 
rájuk haragszanak meg, hanem énrám, és azt mondják, hogy , van 
egy bizonyos nagyon utálatos Szókratész, és megrontja az 
ifjúságot". Ha pedig valaki megkérdi tőlük, milyen cselekedettel és 
milyen tanítással teszi ezt, semmit sem tudnak felelni, mert hiszen 
nem tudják; de hogy el ne árulják zavarukat, azokat a minden 
bölcselkedővel szemben kéznél levő dolgokat emlegetik: az égi 
jelenségeket meg a föld alatti dolgokat, az istentagadást, a silány 
ügy jobbnak való feltüntetését. Mert az igazat, gondolom, nem 
szívesen mondanák meg, azt tudniillik, hogy kiderült róluk: 
megjátsszák, hogy tudnak valamit, de nem tudnak semmit. 
Minthogy pedig ezek, úgy tartom, becsvágyóak és ingerültek, sokan 
vannak, és együvé sorakozva meggyőző hévvel beszélnek rólam, 
sikerült és sikerül is teletölteniük a fületeket heves rágalmaikkal. 
Közülük lépett föl ellenem Melétosz is, Anütosz is, Lükón is. 
Melétosz a költőkért haragszik rám, Anütosz a kézmívesekért és 
államférfiakért, Lükón a szónokokért. Így hát, mint ahogy már 
kezdetben mondtam, csodálkoznék, ha ilyen rövid idő alatt ki 
tudnám belőletek irtani azt az oly nagyra nőtt rágalmat. Íme az 
igazság, athéni férfiak, kimondtam előttetek, anélkül, hogy akármit 
is eltitkoltam vagy elrejtettem volna. Pedig majdnem biztosan 
tudom, hogy éppen evvel magamra haragítalak. Ez viszont megint 
csak bizonyítéka annak, hogy igazat mondok, hogy valóban ezen 
alapul az ellenem szóló rágalom, és hogy ez az oka. És akár most, 
akár máskor vizsgáljátok mindezt, így fogjátok találni. 


XI. Avval szemben, amivel régi vádlóim vádoltak, legyen elég 
előttetek ennyi védelem. Melétosszal, a derék és államát szerető 
Melé-tosszal, mint ő nevezi magát, és a későbbiekkel szemben 
kísérelem meg ezek után a védekezést. Vegyük hát újra elő, mert ők 
másfajta vádlók, az ő vádiratukat is. Valahogy így szól: , Vétkezik 
Szókratész -mondja -, mert megrontja az ifjúságot, és nem hisz 
azokban az istenekben, akikben a város, hanem más, új daimónok 
működésében." Ilyen hát a vád: vizsgáljuk meg ennek a vádnak 


minden pontját. Azt állítja, azzal vétkezem, hogy megrontom az 
ifjúságot. Én pedig, athéni férfiak, azt mondom: Melétosz vétkezik, 
minthogy komoly dolgokból tréfát űz, és könnyedén főbenjáró 
bűnnel vádolva törvényszék elé idéz embereket, buzgalmat és 
aggodalmat színlelve olyan dolgokban, amelyekre idáig soha semmi 
gondot nem fordított. Hogy ez így van, megkísérlem nektek is 
bebizonyítani. 


XII. És most gyere csak, Melétosz, és felelj: vajon fontosnak 
tartod, vagy éppen nem, hogy az ifjak a lehető legderekabbak 
legyenek? 


MELÉTOSZ 
Én bizony igen. 
SZÓKRATÉSZ 


Rajta hát, mondd meg most ezeknek itt, ki teszi őket derekabbá. 
Világos, hogy tudod, hiszen törődöl vele. A megrontójukat már meg 
is találtad: engem, amint mondod; ide is állítasz; be is vádolsz. De 
most jelöld meg azt, aki derekabbá teszi őket, és jelentsd ezeknek, 
kicsoda az. Látod, Melétosz, hallgatsz, és egyetlen szót sem tudsz 
szólni. Nem tartod ezt csúfságnak és elég bizonyítéknak az 
állításomra, hogy soha nem törődtél a dologgal? De hát mondd meg 
már, te derék ember, ki teszi őket derekabbakká. 


MELÉTOSZ 
A törvények. 
SZÓKRATÉSZ 


De nem azt kérdem, te legderekabb, hanem melyik ember, aki 
mindenekelőtt ezeket is ismeri, a törvényeket. 


MELÉTOSZ 
Hát ezek a bírák, Szókratész. 


SZÓKRATÉSZ 


Hogy érted, Melétosz? Ezek tudják az ifjakat nevelni és derekabbá 
tenni? 


MELÉTOSZ 

De mennyire! 

SZÓKRATÉSZ 

És vajon mindnyájan, vagy némelyikük igen, némelyikük nem? 
MELÉTOSZ 

Mindnyájan. 

SZÓKRATÉSZ 


Hérára, jól beszélsz! Nagy bőségében vagyunk hát a jótevőknek. Hát 
aztán? Ezek a hallgatók itt derekabbá teszik őket, vagy nem? 


MELÉTOSZ 

Ezek is. 

SZÓKRATÉSZ 

Hát a tanács tagjai? 

MELÉTOSZ 

A tanács tagjai is. 

SZÓKRATÉSZ 

Hogyan, Melétosz, csak nem a népgyűlésben a népgyűlés tagjai 
rontják meg az ifjúságot? Vagy talán azok is mindnyájan derekabbá 
teszik? 

MELÉTOSZ 


Azok is. 


SZÓKRATÉSZ 


Úgy látszik tehát, minden athéni polgár derekabbá és jobbá teszi 
őket, kivéve engem: én vagyok egyedül a megrontójuk. Ezt 
mondod? 


MELÉTOSZ 
Bizony nagyon is, éppen ezt mondom. 
SZÓKRATÉSZ 


így hát nagy szerencsétlenségre ítélsz. És most kérlek, felelj. Úgy 
gondolod, a lovaikkal is így áll a dolog? Minden ember jobbá teszi 
őket, és csak egy rontja el? Vagy pedig éppen az ellenkezője igaz: 
egy képes csak derekabbá tenni a lovakat, vagy csak nagyon 
kevesen: a lovászok. A többiek pedig, ha foglalkoznak velük és 
használják őket, elrontják. Nem így áll a helyzet, Melétosz, a 
lovakkal is és minden más élőlénnyel is? De bizony így, akár 
tagadjátok, te és Anütosz, akár beleegyeztek. Mert hiszen nagy-nagy 
szerencséje volna az ifjaknak, ha csak egy ember rontaná őket, és a 
többi mind javítaná. Csakhogy, Melétosz, te eléggé bebizonyítod 
most, hogy soha nem is gondolkoztál az ifjúság felől, és világosan 
kimutatod azt a gondatlanságot, hogy soha nem törődtél avval, 
amiért engem törvényszék elé vezetsz. 


XIII. De, Zeuszra, azt is mondd meg nekünk, Melétosz, vajon derék 
vagy gonosz polgártársak között jobb-e élnünk? Felelj hát, ember! 
Nem kérdezek nehezet. Hát nem tesznek a gonoszok az ő közvetlen 
környezetükkel mindig valami rosszat, a jók pedig valami jót? 


MELÉTOSZ 

Dehogynem. 

SZÓKRATÉSZ 

És van-e, aki inkább óhajtja, hogy a vele élők ártsanak neki, mint 
hogy használjanak? Felelj, te derék ember! Hiszen a törvény is azt 


parancsolja neked, hogy felelj. Van-e olyan, aki jobb szereti, ha 
ártanak neki? 


MELÉTOSZ 


Olyan nincs. 
SZÓKRATÉSZ 


Most aztán mondd meg azt is, vajon miért idéztél engem ide; azéit, 
mert az ifjúságot szándékosan, vagy azért, mert akaratlanul rontom 
meg és teszem gonosszá? 


MELÉTOSZ 
Én bizony azért, mert szándékosan. 
SZÓKRATÉSZ 


Hogyan, Melétosz, annyival bölcsebb volnál te, ily fiatal létedre, 
nálam, az öregnél, hogy fölismered: a rosszak mindig rosszat 
mívelnek a hozzájuk legközelebb állókkal, a jók meg jót - én pedig a 
tudatlanságnak oly fokára jutottam, hogy azt sem értem meg: ha a 
velem együtt élők közül valakit gonosszá teszek, annak a veszélynek 
teszem ki magam, hogy az ő részéről valami ártalom ér majd - és 
ilyen nagy bajt szándékosan okozok, ezt mondod? Ezt ugyan nem 
hiszem el neked, Melétosz, és azt hiszem, más sem akad, aki 
elhiggye. Hanem vagy nem rontom meg őket, vagy ha megrontom, 
akaratlanul teszem, és így te mindkét esetben hazudsz. Ha pedig 
akaratlanul rontom meg, az ilyen akaratlanul elkövetett vétségekért 
a törvény szerint nem ide kell idézni az embert, hanem személyesen 
külön felkeresve felvilágosítani és inteni. Mert világos, hogy ha ezt 
megtudom, fölhagyok avval, amit akaratlanul teszek. De te 
óvakodtál attól, hogy velem együtt légy és fölvilágosíts, ezt 
egyáltalán nem akartad, hanem ide idézel, ahová a törvény szerint a 
büntetésre és nem a tanításra szorulókat kell idézni. 


XIV Bizony, athéni férfiak, most már világos, amit mondtam, hogy 
Melétosz ezekkel a dolgokkal soha egy csöppet sem törődött. 
Mindazonáltal, mondd meg nekünk, Melétosz, mivel rontom meg 
szerinted a fiatalabb embereket? Vagy igaz is! A benyújtott vádirat 
szerint azt tanítom, hogy ne higgyenek az istenekben, akikben a 
város hisz, hanem más, új daimónok működésében. Nem azt 
mondod, hogy ilyen tanítással rontom meg őket? 


MELÉTOSZ 


De igen, nagyon is, éppen ezt mondom. 
SZÓKRATÉSZ 


Most pedig magukra az istenekre, akikről éppen szó van, Melétosz, 
mondd meg ezt még világosabban nekem és ezeknek a férfiaknak. 
Mert én sehogyan sem tudom megérteni, mit állítasz: azt tanítom-e, 
hogy bizonyos istenekben hinni kell, és így magam is hiszek 
istenekben, és nem vagyok teljességgel istentagadó, és nem is ez a 
vétkem, csak az, hogy nem azokban az istenekben hiszek, akikben a 
város, hanem másokban - ezzel vádolsz-e, hogy másokban? Vagy azt 
állítod, hogy egyáltalán nem hiszek istenekben, és másokat is erre 
tanítok? 


MELÉTOSZ 
Azt mondom, hogy egyáltalán nem hiszel istenekben. 
SZÓKRATÉSZ 


Különös ember vagy, Melétosz; ugyan miért állítod ezt? Hát sem a 
napot, sem a holdat nem tartom istennek, mint a többi ember? 


MELÉTOSZ 


Fat d 


Zeuszra, nem, igaztévő férfiak! Hiszen a napot kőnek mondja, a 
holdat meg földnek. 


SZÓKRATÉSZ 


Azt hiszed talán, kedves Melétosz, hogy Anaxagoraszt vádolod? 
Annyira lenézed ezeket, annyira járatlannak tartod őket az 
irodalomban, hogy azt hiszed, nem tudják: a klazomenai 
Anaxagorasz könyvei vannak tele ezekkel a beszédekkel? S így hát 
azt tanulják tőlem az ifjak, amit ha nagyon drágán, hát egy 
drachmáért megvásárolhatnak maguknak a színházban, hogy aztán 
kinevethessék Szókratészt, ha úgy tesz, mintha az övé volna ez a 
tanítás, mely egyébként még képtelen is? De Zeuszra! Olyan erős a 
meggyőződésed, hogy én semmiféle istenben nem hiszek? 


MELÉTOSZ 


Bizony nem hiszel, Zeuszra, egyáltalán nem. 
SZÓKRATÉSZ 


Hihetetlen, amit mondasz, Melétosz, méghozzá úgy látom, neked 
magadnak is. Mert úgy látom, athéni férfiak, nagyon elbizakodott és 
féktelen ez az ember, és vádiratát is kétségtelenül 
elbizakodottságból, féktelenségből és éretlenségből nyújtotta be. 
Úgy viselkedik, mintha csak valami rejtvényt adott volna föl, és 
most kísérletet tesz: , Vajon rájön-e ez a bölcs Szókratész, hogy csak 
tréfálok és enmagamnak ellentmondók, vagy becsaphatom őt is meg 
a többieket, a hallgatóságot is?" Én úgy látom, magamagának mond 
ellent a vádiratban, mintha csak ezt mondaná: , Vétkezik Szókratész, 
mert nem hisz istenekben, hanem istenekben hisz." Ezt pedig csak 
olyan ember mondhatja, akijátszik a szavakkal. 


XV Vizsgáljátok meg velem együtt, férfiak, miért hiszem, hogy 
Melétosz ezt mondja. Te pedig felelj nekünk, Melétosz. És itt, 
kérlek, ne feledkezzetek meg arról, amire már kezdetben kértelek, 
hogy ne zajongjatok, ha az általam szokásos módon intézem 
hozzátok beszédemet. 


Van-e olyan ember, Melétosz, aki emberi dolgok létezésében hisz, 
emberek létezésében azonban nem? Feleljen, férfiak, és ne 
összevissza kiabáljon. Van-e, aki a lovak létezésében nem hisz, de a 
lóversenyekében igen; vagy aki a fuvolásokéban nem, de a 
fuvolaszóéban igen? Nincs, te legkitűnőbb ember; és ha te nem 
akarsz felelni, majd megmondom én, neked és mindezeknek itt. De 
most felelj legalább erre: van-e, aki daimónok működésében hisz, 


daimónokban azonban nem? 
MELÉTOSZ 

Nincs. 

SZÓKRATÉSZ 


Szerencse, hogy nagy nehezen válaszoltál - e férfiak parancsára. Azt 
mondod, ugye, hogy daimónok működésében hiszek és tanítom 
létezésüket, már akár újakét, akár régiekét. Daimónok működésében 


2 oz 


tehát hiszek a te szavaid szerint, melyeket esküvel is megerősítettél 


a vádiratodban. Ha viszont daimónok működésében hiszek, 
feltétlenül szükséges, hogy daimónokban is higgyek. Nem így áll a 
dolog? De így áll: fölteszem, hogy egyetértesz, minthogy nem 
felelsz. A daimónokat pedig nem tartjuk-e isteneknek vagy istenek 
gyermekeinek? Mit mondasz: igen vagy nem? 


MELÉTOSZ 
Igen. 
SZÓKRATÉSZ 


Ha tehát daimónokban hiszek, ahogyan mondod, és ha a daimónok 
valamiféle istenek, akkor úgy van, amint mondtam, hogy csak 
rejtvényt adsz fel és tréfálsz, mikor azt állítod, hogy nem hiszek az 
istenekben és megint csak hiszek bennük, minthogy hiszek a 
daimónokban. Ha pedig a daimónok az isteneknek valamiféle 
fattyúgyerme-kei nimfáktól vagy másoktól, ahogyan tartják is róluk, 
akkor hát hin-né-e ember, hogy istenek gyermekei vannak, istenek 
azonban nincsenek? Ez éppoly képtelenség volna, mint hogyha 
valaki elismerné, hogy a lovaknak és szamaraknak vannak csikaik: 
az öszvérek, azt azonban már nem ismerné el, hogy lovak és 
szamarak is vannak. Tehát, Melétosz, nem lehet másképp, te ezt a 
vádiratot azért nyújtottad be, hogy bennünket próbára tégy, vagy 
pedig, mert zavarban voltál, hogy mí-lyen valóságos vétekkel vádolj 
engem. De hogy ezt elhitesd bárkivel is, akinek csak egy csöpp kis 
esze van, hogy valaki, aki daimóni és isteni dolgokban hisz, 
ugyanaz az ember nem hisz sem daimónokban, sem istenekben, sem 
héroszokban - az teljesen lehetetlen. 


XVI. Tehát, athéni férfiak, annak bizonyítására, hogy a Melétosz 
vádirata értelmében nem vagyok vétkes, azt hiszem, nincs szükség 
nagy védelemre, hanem ennyi is éppen elég. Amit azonban előbb 
mondtam, hogy sokan nagyon meggyűlöltek engem, higgyétek el, 
hogy igaz. És ez az, ami engem elveszít, ha elveszít, nem Melétosz, 
nem is Anütosz, hanem a sokaság rágalma és irigysége. Mert ez 
maisok más derék embert elveszített, és gondolom, fog is még 
elveszíteni; attól ugyan nem kell félnem, hogy énnálam 
megállapodik. 


De valaki talán így szólhatna: , Hát nem szégyelled magad, 


Szókratész, amiért olyan foglalatossággal foglalkozol, amely most 
könnyen halálra vihet?" Én pedig ennek igaz szóval így felelnék: 

, Nem beszélsz helyesen, ember, ha azt hiszed, hogy olyan férfinak, 
akiben csak egy kis érték van is, az életben maradás vagy meghalás 
eshetőségét kell mérlegelnie, és nem csupán azt vizsgálnia, mikor 
valamit mível, vajon igazságos vagy igazságtalan, derék vagy rossz 
emberhez illő dolgot cselekszik-e. Hiszen a te szavad szerint silány 
volna mindaz a félisten, aki Trójában lelte végét, és a többi közt 
Thetisz fia is, aki annyira semmibe vette a veszélyt a gyalázathoz 
képest, amit talán el kellett volna tűrnie, hogy mikor Hektói" 
megölésére vágyott, s anyja, az istennő - gondolom - ilyenformán 
szólt hozzá: , Gyermekem, ha barátod, Patroklosz haláláért bosszút 
állsz és megölöd Hektórt, magadnak is meg kell halnod, mert - így 
szólt - nyomban Hektor után készen vár rád is a végzet"; akkor ő, noha 
hallotta ezt a beszédet, a halállal és veszéllyel nem törődött, sokkal 
inkább félt attól, hogy gyáván életben maradjon és barátait 
bosszulatlanul hagyja; így szólt: , Arn haljak meg azonnal... ha 
megbüntettem a bűnöst, semhogy itt vesztegeljek nevetségül, görbe 
hajóknál, terhe a földnek. ?" Csak nem hiszed, hogy ő törődött volna 
halállal és veszéllyel? Mert igazság szerint úgy áll a dolog, athéni 
férfiak: ahová valaki egyszer odaállt, mert azt a helyet találta 
legjobbnak, vagy mert a vezére oda rendelte, ott kell maradnia 
szerintem és szembeszállnia a veszéllyel, és nem szabad a halállal 
vagy bármi mással jobban törődnie, mint a gyalázattal." 


XVII. Szörnyűséget követtem volna el, athéni férfiak, ha én, akinek 
az általatok elöljáróimmá választott hadvezérek jelölték ki a 
helyemet Potidaiánál, Amphipolisznál és Délionnál, és helytállottam 
úgy, mint a többiek, azon a helyen, ahová állítottak, és 
szembeszálltam a halállal, most pedig, mikor felfogásom és 
meggyőződésem szerint, ha isten jelölte ki a helyemet, hogy 
bölcselkedve, magamat és másokat vizs-gálgatva éljek, annyira 
félnék a haláltól vagy bármi mástól, hogy elhagyjam a helyemet. 
Szörnyű lett volna bizony, és voltaképpen igazság szerint akkor 
idézhetnének törvényszék elé, hogy nem hiszek az istenek 
létezésében, minthogy nem engedelmeskedem az isteni szónak, 
félek a haláltól, és bölcsnek tartom magamat, pedig nem vagyok az. 
Mert ha valaki fél a haláltól, férfiak, az nem tesz mást, mint hogy 
bölcsnek tartja magát, mikor pedig nem az; mert ez is csak annyi, 
hogy azt hiszi, tudja, amit nem tud. Hiszen senki sem tud a halálról 


semmit, még azt sem, hogy nem éppen a legnagyobb jótétemény-e 
mindenekelőtt az ember számára - és mégis úgy félnek tőle, mintha 
bizonyosan tudnák, hogy a legnagyobb baj. Hogyne volna hát ez 
tudatlanság, méghozzá a legszégyenletesebb: azt hinni, hogy tudjuk, 
amit nem tudunk? Én, férfiak, e tekintetben is bizonyára abban 
különbözöm a legtöbb más embertől - és ha valamiben, hát ebben 
merném magamat másnál bölcsebbnek mondani hogy mivel nem 
tudok eleget a Hádész-beli dolgokról, nem is képzelem, hogy tudok. 
Azt azonban biztosan tudom, hogy vétkezni és nem 
engedelmeskedni a jobbnak, akár isten az, akár ember, az csúf és 
rossz. Olyan dolgoktól tehát, melyekről nem tudom, nem éppen jók- 
e, sohasem fogok jobban félni és óvakodni, mint olyanoktól, 
amelyekről biztosan tudom, hogy rosszak; még akkor sem, ha most 
elbocsátanátok, és nem hinnétek Anütosznak, aki kijelentette, hogy 
vagy egyáltalán nem kellett volna nekem idekerülnöm, vagy ha már 
idekerültem, mindenképpen ki kell végeztetnetek, mert, mondta, ha 
innen megmenekülnék, akkor a fiaitok nyomban avval 
foglalkoznának, amit Szókratész tanít, és valamennyien teljesen 
elromlanának. Tehát, ha ti erre így szólnátok hozzám: , Szókratész, 
most ugyan nem hallgatunk Anütoszra, hanem elbocsátunk téged, 
de csak azzal a feltétellel, hogy soha többé nem foglalkozol azzal a 
vizsgálódással, soha nem bölcselkedel; ha pedig ezen mégis 
rajtakapunk, meghalsz", ha tehát, mint mondtam, ezzel a feltétellel 
mentenétek föl, azt felelném: szeretlek is, kedvellek is benneteket, 
athéni férfiak, engedelmeskedni azonban inkább fogok az istennek, 
mint nektek, és amíg csak lehelek és képes vagyok rá, nem hagyom 
abba a bölcselkedést, sem azt, hogy ne intsem és ne világosítsam 
föl, akivel csak éppen találkozom közületek, a szokott módon 
ekképpen szólva hozzá: , Ejnye, te legderekabb ember, athéni polgár 
vagy, a bölcsességben és hatalomban legnagyobb és legkiválóbb 
város polgára; nem szégyelled hát, hogy mindig csak a vagyonod 
lehető legnagyobb gyarapítására van gondod, meg hírnevedre, 
megbecsül-tetésedre, de a belátásról, az igazságról, és arról, hogy 
lelkedet a lehető legjobbá tedd, nem is gondoskodol, nem is 
gondolkodol?" Ha pedig valamelyikőtök ellentmondana, és azt 
állítaná, hogy ő igenis törődik ezzel, akkor nem bocsátom el rögtön, 
nem is távozom mellőle, hanem kikérdezem, megvizsgálom, 
cáfolgatom, és ha úgy látom, nincs birtokában az erénynek, de 
állítja, hogy igen, akkor össze is szidom, hogy a legtöbbet érő 
dolgokat a legkevesebbre becsüli, a silányabbakat pedig többre. Ezt 


fogom tenni ifjúval, öreggel, akivel csak találkozom, idegennel is, 
városbelivel is, de veletek, városbeliekkel, még inkább, hiszen 
származásotoknál fogva közelebb álltok hozzám. Mert tudjátok 
meg, hogy az isten parancsolja ezt, nekem pedig meggyőződésem, 
hogy nem is volt még a városban számotokra nagyobb jótétemény, 
mint ez az én istennek tett szolgálatom. Mert nem másban 
fáradozom, mikor köztetek járok, mint abban, hogy ifjatokat- 
öregeteket meggyőzzem: ne törődjék előbb, és ne is oly buzgón, 
testével, vagyonával, mint a lelke lehető legjobbá tételével; 
mondván, hogy nem a vagyonból lesz az erény, hanem az erényből 
a vagyon és minden más jó az ember számára, a magánéletben is, a 
közéletben is. Ha ezt mondván, megrontom az iOúságot, akkor 
lehet, hogy az ilyen beszédek ártalmasak; ha pedig azt állítja valaki, 
hogy másról beszélek és nem ilyesmiről, annak a szava semmit sem 
ér. Mindehhez még hozzátenném, athéni férfiak, akár hallgattok 
Anü-toszra, akár nem, akár elbocsáttok, akár nem, hogy én 
semmiképpen sem fogok másképp cselekedni, még akkor sem, ha 
százszor kell is meghalnom. 


XVIII. De ne zajongjatok, athéni férfiak, hanem maradjatok meg 
annál, amire kértelek benneteket: hogy ne zajongjatok a szavaim 


miatt, hanem hallgassatok meg; hiszen úgy gondolom, még 
hasznotokra is válik, ha meghallgattok. Mert egyet-mást még el kell 
mondanom, amire valószínűleg lármázni fogtok; de kérlek, ne 
tegyétek mégse. Tudjátok ugyanis meg: ha engem, aki ilyen vagyok, 
mint amilyennek mondom magamat, kivégeztettek, nem annyira 
nekem ártotok vele, mint magatoknak, mert nekem ugyan nem 
árthat sem Melétosz, sem Anütosz. Nem is tehetné meg, mert, 
gondolom, nem isteni jog szerint való dolog, hogy a derekabb 
embernek a silányabb árthasson. Bizonyára megöletheti vagy 
száműzetheti, vagy megfoszthatja polgári jogaitól; ezeket ő is meg 
más is nyilván nagy bajnak tartja, én azonban nem. Sokkal nagyobb 
bajnak tartom azt cselekedni, amit ő tesz most: egy ember 
igazságtalan megölését megkísérelni. Most tehát, athéni férfiak, 
nagyon is távol állok attól, hogy - mint ahogyan vélnék - magamat 
védelmezzem, hanem titeket védelmezlek: ne vétkezzetek az isten 
ajándéka ellen azzal, hogy engem elítéltek. Mert ha engem 
kivégeztettek, nem egykönnyen találtok más ilyen embert, akit, ha 
ez nevetségesen hangzik is, egyenesen úgy küldött városotokra az 


isten, mint valami nagy nemes paripára, mely éppen nagysága miatt 
meglehetősen lomha, és rászorul arra, hogy egy bögöly felébressze. 
Úgy vélem, ilyesvalaminek rendelt az isten a város számára engem, 
aki benneteket külön-külön ébresztgetni, buzdítani és korholni 
egész nap soha meg nem szűnök, hanem mindig a nyakatokon ülök. 
Más ilyen ember nem egykönnyen kerül majd számotokra, férfiak; 
ezért, ha rám hallgattok, meg fogtok kímélni. Lehet, hogy mint a 
felriasztott szundikálók, haragotokban felém csaptok, és 


- Anütoszra hallgatva -megöltök, de azután az egész hátralevő életet 
alva tölthetitek, hacsak az isten nem gondoskodik rólatok és nem 
küld hozzátok másvalakit. Hogy én valóban olyasvalaki vagyok, akit 
isten adott a városnak, a következőkből vehetitek észre: nem vall 
emberi észjárásra az, hogy én a magam dolgaival egyáltalán nem 
törődtem, és immár annyi éven át tűrtem házi ügyeim 
elhanyagolását, de a ti dolgaitokban mindig tevékenykedtem, és 
külön-külön fölkeresve benneteket, mint apátok vagy bátyátok 
buzdítalak, hogy az erénnyel törődjetek. És ha ebből hasznot 
húztam volna vagy bér fejében intettelek volna, még volna 
magyarázata a dolognak. Magatok is látjátok azonban, hogy minden 
mással oly szégyentelenül vádolgató vádlóim ekkora szemtelenségre 
mégsem vetemedtek, nem állították, tanút sem léptettek fel rá, hogy 
én valaha valakitől is fizetséget kértem vagy követeltem. De én, úgy 
gondolom, eléggé hiteles tanút léptetek föl rá, hogy igaz, amit 
mondok: a szegénységemet. 


XIX. Talán különösnek látszik, hogy magánúton mindenkihez 
elmegyek, tanácsokat adok és sokat fáradozom, nyilvánosan 
azonban nem merek a sokaságotok előtt fellépni és a városnak 
tanácsot adni. Ennek pedig az az oka, amiről engem már sok helyütt 
és gyakran hallottatok beszélni, hogy bennem egy isteni, egy 
démoni hang szokott megszólalni, ugyanaz, amelyről vígjátéki 
csúfolódással Melétosz is megemlékezik a vádiratában. Már 
gyerekkorom óta megvan bennem ez a szózat, és ahányszor csak 
megszólal, mindig lebeszél arról, amit tenni szándékozom, 
rábeszélni pedig soha nem beszél rá. Ez az, mi ellene szegül annak, 
hogy nyilvános szereplésre adjam magamat. És, azt hiszem, nagyon 
jól teszi, hogy ellene szegül: mert tudjátok meg, athéni férfiak, hogy 
ha én már régen megkíséreltem volna az államügyekben való 
nyilvános szereplést, már régen elpusztultam volna, és sem nektek 


nem tudtam volna használni, sem magamnak. Ne haragudjatok rám, 
ha kimondom az igazat: nem is lehetséges, hogy biztonságban 
maradhasson bármely ember, aki akár veletek, akár bármilyen más 
sokasággal nemesen szembeszáll, és megakadályozza azt a sok 
igazságtalanságot és törvénytelenséget, ami a városban történik - 
arra van szükség, hogy az igazságért valóban harcoló ember, ha 
legalább rövid időre biztonságban akar maradni, magánéletet és ne 
államférfiúi életet éljen. 


XX. Nagy bizonyságot nyújthatok nektek erre, nem szavakat, 
hanem amiket becsülök: tetteket. Halljátok hát, mi történt velem, 
hadd tudjátok meg, hogy én a haláltól való félelmemben senkinek 
sem szoktam engedni az igazság ellenére, minthogy viszont nem 
engedek, könnyen el is pusztulhatok. Talán terhes és törvényszéki 
beszédbe illő, amit mondok, de igaz. Én, athéniak, soha semmi 
tisztséget nem viseltem a városban, a tanácsnak azonban tagja 
voltam. És éppen a mi törzsünkön, az Antiokhisz törzsön volt a 
prütania sora, mikor azt a tíz hadvezért, aki a tengeri ütközetben 
elesetteket nem szedette össze, együttesen akartátok elítélni, 
törvényellenesen, mint ahogyan később mindannyian be is láttátok. 
Akkor a prütaniszok közül egyedül én szegültem ellenetek, nehogy 
törvényelleneset cselekedjetek, és ellene is szavaztam. És bár a 
rétorok készen álltak, hogy följelentsenek és elvezettessenek, és 
magatok is ezt követeltétek kiabálva, úgy gondolkoztam, hogy 
inkább a törvény és igazság oldalán várom be a veszélyt, semhogy 
csak azért, mert a börtöntől vagy a haláltól félek, veletek tartsak, 
mikor jogtalanságot akartok elkövetni. Ez még a nép uralma idején 
történt; mikor pedig megalakult az oligarchia, akkor az a harminc 
egyszer ötödmagammal a kerek épületbe hívatott, és elrendelte, 
hozzuk át Szalamiszból a szalamiszi Leónt, hogy kivégeztessék. Sok 
másnak is adtak ők számos ilyen megbízást, mert igyekeztek mennél 
több embert bűntársukká tenni. És hát ekkor sem szóval, hanem 
tettel bizonyítottam be, hogy én a halállal, ha nem volna parasztos 
így mondanom: egy fikarcnyit sem törődöm, de hogy semmi 
igazságtalanságot, semmi gonoszságot ne kövessek el, azzal aztán 
mindennél inkább. Engem az az uralom, akármilyen hatalmas volt, 
meg nem félemlített annyira, hogy igazságtalanságot kövessek el, 
hanem, miután az épületből kiléptünk, a többi négy elment 
Szalamiszba és elhozta Leónt, én pedig elváltam tőlük és 
hazamentem. És talán meg is halok emiatt, ha az az uralom akkor 


hirtelen meg nem bukik. Erre sok tanúm lesz előttetek. 


XXI. Azt hiszitek hát, hogy ennyi ideig élhettem volna, ha részt 
veszek a nyilvános életben, és úgy veszek részt, mint derék 
emberhez méltó: az igazságnak segítek, és mint ahogyan kell is, ezt 
becsülöm a legtöbbre? Távol áll ez a valóságtól, athéni férfiak: 
nemcsak én nem, hanem egyetlen más ember sem. Márpedig én 
egész életemben ilyen vagyok, nyilvános szereplésemben is, ha 
ugyan tettem valamit, ilyennek látszom majd: soha senkivel 
szemben nem tágítottam az igazság oldaláról, sem mással, sem 
azokkal szemben, akiket rágalmazóim tanítványaimnak mondanak. 
Tanítója soha senkinek nem voltam; de ha valaki meg akarta 
hallgatni, mit beszélek és hogy végzem hivatásomat, akár fiatal volt, 
akár öreg, ezt senkitől sem sajnáltam; és nem úgy van, hogy csak 
akkor beszélek, ha pénzt kapok érte, ha pedig nem, akkor nem; 
hanem gazdagnak-szegénynek egyaránt kész vagyok felelni, ha 
kérdezni akar; annak is, aki válaszolgatva kívánja meghallgatni, 
amit mondok. Hogy azután ezek közül valaki derék emberré válik 
vagy sem, azért én, igazság szerint, a felelősséget nem vállalhatom, 
hiszen soha senkinek tanítást nem ígértem, nem is tanítottam. Ha 
pedig valaki azt állítja, hogy tőlem valaha is külön tanult vagy 
hallott, olyasvalamit, amit a többiek is valamennyien nem hallottak, 
jól tudjátok meg, hogy nem mond igazat. 


XXII. De hát miért örülnek némelyek, ha velem hosszabb ideig 
együtt lehetnek? Hallottátok már, athéni férfiak, a teljes igazságot 
mondtam: szívesen hallgatják, mikor olyan embereket vizsgálgatok, 
akik bölcsnek tartják magukat, pedig nem azok. Hiszen ez nem is 
mulatság nélkül való. Számomra ezt a foglalatosságot, mint 
mondtam, az isten rendelte, jóslatokkal, álomképekkel, és minden 
módon, ahogyan csak valaha is valami cselekedetet embernek az 
isteni végzés megszabott. Mindez, athéniak, igaz és könnyen 
bizonyítható. Mert ha én az ifjak egy részét megrontom, egy másik 
részét meg már meg is rontottam, akkor azoknak, akik érettebb 
korba jutva, rájöttek, hogy én nekik, míg ifjak voltak, valaha valami 
rossz tanácsot adtam, most fel kellene lépniük és bevádolniuk 
engem és megbüntettetniük. Hogy ha ők maguk nem akarnák tenni, 
akkor a hozzájuk tartozók közül valakinek, apjuknak vagy 
testvérüknek, vagy más rokonuknak kellene most emlékezniük, 
hogy valaha valami rosszat szenvedtek tőlem a rokonaik, és 


megbüntettetniük. Hiszen, amint látom, itt is vannak közülük sokan, 
legelőször is kortársam és démosztársam, ez a Kritón, ennek a Krito- 
bulosznak az apja, azután a szphéttoszi démoszból való Lüszaniasz, 
ennek az Aiszkhinésznek az apja, és még ez a képhiszoszi Antiphón, 
Epigenész apja - aztán megint mások, akiknek testvérei voltak 
társaságomban: Nikosztratosz, Theozotidész fia, Theodotosz testvére 
- pedig Theodotosz már meghalt és nem kérheti érdekemben őt lám, 
itt van Paralosz, Démodokosz fia, akinek Theagész volt a testvére; 
íme, ez az Adeimantosz, Arisztón fia, akinek testvére ez a szintén 
jelen lévő Platón, és itt van Aiantodórosz, akinek ez az Apollodórosz 
a testvére. Sok mást is meg tudnék nevezni, akik valamelyikére 
leginkább kellett volna, mint tanúra, Melétosznak beszédében 
hivatkoznia, de ha akkor el is felejtette, léptesse fel őket most, én 
nem fogom útját állni, és mondja meg, ha van ilyen bizonyítéka. 
Csakhogy éppen az ellenkezőjét tapasztalhatjátok majd, férfiak, azt, 
hogy valamennyien készségesen tanúskodnak mellettem, 

, megrontójuk" mellett, rokonaik kártevője mellett, ahogyan 
Melétosz és Anütosz mondják. És maguknak a megrontottaknak még 
talán lehetne okuk, hogy védelmezzenek; de a meg nem rontott, 
már érettebb korú férfiaknak, az ő rokonaiknak mi más okuk lehet 
az én védelmezésemre, mint az a helyes és igazságos ok, hogy jól 
tudják: Melétosz hazudik, én igazat mondok. 


XXIII. De legyen már elég, férfiak; körülbelül ez és talán még más 
ilyesmi az, amit védelmemre elmondhatok. Talán könnyen akad 
közietek, aki bosszankodik, mert visszaemlékezik önmagára, mikor 
ennél a pörnél sokkal jelentéktelenebb pörben pörlekedve könnyek 
közt könyörgött és esdekelt a bírákhoz, és, hogy mennél inkább 
szánakozzanak rajta, fölléptette kisgyermekeit és sok más rokonát és 
barátját -én pedig mindebből semmit sem teszek, noha veszedelem 
fenyeget, méghozzá, amint látom, a legnagyobb. Könnyen lehet, 
hogy akad majd, aki ezt észrevéve, gőgösebben viselkedik 
irányomban, és éppen ezek miatt ingerülten úgy szavaz, ahogyan a 
haragja irányítja. Ha tehát valamelyikőtök úgy érez - bár én nem 
tartom méltányosnak, de ha mégis így lenne -, úgy7 látom, illendő, 
ha így szólok hozzá: , Nekem, te kiváló ember, gondolhatod, szintén 
vannak rokonaim, hiszen az is Homérosz mondása, hogy tölgytől 
vagy sziklától én sem eredtem, hanem emberektől, így hát vannak 
rokonaim is, fiaim is, athéni férfiak, hárman: egy már ifjú, kettő 
pedig még gyermek. Mindazonáltal egyiküket sem léptetem föl, 


hogy ezzel felmentő szavazatért esdekel-jek hozzátok." Miért nem 
teszek semmi ilyesmit? Nem elbizakodottságból, athéniak, nem is 
azért, mintha benneteket megvetnélek. De az, hogy a halállal 
szemben bátran viselkedem-e vagy sem, más kérdés, viszont sem az 
én, sem a ti, sem az egész város tisztességéhez nem tartanám 
illőnek, hogy én, az én életkoromban, s annak a névnek -már akár 
jogos, akár jogtalan - birtokában bármi ilyesmit cselekedjem; hiszen 
a közvélemény is az, hogy Szókratész a többi embertől különbözik 
valamiben. Az is csúnya volna, ha közületek valaki, ki a közhit 
szerint bölcsességben, vitézségben vagy bármilyen más erényben 
kitűnik, így viselkednék; pedig hát én gyakran láttam egyeseket, 
akik, mikor elítélték őket, bár azt hitték róluk, hogy érnek valamit, 
furcsán viselkedtek, mert úgy vélték, valami szörnyűséget 
szenvednek el, ha meghalnak - mintha csak halhatatlanságra 
számítottak volna, ha ti nem végzitek ki őket. Ezek, szerintem, 
szégyent hoznak a városra, olyannyira, hogy egy idegen azt 
mondhatja: az athéniak erényben legkitűnőbb emberei, akiket ők 
maguk emelnek hivatalokba és más tisztségekre, az asszonyoktól 
semmiben sem különböznek. Nem szabad tehát, athéni férfiak, 
ilyesmit tennünk nekünk, akik valamit tartunk magunkról, és ha 
mégis ezt tennénk, nektek nem szabad megengednetek, hanem 
éppen azt kellene megmutatnotok, hogy sokkal szigorúbban 
elítéltek egy ilyen szánalmas színjátékot bemutató embert, aki a 
várost nevetségessé teszi, mint azt, ki nyugodtan viselkedik. 


XXIV De atisztesség hírétől függetlenül is, férfiak, igazságosnak 
sem tartom, hogy könyörögjek a bíróhoz, és könyörgéssel nyerjek 
felmentést, hanem föl kell őt világosítani, és meg kell győzni. Mert 
nem azért ül a helyén a bíró, hogy az igazságot kegyelemből 
osztogassa, hanem azért, hogy az igazság szerint ítéljen. Hiszen meg 
is esküdött, hogy nem annak fog kedvezni, aki neki megtetszik, 
hanem a törvények szerint fog ítélkezni. Sem nekünk nem szabad 
tehát benneteket esküszegésre szoktatnunk, sem nektek 
hozzászoknotok az esküszegéshez, mert különben egyikünk sem 
viselkednék jámborul. Ne késztessetek hát, athéni férfiak, arra, hogy 
olyasmit cselekedjem előttetek, amit sem szépnek, sem 
igazságosnak, sem istenesnek nem tartok - különösen pedig, Zeuszra 
bizony, akkor nem, mikor éppen istentelenséggel vádol ez a 
Melétosz. Mert ha rábeszélnélek titeket és esdekléseimmel eskütök 
megszegésére kényszerítenélek, akkor valóban arra tanítanálak, 


hogy ne higgyetek az istenekben, és éppen védekezésemmel 
vádolnám csak magamat igazán, hogy nem hiszek istenekben. De 
szó sem lehet róla, hogy így legyen; mert hiszek bennük, athéni 
férfiak, méghozzá úgy, mint egyik vádlóm sem - most pedig rátok és 
az istenre bízom, hogy úgy ítéljetek fölöttem, ahogy számomra is a 
legjobbnak ígérkezik és számotokra is. 


Az után, hogy vétkesnek mondták 


XXV Hogy ne haragudjam, athéni férfiak, azért, ami megesett: 
hogy engem vétkesnek nyilvánítottatok, arra sok okom van. Nem is 
ért váratlanul, ami ért, sőt sokkal inkább csodálkozom a kétfelé eső 
szavazatok számán. Mert nem hittem volna, hogy ilyen kévésén 
múlik, hanem sokkal nagyobb rosszat vártam. Most pedig úgy 
látszik, ha csak harminc szavazattal több esett volna a másik 
oldalra, föl volnék mentve. Melétosszal szemben, azt hiszem, már 
így is fölmentést nyertem, és nemcsak fölmentést nyertem, hanem 
mindenki előtt világos, hogy ha Anütosz és Lükón nem léptek volna 
föl vádlóimul, még ezer-drachmás bírságot is kellene fizetnie, mint 
olyannak, aki nem kapta meg a szavazatok ötödrészét. 


XXVI.  Halálbüntetést indítványoz tehát számomra ez az ember. 
Hagyján! De hát én miféle ellenindítványt tegyek, athéni férfiak? 
Vagy csak azt kérjem, amit megérdemlek? Mit is hát? Milyen 
büntetést vagy bírságot érdemiek meg én azért, amiért 
meggyőződésem szerint egész életemben soha nem henyéltem, 
hanem ügyet sem vetettem semmire, amivel a legtöbb ember 
törődik, a vagyonszerzésre, a gazdálkodásra, a hadvezéri állásokra, 
népgyűlési szereplésre és más hivatalokra, vagy a városbeli 
összeesküvésekre és pártokra, mivel úgy gondoltam: sokkal 
tisztességesebb vagyok, semhogy épségben maradhassak, ha erre az 
útra térek; nem is tértem erre az útra, amelyen sem nektek, sem 
magamnak nem használtam volna semmit, hanem mindenkit külön- 
külön felkeresve, a legnagyobb jótéteményben részesítettelek 
benneteket, legalábbis én így hiszem, mert megkíséreltem 
mindegyikteket meggyőzni: ne törődjék semminemű dolgával előbb, 
mielőtt önmagával nem törődik, hogy hogyan lehet a lehető 
legderekabb és legokosabb; sem a város ügyeivel, míg magával a 
várossal nem törődik, és minden más dologban is hasonlóképpen 
járjon el. Mi történjék tehát velem, ha ilyen vagyok? Mindenesetre 


valami jó, ti athéni férfiak, ha valóban érdemem szerint kell 
javaslatot tennem; mégpedig olyanféle jó, ami megillet engem. Mi 
illet hát meg egy szegény sorsú, jótevő férfiút, aki a közügyektől 
visszavonultan kénytelen élni, hogy benneteket buzdíthasson? 
Semmi más nem illetheti meg jobban, athéni férfiak, az ilyen 
embert, mint az, hogy a prütaneionban étkezzék, és még sokkal 
inkább megilleti, mint olyan valakit közületek, aki lóval, vagy 
kettős vagy négyes fogattal Olümpiában győzelmet aratott. Mert az 
ilyen ember a boldogság látszatát adja nektek, én pedig valóban 
boldoggá teszlek; azután meg ő nem szorul rá az eltartásra, de én 
rászorulok. Ha tehát érdemem szerint kell megtennem 
indítványomat, akkor ezt ítélem: a prütaneionban való étkezést. 


XXVII. Talán most is úgy találjátok, hogy ugyanúgy beszélek, mint 
az előbb a szánalomkeltésről és az esedezésről: elbizakodottan. De 
nem így áll a dolog, athéniak, hanem sokkal inkább a 
következőképpen. Meggyőződésem, hogy senkinek szántszándékkal 
nem vétettem, bár benneteket erről meg nem győztelek, mert csak 
rövid ideig beszélgettünk egymással. Hiszen, gondolom, ha nektek 
is, mint más népeknek, törvényetek volna rá, hogy a 
halálbüntetésről ne csak egy, hanem több napon át tanácskozzatok, 
meggyőztelek volna. Így viszont nem könnyű ilyen rövid idő alatt 
oly nagy rágalmakat kiirtani belőletek. De mivel meggyőződésem, 
hogy senkinek nem vétettem, távol állok attól, hogy magam ellen 
vétkezzem, és kimondjam magamról, hogy büntetést érdemiek, sőt, 
hogy ki is szabjak valami büntetést magamra. Mert mitől való 
féltemben is tenném ezt? Talán, hogy ne szenvedjem azt a 
büntetést, amit Melétosz indítványozott számomra, és amiről nem 
tudom sem azt, hogy jó, sem azt, hogy rossz? Ehelyett válasszak 
olyasmit, amiről nem tudom, hogy rossz, és arra ítéljem magamat? 
Vajon hát börtönre? De hát mi értelme lenne az életemnek a 
börtönben, míg az ottani váltakozó elöljáróságot, a tizenegyeket 
szolgálnám? Vág) talán pénzbírságra és bebörtönzésre, míg ki nem 
fizetem? Ez számomra ugyanaz, mint amit előbb említettem, mert 
hiszen nincs vagyonom, amiből fizethetném. Vagy talán 
számkivétést indítványozzak? Hiszen ezt talán ti is 
helybenhagynátok. Ugyancsak ragaszkodnom kellene az élethez, ha 
olyan esztelen volnék, hogy ne tudnám meggondolni ezt: ti, noha 
polgártársaim vagytok, nem voltatok képesek elviselni az én 
társaságomat és beszédemet, hanem olyan terhessé és gyűlöletessé 


váltak előttetek, hogy most, íme szabadulni akartok tőle - és mások 
majd könnyen fogják elviselni? Messze jár ez a valóságtól, athéni 
férfiak. Szép is lenne az életem, ha ilyen korú ember létemre 
elhagynám hazámat, és egyik városból a másikba vándorolva és 
mindegyikből kiűzetve élnék. Jól tudom ugyanis, hogy bárhová 
érkezem, az ifjak mindenütt hallgatni fogják szavaimat, csakúgy, 
mint otthon. És ha őket elűzöm magamtól, akkor ők maguk űznek 
ki engem, rábeszélve erre az öregebbeket; ha pedig nem űzöm el, 
akkor apjuk és rokonaik teszik ezt velem, éppen őmiattuk. 


XXVIII. De talán így szólhatna valaki: , Hát csendben és nyugton 
maradva nem léssz képes élni, Szókratész, ha tőlünk távozol?? Ez 
az, amiről a legeslegnehezebb meggyőznöm némelyikteket. Mert ha 
azt mondom, hogy ez annyi, mint nem engedelmeskedni az 
istennek, és hogy ezért lehetetlen nyugton maradnom, nem hiszitek 
el nekem, mintha csak gúnyolódnám. Ha pedig azt mondom, hogy 
az ember számára éppen ez a legfőbb jó: hogy naponként az 
erényről és más olyan dolgokról beszélgethet, amilyenekről engem 
hallottatok társalogni, mikor magamat és másokat vizsgáltam, és 
hogy a vizsgálódás nélküli élet nem embernek való élet, ha ezt 
mondom, ezt még úgyse hiszitek el nekem. Pedig hát, férfiak, így áll 
a dolog, ahogy mondtam, csakhogy erről benneteket meggyőzni 
nem könnyű feladat. És én nem is szoktam hozzá, hogy magamat 
valami rosszra érdemesnek tartsam. Ha volna vagyonom, 
pénzbüntetést javallanék, akkorát, amekkorát ki tudnék fizetni: 
hiszen ebből semmi károm sem lenne. Így azonban tudjátok, hogy 
nincs, hacsak nem akartok annyira ítélni, amennyit ki is tudnék 
fizetni. Talán tudnék fizetni nektek egy ezüstminát: ekkora összeget 
indítványozok tehát. Ez a Platón itt, athéni férfiak, és Kritón meg 
Kritobulosz meg Apollodórosz arra biztatnak, hogy harminc minát 
ajánljak - ők majd kezeskednek. Ennyit ajánlok hát, és ők 
számotokra elég megbízható kezesek lesznek az ezüstökért. 


A halálbüntetés kimondása után 


XXIX. Nem valami hosszú idő miatt keveredtek, athéni férfiak, rossz 
hírbe, és vonjátok magatokra annak a vádját, aki szidalmazni akarja 
a várost amiatt, hogy megöltétek Szókratészt, a bölcs férfiút; mert 
ha nem vagyok is bölcs, annak neveznek majd engem, akik titeket 
szidalmazni kívánnak. Ha csak rövid ideig vártatok volna, 


önmagától bekövetkezett volna, amit akartok: hiszen látjátok a 
koromat, milyen előrehaladott már az életben, milyen közel vagyok 
a halálhoz. Nem mindannyiótoknak mondom ezt, csak azoknak, 
akik halálomra szavaztak. És ugyancsak nekik mondom még a 
következőket is: valószínűleg azt hiszitek, férfiak, hogy azért 
vesztem el, mert híjával voltam a bizonyító érveknek, amelyekkel 
meggyőzhettelek volna benneteket, ha úgy véltem volna, hogy 
bármit is el kell követnem, és mondanom kell mindent, csak hogy 
az elítélés elől megmeneküljek. Távol áll ez a valóságtól. Elvesztem, 
mert híjával voltam - nem ám a bizonyító érveknek, hanem a 
vakmerőségnek és szemtelenségnek. És olyanokat nem akartam 
mondani, amit a legszívesebben hallgattatok volna, míg én sírok, 
jajveszékelek, és mindenféle mást teszek és mondok, ami 
véleményem szerint méltatlan lett volna hozzám, de amit másoktól 
mindig hallani szoktatok. De előbb sem tartottam 
megengedhetőnek, hogy a veszély miatt valami szabad emberhez 
méltatlant cselekedjem, és most sem bánom, hogy úgy védekeztem, 
ahogyan védekeztem, hanem sokkal szívesebben választom az ilyen 
védekezés után a halált, mint az olyan után az életben maradást. 
Mert sem pör-ben, sem háborúban, sem nekem, sem senki másnak 
nem szabad csak azon mesterkednie, hogy a halált bármi módon is, 
de kikerülje. Hiszen a csatákban is gyakran világos, hogy könnyen 
kikerülheti az ember a halált, ha fegyvereit elhányja, vagy ha 
esdekelni kezd üldözőihez; és sok más eszköz is van még mindenféle 
veszedelemben arra, hogy az ember a halál elől megmeneküljön, ha 
elég vakmerő mindent tenni és mondani. Hiszen nem is ez a nehéz, 
férfiak, megmenekülni a haláltól, sokkal nehezebb megmenekülni a 
bűntől. Hisz ez a halálnál fürgébben fut. Így engem, aki lassú járású 
vagyok és öreg, lassabban futó ellenség ért utol, vádlóimat pedig, 
mivel fiatalok és fürgék, a gyorsabban futó: a gonoszság. Én innen 
úgy távozom majd, mint akit ti halálos ítélettel marasztaltatok el, 
ezek pedig úgy, mint akiket az Igazság marasztalt el a gonoszság és 
jogtalanság vétkében. Én is megmaradok az ítéletem mellett, ők is a 
maguké mellett. Mindennek bizonyára így kellett történnie, és 
hiszem, hogy helyesen van így. 


XXX. Most pedig a jövőt szeretném megjósolni nektek, elítélőim; 

hiszen ott állok már, ahol az emberek leginkább szoktak jósolgatni: 
a halál pitvarában. Kijelentem, férfiak, akik engem megöltök, hogy 
halálom után rögtön elér benneteket a megtorlás, mely - Zeuszra! - 


sokkal súlyosabb lesz, mint ez a halálbüntetés. Azért míveltétek ezt 
velem, mert azt hittétek: megszabadultok attól, hogy életetekről 
számot adjatok; de azt állítom: éppen az ellenkezője történik majd 
veletek. Még többen lesznek a számonkérők, kiket eddig én 
tartóztattam, és ti nem vettétek őket észre; és annyival terhesebbek, 
amennyivel fiatalabbak; ti pedig még jobban bosszankodtok majd. 
Ha azt hiszitek, hogy egyesek megölésével valakit is meggátoltok 
abban, hogy helytelen életetekért korholjon titeket, nem jól 
gondolkoztok. Mert az ilyen megszabadulás nem is lenne szép, de 
nem is lehetséges; legszebb és legkönnyebb az a másik: nem a másik 
megakadályozása, hanem a magatok előkészítése, hogy a lehető 
legderekabbak legyetek. És tőletek, akik a halálomra szavaztok, 
ezzel a jóslattal el is válók. 


XXXI. A fölmentésemre szavazókkal pedig szíves örömest 
elbeszélgetnék még erről a most történt dologról, míg a 
tisztviselőknek még egyéb elfoglaltságuk lesz, és amíg nem indulok 
oda, ahol majd meg kell halnom. Tehát, férfiak, maradjatok addig 
még velem. Semmi sem gátolja, hogy elbeszélgessünk egymással, 
míg van időnk. Nektek, mint barátaimnak, föl szeretném tárni, hogy 
mi jelentősége van annak, ami most velem történt. Velem ugyanis, 
bírák - mert azt hiszem, titeket joggal nevezlek bíráknak, mikor így 
szólítalak -, valami csodálatos dolog történt. Az a megszoktam 
jósige, a daimonion szava, egészen idáig mindenkor nagyon sűrűn 
jelentkezett, és a legkisebb dologban is ellenem szegült, ha valamit 
nem helyesen akartam cselekedni; most pedig olyasvalami történt 
velem, mint magatok is látjátok, amiről azt gondolhatná valaki, 
hogy a legnagyobb baj, és amit annak is szokás tartani. Velem pedig 
sem kora reggel, mikor hazulról eltávoztam, nem szállt szembe az 
isten jeladása, sem mikor itt a törvényszék elé léptem, sem beszéd 
közben soha, mikor valamit mondani akartam. Más beszédeimben 
bizony sokszor a szó közepén állított meg; most azonban az egész 
tárgyalás alatt sem tetteimben, sem szavaimban nem ellenkezett 
velem. Mit gondolok, mi ennek az oka? Megmondom nektek: úgy 
látszik, ami most velem történt, valami jó dolog, és eszerint nem 
lehet igazunk nekünk, valahányan csak úgy véljük, hogy a halál 
rossz. Nagy a bizonyságom erre: lehetetlen, hogy a megszokott jel 
ne szegült volna ellenem, ha nem lett volna jó, amit tenni 
készültem. 


XXXII. De hogy valóban erősen remélhetjük, hogy a halál valami 
jó, azt megérthetjük a következőkből is. Mert két dolog közül 
egyvalami a halál: vagy abból áll, hogy a megholt semmivé lesz és 
egyáltalán semmit sem érzékel már, vagy pedig - ahogyan 
mondogatni szokták -abból, hogy a lélek itteni helyét egy más 
hellyel váltja fel és máshová költözik. És ha semmi érzéklése sincs, 
hanem olyan, mint az álom, amelyben alvás közben még 
álomképeket sem látni, hiszen akkor csodálatos nyerség a halál. 
Mert úgy hiszem, ha valakinek ki kellene választania azt az 
éjszakát, amelyben úgy aludt, hogy még álomképet sem látott, 
azután élete többi éjszakáját és napját e mellé az éjszaka mellé 
állítva meg kellene fontolnia és meg kellene mondania, hány napot 
és éjt töltött már el életében kellemesebben és jobban, mint ezt az 
éjszakát - akkor, úgy gondolom, nemcsak valamely közönséges 
ember, hanem maga a nagy király is úgy találná, hogy a többihez 
képest nagyon könnyen meg lehet azokat a napokat és éjeket 
számlálni. Ha tehát ilyen a halál, én bizony nyereségnek mondom; 
mert így egész ideje nem tűnik többnek, mint egyetlen éjszakának. 
Ha pedig a halál valamiféle elköltözés innen egy másik helyre, és 
igaz, amit mondanak, hogy ott vannak mind a megholtak, akkor mi 
lehetne ennél nagyobb jó, bírák? Mert ha valaki Hadész országába 
ér, és megszabadulva az itteni állítólagos bíráktól, megtalálja majd 
ott az igazi bírákat, akikről azt tartják, hogy ott ítélkeznek, Minószt, 
Rhada-manthüszt, Aiakoszt, Triptolemoszt és mind a többi félistent, 
aki életében igazságos volt, vajon lehet-e rossz ez az átköltözés? 
Vagy azt, hogy együtt lehettek Orpheusszal, Muszaiosszal, 
Hésziodosszal meg Homérosszal, ugyan mennyiért nem adnátok 
sokan? Én legalább még többször is szívesen meghalok, ha mindez 
igaz, mert számomra csodálatos lenne ott a társalgás, valahányszor 
csak találkozom Palamé-désszel meg Telamón fiával, Aiasszal, vagy 
más egykoriakkal, akik igazságtalan ítélet következtében haltak 
meg, és összehasonlítom az én esetemet az övékkel, úgy gondolom, 
ez nem lenne öröm nélkül való. Hát még, ami a legnagyszerűbb 
lenne: úgy tölteni ott is az időmet, hogy megvizsgálom az 
ottaniakat, éppúgy, mint az itteniekkel tettem, ki bölcs közöttük, és 
ki az, aki csak képzeli, hogy bölcs, de nem az. Ugyan mennyiért 
nem adná az ember, bírák, ha megvizsgálhatná azt, aki Trójában 
ama hatalmas sereget vezette, vagy Odüsszeuszt, vagy Sziszüphoszt, 
vagy még ezer meg ezer mást, férfit és nőt, akit még említhetne? 
Azokkal ott társalogni, együtt lenni és őket megvizsgálni 


kimondhatatlan nagy boldogság lenne. Mert egészen bizonyos, hogy 
az ottaniak nem ölik meg az embert ilyesmiért, hisz a többi között 
még abban is boldogabbak az ott lévők az ittenieknél, hogy a 
hátralevő időben már halhatatlanok - ha igaz, amit mondani 


szoktak. 


XXXIII. Tehát nektek is, bírák, jó reménységgel kell lennetek, ami a 
halált illeti, és meg kell gondolnotok azt az egy bizonyos igazságot, 
hogy a jó emberrel nem történhetik rossz sem életében, sem 
halálában, és nem is feledkeznek meg az istenek az ő ügyeiről; az én 
dolgaim sem maguktól jutottak ilyen fordulathoz, hanem világos 
előttem, hogy jobb most már ez nekem így: holtnak lennem s 
szabadnak a bajoktól. Ezért is nem tartott vissza engem sehol az a 
jel, és ezért is nem haragszom nagyon elítélőimre és vádlóimra. 
Ámbár ők nem e szerint a meggondolás szerint ítéltek el és 
vádoltak, hanem mert azt hitték, hogy ártanak vele, és ezért 
megérdemlik a korholást. Egyet azonban még kérek tőlük: ha majd 
a fiaim fölserdültek, őrajtuk álljatok bosszút, férfiak, szakasztott úgy 
bántsátok őket, mint ahogy én bántottalak benneteket, ha látjátok, 
hogy pénzzel vagy bármi mással inkább törődnek, mint az erénnyel, 
vagy azt hiszik, érnek valamit, pedig semmit sem érnek: korholjátok 
őket úgy, mint benneteket én, hogy nem azzal törődnek, amivel 
kell, s hogy úgy vélik, érnek valamit, pedig semmirekellők. Ha ezt 
teszitek, igazságos dolgot szenvedek el tőletek én is, a fiaim is. De 
ideje már, hogy távozzunk. Én halni indulok, ti élni; de hogy 
kettőnk közül melyik megy jobb sors elé, az mindenki előtt rejtve 
van, kivéve az istent. 


(Devecseri Gábor fordítása) 


Arisztotelész: Nikomakhoszi etika 
Első könyv 


Minden mesterség és minden vizsgálódás, de éppúgy minden 
cselekvés és elhatározás is, nyilván valami jóra irányul; tehát helyes 
az a megállapítás, hogy , jó az, amire minden irányul". Csakhogy 
bizonyos különbség mutatkozik a végcélok tekintetében: némelyek 
csupán tevékenységek, mások a tevékenységeken kívül bizonyos 
tárgyi eredmények is. Persze, ahol a cselekvésen kívül egyéb célok 
is vannak, ott a dolog természeténél fogva a tárgyi eredmények 
mindig jobbak a tevékenységeknél. S mivel sokféle cselekvés, 
mesterség és tudomány van, sokféle a végcél is; az orvostudományé 
az egészség, a hajóépítő szakmáé a hajó, a hadtudományé a 
győzelem, a gazdálkodásé a gazdaság. Mármost, ha több efféle 
tudomány egyazon képesség alá tartozik - pl. a zablát s egyéb, 
lószerszámot gyártó mesterség a lónevelés szakmája alá, ez utóbbi 
viszont s általában minden, a háborúval összefüggő cselekvés a 
hadtudomány alá, s ugyanígy más szaktudományok más szakmák 
alá -, s ez esetben a vezető szaktudományok végcélja mindig 
előbbre való, mint a többi, neki alárendelt tudományé, mert hiszen 
az előbbiek kedvéért törekszünk ez utóbbiakra is. Itt aztán már nem 
lényeges, hogy maguk a tevékenységek-e a cselekvések végcéljai, 
vagy pedig ezeken kívül még valami más is; mint például az imént 
említett tudományok esetében is. Ha mármost egyáltalán van 
olyasvalami végcélja cselekedeteinknek, amit önmagáért akarunk, 
minden egyebet pedig csak érte, azaz nem minden dolgot valami 
másért választunk (mert ily módon ez akár a végtelenségig halad 
tovább, úgy, hogy törekvésünk üres és hiábavaló lenne): világos, 
hogy ez a jó, és a legfőbb jó. S vajon nem esik-e nagy súllyal a latba 
- már csak életünk szempontjából is - ennek a jónak a megismerése, 
hogy aztán - mint a nyíllövő, ha biztos cél van előtte - könnyebben 
eltalálhassuk azt, amit tennünk kell? Márpedig ha ez így van, meg 
kell kísérelnünk, hogy legalábbis körvonalakban megállapítsuk róla: 
mi is hát valójában, s melyik tudomány vagy képesség körébe 
tartozik. Minden bizonnyal a legfőbb és leginkább vezető tudomány 
körébe. Ez pedig nyilván az államtudomány: ez szabja meg ugyanis, 
hogy milyen tudományokra van szükség a városállamokban, s hogy 
melyeket és milyen fokig kell 


mindenkinek tanulnia; látjuk, hogy még a legnagyobb becsben 
tartott képességek, pl. a hadtudomány, a gazdaságtudomány, s a 
szónoklás művészete is alája tartoznak. Minthogy pedig a többi 
tudományt mind felhasználja, sőt ezenfelül még törvénykezik is 
arról, hogy mit kell tennünk, s mitől kell tartózkodnunk, 
természetes, hogy az államtudomány végcélja magában foglalja a 
többi tudomány céljait is, úgyhogy ez a cél az ember számára való 
jó. Mert bár a végcél az egyén és a városállam számára ugyanaz, 
mégiscsak nagyobb és tökéletesebb feladat az állam javának elérése 
és megőrzése; persze örvendetes már az is, ha csupán az egyes 
ember éri el ezt a célt, de szebb és istenibb, ha egy nép vagy a 
városállamok érik el. Vizsgálódásunk ezekre a célokra irányul, 
mivelhogy bizonyos értelemben maga is államtudomány. 


Fejtegetésünk pedig kielégítő lesz, ha tárgyunkat csupán az alapul 
szolgáló anyag természetéhez képest világítjuk meg, mert hiszen a 
szigorú szabatosságot nem lehet minden fejtegetésben egyformán 
megkövetelnünk, aminthogy a mesterségek terén sem tesszük ezt. 
Nos, a szép cselekedetek és az igazságos cselekedetek, melyekkel az 
államtudomány foglalkozik, oly sok eltérést és ingadozást mutatnak, 
hogy az ember szinte azt hihetné, hogy nem is természeten, hanem 
csupán konvención alapulnak. Ugyanilyen fajta bizonytalanság 
jellemzi a javakat is, hiszen sok emberre még kár is származhatik 
belőlük; mert volt már rá példa, hogy egyesek tönkrementek a 
gazdagság miatt, mások pedig a bátorság miatt! Ha tehát ilyen 
természetű kérdéseket ilyen feltevések alapján tárgyalunk, akkor be 
kell érnünk avval, hogy csak nagyjában, körvonalaiban mutassunk 
rá az igazságra, és - mivel oly kérdésekről s oly feltevések alapján 
tárgyalunk, melyek csupán nagy általánosságban érvényesek - 
levont következtetéseink is ugyanilyen jellegűek legyenek. Viszont 
ugyanilyen módon kell fogadni is mindazt, amit mondunk; a tanult 
embert az jellemzi ugyanis, hogy minden kérdésben csak oly fokú 
szabatosságot kíván, amekkorát az illető tárgy természete 
megenged; nyilvánvalóan éppen olyan hiba volna, ha a 
matematikustól a hatáskeltő érvelést is elfogadnánk, mint az, ha a 
szónoktól tudományos bizonyítást követelnénk. 


Mindenki azokat a dolgokat ítéli meg helyesen, amelyeket ismer, és 
ezeknek jó elbírálója; tehát az egyes kérdésekben a szakember, 
egyetemlegesen pedig az általános műveltségű ember ítél helyesen. 


Éppen ezért az államtudománynak nem is lehetnek hivatott 
hallgatói a fiatalok, mert hiszen ők még tapasztalatlanok az életben 
előfordult cselekedetek tekintetében, holott pedig a szóban forgó 
fejtegetések éppen ezekből indulnak ki, s ezekről szólnak. Különben 
is, mivel mindig az érzelmeik után indulnak, hiábavaló és 
eredménytelen is volna a tanulásuk, mert itt a végcél úgysem a 
megismerés, hanem a cselekvés. Már aztán, hogy korban fiatal-e 
valaki, vagy pedig jellemében fiatalos, az itt nem jelent 
különbséget, mert úgysem a korban van tulajdonképpen a hiba, 
hanem abban, hogy mindig érzelmei szerint él, és mindenben ezeket 
követi. Az ilyen embernek éppúgy nem jelent hasznot a megismerés, 
akárcsak az erkölcsileg fegyelmezetlennek; viszont aki törekvéseit 
az ésszerűséghez igazítja, s ésszerűen cselekszik, annak bőséges 
hasznot hajthat az e téren szerzett tudás. 


Bevezetésül egyelőre ennyit a hallgatókról, s arról, hogy miként kell 
fogadni a mondottakat s hogy mi a tárgyalásra kitűzött anyag. 


Kezdjük tehát elölről. Minthogy minden megismerés és elhatározás 
valami jóra irányul, lássuk, mi az, amire az államkormányzás - 
véleményünk szerint - törekszik, s mi a cselekvés által érhető javak 
közt a legfőbb jó. Persze, ami az elnevezést illeti, ebben jóformán 
mindenki egyetért: boldogságnak nevezi a nagy tömeg éppúgy, mint 
a műveltek; s emellett általában úgy képzelik, hogy a jó és kellemes 
élet azonos a boldog élettel. Már aztán arra nézve, hogy valójában 
mi is hát a boldogság, megoszlanak a vélemények: a nagy tömeg 
egészen másképp értelmezi, mint a bölcsek. Vannak, akik nagyon is 
kézzelfogható és nyilvánvaló dolognak tartják: gyönyörnek, 
gazdagságnak, kitüntetésnek; mások megint mást értenek rajta; sőt 
akárhányszor ugyanaz az ember hol ezt, hol azt tartja 
boldogságnak: ha beteg, az egészséget, ha szegény, a gazdagságot; s 
mivel érzik a maguk tudatlanságát, mindenkire áhítattal tekintenek, 
aki valami nagyot s olyasmit mond, ami értelmüket meghaladja. 
Voltak olyanok is, akik úgy vélekedtek, hogy e sok jó mellett van 
még valami más, önmagában való jó is, ami mindama javaknak a jó 
voltát is okozza. Mindezeket a véleményeket egyenként 
megvizsgálni talán kárba veszett fáradság volna; beérhetjük tehát 
avval, ha a legelterjedtebbeket vesszük sorra, és azokat, amelyeknek 
látszólag van valamelyes észszerű indoklásuk. 


Ne felejtsük el, hogy különbség van az első elvekből kiinduló, s az 
első elvek felé haladó okfejtés közt. Csakugyan, Platón joggal 
vetette fel ezt a kérdést, s igyekezett eldönteni, hogy az út az első 
elvekből indul-e ki, vagy pedig az első elvek felé tart; mint ahogy a 
verseny-pályán látjuk; a díjbíróktól a forduló felé, vagy pedig 
fordítva. Kiindulni persze az ismert tényekből kell; ámde ezek 
kétfélék: olyanok, amelyek nekünk, s olyanok, amelyek 
önmagukban véve ismertek. Mi bizonyára csak a nekünk ismert 
tényekből indulhatunk ki. Aki tehát az erkölcsi jóról, az igazságról s 
az államtudományról szóló fejtegetéseket eredményesen akarja 
hallgatni, annak már eleve jó és erkölcsös nevelésűnek kell lennie: a 
kiindulópont ugyanis az, hogy valami így vagy úgy van; ha ez 
eléggé nyilvánvaló, akkor a miértre már nincs is szükség. Az ilyen 
ember vagy már birtokában van a kiinduló elveknek, vagy 
legalábbis könnyen elérheti őket. Am akire sem az egyik, sem a 
másik nem áll, az hallgassa meg Hésziodosz szavait: 


, btegeslegkiválóbb ember az, aki maga mindent felér ésszel; derék 
ember még az is, aki a jó szóra hallgat; ám aki sem maga nem tud 
élni az eszével, sem más szavait nem szívleli meg, az már aztán 
haszontalan ember." 


De folytassuk ott, ahonnan eltértünk. Ajót és a boldogságot nyilván 
nem ok nélkül szokták az emberek az egyes életformák szerint 
meghatározni. A nagy tömeg és a durva lelkületű emberek a 
gyönyört tekintik a jónak és a boldogságnak, s ezért az 
élvezethajhászó életet kedvelik. Ti. nagyjában véve három 
jellegzetes életforma van: az imént említett, a közügyekkel 
foglalkozó, s harmadsorban az elmélkedő. A nagy tömeg egészen 
rabszolgalelkületet mutat, s a barmok életmódját követi; hanem 
persze némi igazolást talál abban, hogy a hatalmon levők közül 
sokan Szardanapallosz életfelfogását vallják. Az emelkedett 
szellemű és cselekvésre termett emberek viszont a kitüntetést 
keresik: a közügyekkel foglalkozó életnek nagyjából ez a célja. 
Ámde ez a cél mégiscsak sokkal felszínesebb, mint az, amelyet mi 
keresünk, mert elérése inkább azoktól függ, akik a kitüntetést adják, 
semmint attól, aki a kitüntetést kapja, holott pedig a jóról éppen az 
a sejtésünk, hogy ez olyasvalami, ami hozzánk tartozik, s tőlünk el 
nem vehető. Meg különben is, az emberek nyilván azért hajszolják a 
kitüntetést, hogy elhitessék magukkal, hogy ők valóban derék 


emberek; keresik az értelmes embereknek s mindazoknak az 
elismerését, akik őket ismerik, s ezt éppen erényükre hivatkozva 
teszik; nyilvánvaló tehát, hogy - legalábbis szerintük - az erény 
előbbre való, mint a kitüntetés. Így viszont érthető volna, ha valaki 
inkább az erényt tekintené a közügyekkel foglalkozó élet céljának. 
Csakhogy nyilván még ez sem tekinthető az igazi végcélnak, mert 
hiszen - ugyebár - amellett, hogy valaki az erény birtokában van, 
lehetséges, hogy alszik, vagy akár az egész életét tétlenségben tölti, 
s ráadásul talán éppen a legnagyobb bajokat és szerencsétlenségeket 
kell elszenvednie, holott pedig azt, aki így él, senki sem mondhatja 
boldognak, hacsak azért nem, hogy a felállított tételt mindenáron 
igazolja. De hagyjuk ezt a kérdést, amelyet közkézen forgó 
előadásainkban már amúgy is részletesen kifejtettünk. A harmadik 
az elmélkedő életforma: az alábbiakban ezt fogjuk vizsgálat 
tárgyává tenni. A pénzszerző életforma mindig bizonyos kényszert 
ró az emberre, s a gazdagság nyilván nem lehet a keresett jó, mert 
csak arra való, hogy felhasználjuk, s nem önmagáért, hanem másért 
van. Ezért még sokkal inkább a fentebb említett célokban 
kereshetné valaki a jót, mert azokat legalább önmagukért szeretjük. 
Pedig nyilván ezek sem tekinthetők annak, ha még annyi érvet 
hoztak is már fel mellettük. 


Ámde hagyjuk ezt. Sokkal fontosabb, hogy az egyetemes érvényű 
jót vizsgáljuk meg, s végére járjunk annak, mit is szoktak ezen a 
kifejezésen érteni; pedig nagyon kedvünk ellenére van ez a 
fejtegetés, mert hiszen az ideák tanát éppen a mi jó barátaink 
állították fel. S mégis úgy véljük, hogy ez a legbecsületesebb eljárás, 
sőt egyenesen kötelességünk is, hogy az igazság védelmében még 
azt is feláldozzuk, ami a szívünkhöz közel áll, már csak azért is, 
mert hiszen filozófusok vagyunk: szeretjük ugyan mind a kettőt, de 
szent kötelességünknek tartjuk, hogy elsősorban az igazságot 
szolgáljuk. 


Akik az ideatant hirdették, nem állapítottak meg , ideá"-kat oly 
fogalmakra, amelyeken belül előbbiről és későbbiről lehet beszélni; 
ezért például a számokra sem állapítottak meg egyetemes érvényű 
ideát. Pedig lám, jóról egyaránt beszélhetünk a lényeg, a minőség s 
a viszony kategóriájában, holott az önmagában levő valóság, azaz a 
lényeg, a dolog természeténél fogva mindig előbbi, mint a viszony, 


mert hisz ez utóbbi csak mintegy mellékhajtása és velejárója a 


létezőnek; e javaknak tehát aligha lehet közös ideájuk. 


Tovább menve: a jóról ugyanannyi értelemben szólhatunk, mint a 
létezőről; mondhatjuk az alannyal kapcsolatban: pl. az istenről, az 
észről; a minőséggel kapcsolatban: az erényekről; a mennyiséggel 
kapcsolatban: a helyes mértékről; a viszonnyal kapcsolatban: a 
haszonról; az idővel kapcsolatban: a kellő pillanatról; a hellyel 
kapcsolatban: az egészséges lakóhelyről stb.; ebből tehát következik, 
hogy a , jó" nem lehet olyasmi, ami egyetemesen közös és egységes 
volna, mert különben nem lehetne róla szólnunk valamennyi 


kategóriában, hanem legfeljebb csak egyben. 


Továbbá: mivel az egyazon idea körébe tartozó dolgokra csak egy 
tudomány vonatkozhatik, az összes jóról is csak egy tudomány 
szólhatna; ámde sokféle tudomány vonatkozik reájuk, még az 
egyazon kategória alá tartozókra is: a kellő pillanat felismerése a 
háborúban a hadtudománynak, a betegségben az 
orvostudománynak a feladata; a helyes mérték felismerése a 
táplálkozásban az orvostudományra, a testedzésben a testnevelés 
tudományára tartozik. 


Sőt joggal kérdezhetnők azt is, hogy mit értenek ezen a kifejezésen: 
dolog önmagában véve, mikor az ember önmagában véve s az 
ember teljesen ugyanazt a fogalmat fejezi ki, ti. az emberét. Hiszen, 
mivel mind a kettő embert jelent, nem különbözhetnek egymástól; 
ha pedig ez így van, akkor a jó fogalmában sem tehetünk ilyen 
különbséget. 


De avval sem válik semmi sem fokozottabb mértékben , jó"-vá, ha 
örökkévaló: akármilyen hosszú ideig tart is valami, azért nem lesz 

, fehérebb" annál, ami csak egy napja , fehér". Sokkal meggyőzőbb 
ennek a kérdésben Püthagorasz követőinek a tanítása, akik az Egyet 
a javak oszlopába helyezik; nyilván őket köveit Szpeuszipposz is. 


Erről azonban majd később. 


Fejtegetéseinkkel szemben kétségtelenül felmerülhet az az 
ellenvetés, hogy ama tanok nem mindenféle jóra vonatkoznak, 
hanem egyetlen idea körébe csak azok a javak tartoznak, amelyeket 
önmagukért keresünk és szeretünk, minden egyebet pedig, ami 
ezeket létrehozza, vagy valamiképpen megőrzi, vagy ami az 
ellenkezőjüket megakadályozza, csupán az előbbi javak miatt, tehát 


más értelemben nevezünk jónak. Világos tehát, hogy a javakról 
kétféle értelemben beszélünk: egyesek önmagukban jók, mások 
pedig csak az előbbiek által lesznek jóvá. Válasszuk el hát a 
hasznosaktól az önmagukban való javakat, s vizsgáljuk meg, vajon 
ez utóbbiakat egyetlen idea értelmében nevezzük-e jóknak. 
Csakhogy milyen javakat tekintsünk önmagukban való javaknak? 
Talán bizony azokat, amelyeket magukban véve is keresünk, pl. a 
gondolkodást, a látást, bizonyos élvezeteket és kitüntetéseket? S 
csakugyan: ezeket, ha mindjárt másvalamiért akarjuk is őket elérni, 
bízvást sorolhatjuk az önmagukért való javak közé. Vagy talán az 
önmagában való jó semmi egyéb, mint éppen a puszta idea? Ez 
esetben persze egészen üres fogalommá válnék az idea. Ha viszont 
amaz előbbiek is az önmagukért való javakhoz tartoznak, akkor a jó 
fogalmának szükségképpen valamennyiükben egyformán kellene 
jelentkeznie, akárcsak a fehérség fogalmának a hóban vagy az 
ólomfehérben. Igen ám, csakhogy pl. a kitüntetésnek, a józan 
észnek s a gyönyörnek a fogalma mind más és más, egymástól 
merőben különböző, éppen a tekintetben, amennyiben a javak közé 
sorolhatók. Nem lehet tehát a jó valami közös vonás, amely 
egyetlen ideát fejez ki. 


De hát akkor milyen értelemben beszélhetünk egyáltalában jóról? 
Mert ez az eset mégsem hasonlítható azokhoz a dolgokhoz, 
amelyeknek csak véletlenül van azonos nevük. Vagy talán inkább 
úgy magyarázhatnék a dolgot, hogy a sokféle egyelten forrásból 
ered, illetve mind egyfelé fut össze? Vagy inkább úgy, hogy a jó 
kifejezés csupán analógián alapszik, mint pl. az, hogy amilyen 
szerepet játszik a testben a látás, olyan szerepet játszik a lélekben az 
értelem, és így tovább. De hagyjuk talán most ezt a kérdést, hiszen 
ennek a tüzetesebb fejtegetése úgyis inkább a filozófia egy más 
ágába tartozik, éppúgy, mint az ideák tana is. Mert ha még volna is 
olyasvalami jó, ami egy, s amit közös érvénnyel lehet kijelenteni, 
vagy ami önmagában elkülöníthető: az csak világos, hogy az ember 
ezt sem meg nem valósíthatja, sem meg nem szerezheti; holott 
pedig mi ilyesvalamit keresünk. Persze úgy is gondolkodhatik 
valaki, hogy az önmagában való jónak megismerése a 
megszerezhető és megvalósítható javak szempontjából előnyt jelent: 
az előbbit mintaképnek véve, könnyebben felismerhetjük, hogy 
nekünk mi a jó, s ha ezt felismertük, akkor el is érhetjük. Némi 
valószínűség van is ebben az okoskodásban; ámde - véleményünk 


szerint 


- nem áll összhangban a tudományok módszerével; mert bár ezek 
mind egy bizonyos jó elérésére törekszenek, s ami belőle hiányzik, 
azt megkeresni igyekeznek, magának a ,jó"-nak megismerésével 
nem törődnek. Márpedig az semmiképp sem volna érthető, ha a 
tudományok művelői egy ennyire fontos segítséget egyáltalában 
nem vennének figyelembe, sőt még csak felkutatni sem 
igyekeznének. De nem is lehet megérteni, hogy mi haszna volna pl. 
a takácsnak vagy az ácsmesternek a maga mesterségét illetőleg 
abból, ha magát a jót ismerné; vagy hogy miért lenne jobb orvos 
vagy jobb hadvezér az, aki magát az ideát már szemlélte. Hiszen 
kétségtelen, hogy az egészséget sem ilyen módszerrel 
tanulmányozza az orvos, hanem őt az ember egészsége érdekli, sőt 
talán még inkább , ennek meg ennek az embernek? az egészsége: az 
orvos mindig egyéneket gyógyít. - Ennyit erről a kérdésről. 


Térjünk mármost vissza az általunk keresett jóra, s lássuk, hogy mi 
is hát az a jó? Először is nyilvánvaló, hogy a különböző 
cselekvésekben és mesterségekben más és más: más az 
orvostudományban, más a hadtudományban, de éppúgy más a többi 
tudományban is. De hát akkor külön-külön mindegyikben mi a jó? 
Ugyebár az, aminek az érdekében minden egyebet cselekszenek; 
éspedig: az orvostudományban az egészség, a hadtudományban a 
győzelem, az építészetben az épület, és így tovább, és minden 
cselekvésben és elhatározásban a végcél, mert hiszen minden 
egyebet ennek érdekében teszünk. Ha tehát van valami, ami az 
összes cselekedet végcélja, akkor csakis ez lehet a cselekvéssel 
elérhető jó; ha pedig több ilyen cél van, akkor ezek együttvéve. 
Következtetésünk tehát kerülő úton megint csak ugyanoda lyukad 
ki. De próbáljuk meg ezt még világosabban kifejteni. Minthogy 
kétségkívül többféle cél lehetséges, viszont ezek némelyikét, pl. a 
gazdagságot, a fuvolát, s általában az eszközöket, csupán más 
célokért választjuk: világos, hogy nem lehet mindegyikük tökéletes 
cél, márpedig a legfőbb jónak tökéletesnek kell lennie. Ha tehát 
csupán egyetlenegy valami lehet tökéletes, akkor bizonyára ez az, 
amit keresünk; ha pedig több ilyen is van, akkor az, amelyik 
valamennyi közt a legtökéletesebb. Mármost, amit önmagáért 
igyekszünk elérni, azt mindig tökéletesebbnek nevezzük, mint azt, 
amire csak másért törekszünk; viszont amit sohasem másért 


választunk, azt feltétlenül tökéletesebbnek nevezzük, mint azt, amit 
nemcsak magáért, hanem másért is választunk; egyetemes 
értelemben tökéletesnek pedig azt nevezzük, amit mindig csupán 
önmagáért és sohasem másért választunk. Ilyennek mondhatjuk 
legelsősorban a boldogságot, mert ezt mindig csupán önmagáért 
választjuk, sohasem másért. Viszont a kitüntetést, a gyönyört, az 
észt s minden erényt - igaz - önmagukért is keressük, mert még ha 
semmi előny sem származnék belőlük, akkor is óhajtanók őket; de 
keressük őket a boldogságért is, mert úgy érezzük, hogy általuk 
leszünk boldogok. Viszont a boldogságot sohasem ezek kedvéért, s 
általában sohasem másért választjuk. De nyilván az önmagában 
való elegendőség szempontja is ugyanerre az eredményre vezet: a 
tökéletes jó bizonyára elegendő önmagában. Az önmagában való 
elegendőség fogalmán természetesen nem azt értjük, ami az 
egyedülálló embert, aki magányos életet folytat, kielégíti, hanem 
azt, ami a szülőket, gyermekeket, feleséget, barátokat és 
polgártársakat is kielégíti, mert hiszen az ember természettől fogva 
állami közösségben él. Csakhogy itt bizonyos határt kell vonnunk: 
ha ezt a viszonyt -tovább menve - kiterjesztenék elődeinkre, 
utódainkra és barátaink barátaira is, akkor ez a végtelenségbe 
nyúlnék. Ámde erről majd később. Önmagában elégségesnek azt 
nevezzük, ami - ha magában van is - kívánatossá teszi az életet, s 
olyanná, hogy annak semmi másra nincs szüksége. Ilyennek tartjuk 
mi a boldogságot; sőt ezenkívül minden egyébnél kívánatosabbnak 
is, anélkül persze, hogy más javakkal egy sorba tartoznék. Mert ha 
más javakkal egy sorban foglalna helyet, akkor a legkisebb jónak 
hozzáadása által kétségtelenül még kívánatosabbá kellene lennie, ti. 
a hozzáadott rész a jónak gyarapodását okozná; márpedig a javak 
közül mindig inkább választjuk a nagyobbat. Egyszóval: a 
boldogság tökéletes és önmagában elégséges valami, s egyben 
minden cselekvésnek a végcélja. 


Abban, hogy a boldogságot a legfőbb jónak kell tartani, talán 
mindenki egyet is ért; kívánatos azonban, hogy arról szóljunk 
világosabban: mi a boldogság lényege. Erre legkönnyebben úgy 
felelhetünk, ha meggondoljuk, hogy mi is az ember tulajdonképpeni 
munkája. Mert ahogyan a fuvolásnak, a szobrásznak, minden 
mesterembernek s általában mindenkinek, akinek valami munkája 
vagy tevékenysége van, ebben a munkájában nyilvánul meg a jó és 
a helyes, éppúgy van ez minden bizonnyal az , ember? esetében is, 


ha ugyan neki is van valami külön , emberi" munkája. Márpedig 
képzelhető-e, hogy az ácsmesternek s a vargának van bizonyos 
munkája és tevékenysége, ellenben az embernek, mint olyannak, 
semmilyen munkája sincs, hanem tétlenségre született? Nem inkább 
azt kell-e feltennünk, hogy amiképpen a szemnek, kéznek, lábnak, s 
általában minden testrészünknek kétségtelenül van valami munkája, 
éppúgy az embernek, mint olyannak, is van - az említetteken kívül - 
valamilyen külön munkája? No, mi lehet ez a munka? Az élet? De 
hiszen ez megvan a növényekben is; márpedig mi a különleges 
emberi munkát keressük. A táplálkozásban és növekedésben 
megnyilvánuló életet tehát eleve ki kell zárnunk. Tovább menve, 
gondolhatnánk esetleg az érzékelésben megnyilvánuló életre; ámde 
ez is közös vonás bennünk, a lóban, az ökörben, s általában minden 
állatban. Marad tehát az eszes lélek-résznek bizonyos cselekvésben 
megnyilvánuló élete. De ennek a lé-lekrésznek is az egyik fele 
csupán engedelmeskedik az értelemnek, a másik fele pedig mintegy 
birtokolja az értelmet és gondolkodik. S minthogy az eszes lélekrész 
életéről is kétféle értelemben beszélünk, azt az életét kell 
figyelembe vennünk, amelyik a tevékenységben nyilvánul meg, 
mert ez nyilván jobban felel meg az élet szó tulajdonképpeni 
jelentésének. Mármost, az ember különleges munkája nem egyéb, 
mint a lélek értelemszerű - vagy legalábbis nem értelem nélkül való 
- tevékenysége; de persze az átlagembernek és a kiváló embernek a 
munkája teljesen egynemű, aminthogy egynemű pl. az átlaglantosé 
és a kiváló lantosé is - s ez általában minden téren így van -, mert 
hiszen a munka fogalmához csupán a kiválóság nagyobb foka járul: 
az átlaglantos munkája a lantolás, a kiváló lantosé pedig a jó 
lantolás; ha pedig ez így van, akkor az ember munkáját valamiféle 
életnek kell tekintenünk, éspedig a lélek értelmes tevékenységének 
és cselekvésének; viszont a kiváló ember munkáját olyannak, amely 
mindezt a tevékenységet jól és helyesen végzi; végül minden munka 
csak akkor jó, ha a cselekvő alany sajátos természetére jellemző 
kiválóságnak megfelelően megy végbe. Akkor mindezek alapján 
megállapíthatjuk, hogy az emberi értelemben vett jó nem más, mint 
a léleknek erény szerinti - ha pedig több ilyen erény van, a legjobb 
és a legtökéletesebb erény szerinti - tevékenysége. Hozzátehetjük 
még: az egész élet tartama alatt. Mert valamint egy fecske s egy nap 
még nem jelent tavaszt, éppúgy igazán boldoggá sem tehet egy nap 
vagy egy rövidke idő. 


Körülbelül ilyenformán lehetne a jó fogalmát nagy körvonalakban 
meghatározni; mert talán célszerű először nagyjában meghúzni a 
vonalakat, s csak azután teljessé tenni a képet; mert ami helyesen 
van körvonalazva, azt aztán akárki bátran tovább folytathatja és 
részletezheti; s az ilyen dolgokban az idő is leleményes feltalálónak, 
vagy legalábbis jó munkatársnak bizonyul: ezen alapszik a 
tudományok fontos haladása is, mert ami még hiányzik, azt 
mindenkinek módjában van a meglevőhöz hozzátenni. 


Ámde nem szabad megfeledkeznünk arról sem, amit fentebb 
mondottunk, hogy ti. nem kell minden területen egyforma 
szabatosságra törekednünk, hanem minden egyes esetben csupán a 
tárgyalás alapjául szolgáló anyaghoz mérten, s csupán olyan fokon, 
amennyire a vizsgálódás sajátos természete megengedi. Mert az 
ácsmester és a geometriát művelő tudós is más-más módon 
foglalkozik a derékszöggel: az előbbi csak annyira, amennyire ez a 
munkájához szükséges, míg az utóbbi a derékszög lényegét vagy 
lényeges tulajdonságait kutatja, mert ő az igazság szemlélője. 
Ugyanígy kell eljárnunk más esetekben is, nehogy a mellékesnek 
nagyobb súlya legyen, mint a tulajdonképpeni munkának. Sőt az 
okot sem szabad minden kérdésben egyforma nyomatékkai 
keresnünk: némelykor meg kell elégednünk avval, ha a tényállást 
pontosan ki tudjuk mutatni, mint pl. az első alapelvek esetében; a 
tényállás pedig elsődleges adottság és kiinduló elv. Néhány kiinduló 
elvet indukció útján ismerünk meg, másokat érzésekkel, ismét 
másokat valamiféle megszokás útján: az egyiket így, a másikat 
amúgy. Természetesen arra kell törekednünk, hogy mindegyiket a 
maga természetének megfelelő eljárással állapítsuk meg, s nagyon 
kell vigyáznunk, hogy helyesen határozzuk meg őket, mert a 
belőlük folyó következmények szempontjából igen nagy fontosságuk 
van. Hiszen a kezdet - mint mondják - az egésznek több mint a fele, 
s már a kezdet által sok minden megvilágosodik a felvetett 
kérdésekből. 


A kiindulópontot azonban nem csupán a végső következmény és a 
következtetés alapjául szolgáló feltevések szempontjából kell 
vizsgálnunk, hanem abból a szempontból is, hogy másoknak mi róla 
a véleménye; mert az igazsággal minden ténynek összhangban kell 
lennie, a tévedéssel viszont csakhamar összeütközésbe kerül az 
igazság. Mármost, a javakat általában három csoportra szokták 


osztani: külsőkre, lelkiekre és testiekre, s ezek közül a lelkieket 
tartják a legfőbbeknek és a valóságos javaknak. Nos, a lelki 
cselekvéseket és tevékenységeket a lélekkel kell összefüggésbe 
hoznunk, tehát nyilván helyes a meghatározásunk, legalábbis e régi, 
a filozófusoktól egyértelműen elfogadott nézet szerint. De helyes 
azért is, mert a végcélt a cselekvésben és a tevékenységben látjuk, s 
így ez a lelki, nem pedig a külső javak közé esik. Továbbá 
összhangban van tételünkkel az a nézet is, hogy a boldog ember jól 
él és jól megy neki a dolga, mert hiszen a mi meghatározásunkban 
nagyjából valamiféle helyes életmódról és jólétről van szó. 


Úgy tetszik továbbá, hogy mindazt, amit a boldogság elemeiként 
szoktak megkövetelni, meghatározásunk együttesen magában 
foglalja. Egyesek ugyanis úgy vélik, hogy a boldogság erény, mások, 
hogy okosság, ismét mások azt tartják, hogy valamiféle bölcsesség, 
némelyek szerint pedig ezek, vagy ezek közül valamelyik a 
gyönyörrel együtt, vagy legalábbis nem gyönyör nélkül, alkotják a 
boldogságot, sőt vannak olyanok is, akik még a külső javak bőségét 
is belefoglalják meghatározásukba. E nézetek egy részét sok régi, 
más részét csak kevés, de annál tekintélyesebb tudós vallja; 
valószínű, hogy egyikük sem jár egészen téves úton, sőt egyben- 
másban, vagy éppen a legnagyobb részben, talán igazuk is van. 


Azokkal, akik a boldogságot az erényben vagy egy bizonyos 
erényben látják, általában megegyezik a felfogásunk, mert az 
erénynek megfelelő tevékenység nyilván az erény körébe esik. De 
azért persze nem kis különbséget jelent az, hogy a legfőbb jót 
birtoklásnak, avagy alkalmazásnak, azaz lelki készségnek, avagy 
tevékenységnek értelmezzük-e. Mert pl. a lelki készségről könnyen 
elképzelhetjük, hogyha megvan is, semmiféle jót nem visz végbe, 
mondjuk, ha az illető alszik, vagy akármi más okból teljes 
tétlenségben van; a tevékenység esetében viszont ez nem lehetséges, 
mert ez szükségképpen cselekszik, éspedig jól cselekszik. Valamint 
az olümpiai játékokban sem egyszerűen a legszebb termetű és a 
legerősebb embereket koszorúzzák meg, hanem azokat, akik a 
versenyben részt vesznek, mert hiszen ezekből kerülnek ki a 
győztesek: éppúgy az élet értékeit és javait is csak azok nyerik el - 
és ez így is van rendjén -, akik cselekszenek. 


Az ő életük már önmagában véve is gyönyörűséges. A gyönyör 


élvezete ti. a lelki élet körébe tartozik, s mindenkinek az válik 
gyönyörűségére, amit kedvel: a lovat szerető embernek a ló, a 
színházat szerető embernek a színjáték, ugyanígy az igazságot 
szerető embernek az igazságos cselekedetek, s általában az erényt 
becsülő embernek az erényes cselekedetek. Mármost az 
átlagemberben a gyönyörök állandóan tusakodnak egymással, mert 
ezek az ún. gyönyörök nem természettől fogva gyönyörűségesek; 
ellenben azok szemében, akik az erényt szeretik, csupán az jelent 
gyönyört, ami már természettől fogva is gyönyörűséges. Ilyen pedig 
az erény szerinti cselekvés, amely tehát nemcsak nekik 
gyönyörűséges, hanem már önmagában véve is az. Az ő életüknek 
tehát nincs szüksége, mintegy ráadásul, a gyönyörre, mint valami 
ráaggatott holmira, hanem a gyönyört már önmagában hordja. Sőt 
az itt mondottakat még megtoldhatjuk avval, hogy egyáltalában 
nem is lehet erényes ember az, aki nem örül, ha erényes 
cselekedeteket hajthat végre; aminthogy senki sem mondhatja 
igazságos embernek azt, aki nem leli kedvét az igazságos tettekben, 
sem pedig nemes lelkű adakozónak azt, aki nem örvend a nemes 
lelkű adakozásnak; s így van a többi erény esetében is. Ha pedig ez 
így van, akkor az erénynek megfelelő cselekedetek már 
önmagukban véve is gyönyörűségesek; sőt erkölcsileg jók és szépek 
is - éspedig a legnagyobb fokban -, ha ugyan helyesen ítélnek ebben 
a kérdésben a komoly emberek; márpedig ők úgy ítélnek, amint 
mondtuk. Szóval a boldogság a legjobb, legszebb és 
leggyönyörűségesebb dolog, s benne ezek a tulajdonságok nem 
különíthetők el úgy, mint abban a bizonyos déloszi feliratban: 


, btegszebb dolog az igazság, legjobb az egészség, legkedvesebb 
pedig az, hogy az ember elérheti mindazt, amit szeret." 


Mindez megvan ugyanis a legjobb tevékenységekben; márpedig 
éppen ezeket - jobban mondva ezek közül is egyet, azaz a 
legkiválóbbat - nevezzük boldogságnak. Mindazonáltal a 
boldogságnak -mint már mondottuk is - kétségtelenül szüksége van 
a külső javakra is: lehetetlen ugyanis - vagy legalábbis nem könnyű 
dolog - szép tetteket hajtani végre, ha az embernek nincsenek meg 
hozzá az eszközei. Sok dolgot ugyanis csak bizonyos eszközök: 
barátok, gazdagság vagy politikai befolyás segítségével tudunk 
végrehajtani; s ha valaki bizonyos dolognak, pl. előkelő 
származásnak, boldog gyermek-áldásnak, testi szépségnek híján 


van, akkor folt esik a boldogságán is. Mert semmiképp sem lehet 
boldog az az ember, akinek förtelmes alakja van, aki nemtelen 
származású, vagy aki magára van hagyva és gyermektelen; de talán 
még kevésbé az, akinek elvetemült gyermekei és barátai vannak; 
vagy az, akinek voltak ugyan gyermekei és barátai, de meghaltak. A 
boldogságnak tehát - mint mondottuk - kétségkívül szüksége van az 
ilyen szerencsejavakra is. Ezért van az, hogy némelyek a szerencsés 
életet, mások az erényt veszik egynek a boldogsággal. 


Ugyancsak ezért vitatható az is, hogy a boldogságot tanulás, szokás 
vagy másféle gyakorlás útján kell-e megszereznünk, vagy pedig 
valami isteni rendelés, vagy éppenséggel véletlen folytán jutunk 
hozzá. Persze, ha egyáltalán van valami, amit az istenek 
ajándékozni szoktak az embereknek, akkor joggal feltehető, hogy a 
boldogság is isten adománya; sőt legelsősorban ez tekinthető 
ilyennek az emberi javak közt, annyival inkább, mert ez a legfőbb 
jó; de ez talán már egy más fejtegetés keretébe tartozik; különben, 
még ha nem isten küldi is, ha valami lelki kiválóság, tanulás vagy 
gyakorlás útján jön létre, akkor is a legistenibb dolgok közé 
tartozik, mert az erény jutalma és végcélja minden bizonnyal csakis 
a legjobb, azaz valami isteni, boldogságot jelentő dolog lehet. S 
bizonyára sok embernek a birtokában is van, mert hiszen mindenki, 
aki csak nem fogyatékos az erényben, szert tehet rá bizonyosfajta 
tanulás és gondos igyekezet által. Ha pedig ez így jobb, mint ha 
véletlenségből lenne valaki boldoggá, akkor feltehető, hogy a dolog 
valóban így is van, hiszen amit a természet hoz létre, az is mindig a 
lehető legszebb formát ölti, s ugyancsak az is, amit a művészet s 
általában minden - legelsősorban persze a legtökéletesebb - 
létrehozó ok alkot. Márpedig, ha a legnagyobb és a legszebb dolog a 
vakszerencse kénye-kedvének lenne kiszolgáltatva, az túlságosan 
nagy tökéletlenség lenne a világ rendjében. 


Megvilágítja a kérdést maga a boldogság meghatározása is: a 
boldogság - mint megállapítottuk - a léleknek erény szerint 
végbemenő, valamelyes irányú tevékenysége. A többi javak egy 
részének pedig mint szükséges előfeltételeknek kell adva lenniük, 
másik részük pedig természetüknél fogva mint eszköz működik 
közre és válik hasznossá. Nos, mindez megegyezik azzal, amit 
tárgyalásunk elején mondottunk: ott az államkormányzás végcélját 
jelöltük meg a legjobbnak, márpedig az államkormányzás a 


legnagyobb gondot éppen arra fordítja, hogy a polgárokat 
valamilyenekké, éspedig jókká tegye, s alkalmassá tegye őket arra, 
hogy az erkölcsi jót cselekedjék. 


Természetes tehát, hogy sem ökröt, sem lovat s egyetlen másféle 
állatot sem nevezhetünk boldognak, mert hiszen egyikük sem tud 
ilyenféle tevékenységet folytatni. Sőt ugyanez okból a gyermek sem 
lehet boldog, mert zsenge kora miatt még nem tud ilyen cselekvést 
kifejteni; s ha valamelyikről mégis azt mondjuk, hogy boldog, ezt 
csak a jövőjébe vetett reménnyel tesszük. Mert a boldogsághoz - 
mint mondtuk - hozzátartozik a tökéletes erény és a beteljesült élet 
is. Hiszen az élet folyamán sokféle sorsfordulat és mindenféle 
véletlen is bekövetkezhetik, s bizony könnyen megeshetik, hogy a 
legszerencsésebb embert éppen öregségében érik súlyos 
sorscsapások, mint pl. ahogy a hősköltemények Priamoszról 
mesélik; márpedig, aki ilyen sorscsapásokat él át, s aki életét 
nyomorultan fejezi be, azt senki sem mondhatja boldognak. 


De hát akkor senki emberfiát nem tarthatunk boldognak addig, 
amíg él, hanem Szolón véleményével megegyezően előbb látnunk 
kell az élete végét? S ha ezt a tételt ilyen formában elfogadjuk is: 
vajon csakugyan boldog lehet-e valaki akkor, amikor már meghalt? 
Vagy pedig ez teljesen képtelen dolog, különösen a mi számunkra, 
mert hiszen mi azt állítjuk, hogy a boldogság valamilyen 
tevékenység. A halottat tehát nem mondhatjuk boldognak; persze 
Szolón sem ezt akarta mondani, hanem csak azt, hogy az embert 
tulajdonképpen csak halála után lehet biztosan boldognak 
nyilvánítani, mert ekkor a bajokon és a szerencsétlenségek 
kockázatán már túl van; ámde bizonyos tekintetben még ez is 
vitatható. Legalábbis mi úgy véljük, hogy még a halottnak is juthat 
valami a rosszból is, jóból is, csakúgy, mint az olyan élő embernek, 
aki erről talán nem is vesz tudomást; kitüntetés, meg-gyalázás, 
gyermekeinek vagy általában utódainak szerencsés vagy 
szerencsétlen sorsa. Ámde itt is kételyek merülhetnek fel. Mert ha 
pl. valaki vénségéig boldog életet folytatott is, s ugyanígy halt is 
meg, azért még sokféle változás juthat ki neki utódai révén, 
amennyiben ezek némelyike erkölcsös életet él, és érdemének 
megfelelő életsors részesévé válik, míg utódainak másik része 
esetében már éppen fordítva áll a dolog; sőt világos, hogy az 
elődeikhez való rokonság különböző foka szerint is igen sokféle 


lehet a helyzetük; de az már mégiscsak furcsa volna, ha ezek a 
változások a halotton is mindig végbemennének, s ennek folytán ő 
is hol boldog, hol meg boldogtalan lenne; másfelől érthetetlen volna 
az is, ha az utódok sorsa soha, egy pillanatra sem érintené az 
ősöket. De térjünk vissza az előbb felvetett kérdéshez, mert abból 
talán az utóbbit is megérthetjük. Ha mindig az élet legvégét kellene 
tekintenünk, s csak akkor volna szabd valakit boldognak neveznünk 
- persze nem azért, mintha éppen csak akkor volna az illető boldog, 
hanem mert régebben az volt mindenesetre nagyon különös dolog 
volna, hogy éppen, amikor valaki valósággal boldog, akkor ne lenne 
igazunk, ha róla a valóságot megállapítanánk 


- csupán azért, mert az élőket nem akarjuk boldognak nevezni a 
bekövetkezhető változások s ama feltevésünk miatt, hogy a 
boldogság valami maradandó, és semmi esetre sem könnyen változó 
dolog, a szerencse viszont sokszor körbe forog ugyanazon ember 
körül; világos tehát, hogyha mindig a véletlen fordulataihoz 
akarnánk igazodni, akkor gyakran kellene ugyanazt az embert hol 
boldognak, hol pedig boldogtalannak neveznünk, s így a boldog 
embert oly színben tüntet-nők fel, mintha valami kaméleon vagy 
gyenge lábon álló báb lenne. Az igazság tehát az, hogy a véletlen 
fordulataihoz való igazodás semmi szín alatt sem lehet helyes, mert 
hiszen nem ezeken fordul meg az ember jó vagy rossz sorsa, sőt 
inkább - mint mondottuk - ezekre csak mintegy ráadásul van 
szüksége az emberi életnek; a boldogság döntő tényezője az erény 
szerinti tevékenység, az ellentétes jellegű tevékenységek pedig a 
boldogtalanságot szülik. 


A boldogságról adott meghátorzásunknak a most megvitatott kérdés 
újabb bizonyítékul szolgál. Egyetlen emberi dologban sincs meg 
annyira az állandóság, mint éppen az erény szerinti 
tevékenységekben: ezek talán még a tudománynál is 
maradandóbbak; és ezek között is a legértékesebbek 
maradandóbbak; mert a boldog emberek leginkább és 
legtartósabban ezeknek megfelelően töltik életüket; és úgy látszik, 
ez az oka, hogy nem felejtjük el őket. A boldog emberben tehát 
megvan az, amit keresünk, s éppen ezért egész életén át ilyen is 
marad; mindig vagy legalábbis mindennél gyakrabban azt cselekszi 
és azt szemléli szellemével, ami az erénynek megfelel; és a 
sorscsapásokát is legméltóbban, mindenütt s mindenképp 


helytállóan éppen az igazán erkölcsös, a négyszögletű és 
feddhetetlen férfiú fogja elviselni. 


Sok minden, nagy és kis dolog történik véletlenségből. Persze az 
apróságok, akár jó szerencsét jelentenek, akár ennek az 
ellenkezőjét, nem sokat nyomnak az élet mérlegén; ám a nagy és a 
gyakran jelentkező változások, melyek ránk nézve kedvezőek, 
boldogabbá teszik életünket (mert önmagukban is arra valók, hogy 
életünket díszítsék; és felhasználásuk módja is nemes és jó lesz), ha 
meg balul ütnek ki, akkor megkeserítik és bemocskolják a 
boldogságot; bánatot hoznak ránk, és sok tevékenységünket 
elgáncsolják. De még ilyenkor is átragyog rajtuk az erkölcsi szépség, 
ha az ember lelki nyugalommal tűri a gyakori és súlyos csapásokat - 
nem érzéketlenségből, hanem azért, mert nemes és emelkedett lélek 
lakozik benne. 


Ha mármost - miként kifejtettük - az élet döntő tényezője a 
tevékenység, akkor egyetlen boldog ember sem válhatik 
nyomorulttá, mert sohasem követ el utálatos vagy hitvány dolgot. 
Hiszen tudjuk, hogy az igazán erkölcsös és értelmes ember 
mindenféle sorsfordulatot méltósággal visel, s az adott körülmények 
között mindig a legjobbat cselek-szi - aminthogy a jó hadvezér is a 
legügyesebben használja fel a rendelkezésére álló haderőt a 
háborúban, s a csizmadia is a lehető legjobb lábbelit készíti a neki 
átadott bőrből, és így tovább, a többi kézműves is mind. Ha pedig 
ez így van, akkor a boldog ember sohasem lehet nyomorult; igaz, 
hogy egészen boldog sem, ha pl. a Priamo-széhoz hasonló 
balszerencsébe zuhan bele. De nem lehet ingatag vagy könnyen 
változó sem: a boldogságból nem mozdítható ki egykönnyen 
közönséges sorscsapások által, legfeljebb nagy és gyakori 
szerencsétlenség által; persze az ilyen csapások után nem is igen 
lehet rövid időn belül újra boldoggá; s ha mégis azzá lesz, ez csak 
hosszú és tetemes idő múltán lehetséges, ha közben nagy és értékes 
javak részesévé lett. 


Semmi akadálya sincs tehát annak, hogy azt az embert nevezzük 
boldognak, aki a tökéletes erénynek megfelelően tevékenykedik, s 
emellett a külső javakkal is eléggé el van látva, éspedig nemcsak 
ideig-óráig, hanem egész életén át. Vág) hozzá kell tennünk még 
azt is, hogy , aki a jövőben is így fog élni, és majdan így is hal 


meg"? Mert hiszen a jövő ismeretlen előttünk, holott pedig a 
boldogságot végcélnak és minden irányban, mindenképpen 
befejezett dolognak tartjuk. Ha pedig ez így van, akkor az élők 
közül azokat, akikben megvannak és a jövőben is meglesznek a 
boldogság említett követelményei: boldogoknak fogjuk mondani, de 
persze boldog embereknek. 


Erre nézve elégedjünk meg ennyivel. Hogy pedig az utódok és a jó 
barátok sorsa egyáltalában ne lenne befolyással a boldogságra, ezt 
mi nagyon rideg és az általános felfogással ellentétben levő 
állításnak tartjuk; minthogy azonban igen sokféle és igen különböző 
változások állhatnak be sorsunkban, melyek közül egyik jobban, 
másik kevésbé érint bennünket, ezeknek egyenként való elemzése 
igen messzire, majdnem a végtelenbe nyúlnék; ezért talán 
beérhetjük avval, ha csak általánosságban és mintegy 
körvonalakban szólunk a kérdéshez. Nos, valamint a bennünket ért 
szerencsétlenségek közül is csak egyik-másik bír súllyal és 
jelentőséggel életünk folyására, a többi pedig inkább csak múló 
bajhoz hasonlít, éppúgy áll a dolog bajokkal sújtott barátaink 
esetében is; viszont az a körülmény, hogy ez a szerencsétlenség 
élőket vagy holtakat ér-e, sokkal nagyobb különbséget jelent, mint 
pl. az, hogy a gonosz és borzalmas tettek a tragédiában a 
cselekmény előtt folytak-e le, vagy a színen történnek-e meg; 
természetes tehát, hogy ezt a különbséget is számításba kell venni. 
De talán még inkább azt, hogy teljes bizonytalanságban vagyunk 
afelől, vajon az elköltözőiteket érheti-e egyáltalában valami jó, vagy 
ennek az ellenkezője; mert mindabból, amit mondtunk, az látszik, 
hogy ha elér is hozzájuk valami - akár jó, akár rossz -, az csak 
nagyon halovány és jelentéktelen hatás lehet, vagy önmagában 
véve, vagy az ő számukra, ilyesminek legfeljebb csak akkora és 
olyanforma hatása lehet, hogy sem azokat nem teheti boldoggá, 
akik nem azok, sem pedig azoktól nem veheti el a boldogságot, akik 
már boldogok. Szóval, csakugyan hozzájárul bizonyos tekintetben 
az elhunytak boldogságához a jó barátok szerencsés vagy 
szerencsétlen helyzete, de csak úgy és olyan mértékben, hogy sem a 
boldogokat nem teheti boldogtalanokká, sem más ilyenféle hatást 
elő nem idézhet. 


Nézzük mármost, ezek kifejtése után, vajon a boldogság a dicsé-x- 
endő, vagy pedig a becsülendő dolgok közé tartozik-e; mert a puszta 


lehetőségek közé nyilván nem tartozik. Úgy tetszik, hogy minden 
dicsérendő dolgot azért dicsérünk, mert valamilyen tulajdonsága 
van, s valamihez valamiképpen viszonylik: az igazságos, a bátor, s 
általában a jeles erkölcsű férfiút, valamint az erényt a cselekvés s a 
végzett munka miatt dicsérjük; az erős embert, a jó futót stb. pedig 
azért, mert bizonyos természet adta tulajdonsága van, s valami jó és 
kiváló dologhoz valamiképpen viszonylik. Kitűnik az istenekre 
mondott dicséretekből is: e dicséretek nyilván nevetségesek, mert 
magunkhoz mérjük az isteneket; márpedig éppen ez az eset 
következik be, hiszen a dicséret - mint mondottuk - mindig 
viszonyításon alapszik. Ha tehát a dicséret csak ilyesmire 
vonatkozhatik, akkor kétségtelen, hogy a legkiválóbb dolgokra nem 
is dicséret illik, hanem valami más, ami ennél nagyobb és jobb, 
aminthogy ez nyilvánvaló is: az isteneket magasztaljuk és 
boldognak nevezzük, s éppúgy magasztaljuk azokat a férfiakat is, 
akik az istenekhez legközelebb állnak. Így van ez a javak 
tekintetében is: senkinek sem jut eszébe a boldogságot úgy dicsérni, 
mint pl. az igazságot; a boldogságot, mint valami istenibb és jobb 
dolgot, csak magasztalnunk lehet. 


Véleményünk szerint nagyon találó Eudoxosz érvelése is a gyönyör 
felsőbbrendűségének érdekében; ő úgy gondolkodott, hogy a 
gyönyör, mivel ezt - bár a javak közé tartozik - nem szokás dicsérni, 
bizonyára felsőbbrendű valami, mint a csupán dicsérendő dolgok; 
ilyen pedig az isten és a jó: ezekhez szoktuk a többi dolgot is 
viszonyítani. A dicséret ugyanis az erényt illeti meg, mert ennek 
folytán lesznek az emberek képessé a jó cselekedetekre, a dicsőítés 
pedig a tetteket, a testieket és lelkieket egyaránt. 


De ennek a bővebb kifejtése talán inkább azoknak a feladata, akik a 
dicsőítő beszédek elméletével behatóan foglalkoznak; ránk nézve az 
elmondottakból az a tanulság, hogy a boldogság a becsülendő és 
tökéletes dolgok közé tartozik. Ez már csak azért is valószínű, mert 
a boldogság: kiindulópont, ti. mindnyájan minden egyebet ennek a 
kedvéért teszünk; márpedig a jó kiindulópontját és okát csak 
becsülendő és isteni dolognak tekinthetjük. 


Minthogy tehát a boldogság a léleknek a tökéletes erény szerinti 
tevékenysége, az erényt kell közelebbről elemeznünk, mert így 
remélhetjük, hogy a boldogságot is könnyebben felismerjük. Azt 


tartják, hogy az igazi államférfiú is legelsősorban ennek az 
érdekében fáradozik: a polgárokat erkölcsössé és törvénytisztelővé 
akarja tenni; például szolgálhatnak erre a krétai és lakedaimóni 
törvényhozók, de mások is, akik ilyen irányban működtek; ha tehát 
ennek a kérdésnek a vizsgálata az államtudomány körébe vág, 
akkor kutatásunk nyilván a bevezetésben magunk elé tűzött feladat 
kereteiben fog mozogni. 


Persze az is természetes, hogy kutatásunknak az emberi értelemben 
vett erénnyel kell foglalkoznia, mert hiszen eddigi tárgyalásunkban 
is az emberi értelemben vett jót s az emberi értelemben vett 
boldogságot kerestük. Az emberi értelemben vett erényen pedig 
nem a testi, hanem a lelki erényt értjük; hiszen boldogságnak is a 
lélek tevékenységét nevezzük. S ha ez így van, akkor világos, hogy 
az államférfiúnak valamelyest tisztában is kell lennie a lelki élettel, 
aminthogy annak is, aki a szemet akarja gyógyítani, ismernie kell az 
egész testet; sőt az előbbire annyival inkább áll ez, mert hiszen a 
politika sokkal értékesebb és fontosabb, mint az orvosi foglalkozás; 
márpedig a tudományosan képzett orvos nagyon is sokat foglalkozik 
a test megismerésével. Tehát a politikusnak is tanulmányoznia kell 
a lelki életet, éspedig az említett cél érdekében; hanem persze csak 
oly mértékben, amennyire ezt az itt tárgyalt kérdések megkívánják; 
ha jobban bele akarna mélyedni a kérdésbe, ez már valószínűleg 
több munkával járna, mint amennyit a kitűzött feladat megkíván. A 
lélektan egyes kérdéseit közkézen forgó irataink eléggé kimerítően 
tárgyalják, tehát ajánlatos ezeket is figyelembe venni. Pl. hogy a 
lélek egyik része értelem nélkül való, a másik értelmes. Persze, hogy 
ezek a részek úgy vannak-e egymástól elválasztva, ahogy a test 
részei, s ahogy általában minden, ami részeire oszlik, vagy pedig 
csupán fogalmilag különböztethető meg a két rész, de 
tulajdonképpen természetüknél fogva elválaszthatatlanok, akárcsak 
a kör külső domború és belső homorú oldala - ez a jelen kérdés 
szempontjából nem számít. Az értelem nélküli lélekrésznek ismét 
egyik része megfelel annak, ami minden élőlényben közös, azaz a 
tápláló elemnek, amin a táplálkozás és a növekedés okozóját értem; 
a léleknek egy ily képességét minden élőlényben, még a magzatban 
is feltételeznünk kell, s ugyancsak a kifejlett egyedekben is; éspedig 
sokkal több joggal, mint bármely más képességet. Mármost, az 
ebben való kiválóság bizonyos tekintetben egyetemes jellegű, nem 
pedig különleges emberi kiválóság; mert hiszen ez a lélekrész és ez 


a képesség az álomban a legtevékenyebb, holott pedig a jó és a 
rossz ember jelleme legkevésbé éppen az álomban nyilvánul meg; 
innen ered az a mondás, hogy az élet fele részében semmi 
különbség sincs a boldog és boldogtalan ember közt. S ez nagyon is 
érthető, mert az álom a léleknek éppen abban az irányban való 
tétlensége, amely tekintetben erkölcsileg jónak, illetőleg rossznak 
mondjuk; legfeljebb azzal a különbséggel, hogy apránként 
mégiscsak beszűrődnek bizonyos mozgások az alvó ember leikébe, 
tehát ily értelemben az erkölcsös ember álomképei mégis jobbak, 
mint az átlagemberéi. De erről talán elég is ennyi; hagyjuk a tápláló 
elemet, mert az embert jellemző erényben természettől fogva 
úgysincs semmi része. Van aztán a léleknek egy másik, szintén 
értelem nélkül való eleme is, de amely bizonyos tekintetben mégis 
részesül az értelemben. A fegyelmezett, illetőleg fegyelmezetlen 
emberben ugyanis az értelmet, azaz a lélek értelmes részét, 
dicsérettel szoktuk illetni, ez ti. jó irányba és a legjobb célra 
ösztönöz. De nyilván van bennünk valami más is, ami természettől 
fogva ellenkezik az értelemmel: örökké harcban áll vele, és 
ellenszegül neki. Ahogy a test megbénult tagjai, ha jobbra akarjuk 
őket mozgatni, éppen ellenkezőleg, bal felé lendülnek, szakasztott 
így van ez a lélekkel is: a fegyelmezetlen ember gerjedelmei mindig 
az ellenkező irányba indulnak, mint amerre az értelem akarja 


- csak éppen, hogy a testen megfigyelhetjük ezt a félrelendülést, a 
lelken pedig nem. De azért alkalmasint a lélekben is éppúgy kell 
feltételeznünk valamit, ami az értelemmel ellentétben áll, s ami 
folyton szembehelyezkedik és szembeszáll vele. Már aztán, hogy ez 
mennyiben más jellegű, az nem lényeges. De azért, mint már 
mondottuk, valamelyes értelem nyilván ebben is van: a 
fegyelmezett embernek ez a lélekrésze legalábbis hallgat az értelem 
szavára. A mértékletes és a bátor ember megfelelő lélekrésze pedig 
valószínűleg még sokkal engedelmesebb, mert ez mindenben 
egyetért az értelemmel. 


Szóval a lélek értelem nélkül való része kettős alakban jelentkezik: a 
tápláló elemnek egyáltalán nincs köze az értelemhez, a vágyakozó s 
általában a , törekvő" elem pedig valamiképpen mégiscsak részesül 
benne, amennyiben hallgat rá és engedelmeskedik neki. Ilyen 

értelemben szoktuk mondani, hogy valaki , számol" az apja vagy a 


barátja tanácsával, persze nem matematikai értelemben. S hogy az 


értelem nélküli lélekrész csakugyan hajlik valamiképpen az értelem 
szavára, ezt mutatja a figyelmeztetés s általában mindenféle 
dorgálás és serkentés. Ha tehát el kell ismernünk, hogy ebben a 
lélekrészben is van értelem, akkor az értelmes lélekrész is kettős 
lesz: az egyik a tulajdonképpeni, önmagában véve is értelmes rész, a 
másik pedig csak annyira hallgat az értelem szavára, amennyire az 
ember az apja szavára hallgat. 


E megkülönböztetés szerint szoktuk osztályozni az erényeket is: 
egyik részüket észbeli, másik részüket erkölcsi erényeknek 
nevezzük; éspedig észbeliek: a bölcsesség, az éleslátás és az okosság; 
erkölcsiek: a nemes lelkű adakozás és a mértékletesség. Ha tehát 
erkölcsről beszélünk, akkor nem azt mondjuk, hogy valaki bölcs 
vagy éles eszű, hanem azt, hogy szelíd vagy mértékletes; hanem 
persze azért dicsérettel illetjük a bölcset is, lelki alkatának 
megfelelően: azt a lelki alkatot pedig, amely dicséretet érdemel, 
erénynek nevezzük. 


(Szabó Miklós fordítása) 
Epiktétosz kézikönyvecskéje 


1. Egyes dolgok hatalmunkban vannak, más dolgok nincsenek. 
Tőlünk függ a véleményünk, az ösztönös vágyunk, a törekvésünk és 
ellenszenvünk, egyszóval mindaz, amit egyedül alkotunk meg. Nem 
tőlünk függ a testünk, a vagyonunk, a hírnevünk és a tisztségeink, 
tehát mindaz, amit nem egyedül hozunk létre. 


Azok a dolgok, amelyek hatalmunkban vannak, természetüknél 
fogva szabadok, semmi sem akadályozza, semmi sem köti őket. 
Azoknak a dolgoknak azonban, amelyek nincsenek a hatalmunkban, 
nincs erejük önmagukban, másoktól függenek, egy kívülálló 
megakadályozhatja vagy elsajátíthatja őket. 


Ne feledd: ha a természetüknél fogva függő dolgokat 
függetleneknek tartod, és a más dolgait a magadéinak tekinted, 
minduntalan akadályokba ütközöl, bánkódni és háborogni fogsz, 
káromolod az isteneket és az embereket, de ha csak azt tartod a 
tiednek, ami valóban a tied, a más tulajdonát pedig a helyzetnek 
megfelelően a másénak tartod, sohasem leszel a kényszer 
hatalmában, senki sem fog utadba állni, nem fogsz senkit 


szidalmazni és vádolni, és semmit sem kell majd akaratod ellenére 
végrehajtanod; senki sem árt neked, és nem lesz ellenséged sem, 
mert nem történik veled semmi baj. 


Ha erre a nagy dologra törekszel, ne feledd, hogy nem csak ímmel- 
ámmal kell utánavetned magad, hanem bizonyos dolgokról teljesen 
le kell mondanod a kedvéért, más javak megszerzését pedig el kell 
ha-lasztanod; ha azonban a lelki nyugalmad megszerzésére is 
törekszel, és uralkodni és gazdagodni is akarsz, könnyen 
megtörténik, hogy ezeket sem éred el, mivel az előbbire vágyakozol: 
de biztosan elveszíted azt, ami egyedül hozza létre a függetlenséget 
és a boldogságot. 


Minden kellemetlen képzet felmerülésekor nyomban jegyezd meg: 

, Te csak képzet vagy, és egyáltalán nem az, aminek látszol." Ezután 
vizsgáld és ítéld meg a képzetet elveid alapján: legelőször és 
legfőképpen abból a szempontból, vajon olyan dolgokra vonatkozik- 
e, amelyek hatalmunkban vannak, vagy pedig olyanokra, amelyek 
nincsenek hatalmunkban. S ha valami olyanra vonatkozik, ami 
nincs hatalmunkban, mindig kéznél legyen ez a mondás: , Semmi 
közöm hozzá!" 


2. Ne feledd: törekvésünk abban a reményben gyökeredzik, hogy 
elérjük, amire vágyódunk, ellenszenvünk célja pedig az, hogy bele 
ne essünk abba, amit kerülünk. Aki kudarcot vall törekvésében, az 
szerencsétlen, de még szerencsétlenebb az, aki olyasmibe 
bonyolódik, amit kerül. Ha csak olyan dolgokat kívánsz kikerülni, 
amelyek a hatalmadban vannak, s a természettel ellentétesek, 
sohasem fogsz nem kívánt dolgokba bonyolódni, de ha a betegséget, 
a halált és a szegénységet akarod kikerülni, szerencsétlen leszel. 


Fojtsd el ellenszenvedet mindazokkal a dolgokkal szemben, melyek 
nincsenek hatalmunkban, és vidd át az olyan dolgokra, amelyek 
hatalmunkban vannak, és a természettel ellentétesek. Egyelőre (míg 
nem ismered a helyes élet elveit) száműzd teljesen a törekvést, mert 
ha olyasmire törekszel, ami nincs hatalmadban, szükségszerűen 
szerencsétlen leszel; az olyan, hatalmunkban levő dolgokról pedig, 
amelyekre szép dolog törekedni, még nincs fogalmad. Csak vonzó és 
taszító ösztöneidnek engedj, de ezeknek is könnyedén, válogatással 
és kényelmesen. 


3. Ne feledd, hogy mindenről, ami gyönyörködtet, ami hasznos 
számodra, és amit szeretsz, a legjelentéktelenebb dolgoknál kezdve 
megmondd: miféle. Ha szeretsz egy tálat, mondd azt, hogy tálat 
szeretsz. Így, ha eltörik is, nem fogsz háborogni. Ha gyermekedet 
vagy feleségedet szereted, mondd azt, hogy csak egy embert 
szeretsz. Így, ha meghal, nem fogsz háborogni. 


4. Ha valamihez hozzá akarsz fogni, emlékeztesd magad rá, hogy 
milyen az a dolog. Ha fürödni mégy, vess számot magadban 
mindazzal, ami a fürdőben történni szokott: lefröcskölik, lökdösik, 
szidják és meglopják az embert. Sokkal nagyobb határozottsággal 
fogsz a dologhoz, ha magadban kijelented: fürödni akarok, és 
magatartásomat is meg akarom őrizni a természetnek megfelelő 
állapotban. Így járj el minden ügyedben; ha azután valami 
kellemetlenség ér fürdés közben, ezt a mondást veszed elő: 

, Nemcsak ezt akartam, hanem a természetnek megfelelő 
magatartásomat is meg akartam őrizni; de akkor nem őrizhetem 
meg, ha bosszankodom a történteken." 


5. Nem a tények zavarják az embereket, hanem a tényekről 
alkotott vélemények. A halálban például nincsen semmi szörnyű; ha 
szöi nyű volna, Szókratésznak is úgy tűnt volna; hogy azonban a 
halálról úgy vélekednek, hogy szörnyű, maga ez a tény a szörnyű. - 
így hát sohase másokat okoljunk, amikor akadályokra bukkanunk, 
vagy nyugtalanok és szomorúak vagyunk; magunkat, azaz a magunk 
véleményét hibáztassuk. A műveletlen ember szokása másokra 
panaszkodni, amikor ő maga cselekszik helytelenül. Aki tanulni 
kezd, az magát hibáztatja, a bölcs pedig sem mást, sem önmagát. 


6. Soha ne büszkélkedj a más kiválóságával! Ha a ló büszkélkedve 
azt mondaná: , Szép vagyok" - még el lehetne viselni. Te azonban, 
mikor büszkélkedve kijelented, hogy szép lovad van, lásd be: a ló 
kiválóságával büszkélkedel. Hát mi a tied tulajdonképpen? - A saját 
képzeleteid használata. Ha képzeleteidet a természet elveinek 
megfelelően használod, büszke lehetsz. Ebben az esetben legalább a 
saját kiválóságoddal büszkélkedel. 


7. Ha tengeri utadon, míg hajód a kikötőben vesztegel, kiszállsz, 
hogy ivóvizet meríts, útközben esetleg felszedsz néhány kagylót 
vagy hagymát, de figyelmed a hajóra kell irányítanod, és folyton 
hátra kell tekintgetned, nem hív-e a kormányos, s ha szólít, mindent 


ott kell hagynod, mert különben megkötözve hajítanak fel, mint a 
birkákat szokták. Ugyanígy van ez az életben is. Hogy kagyló és 
hagyma helyett feleséged és gyermeked van, mit számít? Ha hív a 
kormányos, rohanj a hajóra, és hagyj ott mindent anélkül, hogy 
visszanéznél. Öregkorodban pedig ne távozz el messzire a hajótól, 
hogy ott légy, bármikor hívnak. 


8. Ne kívánd, hogy az események úgy alakuljanak, ahogy te 
szeretnéd. Inkább a kívánságaidat szabd hozzá az események 
alakulásához, meglátod, nyugodt lesz életed folyása. 


9. A betegség csak a testet bénítja meg, a szabad elhatározást 
nem, ha az maga nem akarja. A sántaság is csak a lábadat 
akadályozza, de a szabad elhatározást nem. Ezt mondd mindennel 
kapcsolatban, ami eléd kerül: rájössz, hogy minden csak másvalamit 
akadályozhat, téged nem. 


10. Minden helyzetben emlékezz rá, hogy önmagad felé fordulj és 
megvizsgáld, milyen képességed van a helyzet megoldására. Ha 
szép fiút vagy lányt pillantasz meg, találsz lehetőséget az 
önmegtartóztatásra. Ha fáradság vár rád, találsz a kitartásra. Ha 
szidalom ér, találsz a béketűrésre. Ha így megedzed magad, nem 
ragadnak magukkal a képzeleteid. 


11. Sohase mondd rá semmire, hogy , elvesztettem", hanem csak 
azt, hogy , visszaadtam". Meghalt a gyermeked? Visszaadtad. 
Elhunyt a feleséged? Visszaadtad. Elvették a birtokod? Visszaadtad 
azt is. Azt mondod, hogy gazfickó vette el? Mi közöd hozzá, hogy ki 
által vette vissza az, aki neked adta? Ameddig adja, addig is úgy 
tekintsd, mint a másét: úgy, mint az utasok a fogadót. 


12. Ha haladni akarsz a bölcsességedben, vesd el az ilyen 
gondolatokat: , Ha nem törődöm a vagyonommal, nem lesz miből 
élnem!" , Ha nem fegyelmezem a szolgámat, rossz ember lesz 
belőle." Jobb éhen halni bánat és félelem nélkül, mint bőségben, de 
teméntelen zaklatásban élni. Jobb, ha a szolgád rossz, mint ha te 
rosszul érzed magad. 


Kezdd el ezt a legkisebb dolgokon! Ha kiömlik az olajocskád, és 
ellopják a maradék borocskádat, arra gondolj, hogy ennyibe kerül a 
szenvedélytelen állapot, ennyibe a lelki nyugalom. Semmit sem 


adnak ingyen. Ha hiába szólítod a szolgát, emlékezz rá, hogy talán 
nem hallotta, vagy ha hallotta is, úgyse tudja megtenni, amit 
akarsz. Olyan nagy jelentőséget mégse tulajdoníts neki, hogy tőle 
tedd függővé lelked nyugalmát. 


13. Ha haladni akarsz a bölcsességben, el kell viselned, hogy kül- 
sőséges dolgokban ügyetlennek és együgyűnek tartsanak. Ne 
törekedj arra a látszatra, hogy bármit is tudsz! S ha néhány ember 
tart is rólad valamit, te légy bizalmatlan önmagaddal szemben. 
Tudd meg, hogy nehéz egyszerre magatartásunkat is megőrizni a 
természetnek megfelelő állapotban, és a külső dolgokra is tekintettel 
lenni. Ha az egyikre súlyt helyezünk, nem lehet, hogy a másikat el 
ne hanyagoljuk. 


14. Ha azt akarod, hogy gyermekeid, feleséged és barátaid örökké 
éljenek, együgyű vagy: hiszen olyasmit kívánsz, aminek 
megvalósítása nem áll módodban, s a más hatáskörét akarod 
bitorolni. Akkor is balga vagy, ha azt akarod, hogy a szolgád sohase 
kövessen el hibát: hiszen azt akarod, hogy a hitványság ne legyen 
hitványság, hanem valami más. De ha azt akarod, hogy törekvéseid 
megvalósuljanak, azt elérheted. Abban gyakorold tehát magad, ami 
hatalmadban áll. 


Az uralkodik mások fölött, aki képes megvalósítani, amit akarnak, 
és elhárítani, amit nem akarnak. Aki szabad akar lenni, az ne 
akarjon és ne kerüljön olyasmit, aminek megszerzése és elhárítása 
másoktól függ. Ha nem így cselekszik, rabszolgának kell lennie. 


15. Ne feledd: az életben úgy kell viselkedni, mint a lakomán: 
körülhordoznak egy tálat - éppen hozzád ér -, nyújtsd ki a kezed, és 
szerényen vegyél belőle. Ha elmegy melletted, ne állítsd meg! Ha 
meg nem jön, ne fürkéssz utána sóvár tekintettel, hanem várj 
türelemmel, amíg hozzád ér! így viselkedj a gyermekekkel, az 
asszonnyal, a hivatalokkal, a vagyonnal szemben is, s méltó leszel 
rá, hogy az istenek asz-taltársa légy. Ha pedig az eléd tett ételekből 
nem veszel, hanem eltekintesz fölöttük, nemcsak a lakomájukon 
veszel részt, hanem együtt fogsz uralkodni az istenekkel. Így 
cselekedtek Diogenész, Hérakleitosz és társaik: méltán , isteniek" 
voltak, és úgy is nevezték őket. 


16. Ha látod, hogy valaki jajgat gyászában, vagy mert idegenbe 


távozott a gyermeke, vagy elvesztette a vagyonát, vigyázz, hogy 
téged is magával ne ragadjon az a képzet, hogy őt a külső 
körülmények sodorták bajba. Nyomban legyen kéznél ez: , Nem a 
bekövetkezett események kínozzák őt - hiszen azok a többi embert 
nem kínozzák -, hanem az a vélemény kínozza, amelyet róluk 
alkotott." Ennek ellenére ne vonakodj szavaiddal alkalmazkodni 
hozzá, sőt ha az a helyzet, jajgass együtt vele, de vigyázz, hogy ne 
jajgass belülről is. 


17. Ne feledd, hogy a dráma, amelyikben színész vagy, olyan, 
amilyennek a betanítója akarja: ha rövidre szabja a szereped, rövid 
ideig, ha hosszúra, sokáig játszol. Ha a koldus szerepét osztja rád, 
azt is a természethez hűen alakítsd. Éppen úgy cselekedj, ha 
nyomorék, uralkodó vagy polgár szerepét osztja rád, mert a te 
kötelességed az, hogy a rád bízott szerepet szépen eljátszd; a szerep 
kiválasztása másra tartozik. 


18. Ha a holló nem jót károg, ne ragadjon el a képzelet, hanem 
nyomban tégy megkülönböztetést magadban, és jegyezd meg: 

, Semmi rosszat nem jelentenek ezek nekem, hanem csak a 
testemnek vagy csak a vagyonomnak, vagy csak a hírnevemnek, a 
gyermekeimnek, a feleségemnek. Nekem minden csak jót jelenthet, 
ha én úgy akarom: bármi történik is, tőlem függ, hogy javamra 
fordítom-e." 


19.  Győzhetetlen lehetsz, ha nem bocsátkozol olyan küzdelmekbe, 
amelyekben a győzelem nem tőled függ. 


Ha valaha nagy tiszteletben álló, vagy nagyon hatalmas, vagy más 
okból nagyon tekintélyes embert látsz - vigyázz, a látszat hatása 
alatt ne tartsd őt boldognak. Az igazi jó azokban a dolgokban van, 
amelyek tőlünk függenek, nincsen tehát helye a tekintélyes 
emberekkel szemben sem az irigységnek, sem a féltékenységnek. Te 
nem hadvezér, elnök vagy konzul akarsz lenni, hanem szabad 
ember. Ehhez pedig csak egy út vezet: azoknak a dolgoknak a 
megvetése, amelyek nincsenek hatalmunkban. 


20. Ne feledd, hogy nem az bántalmaz téged, aki szidalmaz és 
megüt, hanem csak az a hiedelmed, hogy bántanak. Ha tehát valaki 
ingerel, tudd meg, csak a saját vélekedésed ingerel. Ezért 
mindenekelőtt arra törekedj, hogy ne ragadjon el a képzelet, mert 


könnyebben tudsz uralkodni magadon, ha egyszer rászánsz egy kis 
időt, és foglalkozol magaddal. 


21. A Hhalál, a száműzetés, és minden a világon, ami irtózatosnak 
látszik, mindennap szemed előtt lebegjen! Leginkább azonban a 
halál. Sohasem fogsz akkor közönséges dolgokra gondolni, és nem is 
fogsz túlságosan vágyakozni valamire. 


22. Ha filozófus akarsz lenni, légy elkészülve az első perctől 
fogva, hogy kinevetnek, és kigúnyol a tömeg, hogy azt mondják: 

, Egyszerre csak mint filozófus toppant elénk", és hogy: , Miért 
hordja olyan magasan az orrát?" Te pedig ne hordd magasan az 
orrod, amellett azonban, amit a legjobbnak találtál, tarts ki úgy, 
mintha maga az isten állított volna arra a helyre. Emlékezz ugyanis 
rá, hogy ha kitartasz elveid mellett, azok, akik előbb kinevettek, 
bámulóid lesznek, ha azonban hatásuk alatt megtántorocísz, 
kétszeres gúny lesz a jutalmad. 


23. Ha valaha megtörténik, hogy kifelé fordulsz azért, hogy 
bárkinek a tetszését megnyerd, tudd meg, hogy belső egyensúlyod 
összeomlik. Érd be azzal, hogy filozófus vagy. Ha mindenképpen azt 
akarod, hogy filozófusnak nézzenek, te nézd magad annak, s 
elégedett leszel. 


24. Ilyen gondolatok sohase kínozzanak: , Megbecsülés nélkül 
fogok élni, és mint semmirekellő járok majd a világban." Lehet, 
hogy a megbecsülés hiánya baj, de másvalaki nem sodorhat sem 
bajba, sem gyalázatba. Tőled függ, hogy adnak-e neked hivatalokat, 
és meghívnak-e lakomákra? Semmiképpen. Hogyan jelentheti ez 
akkor a megbecsülés hiányát? Hogyan volnál te semmirekellő, 
mikor csak azokban a dolgokban kell valakinek lenned, amelyek 
pusztán tőled függenek, és amelyekben a legmagasabb fokra 
emelkedhetsz. 


De nem támogathatod a barátaidat! Mit értesz azon, hogy nem 
támogathatod őket? Nem fognak tőled hitvány pénzt kapni, és nem 
tudod megszerezni nekik a római polgárjogot? Ki mondta neked, 
hogy ezek olyan dolgok, amelyek a mi hatalmunkban vannak, és 
nem másra tartoznak? Ki képes másnak adni olyasvalamit, amije 
magának sincsen? 


, Gyíyts vagyont - szól az ellenvetés -, hogy nekünk is legyen!" Ha 
lehet vagyont gyűjteni úgy, hogy közben megőrizzük becsületünket, 
hűségünket és nagylelkűségünket, mutasd meg az útját, és fogok 
gyűjteni: de ha arra buzdítotok, hogy veszítsem el a magam 
értékeit, hogy ezzel nektek értéktelen dolgokat szerezzek, lássátok 
be, hogy igazságtalanok és ostobák vagytok. Mit szeretnétek inkább, 
pénzt, vagy hűséges és becsületes barátot? Alihoz segítsetek inkább, 
hogy megbízható és tisztességtudó barát lehessek, és ne biztassatok 
olyan cselekedetekre, amelyekkel éppen ezt veszítem el. 


, De a hazának - szól az ellenvetés - semmiben nem tudok hasznára 
lenni." Újra csak azt kérdezem erre, miféle hasznára? Oszlop- 
csarnokokat és fürdőket valóban nem fog tőlem kapni. De hát mi 
van ebben? A kovácstól sem kap cipőt, és a cipésztől sem 
fegyvereket. Elég a hazának az, ha mindenki elvégzi a maga 
feladatát. Ha megbízható és tisztességes polgárrá nevelsz valakit, 
talán nem vagy hasznára a hazának? Nagyon is. Tehát mégsem vagy 
te sem teljesen haszontalan neki. 


, Mi lesz a helyem az államban?" - kérdik. - Az, amit úgy tudok 
megszerezni, hogy közben megbízható és tisztességes maradok. Ha 
erről lemondok azzal, hogy az államnak hasznára akarok lenni, 
ugyan mi haszna lehet egy velejéig tisztességtelen és 
megbízhatatlan emberből? 


25. Valakit nálad nagyóbb tiszteletben részesítenek a lakomán, az 
üdvözlésben, vagy azzal, hogy meghívták a tanácskozásba? Ha ez 
jó, örülnöd kell, hogy annak osztályrészül jutott. Ha pedig baj, ne 
panaszkodj, hogy téged nem sújtott. De ne feledd: ami nincs 
hatalmunkban, abból nem kívánhatod ugyanazt, mint mások, ha 
nem teszed meg érte, amit ők, hogy kiérdemeld. 


Hogyan is érhetné el ugyanazt az eredményt, aki nem kilincsel 
senkinél, és az, aki kilincsel; vagy aki nem kísérget senkit, és aki 
megteszi; aki nem dicsér szembe másokat, és aki igen? Igazságtalan 
és telhetetlen vagy, ha ingyen akarsz hozzájutni olyasmihez, aminek 
nem fizetted meg az árát. 


Mennyiért is árulják a salátát? Mondjuk egy obulusért. Nos, valaki 
kifizeti az obulust, és kap salátát; te pedig, mivel nem fizettél 
semmit, nem kapsz. Ne hidd, hogy te szegényebb vagy annál, aki 


kapott a salátából! Ő kapott salátát, neked viszont megvan az 
obulusod, amelyet nem adtál ki. Így van ez itt is. Nem hívott meg 
valaki lakomára? Nyilván nem adtad meg neki, amiért az étkezést 
adja: magasztalásért adja, megalázkodásért adja. Ha megéri neked, 
fizesd meg az árát, amiért adják. Ha viszont nem akarod kifizetni az 
árát, és anélkül akarod megkapni, telhetetlen és ostoba vagy. 


Azt mondod, hogy semmi sem kárpótol az elmulasztott lakomáért? 
Dehogynem: nem kell dicsérned, akit nem akarsz, és nem kell 
meghunyászkodnod az ajtónállói előtt. 


26. A természet akaratát azokból a dolgokból ismerjük meg, 
amikről nem különbözik a véleményünk. Amikor például más 
szolgája eltör egy poharat, kéznél van ez a mondás: , Ilyesmi 
előfordul." Tudd meg, hogy ugyanúgy kell eljárnod, amikor a tied 
törik el, mint amikor a másé. Ugyanezt az elvet terjedsz ki a 
nagyobb dolgokra is. Amikor a más gyermeke vagy felesége hal 
meg, mindenki kész van a megjegyzéssel, hogy emberi dolog; de 
mikor neked hal meg valakid, jajgatsz: , Ő, én szerencsétlen!" 
Eszedbe kellene jutnia ilyenkor, hogy miképp viselkedünk, amikor 
mások felől halljuk ugyanezt. 


27. Nincs célpont, ami arra való, hogy elhibázzuk - ugyanígy a 
rossznak sincs természetes alapja a világban. 


28. Ha valaki odaadná a tested az első szembejövőnek, bizonyára 
rossz néven vennéd. Azért viszont nem szégyelled magad, hogy a 
józan eszedet bárkinek odaadod, amikor felindulsz, és elveszted 
nyugalmadat, ha szidalmaz. 


29. Minden cselekedetnek vizsgáld meg az előzményeit és 
következményeit, és csak azután kezdj hozzá. Ha nem így jársz el, 
eleinte nagy kedvvel fogsz a dologhoz, mert nem gondoltad meg a 
következményeit. Később esetleg, mikor akadályokra bukkansz, 
szégyenszemre abba kell hagynod a munkát. 


Győzni szeretnél Olümpiában? Istenemre mondom, én is, mert 
nagyon szép dolog. De vizsgáld meg a feltételeit és a 
következményeit, és csak azután fogj hozzá a felkészüléshez. 
Fegyelmezetten kell élned, étrend szerint kell táplálkoznod, 
tartózkodnod kell a süteményektől, előírás szerint kell edzened 


magad a megállapított órában, akár hőség van, akár hideg. Nem 
szabad hideg vizet, vagy alkalomadtán bort innod. Egyszóval úgy 
kell engedelmeskedned az edzőnek, akár az orvosnak. Azután ki kell 
állnod a versenyre, megtörténhetik, hogy megrántod a kezed, 
kificamítod a bokád, és rengeteg port kell nyelned. Megeshetik, 
hogy közben meg is ostoroznak, és a végén mindennek a tetejében 
még le is győznek. 


Alaposan gondold meg mindezt, és ha még ezután is van kedved, 
kezdj hozzá a versenyzéshez. Ha nem így jársz el, úgy fogsz 
kapkodni, akár a gyerekek, akik hol birkózónak képzelik magukat, 
hol meg vívónak, azután meg trombitálni kezdenek, végül tragédiát 
mutatnak be. Így jársz te is: előbb atléta leszel, majd vívó, aztán 
rhétor, végül filozófus; egész lelkeddel azonban semminek sem adod 
át magad. Majom módra minden szemed elé kerülő jelenséget 
utánozol, s hol ez, hol az tetszik neked, mert megfontolás és 
körültekintés nélkül, vaktában, ímmel-ámmal fogtál hozzá. 


így van ez azokkal is, akik látnak egy filozófust - mondjuk 
Euphratészt-, meghallgatják az ő előadását (márpedig ki más tud 
úgy beszélni, mint ő?), és akkor ők is filozófusok akarnak lenni. 


Ember! Fontold meg előbb, miről van szó. Azután tanulmányozd a 
természeted, képes vagy-e rá. Öttusázó vagy birkózó akarsz lenni? 
Vizsgáld meg a karod és a combod, nézd meg, milyen a csípőd. Az 
egyik ember erre, a másik arra született. 


Gondolod, hogy ha a filozófus életét választod, ugyanúgy tudsz 
majd enni, inni, éppúgy vágyakozhatsz és elégedetlenkedhetsz, mint 
mások? Virrasztanod, küszködnöd kell, ott kell hagynod családodat, 
el kell viselned, hogy akármelyik kölyök lenézzen, bármelyik 
járókelő kinevessen; mindenütt hátul kell maradnod, a 
megbecsülésben csakúgy, mint a hivatalodban, a törvény előtt 
éppúgy, mint bármilyen üzleti ügyben. 


Jól fontold meg: akarsz-e ezekért cserébe szenvedélytelen állapotot, 
szabadságot és lelki nyugalmat? Ha nem akarsz, vigyázz! Ne tégy 
úgy, mint a gyerekek, ne légy előbb filozófus, azután vámszedő, 
később szónok, végül a császár helytartója. Ezek a foglalkozások 
nem illenek össze. Egyféle embernek kell lenned - akár erkölcsös 


vagy, akár erkölcstelen: vagy az irányító szellemedet kell 


kiművelned, vagy amit kívül hordasz magadon; vagy a bensőd 
formálására fordítsd művészeted, vagy a külső viszonyok 
alakítására. Más szóval: vagy a filozófusnak, vagy a közönséges 
embernek az életét kell vállalnod. 


30. Kötelezettségeink általában a körülményektől függnek. 
Valakinek az atyjáról van szó: kötelessége róla gondoskodni, neki 
mindenben engedelmeskedni, és elviselni, ha szidalmazza és 
megüti. És ha gonosz az apa? A természet nem a jó atyával fűz össze 
minket, hanem az atyával, bármilyen is. - A testvéred igazságtalanul 
bánik veled? Te csak viselkedj vele a magad módján, és ne azt nézd, 
hogy ő mit csinál, hanem azt, hogy neked mit kell tenned, ha 
magatartásod a természet rendjét követi. Hiszen más nem bánthat 
téged, ha te nem akarod; csak akkor ért bántalom, ha úgy fogod fel, 
hogy bántottak. Ugyanígy jössz majd rá arra is, hogy mi a jó 
szomszéd, a polgár és a hadvezér kötelessége, ha hozzászoksz, hogy 
figyelembe vedd a körülményeket. 


31. Az istenekkel szemben tanúsított jámborságot illetően - tudnod 
kell - az a legfontosabb, hogy helyes véleményt alkoss róluk: 
kétségtelenül léteznek, és mindent szépen és igazságosan 
kormányoznak, neked pedig azt parancsolják, hogy engedelmeskedj 
nekik, nyugodj meg mindenben, ami történik, jó szívvel 
alkalmazkodj a helyzethez, mert a legjobb akarattal intézik 
sorsunkat. Ha így jársz el, sohasem káromolod majd az isteneket, és 
nem panaszkodsz, hogy nem törődnek veled. 


Ez azonban nem következik be másképp, csak ha a jó és a rossz 
fogalmát függetlenné teszed azoktól a dolgoktól, amelyek nincsenek 
hatáskörünkben, és csak azokra a dolgokra alkalmazod, amelyek 
hatalmunkban vannak. Ha ugyanis az előbbiek közül valamit jónak 
vagy rossznak tartasz, szükségképpen szidalmazod és gyűlölöd 
azokat, akik miatt nem érted el, amire törekedtél, vagy nem kívánt 
helyzetbe sodródtál. 


Minden élőlény úgy van teremtve, hogy az ártalmasnak látszó 
dolgokat és azok okait kerülje, és távol tartsa magától, az előnyös 
dolgokat és okaikat viszont keresse és csodálja. Lehetetlen tehát, 
hogy valaki, aki úgy érzi, hogy bántották, örüljön annak, aki 
véleménye szerint bántotta, éppen úgy, ahogy lehetetlen magának a 
hántásnak örülni. 


Ezért még a gyerek is szidja az édesapját, ha nem kap abból, amit 
jónak gondol; márpedig Polüneikészt és Eteoklészt az állította 
szembe egymással, hogy balgán a zsarnokuralmat is valami jónak 
gondolták. Ugyanígy a földműves, a tengerész és a kereskedő, meg 
azok is, akik elveszítik a feleségüket vagy a gyermeküket, az 
isteneket káromolják, mert a jámborság is csak addig tart, ameddig 
a kedvező helyzet. Aki azonban úgy igyekszik megkívánni és 
kikerülni a dolgokat, ahogy valóban kell, egyúttal istenfélelemre is 
törekszik. 

Kötelesek vagyunk az ital- és égőáldozatot ősi szokás szerint tiszta 
szívvel, nem hanyagul, nem közönyösen bemutatni, és a termés 
zsengéjét felajánlani; ne legyünk ebben fösvények, de ne lépjük túl 
anyagi tehetségünket. 


32. Ha jóslatot kérsz, ne felejtsd el, hogy te nem tudod, mi fog 
történni, és azért jöttél a jóshoz, hogy tőle kérdezd meg. Azt 
azonban, hogy milyen lesz, ami történni fog, már érkezésedkor is 
tudod, ha filozófus vagy: ha olyasvalami, ami nincsen 
hatalmunkban, bizonyos, hogy se nem jó, se nem rossz. 


Ne vígy magaddal a jóshoz se vágyat, se ellenszenvet. Ne remegve, 
hanem azzal a meggyőződéssel lépj be, hogy bármi történjék is, 
közömbös rád nézve, és közelebbről nem érdekel. Bárhogy alakul is 
a helyzet, lesz rá módod, hogy szépen viselkedj, ebben senki sem 
akadályozhat meg. Bátran, mint meghitt tanácsadókhoz fordulj az 
istenekhez. Később viszont, amikor már megkaptad a tanácsot, ne 
felejtsd el, hogy milyen tanácsadókhoz fordultál, kikkel szemben 


engedetlen-kedsz, ha nem hallgatsz szavukra. 


Csak olyankor kérj jóslatot - Szókratész is így tartotta helyesnek -, 
ha egy dolog végső kimenetelét kutatod, és sem az értelem, sem 
semmi más nem segít, hogy a végére járj. Így például, amikor 
veszélyes helyzetben segítened kell a barátodon vagy a hazádon, 
nem kell jóslatot kérned, hogy melléjük állj-e. A jós talán azt 
mondja, hogy az áldozati jelek rosszat mutatnak, ami nyilvánvalóan 
halált, valamelyik testrész elvesztését vagy száműzetést jelent. Az 
értelem azonban azt követeli, hogy ezek ellenére is állj a barátod 
mellé, és a veszélyben légy oltalmára a hazádnak. Engedelmeskedj 
az igazibb jósnak, Apol-lónnak, akik kikergetett a templomából egy 
embert, mert a barátját meggyilkolták anélkül, hogy a segítségére 


sietett volna. 


33.  Tűzz magad elé egy jellemet mintaképül, és ahhoz igazodj, 
akár egyedül vagy, akár az emberek között. 


Lehetőleg hallgass, és csak a fontos dolgokról beszélj, de azokról is 
keveset. Egyszer-egyszer, ha a körülmények kívánják, 
beszélgethetsz, de nem közönséges dolgokról; nem a gladiátoroktól, 
a lóversenyekről, az atlétákról, de még csak az ételekről és italokról 
sem, amelyekről általában beszélgetni szoktak; mindenekelőtt pedig 


óvakodj az emberek gáncsolásától, dicsőítésétől és 
összehasonlításától. 


Ha módodban áll, irányítsd szavaiddal a jelenlevők társalgását 
olyasmire, ami illik, de ha történetesen másfajta emberek közé 
kerülve magadra maradsz, akkor hallgass. 


Ne nevess sokat, ne nevess sok mindenen, ne nevess féktelenül. 


Ha csak lehet, térj ki az esküdözés elől; ha nem lehet, akkor is 
kerüld el, amennyire csak tudod. 


Ne lakomázz idegenben, közönséges emberekkel. Ha mégis úgy 
hozzák a körülmények, hogy megesik, tökéld el magadban, hogy 
semmiképpen sem süllyedsz le a közönséges emberek színvonalára. 
Jegyezd meg: ha egy trágár alak van a jó barátok között, 
szükségképpen más is bemocskolja magát, aki vele tölti az idejét; 
még akkor is, ha különben tiszta lelkű. 


Testednek csak a feltétlenül szükséges dolgokat szerezd meg, 
táplálékot, italt, ruházatot, lakást és személyzetet. A külső díszt és a 
fényűzést messze elkerüld. 


Házasság előtt, amennyire csak tudsz, maradj tiszta Aphrodité 
dolgaitól. Ha mégsem tudsz, ne menj tovább, mint a törvény engedi. 
De ne zaklasd és ne gáncsold azokat, akik nem maradnak tiszták. 
Azt se hozd fel folyton, hogy te önmegtartóztató vagy. 


Ha visszamondják neked, hogy valaki rossz híreket terjeszt rólad, ne 
védekezz a rágalmakkal szemben, hanem ezt jegyezd meg: 
, Bizonyára nem ismeri a többi hibámat, mert különben nem csak 


ezeket mondta volna." 


Ne járkálj túl sokat színházba. Ha alkalomadtán mégis ott vagy, 
viselkedj úgy, mint akit semmi más nem izgat, csak önmagad. 
Olyannak kívánd tehát az események alakulását, ahogy éppen 
történnek, annak a győzelmét kívánd, aki valóban győz, így semmi 
sem lesz nyomasztó számodra. A kiabálástól, a tetszést nyilvánító 
nevetéstől és a túlságos megindulástól feltétlenül tartózkodj. 
Távozás után ne beszélgess túl sokat a színpadon történtekről, csak 
ha épülésedre szolgál. Különben úgy tűnnék, hogy csodáltad a 
látványosságot. 


Ötletszerűen, túl könnyen ne járj előadásokra. Ha mégis ott vagy, 
viselkedj komolyan, nyugodtan, és ne légy terhére senkinek. 


Amikor beszélgetni készülsz valakivel, különösen olyan emberrel, 
akit fölötted állónak tartanak, képzeld el, hogyan viselkedett volna 
hasonló körülmények között Szókratész vagy Zénon; így nem 
hibázod el a helyzethez illő viselkedést. 


Ha a hatalmasok közül valakit meglátogatsz, képzeld el, hogy nem 
találod otthon, vagy csukva lesz a kapu, vagy az orrod előtt 
becsapják az ajtót, vagy hogy nem fog veled törődni. Ha mégis 
kötelességednek érzed, hogy meglátogasd, eredj el hozzá, és viseld 
el, bármi történik, de semmiképpen se hajtogasd utána magadban, 
hogy nem volt érdemes. Ez közönséges emberre vallana, és azt 
jelentené, hogy függsz a külső eseményektől. 


Társaságban ne emlegesd sokszor és mértéktelenül a saját tetteidet 
és kalandjaidat: neked kellemes visszaemlékezni a kiállott 
veszélyekre, a többieknek azonban nem esik jól mindig azt hallani, 
hogy mi minden történt veled. 


Ne igyekezz megnevettetni az embereket, mert az ilyen viselkedés 
közönséges modorra vall, és egyszersmind arra is vezethet, hogy 
embertársaink megbecsülését elveszítjük. 


Ocsmány beszélgetésekbe keveredni ugyancsak veszélyes. De ha 
már megtörtént, alkalomadtán rendre is utasíthatod, aki túlment a 
mértéken; ha nem lehet, akkor hallgatással, elpirulással vagy 
kedvetlen arckifejezéssel nyilvánítsd ki, hogy nincs ínyedre a 


beszélgetés. 


34. Ha valamilyen élvezetnek a képzete megragadott, vigyáznod 
kell - akár a többi dologban -, hogy magával ne rántson: hadd 
várjon az ügy, halaszd el későbbre. Azután mérlegeld a két 
időpontot: amikor kedved fog telni az élvezetben, és amikor az 
élvezet után később megbánást érzel, és szemrehányást teszel majd 
magadnak. Állítsd szembe a megbánással és szemrehányással, hogy 
mennyire fogsz örülni, és mennyire fogod magad dicsérni, ha 
önmegtartóztató maradtál. - Ha mégis alkalmasnak látszik a 
dologgal foglalkozni, vigyázz, hogy le ne győzzön, a vonzó 
kellemes, csalóka benne; állítsd vele szembe, mennyivel jobb az a 
tudat, hogy győzelmet arattál felette. 

35. Ha meggyőződtél róla, hogy valamit meg kell tenned, tedd 
meg, és ne félj, hogy közben meglátnak, még akkor sem, ha a tömeg 
egészen más véleményt alkot majd az ügyről. Ha ugyanis nem 
helyesen cselekednél, magát a tettet kerüld el; de ha helyesen teszel, 
mit félsz az igazságtalan támadásoktól? 


36. Ahogy ezek a mondatok: , Nappal van" és , Éjszaka van", 
kitűnőek szétválasztó ítéletnek, de összekapcsoló ítéletnek nem 
alkalmasak, ugyanúgy a testnek hasznos ugyan, ha a nagyobb részt 
vesszük ki a tálból, a lakománál szokásos illem szempontjából 
viszont, amelyet be kell tartani, nagyon csúnya dolog. Ha tehát 
valakinél étkezel, ne felejtsd el, hogy nemcsak azt kell nézned, mit 


ér a testnek az előtted levő étel, hanem azt is, hogy a vendéglátóval 
szemben megőrizd az illendőséget. 


37. Ha olyan szerepet vállalsz, amely az erődet meghaladja, 
kudarcot vallasz benne, és még azt is elszalasztod, amit képes lettél 
volna betölteni. 


38. Ahogy séta közben vigyázol rá, hogy ne lépj szögbe, vagy 
hogy ki ne ficamodjék a lábad, ugyanúgy arra is ügyelj, hogy ne 
tégy kárt önmagad irányító szellemében. Ha minden dolgunkban 
erre gondolunk, biztosabban foghatunk a munkánkhoz. 


39. A szükségletek mértéke mindenkinek a saját teste, ahogy a 
cipőnek a láb. Ha ezt nem felejted, megtartod a helyes mértéket; de 
ha túllépsz rajta, szükségszerűen lecsúszol a lejtőn. Ahogy a 


lábbelivel is: ha túlmégy azon, amit a lábad megkíván, előbb 
aranyozott, azután bíborszínű, végül hímzett cipőd lesz; ha egyszer 
túllépik a mértéket, nincs többé határ. 


40. A nők, ha tizennégy évesek elmúltak, azt hallják, hogy a 
férfiak úrnőnek szólítják őket. Látva mármost, hogy semmi más 
lehetőség nincs, mint hogy együtt háljanak a férfiakkal, elkezdik 
magukat csi-nosítgatni, és minden reményüket ebbe vetik. Érdemes 
tehát megértetni velük, hogy csakis akkor becsüljük meg őket, ha 
szerénynek és szemérmesnek mutatkoznak. 


41. Az együgyűségjele állandóan a testtel foglalkozni; mindig 
tornázni, sokat enni, sokat inni, sokat menni félre, szeretkezni. 
Ezeket mellékesnek kell tartanunk, minden gondunkat a 
szellemünkre kell fordítanunk. 


42. Ha valaki rosszul bánik veled, vagy rosszat mond rólad, 
emlékezz erre: abban a Íriszemben teszi vagy mondja, hogy alapja 
van rá. Ő csak aszerint cselekedhet, ahogy neki - nem pedig neked - 
helyesnek látszik; ha pedig hamis a véleménye, az neki árt, mert 
tévúton halad. Ha valaki egy helyesen megszerkesztett összetett 
mondatot hibásnak tart, ez nem az összetett mondatnak árt, hanem 
annak, aki tévedett. Ha ebből indulsz ki, nem fogsz haragudni a 
rágalmazódra. Bármit mond, jegyezd meg: , Neki úgy tűnik 
igaznak." 


43. Minden dolgot kétfelől lehet megfogni. Ha az egyik oldalról 
fogod meg, elbírsz vele, ha a másikról, nem bírsz el vele. Ha a 
testvéred igazságtalan hozzád, ne arról az oldalról fogd meg, hogy 
igazságtalan; mert ha erről az oldalról fogod meg a dolgot, nem 
bírsz vele. Inkább arról az oldalról fogd meg, hogy a testvéred, és 
veled együtt nevelkedett; ha így nyúlsz hozzá, elbírható. 


44. Belső ellentmondás van az ilyen kijelentésekben: , Én nálad 
gazdagabb, tehát kiválóbb vagyok", vagy pedig: , Szebben tudok 
szónokolni, tehát kiválóbb vagyok nálad." Helyesebbek az ilyen 
mondások: , Gazdagabb vagyok, tehát vagyonom értékesebb, mint a 
tied", vagy pedig: , Jobban szónokolok nálad, tehát szónoklatom 
jobb, mint a tied." De hiszen te sem vagyon nem vagy, sem 
szónoklat. 


45. Gyorsan mosakszik valaki? Ne mondd rá, hogy rosszul, hanem 
csak ázt, hogy gyorsan. Ha valaki sok bort iszik, ne mondd, hogy 
rosszul cselekszik, hanem csak azt, hogy sokat iszik. Mielőtt a 
szándékát megvizsgálod, honnan tudnád, hogy helytelenül 
cselekszik-e? így nem fog veled előfordulni, hogy más lesz, amit 
érzékeiddel közvetlenül észlelsz, és más, amit helyeselsz. 


46. Sohase mondd magadról, hogy filozófus vagy, és közönséges 
emberek közt ne fecsegj sokat az elveidről. Inkább cselekedj az 
elveid szerint. A lakománál például ne magyarázd, hogyan kell 
enni, hanem egyél úgy, ahogy kell. Ne feledd, hogy Szókratész 
annyira irtózott a feltűnéstől, hogy amikor olyanok keresték fel, 
akik az ő révén akartak filozófusokkal összekerülni, odavezette őket 


hozzájuk; csak ennyit jelentett neki, hogy semmibe veszik. 


Ha közönséges emberek között valamilyen bölcseleti elv kerül 
szóba, általában hallgass, mert nagy a veszély, hogy 
elhamarkodottan kiadod azt, amit még meg sem emésztettél. Ha 
valamelyikük megjegyzi rólad, hogy semmit sem tudsz, s ez nem 
bosszant téged, tudhatod, hogy már a bölcsesség kezdetén vagy. 
Hiszen a juhok sem viszik oda a pásztorukhoz a füvet megmutatni, 
hogy mennyit ettek, hanem a takarmányt magukban megemésztve 
gyapjút és tejet adnak. Te se fitogtasd bölcseleti elveidet az 
avatatlanoknak, hanem megemésztésük után tettet mutass. 


47. Ha egyszerűségre szoktattad a tested, ne hencegj vele, s ha 
vizet iszol, ne mondd el minden alkalommal, hogy te csak vizet 
iszol. Ha edzeni akarod magad a küzdelmekre, magadban csináld, 
ne mások előtt. Ne a szobrokat ölelgesd, hanem amikor nagyon 
szomjas vagy, végy a szádba hideg vizet, s utána köpd ki újból, de 
ne beszélj róla senkinek. 


48. A mindennapi emberre jellemző gondolkodás az, hogy 
sohasem önmagától vár hasznot vagy kárt, hanem a külső dolgoktól. 
A filozófus magatartása és jellegzetessége viszont az, hogy minden 
hasznot vagy kárt önmagától vár. 


A bölcsességben előrehaladó embert az jellemzi, hogy senkit sem 
ócsárol, senkit sem dicsér, nem vádaskodik, és nem panaszkodik, 
sohasem beszél úgy magáról, mint aki számít és tud valamit; ha 
nehézségekbe és akadályokba ütközik, önmagát okolja, ha dicsérik, 


önmagában kineveti azt, aki dicséri, s ha ócsárolják, nem védekezik, 
óvatosan járkál, akár a beteg, mert óvakodik attól, hogy a 
meggyógyult tagokat megmozdítsa, mielőtt megerősödnek. 


Az ilyen ember a vágyat teljesen kiküszöbölte magából; ellenszenvét 
pusztán azokra a természet törvényein kívül álló dolgokra 
irányította, amelyeken tudunk változtatni. Ösztönének minden 
irányban csak mértékkel enged; azt pedig semmibe sem veszi, ha 
együgyűnek és tudatlannak tartják. Összefoglalva: úgy ellenőrzi 
magát, mint az ellenségét, vagy mint az olyat, aki hurkot vet neki. 


49. Amikor valaki azzal kérkedik, hogy ismeri és magyarázni 
tudja Khrüszipposz műveit, jegyezd meg magadban: , Ha 
Khrüszipposz nem írt volna homályosan, ennek nem volna semmije, 
amivel kérkedhetnék." De mire törekszem én? Arra, hogy 
megismerjem és kövessem a természetet. Keresem tehát, hogy ki 
tanít meg erre; ha hallom, hogy Khrüszipposz, hozzá fordulok. 
Ámde nem értem meg az írásait. Keresek tehát egy magyarázót. 
Mindeddig nincs a dologban semmi rendkívüli. Ha már találtam 
magyarázót, hátravan még, hogy kövessem a tanácsait. Egyedül ez a 
nagy dolog. Ha csak magát a magyarázót csodálom, filozófus 
helyett grammatikus lettem, azzal a különbséggel, hogy nem 
Homéroszt, hanem Khrüszipposzt olvasom. -Még inkább el kell 
pirulnom, ha valaki azt mondja: , Olvass fel nekem 
Khrüszipposzból", és én nem tudok a szavakhoz hasonló, velük 
összhangban levő tetteket felmutatni. 


50. A tanokhoz, amiket elfogadtál, úgy ragaszkodj, mint a 
törvényekhez, mintha az istenek ellen vétenél, ha megszeged őket. 
Azzal viszont, amit esetleg rólad mondanak, ne törődj; az már nem 
tartozik rád. 


51. Mennyi ideig halogatod még, hogy a legigazibb javakra 
méltónak tekintsd magad, és semmilyen tettedben ne térj el az ész 
útmutatásaitól? Megtanultad azokat a bölcseleti elveket, amelyek 
szerint élned kell, és te ezt az életmódot választottad. Milyen 
tanítómesterre vársz még, hogy rábízd tenmagad megjavításának 
munkáját? Nem gyerek vagy már, hanem felnőtt férfi. Ha még most 
is gondtalan és könnyelmű vagy, és egyre-másra halogatod, újabb és 
újabb határnapokat tűzöl ki, hogy attól kezdve már törődni fogsz 
saját magaddal: észre sem fogod venni, hogy sohasem haladsz előre, 


hanem életedben és halálodban mindig közönséges ember maradsz. 


Tartsd végre méltónak magad rá, hogy úgy élj, mint érett ember, 
aki bölcsességre törekszik! Mindaz, amit legfőbb jónak látsz, 
áthághatatlan törvény legyen számodra; ha valami küzdelmes vagy 
kellemes, dicső vagy gyalázatos kerül elébed, jusson eszedbe, hogy 
itt a küzdelem ideje, most kezdődnek az olümpiai versenyek, és 
nem lehet őket elhalasztani: egy nap alatt, egyetlen tettel elveszted 
vagy megmented munkád gyümölcsét. 


Szókratész úgy lett tökéletes, hogy bármiben, ami elébe került, csak 
az értelem szavára figyelt, semmi másra. Neked is, bár még nem 
vagy Szókratész, úgy kell élned, mintha Szókratész akarnál lenni. 


52. A XTfilozófia első és legfontosabb része az, amely a bölcseleti 
elvek gyakorlati alkalmazásáról szól; például hogy nem szabad 
hazudni. A filozófia második része a bizonyításokat tartalmazza: 
miért nem szabad hazudni. A harmadik rész az előzőknek 
alapvetésül és megvilágo-sításul szolgál. Miért bizonyítás ez? - 
kérdezi. Mi a bizonyítás? Mi a következtetés? Mi az ellentmondás? 
Mi az igaz és mi a hamis? 


A harmadik rész tehát a második rész miatt szükséges. A második 
pedig az első miatt. A legfontosabb azonban, amivel mindig 
foglalkoznunk kell, az első rész. Mi viszont fordítva csináljuk. A 
harmadik résszel töltjük időnket, és minden buzgalmunk ebben 
merül ki. Az első résszel egyáltalán nem törődünk. Így történik, 
hogy hazudozunk ugyan, de mindig kéznél vannak az érveink arra, 
hogy nem szabad hazudni. 


53. Minden eshetőségre kéznél legyenek a következők: 


,, Vezess tehát, Zeusz, és te, rendelt Végzetem; bármerre is jelöltétek ki 
utamat, engedni nektek kész vagyok, s mit érne, ha gyáván nem 
akarnék ? Ugyis nektek engedek. 


Ki jól fogadja, mit kikerülni nem lehet, az bölcs előttünk, s érti az 
istenek szavát. " 


,De, Kritón, ha úgy tetszik az isteneknek, történjék úgy." , Anütosz 
és Melétosz megölhetnek, de ártani nem tudnak nekem." 


(Sáirosi Gy ula fordítása) 


Epiktétosz: A szabadságról (Részlet) 


Ha sem az uralkodók, sem az uralkodók barátai nem élnek úgy, 
ahogy akarnak, akkor kik szabadok? 


- . Keress és találsz, hisz megvan a természet adta képességed arra, 
hogy megleld az igazságot! De ha magadtól nem vagy rá képes, 
hogy megleld a gondolatsor következő láncszemét, halld hát 
azoktól, akik már fölkutatták, hogy mit mondanak! 


-Jónak tartod a szabadságot? 
- . A legnagyobb jónak. 


- . Mármost lehet-e valaki a legnagyobb jó birtokában szerencsétlen 
vagy nyomorult? 


- . Nem. 


- . Akikről tehát azt látod, hogy szerencsétlenek, nyomorultak, 
elverettek, mondd bátran, hogy nem szabadok. 


- így van. 


- . Távol kerültünk hát az eladástól, vásárlástól, s mindentől, ami a 
vagyon körébe tartozik. Hiszen ha igazad volt abban, hogy ezekkel 
egyetértettéi, akkor lehet valaki nagy királyként is boldogtalan meg 
nem szabad ember, vagy helytartóként, vagy konzulként, sőt akár 
kétszeres konzulként is. 


- . Lehet. 


- . Most erre válaszolj! Szerinted nagyszerű, nemes és értékes dolog 
a szabadság? 


- . Hogyne volna az! 


- . S lehetséges, hogy aki ilyen nagyszerű, értékes és nemes 
dolognak van birtokában, szolgalélek legyen? 


- . Nem lehet. 


- . Ha tehát azt látod, hogy valaki hajbókol a másik előtt, az 
illendőség határán túl hízeleg neki, mondd rá bátran, hogy ő nem 
szabad ember. És ne csak akkor mondd ezt, ha egy hitvány 
vacsoráért teszi, hanem akkor is, ha kormányzói vagy konzuli 
tisztségért viselkedik így. Nevezd az előbbieket kis szolgáknak, mert 
kicsinységekért tesznek így; az utóbbiakat viszont, akik erre az 
elnevezésre méltók, nagy szolgáknak nevezd. 


- . Legyen így! 


- . S szerinted a szabadság azt is jelenti, hogy urai vagyunk 
szándékainknak, és függetlenek? 


- . Hogyne jelentené ezt is! 


- . Akit tehát másvalaki akadályozni vagy kényszeríteni képes, 
mondd róla bátran, hogy ő nem szabad! S ne azt nézd, hogy ki volt 
az öregapja vagy a dédapja, s ne azt firtasd, hogy mikor adták el és 
vették meg, hanem ha azt hallod, hogy lelke mélyéből és odaadással 
mondja: , Uram", úgy még ha tizenkét lictor jár is előtte, mondd rá, 
hogy szolga. És ha hallod, hogy valaki azt mondja: , Én nyomorult, 
mennyit szenvedek!" - mondd rá, hogy szolga. S egyáltalán, ha azt 
látod, hogy valaki sír, panaszkodik, szerencsétlenül él, mondd rá, 
hogy szolga, még ha bíborszegélyt visel is! Ám ha semmi ilyet nem 
tesz, még ne mondd róla, hogy szabad! Hanem ismerd meg nézeteit, 
vajon valamiképpen nem kényszeredettek, megalkuvók, nem 
nyomorúságra vallók-e. S ha valami ilyet találsz bennük, mondd rá, 
hogy szolga, aki csak a Saturnaliák idején szabad. Mondd azt, hogy 
távol van az ura. Majd ha visszatér, meglátja, mit kap tőle. 


- Ki tér vissza? 


- . Bárki, akinek hatalma van arra, hogy megadja vagy elvegye 
mindazt, amit kíván. 


- . Ilyen sok urunk volna? 


- . Ilyen sok. Először is uraink a külső események, s ezek számosak. 
Ezért szükségképpen uraink azok, akiknek hatalmuk van ezek fölött. 
Mert bizony senki sem magától a császártól fél, hanem a haláltól, a 

száműzetéstől, vagyonának elvesztésétől, a rabságtól, a 


megaláztatástól. És senki sem a császárt szereti - hacsak az nem 
szexetetreméltó -, hanem a gazdagságot szeretjük, a tribunátust, a 
hadvezérséget és a konzulságot szeretjük. S minthogy emezeket 
szeretjük, amazokat meg gyűlöljük, illetve félünk tőlük, így azok, 
akiknek hatalmuk van ezek fölött, szükségképpen uraink. Ezért úgy 
borulunk le előttük, mint istenek előtt, mert tudjuk, hogy akinek 
hatalma van a leghasznosabb dolgokon, az isteni lény. Mármost ha 
ehhez a tételhez helytelenül azt az alsó premisszát rendeljük, hogy 
, ennek meg ennek az embernek hatalma van a leghasznosabb 
dolgon"? - akkor ebből szükségképpen helytelen konzekvencia 
adódik. Nos hát, mi az, ami szabad emberré és önmagunk uraivá 
tesz bennünket? Mert a gazdagság nem tesz azzá, 


sem a konzuli, sem a kormányzói tisztség, sem a királyi méltóság, 
hanem valami mást kell találnunk. 


Mi az, ami az írás tevékenységében szabaddá és gátlásoktól 
mentessé tesz? 


- . Az írni tudás. 

- S mi tesz azzá a lantjátékban? 

- . A lanton játszani tudás. 

- . Nemde akkor az életben is: az élni tudás. 
(Steiger Kornél fordítása) 

Lucius Annaeus Seneca: Erkölcsi levelek 

5. levél 


Állhatatosan tanulsz, s mindent félretéve csak arra törekszel, hogy 
napról napra jobbá tedd magad - helyeslem is ezt, örülök is neki. 
Nemcsak buzdítalak, hogy tarts ki emellett, hanem még kérlek is rá. 
Ám intelek: semmit ne tégy, ami öltözetedben vagy életviteledben 
szembeszökő volna. Olyanoknak a szokása ez, akik nem előbbre 
haladni óhajtanak, hanem feltűnni. Kerüld a lompos viseletet, a 
bozontos fejet, az elvadult szakállat, az ezüstnemű fennen hirdetett 
gyűlöletét, a puszta földre vetett fekvőhelyet, s a tetszeni vágyás 
bármilyen más elferdült formáját. A filozófiának, még ha mértékkel 


alkalmazzák is, már a neve is eléggé gyűlöletes - mi lenne akkor, ha 
lassacskán kivonnánk magunkat az emberek szokásai alól? 
Bensőnkben mind különbözünk egymástól, külsőnk alkalmazkodjék 
a néphez. A tóga ne ragyogjon, de ne is ragadjon a kosztól, ne 
tartsunk színarany dom-borműberakásokkal ékes ezüstedényeket, de 
ne higgyük, hogy a takarékosság jele, ha híjával vagyunk az 
aranynak és az ezüstnek. Azon igyekezzünk, hogy életünk jobb 
legyen, mint a tömegé, ne legyen vele ellentétes, különben 
elijesztjük és elfordítjuk magunktól azokat, akiket meg akarunk 
jobbítani. Így azt is elérjük, hogy semmit sem akarnak utánozni 
bennünk, mivel félnek: mindent utánozniuk kellene. A filozófia 
elsősorban a közösségi érzés, az emberszeretet és a társulási hajlam 
reményét adja: a különcködés ettől a kötelezettségtől választ el 
bennünket. Vigyázzunk, nehogy nevetséges és utálatos legyen az, 
amivel csodálatot akarunk kelteni. Nyilvánvalóan feltett 
szándékunk a természetnek megfelelően élni; az viszont a természet 
ellenére van, ha eltorzítjuk testünket, utáljuk az egyszerű csínt, 
hemperegni akarunk a mocsokban, s nemcsak silány, hanem 
undorító és visszataszító ételeket fogyasztunk. Miképpen az 
ínyencségeket megkívánni élvhajhászás, úgy a használatos és olcsón 
beszerezhető dolgoktól menekülni őrültség. Egyszerűséget követel a 
filozófia, nem mártíromságot, s az egyszerűség nem okvetlenül 
fésületlen. Szerintem ez a helyes mérték: kormányozzuk életünket 
kellően a szigorú erkölcsök s a tömegszokások között; tekintsenek 
fel bámulattal életünkre mind, de azért ismerjenek rá. , Hogyan hát? 
Tegyük ugyanazt, amit a többiek? Semmi különbség ne legyen 
köztünk és köztük?" Nagyon is sok! Tudja meg, aki közelebbről vesz 
minket szemügyre, hogy különbözünk a tömegtől. Aki házunkba 
lép, inkább bennünket csodáljon, mint bútorainkat. Az igazán nagy 
ember úgy használja a cserépedényt, mintha ezüstből volna. De az 
sem kisebb, aki úgy használja az ezüstöt, mint a cserépedényt. A 
gyenge lélekre jellemző, hogy nem tudja elviselni a gazdagságot. 


De ideje, hogy a mai napon behajtott kis nyereséget közöljem veled. 
A mi Hekatónunknál találtam, hogy a szenvedélyek kialvása a 
félelem orvosságául is szolgál. Így szól: , Megszűnsz félni, ha 
megszűntél remélni." Azt mondod: , Miképpen vonhatunk 
párhuzamot e két annyira eltérő dolog között?" így van, Luciliusom: 
különbözőknek látszanak, mégis össze vannak kapcsolva. Miként 
ugyanaz a bilincs köti össze a katonáknál az őrt és a foglyát, úgy 


ezek is, bár annyira különböznek, párhuzamosan futnak: a reményt 
nyomon követi a félelem. Nem is csodálkozom, hogy ez így megy; 
mindkettő a függőségben levő lélek sajátja, mindkettőt a jövőre 
várakozás nyugtalanítja. Mindkettőnek pedig az a legfőbb oka, hogy 
nem a jelenhez alkalmazkodunk, hanem gondolatainkat a távolba 
vetjük előre. Így a jövőbe látás, az emberi létkörülmények 
legnagyobb értéke, visszájára fordult. A vadállatok menekülnek, ha 
veszélyt látnak; ha elfutottak, már gondtalanok: minket a jövendő s 
a múlt egyaránt kínpadra von. Sok értékünk így ártalmunkra van, 
az emlékezet ugyanis felidézi a félelem kínját, a jövőbe látás pedig 
előre sejteti. Pusztán a jelen miatt senki sem boldogtalan. 


(Kurcz Ágnes fordítása) 
Augustinus: Vallomások 
ÚJRA TÖPRENG, HOGY HONNÉT SZÁRMAZIK A ROSSZ 


Kerestem, hogy honnét van a rossz, de rosszul kerestem és magában 
e vizsgálódásomban sem láttam meg a rosszat. Lelki szemem elé 
idéztem a teremtett világot. Minden láthatót, földet, tengert, 
levegőt, csillagokat, fákat, különféle esendő élőlényeket. És minden, 
szemünkkel benne meg nem láthatót, tehát az egek erősségét, 
azonkívül valamennyi angyalát és minden szellemi lényét. Ámde 
őket anyagi valóságok gyanánt helyhez és térhez kötötte 
képzeletem. Teremtett világodból anyagi fajtákra oszló egyetlen 
roppant tömeget csináltam, akár valóban anyagiak voltak mindezek, 
akár csak én költöttem a szellemiek helyébe anyagi dolgokat. 
Nagynak gondoltam én ezt a tömeget. Nem akkorának, mint 
valóságosan, ezt nem is ismerhettem, hanem tetszésemnek 
megfelelő nagyságúnak és nyilván minden oldalról határoknak. 


Te pedig Uram, mindenünnen körülveszed ezt a tömeget, áthatolsz 
rajta keresztül-kasul, de végtelen vagy minden irányban. Mintha 
tenger volna mindenütt, a minden irányú roppant téreken csak vég 
nélkül való tenger, s ez magába ölelne egy szivacsot, bármilyen 
nagy, de véges szivacsot és telítődnék az irdatlan tengerrel a szivacs 
valamennyi porcikája: nos, így képzeltem én el teremtett világodat. 
Véges, de veled, a végtelennel telt meg. 


És szólottam: íme az Isten, és íme az Isten teremtett világa. Jó az 


Isten, s hasonlíthatatlanul és mérhetetlen módon kiválóbb ő, mint e 
valamennyi dolog. Ámde a jó csak jót teremtett. És íme, miképpen 
öleli körül és milyen módon tölti be a jókat. Hol van tehát a rossz és 
honnét származik? Hol tört be a teremtett világba? Mi a gyökere és 
hol lappang a magja? Vagy teljességgel nem is létezik? Ám miért 
félünk és óvakodunk tőle, ha nincsen? Vagy ha félünk, de 
alaptalanul, bizonnyal rossz maga ez a szívünket hiábavaló módon 
ösztökélő és kínzó félelem. És annál gonoszabb rossz, minél kisebb 
okunk van félelemre és mégis reszketünk. Tehát vagy létezik a rossz 
és tőle félünk, vagy éppen ez a félelem a rossz. Honnét származik 
tehát a rossz, ha a jó Isten jónak teremtett mindent? Igen, a 
nagyobb és a legfelsőbb jó kisebb jókat alkotott, de mégis jó 
minden, teremtő és teremtés egyaránt. 


Honnét van a rossz? 


Volt talán valami rossz ősanyag, mindent belőle teremtett, átgyúrta 
és újra rendezte, de az ősanyagból valami megmaradt, és azt jóra 
már nem fordította az Isten? Miért cselekedett így? Talán nem volt 
elég hatalma a mindenhatónak, hogy átforgassa az egészet, mind- 
mind változásba törje, s így ne maradjon meg a rosszból semmi? És 
végül miért akarta, hogy alkosson belőle valamit, mindenhatósága 
erejével, miért nem lökte inkább a semmibe? 


Vagy létezhetett ez akarata ellenére is? Avagy, ha örökös volt az 
ősanyag, miért engedte így létezni oly sokáig az elmúlt idők 
végtelen folyamán, s miért csak sokkal később határozta el, hogy 
alkot belőle valamit? Vagy ha már valami sürgős cselekvést akart, 
művelte volna inkább azt az ő mindenhatósága, hogy ne létezzék ez 
az ősanyag, egyedül ő maradjon egész, igaz, fölséges és végtelen 
jónak. Avagy ha nem lett volna jó, hogy valami jót is ne teremtsen, 
és ne alakítson a jóság, miért nem tüntette el a rossz anyagot, miért 
nem oszlatta azt a semmibe, s miért nem teremtett inkább jót a 
helyébe, s belőle azután mindent megalkotott volna? Hiszen nem 
volna mindenható, ha nem alkothatna valami jót, csupán e rossz 
ősanyag támaszával, pedig ezt ő maga sohasem teremtette. 


Nyomorúságos lelkem efféle gondolatokat görgetett. És ráólmo- 
sodtak a halálfélelem emésztő gondjai, de mégsem lelte meg az 
igazságot. Ám a katolikus egyház hite Krisztusodban, 
Megváltónkban, Urunkban, Istenünkben, megragadt mégis erősen a 


szívemben. Sok szempontból még alaktalan volt bennem ez a hit, és 


a tanítás helyes zsinórmértékétől bizony elcsavargott, de mégsem 
hagyta el azt a lelkem, sőt napról napra jobban magába szívta. 


ELSZAKAD A CSILLAGJÓSOK BABONÁITÓL 


Sutba hajítottam már a csillagjósok gonosz dőreségét és csaló 
jövendöléseit. Ezért is szálljon lelkem legmélyebb rejtekéből hozzád 
vallomásom irgalmasságodról, Istenem. Ki szólítana bennünket 
vissza minden tévelygés halálos öléből, ha nem a halált nem ismerő 
élet, a nyomorúságos elménket megsugarazó bölcsesség? Ő maga 
fényességre nem szorul, de irányítja a világot a fák lehulló 
levélkéiig. Te vagy ez, egyedül te vág)" ez, Uram. 


Te gondoskodtál csökönyösségemről. Vele szembeszálltam Vindi- 
cianussal, a bölcseszű öreggel, és Nebridiussal, e bámulatos lelkű 
ifjúval. Amaz elszántan erősítgette, emez már némi ingadozással, de 
gyakran mondogatta: nincs semmiféle mód és eszköz arra nézve, 
hogy a jövendő dolgok mélységébe lássunk. Az emberi 
találgatásoknak olykor mégis jóslat erejük van. Az emberek 
szaporítják a szót, és hellyel-közzel a jövendőből is idéznek valamit. 
A beszélők maguk sem tudnak erről, inkább csak találomra botlanak 
a jövőre, mert nem áll be a szájuk... 


Tejó barátról is gondoskodtál mellém. Ő alkalomadtán ugyan nem 
vonakodott, hogy a csillagjósok tanácsait kikérje, de nem ismerte jól 
írásaikat. Mondom, kíváncsiságból leste a tanácsot. Tudott azonban 
-mint emlegette még atyja szájából hallott valamit. Maga sem 
gondolta, hogy milyen sokat ér ez a valami, eme jósló mesterkedés 
gyaní-tásainak legteljesebb leleplezéséhez. 


Ez a férfiú - Firminus volt a neve - komoly műveltséget szerzett a 
szabad tudományban és jártasságot a szónoklás terén. Egy 
alkalommal valami ügyére vonatkozólag igen megnövekedett 
földies reménysége és tanácsomat kívánta, mint legjobb barátjáét: 
hogyan látom én az emberektől közönségesen emlegetett 
konstelláció nyomán az ügyet? Én pedig - ebben a dologban már- 
már Nebridius nézetét követtem - nem tagadtam meg, hogy 
találgatásokba elegyedjek és kimondjam, ami éppen ingadozó 
eszembe jutott, de hozzátettem még: magam bizony közel vagyok 
már ahhoz, hogy mindezt nevetséges és haszontalan dolognak 


tartsam. 


Akkor elmesélte nekem, hogy atyját az ilyen könyvek erősen 
érdekelték. Volt egy vele együtt, és hozzá hasonló módon e 
mesterkedésekhez szegődött barátja. Egyazon szorgalmatos hévvel 
és kutatással élesztgették szívük parazsát, hogy lángra kapjon 
ezekért a csacskasá-gokért. Annyira jutottak, hogy ha otthon 
ellettek a néma állatok, megfigyelték az ellés idejét, és följegyezték 
hozzá az ég állását is. Így szedegették össze a tudományféle 
babonaságuk kísérletezési anyagát. 


Mesélte tehát, atyjától hallotta, hogy midőn őt, Firminust, méhé-ben 
hordozta az édesanyja, ugyanakkor gyermeket várt atyja barátjának 
egyik szolgálója is. Nem maradhatott titokban ez, a még kutyái 
kölykezésének adatait is a legtüzetesebb gondossággal számon 
tartogató gazdája előtt. Így történt azután, hogy egyik a hitvesének, 
másik a szolgálójának napjait, óráit, sőt óráinak másodperceit a leg- 
éberebb figyelemmel leste. A két nő egyszerre került gyerekágyba. 
Egyik a fiának, másik a kicsiny szolgájának ugyanazt a 
csillagképletet kényszerült elkészíteni, mindkét újszülöttnek a 
legapróbb vonásáig egyazonosat. 


Midőn az asszonyok vajúdása kezdődött, kölcsönösen tudósították 
egymást, hogy mi és hogyan történik az egyik házban és a másikban 
is. Még emberekről is gondoskodtak, hogy őket egymáshoz 
szalajtsák hírmondóul, ha meglesz majd a vajúdás gyümölcse. És 
hogy a jelentés rögtön elmehessen, könnyen gondoskodhattak róla, 
hiszen urak voltak otthonukban. A kétfelől küldött emberek a 
házaktól egy távolságra találkoztak össze, beszélte tovább. Arra nem 
lehetett egyiknek sem módja, hogy a csillagoknak más-más 
helyzetét, s az idő eltérő perceit jegyezhesse föl. 


És Firminus mégis övéi gazdag fészkében született, sütkérezett a 
világ napfényes oldalán, gyarapodott a földi gazdagságban, és 
magasra vitte tisztségeiben. A szolga pedig szolgált urainak és sorsa 
igája soha meg nem enyhült. Mindezt maga mesélte, hiszen jól 
ismerte őt... 


Midőn e dolgokat hallottam - és hittem is, mert ilyen ember mesélte 
őket -, minden volt ellenkezésem darabokra törött és ködbe foszlott. 


Először arra igyekeztem, hogy magát Firminust térítsem el ettől a 
babonás kíváncsiskodástól. Kijelentettem: hogy csillagképei nyomán 
föltárhassam neki az igazat, előbb bizonyossággal látnom kellene 
bennük: szülői a maguk körében előkelők voltak, családja nemes a 
szülővárosában, származásukra nézve szabadok, az ő neveltetése 
pompás és műveltsége fényes. Ha pedig az a szolga kérne tőlem 
tanácsot, ugyanabból a konstellációból, mert hiszen az övé is 
ugyanaz, nem mondhatnék másképpen igazat: ott viszont látnom 
kellene az alacsony családot, szolgai helyzetét és más, az 
előbbiektől olyan messze álló és tőlük olyannyira idegen egyebeket 
is. Mindebből következnék, hogy ugyanazt a csillagállást nézem és 
mégis mást-mást mondok, ha ugyan a beszédem igaz. Így teljes 
bizonyossággal megláthatjuk, hogy a csillagképek vizsgálata 
nyomán az emberektől mondott igazságot nem ebből a 
mesterkedésből, hanem a véletlenből halásszák elő. A hamis és 
hazug jóslás pedig nem e tudomány nem ismerése okán, hanem 
szintén csak véletlenül hamis és hazug. 


Itt új ösvények nyíltak meg nekem. Rágódtam magamban e 
dolgokon. Ámde az említett szédelgők sorából - nekik kenyérkérdés 
a dolog, s rájuk nézve kívánva-kívántam, hogy már-már fülön 
csípjem, nevetségessé tegyem és ízekre szedjem őket - ne vesse 
mégis valaki ellenem: vagy Firminus hazudott nekem, vagy neki 
füllentett atyja ezzel a mesével, azért az ikrek gyanánt születettekre 
irányítottam fürkésző eszemet. 


Többnyire olyan egymásutánban hagyják el anyjuk méhét az 
ilyenek, hogy az igen apró időhöz, bármint hangoztatják annak 
fontosságát a dolgok menetében, emberi megfigyeléssel nem 
rögzíthető, s írásban semmiképpen föl nem jegyezhető. Pedig csak 
ennek vizsgálatából beszélhet majd a csillagjós igazat. Ámde nem 
lehet igaz a beszédje. Hiszen ugyanazt kellett volna elmondania 
Ézsau és Jákob esetében is, mert egyazon jeleket vizsgálhatott 
róluk, bármennyire más volt mindkettő élete. A csillagjós tehát 
hamisat mondott volna. Ha pedig igaz volna a szava, nem pontosan 
ugyanazt beszélné, habár azonos jeleket fürkészett a szeme. Igazát 
tehát nem a tudományból, hanem a véletlenségből mondaná. 


Te pedig Uram, Igazságos rendezője a világmindenségnek, titkos 
ihletéseddel cselekszel, habár sem a tanácsot adók, sem a tanácsot 

kérők nem is tudhatnak erről, hogy ha valaki kérdez, az hallja meg, 
amit hallania kell a lelkek rejtett érdemei szerint, igaz ítéleted 
örvényeiből. És ne kérdezze akkor az ember, hogy , mi ez? mire jó 
ez?". Hallgasson, ne szóljon, mert hiszen csak ember. 


GYÖTRŐDIK A ROSSZ EREDETÉNEK KÉRDÉSE MIATT 


Kioldottál immár Segítőm e bilincsekből engem, és kutattam, hogy 
honnét van a rossz, de nem nyílt kivezető ösvényem. Ámde 
gondolataim semmi háborgásán nem engedtél elszakadnom a hittől: 
hittem létezésedet, mivoltod örök változatlanságát, emberekre 
vigyázó gondviselésedet, ítéletedet és hogy Fiadban, Krisztus 
Urunkban s Katolikus Egyházad tekintélyével ajánlott szent 
írásaidban emberi üdvösségünk útját egyengeted e halódásra majd 

következő élet felé. 


Épségben maradtak mindezek az igazságok, sőt a lelkem mélyén 
töretlenül megszilárdultak, de keresgéltem, roppant buzgalommal 
kutattam, hogy honnét van a rossz? 


Milyen gyötrelmek tépték vajúdó lelkemet! 
Mennyire nyöszörögtem, édes Istenem! 


Hallottál engem, közel volt füled, csak én nem tudtam róla. És míg 
erősen kutattam a csöndben, hangos sikoltozások voltak 
irgalmasságodhoz az én szívem hallgatag vergődései. Csupán te 
tudtad, hogy mit szenvedek. Senki más az emberek közül nem 
tudott erről. Ugyan mit adott tudomásul mindebből bizalmas 
barátiamnak a nyelvem? Szívem valamennyi forrongását - hogy 
közöljem őket, sem időm, sem ajkam nem volt elégséges - vajon 
hallották-e? Hallomásodra azonban minden eljutott, ha , jajgattam 
szívem fájdalmában, előtted volt minden óhajtásom, és még 
szemem világossága sem volt énvelem". 


Ez belül volt, én azonban kívül. Független volt a tértől, és én csupán 
a tértől határolt dolgokra figyeltem. És nem találtam alkalmas 
helyet, hogy megpihenjek. Ezek a dolgok nem fogadtak magukhoz, 
hogy elmondhassam: , Elég már és jól van." Nem engedtek oda sem 
visszatérnem, ahol elég jól érezném magamat. Mindeme dolgok 
fölébe kerekedtem, de alantabb voltam, mint te. Te lettél volna 


igazi örömöm, ha meghódolok neked, amint alám rendelted a tőled 
alattam teremtetteket. Ez lett volna a helyes viszony, üdvösségem 
alkalmas terepe: megmaradtam képmásodnak, szolgálnom téged és 
uralkodnom az anyagon. Ámde én kevélyen ellened lázadtam, 
Uramra , rohantam merev nyakammal és domború pajzsommal", 
azért e legkisebb dolgok is fölém kerekedtek, szorongattak engem, 
és enyhülésem sehol sem akadt, hogy lélegzethez jussak. Szemem 
elé tolakodtak minden irányból sereges tömegben, és ha 
gondolkoztam, anyagi képek jutottak eszembe. Útját állották 
visszatérésemnek, és mintha így sivalkodtak volna: , Hová sietsz te 
méltatlan, te szennyes?" 


Mindez sebeimből sarjadt, mert , megalázod a kevélyt, mint a 
sebesültet". 


Elszakított tőled kevélységem, és fölfuvalkodott arcom bezárta 
szememet. 


MIKÉPPEN KÖNYÖRÜLT MEG RAJTA AZ ISTENI IRGALOM 


Te pedig Uram, örökre megmaradsz, de nem neheztelsz reánk 
mindörökre. Irgalmaztál a hamunak és a pornak, s úgy tetszett 
színed előtt, hogy újjáalakítsad otrombaságomat. Belső ösztökével 
gyötörtél meg engem, hogy türelmetlen és nyugtalan legyek, míg 
bensőbb látásomnak nem lész bizonyossá. Orvosságos, elrejtett 
kezedtől megapadt fekélyem, értelmem zavart és megsötétült éle 
napról napra gyógyult üdvös fájdalmak erős kenőcsével. 


(Városi István fordítása) 

Descartes: Elmélkedések az első filozófiáról 

AZ EMBERI ELME TERMÉSZETÉRŐL, 

ARRÓL, HOGY JOBBAN ISMERJÜK, MINT A TESTET 


Oly marcangoló kételyek köze vetett a tegnapi elmélkedés, hogy 
most már nem vagyok képes nem emlékezni rájuk, ám ugyanakkor 
nem látom az utat sem, amelyen haladva megszabadulhatnék tőlük. 
Sőt, mintha váratlanul mély örvény rántott volna magával, mely 
úgy sodor hol ebbe, hol abba az irányba, hogy sem a mélyben nem 


tudom megvetni a lábam, sem pedig úszva fölemelkedni a felszínre 
nem vagyok képes. De nem szabad megtörnöm! Meg fogom 
próbálni újra, hátha ma sikerül a tegnapi úton messzebbre jutnom. 
El fogok tehát távolítani mindent, amihez akár csak egy csöppnyi 
kétely is férkőzhet, éppúgy, mint hogyha teljességgel 
meggyőződtem volna hamisságáról. Tovább fogok haladni egészen 
addig a pontig, ahol valamilyen bizonyosságra bukkanok, vagy ahol 
- ha mást nem is - legalább azt bizonyossággal belátom, hogy nincs 
semmilyen bizonyosság. Semmi másra nem vágyott Arkhimédész, 
mint egyetlen szilárd és mozdíthatatlan pontra, hogy aztán ott 
megvetve lábát az egész Földet kimozdíthassa helyéből. Nagy 
dolgok megvalósulását remélhetjük akkor is, ha rábukkanok valami 
egészen csekély dologra, ami bizonyos és megren-díthetetlen. 


Fölteszem tehát, hogy mindaz, amit látok, hamis. Nem hiszem el, 
hogy valaha is létezett volna bármi azok közül, amiket a csalóka 
emlékezet megjelenít. Nincs semmiféle érzékszervem. A test, az 
alak, a kiterjedés, a mozgás, a hely - mindez csupa kiméra. De hát 
akkor mi marad igaz? Talán csak az az egy, hogy semmi sem 
bizonyos. 


Na de honnan tudom, hogy nincs valami, ami különbözik mindattól, 
amit épp az imént soroltam fel, s amivel kapcsolatban a 
legcsekélyebb kétely sem merülhet fel? Nincs-e valaminő Isten, vagy 
nevezzük bárminek azt a lényt, aki akár ezeket az iménti 
gondolatokat is belénk ülteti? De vajon mi értelme volna föltenni 
egy effajta lényt, ha egyszer lehetnék akár én magam is e 
gondolatok szerzője? Nem vagyok-e tehát legalább én - valami? De 
hiszen már tagadtam, hogy volna bármiféle érzékszervem, bármiféle 
testem! Itt azonban megakadok. Mert mi következik ebből? Vajon 
annyira hozzá vagyok-e kötve a testhez, az érzékszervekhez, hogy 
nélkülük nem is létezhetem? De hiszen már meggyőztem magam 
arról, hogy nincs a világon semmi sem: nincs ég, nincs föld, 
nincsenek elmék, nincsenek testek. Nem győztem-e meg magam 
ezáltal már arról is, hogy én magam sem létezem? Semmiképp! 
Bizonyos, hogy én voltam, ha egyszer meggyőztem magamat 
valamiről. Igen ám, de ha van valamiféle rendkívül nagy hatalmú, 
rendkívül agyafúrt csaló, aki állandóan megtéveszt engem, 
méghozzá szándékosan? Nos hát akkor aligha kétséges, hogy én is 
vagyok, ha egyszer engem téveszt meg! Tévesszen csak meg 


amennyire tud, azt mégsem lesz képes elérni sohasem, hogy 
ameddig azt gondolom, vagyok valami, semmi se legyek. 
Olyannyira, hogy - mindent kellően megfontolván - végül is le kell 
szögezni: az ,én vagyok, én létezem" kijelentés - valahányszor 
kimondom, vagy elmémmel megragadom - szükségszerűen igaz. 


Most azonban még nem látom pontosan, mi is vagyok, tudniillik mi 
az az én, aki immár szükségszerűen vagyok. Mostantól tehát 
óvakodnom kell, nehogy esetleg, meggondolatlanul, egy 
feltételezett létezőt állítsak önmagam helyére, s így aztán még 
annak elgondolása során is tévútra jussak, amit a leginkább 
bizonyosnak és a leginkább evidensnek tartok. Ezért most újból 
elmélkedni kezdek, éspedig arról, minek is hittem magam hajdanán, 
mielőtt még az iménti gondolatok elfoglalták volna elmémet. Ebből 
aztán elvetem majd mindazt, amit az imént felhozott érvek - ha 
csak igen csekély mértékben is - képesek voltak megcáfolni, hogy 
végül kizárólag az maradjon meg, ami bizonyos és 
megrendíthetetlen. 


Minek véltem tehát magamat - korábban? Nemde: embernek. De mi 
az, hogy , ember"? Mondjam tán azt, hogy , eszes élőlény"? Nem, 
jobb ha ezt nem teszem, hiszen akkor utána azt kellene kérdeznem, 
mi az , élőlény", mit jelent az , eszes" kifejezés, és így egy kérdésből 
mindjárt száz másik, s ráadásul sokkal nehezebb teremne. Márpedig 
nincs annyi szabadidőm, hogy azt efféle szőrszálhasogató 
megkülönböztetésekre akarnám felcserélni. Sokkal inkább arra 
fogok hát figyelni, mi volt az, amihez gondolkodásom korábban 
mintegy önmagától, vágyás a természet vezetésével jutott el, 
valahányszor csak föltette magának a kérdést, mi vagyok. Ha nem 
tévedek, elsőként az merült föl bennem, hogy van arcom, kezem, 
karom, s hogy itt van a testrészeknek ez az egész gépezete, amelyet 
még a tetemben is megszemlélhetünk, és amelyet a , test" 
elnevezéssel illettem. Fölmerült aztán az is, hogy táplálkozom, 
járkálok, érzékelek és gondolkodom. Ezeket a tevékenységeket 
pedig a lélekre vonatkoztattam. Ám hogy mi is volna ez a lélek, 
azon vagy egyáltalán nem gondolkodtam, vagy valami egészen 
kicsiny dolognak képzeltem, szellőhöz, tűzhöz, esetleg éterhez 
hasonlatosnak, amit durvább részeim zárnak körbe. A testet illetően 
pedig még csak nem is kételkedtem, hanem úgy véltem, hogy 


FőléZe 


elkülönített ismeretem van természetéről, amit ha alkalomadtán le 


akartam volna írni úgy, amiként elmémmel megragadtam, efféle 
fejtegetésbe kezdtem volna: testen értem mindazt, ami alkalmas 
arra, hogy valamiféle alak határolja, valamilyen hely foglalja 
magába s hogy olyképp töltse ki a teret, hogy abból az összes többi 
testet kizárja. Alkalmasnak kell lennie továbbá arra is, hogy 
tapintás, látás, hallás, ízlelés vagy szaglás révén érzékeljük, hogy 
többféleképp is mozogjon, persze nem önmaga által, hanem 
olyasvalami révén, ami érintkezik vele. Azt ugyanis, hogy volna 
ereje önmagát mozgatni, érzékelni vagy gondolkodni, azt 
semmiképp sem ítéltem a test természetéhez tartozónak, sőt, inkább 
még azon csodálkoztam, hogy egyes testekben rábukkantam ezekre 
a képességekre. 


Na de mi a helyzet most, amikor fölteszem, hogy egy igen hatalmas 
és, ha szabad így fogalmaznom, gonosz csaló minden erejével azon 
igyekezett, hog) minden dologban, amennyire csak képes volt rá, 
megtévesszen engem? Lehetséges-e még most is azt állítanom, hogy 
akár csak legcsekélyebbel is rendelkezem mindazon jellemzők 
közül, amelyekről az imént azt mondtam, hogy a test természetéhez 
tartoznak? Erre a pontra irányítom a figyelmem, gondolkodom, újra 
és újra megfontolom e kérdést, de semmi sem jut eszembe: szinte 
belefáradok ugyanannak hasztalan ismétlésébe. Hát azokból mi 
marad, amiket a léleknek tulajdonítottam? A táplálkozás vagy a 
járkálás? Mivelhogy testtel már nem rendelkezem, ezek sem 
lehetnek mások, mint képzelgések. Az érzékelés? De hiszen ez sem 
történhetik test nélkül, s ráadásul mily gyakran megesett már 
velem, hogy álmomban sok mindent érzékeltem, amelyekről később 
kiderült, hogy egyáltalán nem is érzékeltem őket. A gondolkodás? 
Itt a felfedezés: a gondolkodás - van; egyedül a gondolkodás az, 
amit nem lehet elszakítani tőlem. Én va-gyok, én létezem; ez 
bizonyos. De meddig? Hát mindaddig, amíg gondolkodom; hiszen 
ha teljességgel megszűnnék gondolkozni, talán még az is lehetséges 
volna, hogy egyáltalán nem is létezem. Csak azt fogadom most el, 
ami szükségszei űen igaz; csak és kizárólag gondolkodó dolog 
vagyok tehát, azaz elme, vagyis lélek, vagyis értelem, vagyis ész - 
olyan kifejezések ezek, amelyek jelentése korábban számomra 
ismeretlen volt. De most már aztán igazi dolog vagyok, s igaz 
módon létező; de vajon milyen dolog? Mondtam már: gondolkodó. 


De mi van ezen kívül? El fogom képzelni, hogy nem vagyok a 


testrészeknek ama összekapcsolódása, amit emberi testnek szokás 
nevezni. Nem vagyok valamiféle lágy légfuvallat sem, mely e 
részekbe áramlott; nem vagyok szél, nem vagyok tűz, nem vagyok 
pára, nem vagyok lehelet, sem bármi más, amit elképzelek 
magamnak: hiszen föltételeztem, hogy mindez egyáltalán nem 
létezik, s e feltevéshez tartom magam. Ám ennek ellenére én 
mégiscsak vagyok valami. De talán megeshetik, hogy mindaz, 
amiről most felteszem, egyáltalán nem létezik - mivel számomra 
ismeretlen -, valójában mégsem különbözik attól, aminek most 
magamat tudom. Nem tudom; ennek tárgyalásába most nem 
bocsátkozhatom. Csak arról vagyok képes ítéletet alkotni, amit 
ismerek. Tudom, hogy én létezem; azt kérdezem, mi vagyok, ki az 
az én, akit ekképp ismerek. Ami a leginkább bizonyos, az az, hogy 
ameddig megmaradunk az én iménti ismereténél, addig az nem függ 
azoktól a dolgoktól, amelyekről még nem tudom, léteznek-e, vagyis 
nem függ képzeletem teremtményeitől. A , képzeletem 
teremtménye" kifejezés azonban ráirányítja figyelmemet egy 
tévedésemre: hiszen csakugyan kitalálásról volna szó, ha azt, hogy 
vagyok, valamiképp a képzelet útján közelíteném meg, mivel 
elképzelni annyit tesz, mint valamely testi dolog alakját vagy képét 
szemlélni. Most azonban már bizonyosan tudom, hogy én vagyok, s 
egyúttal azt is: lehetséges, hogy amaz összes kép - s általánosan 
fogalmazva mindaz, ami a testi természethez tartozik - nem más, 
mint álmodozás. Miután mindezt átgondoltam, most már 
éppannyira balgának látszanék, ha azt mondanám: működésbe 
hozom képzeletem, hogy határozottabban fölismerjem, mi vagyok, 
mint ha azt mondanám: felébredtem ugyan, látok is néhány igaz 
dolgot, de mert nem látom elég tisztán, most szándékosan újra 
elalszom, hogy amit látok, azt az álom igazabb és tisztább formában 
mutassa meg. Ily módon fölismerem, hogy mindabból, amit a 
képzelet segítségével megragadhatok, semmi sem tartozik hozzá 
ahhoz az ismerethez, amellyel önmagámról rendelkezem, s az elmét 
mindettől a lehető leggondosabban távol kell tartanom, hogy ő 
maga ragadhassa meg - méghozzá oly elkülönített módon, 
amennyire csak lehet - saját természetét. 


Mi vagyok tehát én? Gondolkodó dolog. Mit jelent ez? 
Nyilvánvalóan kételkedő, megértő, állító, tagadó, akaró, nem akaró, 
de ugyanakkor elképzelő s érzékelő dolgot is. 


Bizony, nem kevés ez, ha csakugyan mind hozzám tartozik. De 
miért ne tartoznék hozzám? Nem én vagyok tán, aki már-már 
mindenben kételkedem, aki azonban néhány dolgot mégiscsak 
megértek, aki ezt az egyet igaznak állítom, a többit pedig tagadom, 
aki többet akarok tudni, aki nem akarom, hogy megtévesszenek, aki 
- akaratlanul is - sok mindent elképzelek, s aki sok mindent érzéki 
eredetűnek találok? Mi az ezek közül, ami - még ha folyton-folyvást 
aludnék is, még ha az, aki megteremtett, amennyire csak tőle telik, 
megtévesztene engem - nem ugyanúgy igaz, mint az, hogy én 
vagyok? Mi az, ami megkülönböztethető gondolkodásomtól? Mi az, 
amiről azt lehetne mondani, hogy különbözi tőlem? Hiszen hogy én 
vagyok az, aki kételkedem, aki megértek, aki akarok, mindez 
olyannyira nyilvánvaló, hogy semmit sem találok, ami által 
evidensebbé volna tehető. De még az is én magam vagyok, aki 
elképzelek; hiszen még akkor is ha esetleg - amiként föltételeztem - 
egyetlen elképzelt dolog sem volna valóságos, mégis, maga a 
képzelőerő valóban létezik, s részét képezi gondolkodásomnak. 
Végezetül ugyancsak én vagyok, aki érzékelek, vagyis aki a testi 
dolgokat mintegy az érzékek útján fogom fel, tudniillik amikor 
fényt látok, zajt hallok, meleget érzékelek. De tegyük fel, mindez 
hamis, merthogy alszom. Az azonban nyilvánvalónak látszik, hogy 
látok, hogy hallok, hogy fölhevülök. Ez utóbbi nem lehet hamis, és 
éppen ez az, ami bennem érzékelésnek nevezhető. S ha pusztán 
ennyit értünk e szón, elmondhatjuk, nem más ez, mint gondolkodás. 


Ennek alapján most már egy kicsivel csakugyan jobban tudom, mi 
vagyok. Mindazonáltal még mindig úgy tűnik, s nem tudom 
megállni, hogy ne úgy higgyem, hogy azokról a testi dolgokról, 
amelyeknek képei a gondolkodásomban formálódnak, s amelyeket 
maguk az érzékék tárnak fel, sokkal határozottabb ismerettel 
rendelkezem, mint magamnak arról a nem tudom mijéről, amiről 
nem tudok képzeleti képet alkotni. Ámbátor furcsa lenne, ha azokat 
a dolgokat, amelyekről látom, hogy kétségesek, ismeretlenek és 
idegenek tőlem, elkülönítettebben ragadnám meg, mint azt, ami 
valóságos, ami ismert, s ami végül is én magam vagyok. De látom 
már, hogyan is áll ez a dolog. Örömét leli a tévelygésben elmém, s 
nem tűri még, hogy az igazság korlátai közé szorítsák. De legyen! 
Egyelőre engedjük jó lazára a kötőfékét, hogy később, ha majd kellő 
mértékben meghúztuk, könnyebben hagyja magát irányítani! 


Nézzük hát azokat a dolgokat, amelyekről közönségesen úgy 
vélekednek, hogy a lehető legelkülönítettebben ragadjuk meg őket, 
vagyis a testeket, amelyeket megérintünk, amelyeket látunk. Persze 
nem az általában vett testeket, hiszen az efféle általános képzetek 
valamivel mégiscsak zavarosabbak szoktak lenni, hanem egy 
különös testet. Vegyük, például, ezt a viaszt: a napokban vonták ki a 
lépből, ezért még nem vesztette el teljesen a méz ízét, benne van 
még azoknak a virágoknak az illata, amelyekből gyűjtötték. Színe, 
alakja, nagysága nyilvánvaló módon áll előttünk. Kemény, hideg, 
kézhez simuló, s ha ujjunkkal megkocogtatjuk, hangot ad. Minden 
együtt van, amit csak megkövetelhetünk ahhoz, hogy valamely 
testet a lehető legelkülönítettebben ismerhessünk meg. De nézzünk 
csak oda! Mialatt beszélek, véletlenül közelebb viszem a tűzhöz, s 
lám, maradék íze megszűnik, illata elvész, színe megváltozik, iménti 
alakja eltűnik, nagysága megnő, folyóssá válik és úgy felmelegszik, 
hogy alig érinthető, s ha megkocogtatod, már hangot sem ad ki. 
Megmaradt-e mégis ugyanaz a viasz? Kétségkívül igen; senki sem 
tagadja, senki sem gondolja másként. Mi volt tehát e viaszdarabban, 
amit oly elkülönítetten ragadtunk meg? Azon tulajdonságok közül, 
melyekről az érzékek révén szereztem tudomást, egészen biztosan 
egy sem. Hiszen mindaz, amiről az ízlelés, vagy a szaglás, vagy a 
látás, vagy a tapintás, vagy a hallás tanúságot tett, időközben 
megváltozott, a viasz ellenben megmaradt. 


De talán az volt, amire most gondolok, hogy tudniillik maga a viasz 
nem a méz amaz édessége volt, nem is a virágok illata, nem az a 
fehérség, nem az alak, nem a hang, hanem az a test, amely kicsivel 
korábban az iménti módozatok révén vált számomra érzékelhetővé, 
most pedig más módozatok révén. De akkor mi az pontosan, amit 
így elképzelek? Figyeljük meg, mi marad vissza, miután 
eltávolítottuk mindazt, ami nem tartozik a viaszhoz! Nem más, mint 
valami kiterjedéssel bíró, hajlítható, változékony dolog. De mi az, 
hogy hajlítható és változtatható? Netán az, amit elképzelek, hogy 
ugyanis ezt a viaszt kör alakúból négyszögletűvé, majd ebből ismét 
háromszögletűvé lehet alakítani? Semmiképp. Mert belátom ugyan, 
hogy a viasz számtalan efféle átalakulásra képes, én mégsem tudom 
ezt a számtalan lehetőséget képzeletemmel végigkövetni. Vagyis a 
képzelőtehetség nem idézheti elő ezt a belátást. Mit jelent 
kiterjedtnek lenni? Lehetséges volna, hogy még e viasz kiterjedése is 
ismeretlen? Hiszen a folyékony viaszban nagyobbá válik, még 


nagyobbá a forró viaszban, s ha a meleget tovább növeljük, a 
kiterjedés újra csak nagyobb lesz. De nem is ítélnék helyesen arról, 
hogy mi a viasz, ha nem tenném föl, hogy a kiterjedés tekintetében 
még annál is több változatot enged meg, mint amennyit a 
képzeletemmel valaha is képes voltam átfogni. Nem marad tehát 
más hátra, mint annak elismerése, hogy nem képzeletemmel fogom 
fel, mi ez a viaszdarab, hanem kizárólag az elmémmel. Ezt persze a 
különös viaszdarabra értem, de ha a viaszt általában vesszük 
szemügyre, az okfejtés még világosabb lesz. Mi tehát ez a 
viaszdarab, amit csak az elme képes megtagadni? Nemde ugyanaz, 
amit látok, amit megérintek, amit elképzelek, s végül ugyanaz, mint 
aminek kezdettől fogva gondoltam. Mindazonáltal meg kell 
jegyeznünk, hogy e viaszdarab megragadása nem látás, nem 
tapintás, s nem is elképzelés - és soha nem is volt az, bármennyire 
úgy látszhatott is korábban -, hanem kizárólag az elme belátása, 
ami pedig vagy tökéletlen lehet és zavaros 


- miként az korábban volt -, vagy világos és elkülönített - amilyen 
most -, aszerint, hogy milyen mértékben figyelek fel alkotórészeire. 


Am eközben föltűnik nekem, mennyire hajlamos elmém a tévedésre. 
Mialatt ugyanis mindezt magamban, csendben, szavak nélkül 
átgondolom, a puszta szavak mégis megakasztanak, s csaknem 
tévútra vezet a megszokott beszédmód. Azt mondjuk ugyanis, hogy 
magát a viaszt látjuk, ha jelen van, nem pedig azt, hogy a szín vagy 
az alak alapján úgy ítélünk, hogy jelen van. Ebből aztán már 
majdnem le is vontam sebtiben a következtetést, hogy tehát a viaszt 
a szem látása, nem pedig kizárólag az elme belátása által ismeijük 
föl. Csakhogy egyszer csak véletlenül megpillantottam az 
ablakomon át néhány embert, amint épp a házam előtt haladtak el. 
Nos hát róluk éppolyan megszokott módon mondom, hogy látom 
őket, mint a viaszról. Na de mi az, amit látok néhány kalaptól és 
köpenytől eltekintve, amelyek alatt akár valamifajta automaták is 
rejtőzhetnének? Úgy ítélek azonban, hogy ők emberek. Vagyis azt, 
amiről úgy vélekedtem, hogy a szememmel látom, mégiscsak 

egyedül az elmémben lévő ítélőképesség révén ragadom meg. 


Ámde szégyenkezzék az, aki a közönségesnél több tudásra vágyik, s 
mégis a közönséges beszédfordulatokból vezeti le kételyeit. 
Haladjunk tehát tovább, vizsgáljuk meg, vajon akkor ragadtam-e 


meg tökéletesebben és határozottabban, hogy mi a viasz: amikor 
először pillantottam meg, s azt hittem, hogy magával a külső 
érzékkel, vagy legalábbis az úgynevezett közös érzék révén, azaz a 
képzelőképességgel ismerem meg, vagy inkább most, amikor már 
gondosabban megvizsgáltam mind azt, hogy mi is az a viasz, mind 
pedig azt, hogy miként ismerszik meg? De valójában balgaság volna 
ezt illetően kételkedni; mert mi volt az első észleletben 
elkülönítetten jelen? Volt-e abban bármi is, amivel akármelyik állat 
ne rendelkezhetnék? Ám mihelyst megkülönböztetem a viaszt a 
külső formáktól, és mintegy ruhátlanul szemlélem, ekképp őt magát 
már csakugyan nem tudnám emberi elme nélkül észlelni - jóllehet 
másfelől igaz az, hogy ítéletemben nagyon is tévedhetek. 


De mit mondjak magáról erről az elméről, vagyis önmagámról? Az 
elmén kívül ugyanis semmi másnak a meglétét nem ismerem el ön- 
magamban. Mit mondhatok hát az énről, aki - úgy látszik - ezt a 
viaszt oly elkülönítetten észleli? Vajon nem úgy van-e, hogy 
önmagamat nemcsak hogy sokkal igazabb módon, hanem egyúttal 
sokkal bizonyosabban és evidensebben is ismerem meg? Ha ugyanis 
úgy ítélek, hogy létezik a viasz, méghozzá annak alapján, hogy 
látom, akkor bizonyára sokkal evidensebb módon áll előttem az a 
tény, hogy én magam is létezem, éppen azon az alapon, hogy a 
viaszt látom. Mert lehetséges, hogy az, amit látok, valójában nem 
viasz, s az is lehetséges, hogy egyáltalán nincs szemem, amivel 
valamit is láthatnék, az azonban egyáltalán nem lehetséges, hogy 
miközben látok valamit, vagy - s ez alatt inmár ugyanazt értem - 
azt gondolom, hogy látok valamit, én magam, aki gondolkodik, ne 
legyek valami. Ugyanígy, ha az alapján, hogy megérintem, úgy 
ítélek, hogy a viasz van, akkor újra levonható a fenti következtetés, 
hogy tudniillik én vagyok. Ha az alapján ítélek így, hogy 
elképzelem, vagy bármilyen más alapon, az eredmény ugyanez lesz. 
De amit most a viasszal kapcsolatban megfigyeltem, az összes többi 
rajtam kívül lévő dologra is alkalmazható. Továbbá, ha a viasz 
látványa elkülönítettebb lesz annak következtében, hogy nem 
egyedül a látás vagy az érintés révén vált ismertté számomra, 
hanem többféle módon, mennyivel elkülönítettebbnek kell 
mondanom önmagamnak önmagam általi megismerését, ha egyszer 
nincs az a viasznak vagy bármely más testnek az észlelésével 
kapcsolatos megfontolás, amely ne bizonyítaná még inkább elmém 
természetét. De ezen felül még oly sok minden van magában az 


elmében, aminek révén a róla való ismeretet elkülönítettebbé 
tehetjük, hogy azokat az utakat, amelyek a testtől indulnak el, 
szinte számításba se kell vennünk. 


És íme, végül is magamtól eljutottam oda, ahová el akartam jutni. 
Minthogy ugyanis most már tudom, hogy magukat a testeket 
voltaképp nem az érzékek vagy a képzelőképesség által észlelem, 
hanem kizárólag az értelem által, s hogy ezeket nem annak alapján 
észlelem, hogy megérintem vagy látom, hanem pusztán azon az 
alapon, hogy megértem őket, nyilvánvaló módon fölismerem, hogy 
nincs semmi, amit könnyebben vagy evidensebben észlelhetnék, 
mint az elmémet. De mivel ilyen gyorsan nem lehet megszabadulni 
a régebbi vélekedéshez kötődő megszokástól, ezért jónak látom itt 
megállni, hogy ez az új fölismerés a hosszasabb elmélkedés hatására 
mélyebben belevésődjék emlékezetembe. 


(Boros Gábor fordítása) 
Blaise Pascal: Gondolatok (Részletek) 
(693. töredék) 


Ha látom az ember vakságát és nyomorúságát, és elnézem ezt az 
egész néma világmindenséget s a mindenség e zugában magára 
hagyott, sötétben tévelygő embert, akinek sejtelme sincsen róla, ki 
tette ide, miért van itt, mivé lesz halálában, és képtelen bármit is 
tudni, olyan rémület vesz rajtam erőt, mint akit álmában félelmetes, 
puszta szigetre tettek ki, s aztán, mikor felébred, fogalma sincsen 
róla, hol van, de nincs módja többé onnan elmenekülnie. És 
mindezt látva elcsodálkozom, hogyan lehetséges, hogy mégsem esik 
kétségbe e nyomorúságos helyezte miatt. Mellettem másokat, 
hozzám hasonlókat látok: megkérdem tőlük, vajon ők többet 
tudnak-e nálam, de azt felelik, hogy nem; és lám, mégis e tévelygő 
szerencsétleneknek elég volt megpillantaniuk maguk körül egy-két 
szemgyönyörködtető dolgot, s máris szíwel-lélekkel átadták 
magukat nekik. Én azonban nem tudtam rabjukká válni, hanem arra 
gondoltam, mennyivel nagyobb a valószínűsége annak, hogy 
nemcsak az van, amit látok, és kutatni kezdtem, vajon Isten nem 
hagyott-e magáról valami jelet a világban. 


Különféle, egymással ellentétes vallásokat látok, következésképpen 


mind hamis, kivéve egyet, amelyik nem az. Mindegyik a maga 
tekintélyére hivatkozva követeli, hogy higgyenek benne, és 
fenyegeti a hitetleneket. Ezen az alapon tehát nem hiszek bennük. 
Mert azt akárki mondhatja, akárki kijelentheti, hogy ő próféta. Ám 
azt látom, hogy a keresztény vallásban beteljesedett jövendölések 
vannak, ezt pedig egyik sem mondhatja el magáról. 


(427. töredék) 


Az ember nem tudja, hol a helye. Nyilvánvaló, hogy eltévedt, hogy 
elbukott, de képtelen újra meglelni igazi helyét, ezért most 
mindenütt szorongva és eredménytelenül keresi, áthatolhatatlan 
sötétségben. 


(397. töredék) 


Az ember nagysága azért igazán nagy, mert az ember ismeri 
nyomorúságos voltát. A fa nem tudja magáról, hogy nyomorult. 


Tehát nyomorú sors nyomorultnak tudni magunkat, de nagyság jele, 
ha felismerjük nyomorúságunkat. 


(527. töredék) 


Isten ismerete a magunk nyomorúságának ismerete nélkül 
kevélységet szül. Nyomorúságunk ismerete Istené nélkül viszont 
kétségbeesést. Jézus Krisztus ismerete e kettő között foglal helyet, 
mert egyaránt megtaláljuk benne Istent és a mi nyomorúságunkat. 


(548. töredék) 


Nemhogy Istent, hanem magunkat is csupán Jézus Krisztus által 
ismerjük. Az életet és a halált csak Jézus Krisztus által ismerjük. 
Jézus Krisztus nélkül nem tudjuk, mi az életünk, mi a halálunk, mi 
az Isten, és mik vagyaink mi magunk. 


így a Szentírás nélkül, amelynek egyetlen tárgya Jézus Krisztus, nem 
ismerünk semmit, és mind Isten, mind a magunk természetében 
csupán sötétséget és zűrzavart látunk. 


(Bodor László fordítása) 


Babits Mihály: Bergson filozófiája 


A XX. század első nagy metafizikai rendszerét francia ember adta a 
világnak: Bergson Henrik. 


A filozófiához voltaképpen, mint a valláshoz, minden igazi léleknek 
köze van; de Bergson filozófiája kétszeresen izgathatja az irodalmi 
érdeklődésű magyar olvasót. Először Bergson nem tisztán a 
tudósoké: őt hazájában is az írók és művészek filozófusának tartják. 
Másodszor: műve visszahatás a német mechanikus világnézet ellen, 
mely drótba akarta kötözni a világot, s gyávává tette a 
gondolkodást. Ezt a világnézetet (minden kriticizmust, 
asszociacionizmust, élettani mechanizmust beleértek) Bergson a 
saját fegyvereivel, kísérleti lélektannal, darwinizmussal támadja 
meg, s ha meg nem ölheti a vasóriást, mégis lelöki a trónról, 
megszüntetvén hosszú egyeduralmát. Valóban Bergsonban a 
szabadítót kell látnunk, aki oly álmokat hoz vissza, melyeket régen 
elveszettnek hittünk, oly tájakra vezet, melyek felé már nézni sem 
mertünk. Aki nem is hisz neki, olvasva lehetetlen erősebbnek és 
szabadabbnak nem éreznie szellemét. 


Bergsont reakciósnak mondják; az. De ez a reakció szabadságot 
jelent. 


Magyarországon még semmi érdemlegeset nem mondtak 
Bergsonról; én is keveset mondhatok és tökéletlent. (Tudtommal 
csak két (rövid és kissé felületes) bírálatban ismertették, A Magyar 
Filozófiai Társaság Közleményei. Prohászka püspök, nemrég, úgy 
látszik, beszélt róla akadémiai székfoglalójában. De hazájában nagy 
népszerűségre tett szert a bergsonizmus, s Németországban nagy 
ellenzéket ébresztett. 


Ide írom Bergson négy munkájának - melyek eszméit ez 
értekezésben veszi az olvasó - címét, megjegyezve, hogy a 
Bibliothcgue de Philosophíe. Contemporaine-ben mindenike már hathét 
kiadást ért: francia filozófiai könyvnek nagy siker: 


Essai sur les données inmédiates de la conscience. 


Matiére et mémoire. 


Le? Rire. 
Evolution créatrice. 


Bergson az Institut tagja, a College de Francé tanára. 


népszerű ismertetése, nem méltatása vagy kritikája akar lenni, 
aminek a magyar közönség előtt teljesen ismeretlen tárgyra nézve 
értelme sem volna.) 


Új filozófiát ismertetni a legnehezebb dolgok közé tartozik. A 
megértésnek is érnie kell; s Bergsonnál ki foglalkozik nehezebb, 
mélyebb, bonyolultabb 


problémákkal? ki hatol mélyebben beléjük? S népszerűnek kell 
lennem és rövidnek, s idegen nyelven, irodalom nélkül: 
mindmegannyi akadály, melyeken míg áttörnek, megsápadnak a 
gondolatok, tán meg is változnak. Mindegy: ha elvihetem 
olvasóimat ebbe az új gondolatvilágba, vágyat ébresztek olvasni 
bennük e mély és nehéz könyveket: elég. 


1. A TEREMTŐ IDŐ 


Engedjék meg, hogy mindjárt in médiás rés vigyem önöket. 

Bergson alapvető gondolata az időről alkotott felfogása. Kant szerint 
az idő is olyas valami, mint a tér; szemléletünk egy formája, melyen 
kívül a valóság egységeit nem tudjuk elképzelni; de távolról sem 
önálló, külön létező és ható dolog. Ez helyes volna, ha az idő is 
közömbös irányú és egynemű volna, mint a tér, vagyis ha a 
jelenségek az időben is megfordíthatok lennének, mint a térben. 
Szóval, ha az idő nem változtatna a dolgokon semmit, s a dolgok 
minősége nem függene az időben való helyzetüktől. Valóban 
bizonyos fizikai tünemények ilyen megfordíthatok és visszafelé is 
megcsinálhatok: az idő rájuk nézve egynemű: akár előre, akár 
vissza. 


De ha magunkba nézünk, látni fogjuk, hogy velünk a dolog nem így 
van. Mi minden pillanatban öregszünk, ami annyit jelent, hogy ránk 
nézve az idő minden pillanatban valami újat hoz, valami vissza nem 


térhetőt és visszafelé meg nem csinálhatót. A mi időnk csak 
egyirányú; az életet visszafordítani nem lehet. A mi időnk nem 
egynemű; sőt lényegileg különnemű: minden pillanatban más, új. A 
mi időnk teremt, újat alkot minden pillanatban. 


Ez azért van, mert minden pillanatunkban benn van - tudtunkkal 
vagy anélkül - egész múltunk, sőt őseink egész múltja. A múlt nem 
halt meg, hanem hat reánk; él testünkben, lelkűnkben; egész valónk 
az egész múlt eredője; minden jelen pillanat magába foglalja az 
egész múltat, és valamit ad hozzá. Eszerint minden jelen pillanat 
lényegileg különbözik az összes megelőzőktől, mert egyik sem 
foglalhatott magában annyit, mint emez, és sohasem térhet vissza 
ugyanaz, éppen úgy, ami már egyszer elmúlt. 


2. AZ ÉRTELEM KORLÁTAI 


Eszerint az élőlények ideje, a teremtő idő, lényegileg különbözik a 
fizikai jelenségek idejétől, mellyel a fizikusok foglalkoznak, s mely 
tényleg egynemű, melyben a jelenségek ismétlődnek, 
megfordíthatok, és épp ezért előre vagy visszafelé ki is számíthatók, 
mint a napfogyatkozások. Eszerint kétféle idő van. Az egyik a 
fizikusok által használt egynemű idő, a Kant-féle szemléleti forma; 
mely a térhez hasonlít. A másik az élőlények különnemű, teremtő 
ideje: amelyet Bergson tartamnak nevez. 


Könnyű belátni, hogy a fizikusok ideje a térhez hasonlít; a térnek 
mintegy negyedik dimenziója, mérhető, és a fizikusok épp úgy 
operálnak vele, mint a többi három dimenzióval. Minősége nincs, 
csak mennyisége, éppen mint a térnek; ezért mint a gondolkodás 
formája kitűnően alkalmazható minden térbeli dologra, vagyis 
minden testre, a testi világra. Kiterjedés: és a kiterjedt világra 


alkalmazható. Ezért helyén van a fizikában. 


Mármost az ember gondolkodása lényegileg a testi világra irányul. 
A gondolkodás ugyanis eredetileg fegyver volt a létért való harcban; 
az értelmet a fejlődés hozta létre fegyverül, az élőlények teremtő 
fejlődése teremtette, mely maga is teremtő idő, s így mindig újat 
hoz. Fegyverül hozta létre a gondolkodást, eszközül a test 
fenntartására: eszerint a gondolkodás eredeti szerepe: megkeresni a 
táplálékot, meglátni a veszélyt; kezdetleges lényeknél ma is csak ez. 
Eredetileg tehát a gondolkodás kizárólag a testi világra irányul, 


gyakorlati, nem elméleti célú, s e célra tökéletesen elég a kiterjedt 
(testi) világ minket érdeklő részének ismerete. Ezt a gondolkodás a 
maga kiterjedésre alkalmazható formáival (mint a tér és térszerű 
idő) el is éri. 


De később, az értelem fejlődésével, erőfelesleg állott elő a 
gondolkozásban, mely azt eredményezte, hogy az értelem eredeti 
körén kívül is akar hatni. Öncéllá vált, elméleti lett, s a 
kiterjedéstelen lelki jelenségeket is elmélkedései körébe vonta, rájuk 
alkalmazva a maga formáit. Így keletkezett a mechanikus 
világnézet, mely az életet is a kiterjedésre vonatkozó értelem 
törvényei szerint akarja felfogni. Az eredmény: előre várható 
kudarc. A kiterjedés formái nem alkalmazhatók a kiterjedés 
nélkülire, a gyakorlati értelem elméleti célokra. Hogy is várhatnék, 
hogy a fejlődés által teremtett fegyver megsértse magát a teremtő 
fejlődést; az élet egyik kései mellékterméke, az ész, megértse magát 
az Eletet? 


3. LÉLEKMÉRÉS 


A baj ott van, hogy az értelem formái (a tér és a térszerű idő) mind 
a kiterjedésre vonatkoznak, vagyis a mennyiségre; az anyagi világ 
lényegileg mennyiségi. A természettudományok a matematika felé 
törekszenek, s a fizika ideálja az egyprincípiumos világ, melyben 
minőségi különbségek ne létezzenek. 


Márpedig a lelki világ teljességgel minőségi; minden lelkiállapot 
minőségileg különbözik minden más lelkiállapottól, éppen azért, 
mert a lelki élet ideje nem egynemű. Minden lelkiállapot egységes, 
mert az érzetek egymást színezik, s az emlékek színezik az 
érzeteket; az egyidejű érzetek egymástól és a hozzájuk fűződő 
emlékektől, asszociációktól el sem választhatók, mert mindezek 
hatnak egymásra, és változtatják egymást. Asztalom színe ma más 
előttem, mint tegnap ilyenkor, sőt már most, mint egy perccel 
ezelőtt: máshogy figyelem, máshogy nézem, mást látok még, másra 
gondolok közben: mindez öntudatlan, hat arra, hogy mily színűnek 
látom. Nincs pillanat, mely nem változna, s ha semmi sem változna: 
egy pillanatnyi emlékkel több, és ez is változhat. Nincs két érzet 
egynemű. 


De eszerint nem lehet az érzeteket mérni, mert a mérés 


összehasonlítás, és összehasonlítani csak egynemű dolgokat lehet, 
nem minőségileg különbözőket. És mégis beszélünk nagyobb 
fájdalomról és kisebb fájdalomról, nagyobb melegről és kisebb 
melegről, erősebb és gyengébb fényről, minthogyha a fájdalmak, a 
hőérzetek stb. egymás közt egyneműek, összehasonlíthatók és 
mérhetők lennének. Könnyű azonban belátni, hogy ez csak 
értelmünknek a maga céljai szerint választott kifejezése. Ha új 
gyertyát hoznak a szobámba, fényérzésem voltaképpen nem 
növekszik, hanem egészen új, más fényérzés áll be; s ha azt 
mondom, hogy fényérzésem növekedett, ez azt jelenti, hogy az érzés 
okai (például a gyertyák) gyarapodtak. Csak testi, térbeli dolgoknak 
lehet mennyisége; az érzésnek soha, csak az érzés okának. Az 
intenzitás minőségi különbség, s semmi köze extenzitással, 
mennyiséggel. Az okok ismétlődhetnek, az érzések mindig mások. 
Mi az érzésekről tapasztalat útján az okokra következtetünk, és az 
érzéseket okokkal fejezzük ki; hogy e következtetés és kifejezés 
mennyire a gyakorlaton épül, és megbízhatatlan, mutatják a 
legegyszerűbb kísérletek. 


De érthető, hogy az érzéskülönbségeket az okok különbségével 
fejezzük ki: hisz nyelvünk az értelem alkotása, s így nem 
minőségek, hanem mennyiségek kifejezésére alkalmas. Az érzést 
nem lehet kimondani. Érdekeinknek és az értelem céljának is csak 
az okok kifejezése felel meg: az okok részéről fenyegethet 
veszedelem, az okok érdeklik cselekedeteinket, s az értelem, mint 
láttuk, elsősorban gyakorlati célú. 


Ekként nem is sikerülhetett az érzések megmérése, amire a Fechner- 
féle pszichofizika törekedett. Valóban, ha megmérik, hogy bizonyos 
érzést keltő okoknak (ingereknek) mekkora minimális növekedése 
szükséges, hogy az érzés is , növekedjék" (helyesebben: változzék), 
és így megállapítják, hogy például az érzés az inger logaritmusának 
arányában növekszik: evvel nem az érzés és inger közti viszonyt, 
hanem az inger és az ingernek legkisebb észrevehető változása közti 
viszonyt állapították meg. Tehát nem lelki, hanem testi változásokat 
mértek. Az ok változása folytonos, mennyiségi lehet: a lelki változás 
rögtönös, minőségi. Erről a pszichofizika csak azt mondja meg, hogy 
mily feltételek mellett állhat be, nem azt, hogy mekkora. 


4. A SZABADSÁG 


De ha a lelki jelenségek nem ismétlődők, akkor nemcsak nem 
mérhetők, hanem előre ki sem számíthatók. Kiszámítani csak 
ismétlődő jelenségeket lehet, mert minden számítás azon a tételen 
alapul, hogy hasonló okok hasonló okozatokat hoznak létre. Mihelyt 
oly folyamatokkal kerülünk szembe, ahol hasonló okok ismétlődése 
ki van zárva, előre való kiszámításról szó sem lehet: a lelki 
folyamatok pedig ilyenek. 


Ez más szóval annyit jelent, hogy az akarat szabad. 


Mert mit éithetnék én azon, hogy akaratom nem szabad, hogy 
tetteim determinálva vannak? Csakis azt, hogy (a körülmények 
teljes ismex-etével) tetteimet előre ki lehetne számítani. De ha a 
fejlődés tényleg teremtő, ha az élet minden pillanata egészen újat 
hoz létre: akkor a jelen mégoly teljes ismeretében sem foglaltatik 
benne a jövő ismerete. Az asztronómus kiszámíthatja előre a 
csillagok járását, mert a fizikai világban nincs teremtő idő, a jövő 
ott semmi lényegileg újat nem ád a jelenhez, aki a jelent ismeri, 
ismeri a jövőt is. 


Néha ugyan úgy tetszik, mintha egy ember jellemét ismerve, annak 
cselekedeteit előre megmondhatnék. De ez csak a szokásos 
cselekedeteknél lehetséges; az ilyen , tapasztalati jellem" nem 
egyéb, mint azon ember szokásainak összessége; márpedig a szokás 
voltaképp nem lelki, hanem mechanikus jelenség, az élet 
meghódolása, mintegy koncessziója a mechanizmussal szemben. Az 
élet, amennyire ismerjük, mindig testhez kötve jelenik meg; a test 
mozgása pedig az életével ellenkező irányú (amennyiben 
mechanikus, ismétlődő, míg az életé szabad, teremtő); ezért az 
életnek küzdenie kell, míg az anyagban, az anyag ellen a saját 
teremtő mozgását érvényesítheti. E küzdelem sok nehézséggel s sok 
visszaeséssel jár; az alsóbb rendű állatok mozgása még majdnem 
teljesen mechanisztikus. Az emberben az élet érvényesülése már 
magas fokot ért el, de az ember is gyakran visszaesik a 
mechanisztikus mozgásba: ezt a visszaesést nevezik szokásnak. 


Cselekedeteink nagy része ily mechanisztikus cselekedet. De mennél 
intenzívebb életet él valaki, annál sűrűbben szabadítja fel magát 
szokásai alól; és ilyenkor következik be az igazi szabad cselekedet, 
amelyet nem lehet kiszámítani. Az ember maga érzi legjobban, hogy 


szabadon cselekedhetik; s ez az oka, hogy a determinisztikus, 


mechanisztikus felfogás (bár értelmünknek jobban megfelel, hiszen 
értelmünk elsősorban az anyagi világra irányul, értelmünk 
gyakorlati célú, fegyver, cselekedeteink világítója, s így semmi köze 
ahhoz, amit előre nem láthatunk, amiről tehát nem tehetünk) mégis 
annyi ellenzésre talál a közönséges emberek gondolkodásában. Az 
öntudat ellentmond neki. 


De viszont az értelem, amely előre látni akar, a tapasztalati 
jellemmel, a szokásokkal foglalkozik, és nem az igazi szabad 
lélekkel. 


5. A NEVETÉS 


Hogy mennyire lényege az életnek (és mennél magasabbra fejlődik, 
annál inkább lényege) ez a teremtő szabadság, annak egy érdekes 
tünetét látjuk az élet legmagasabb alakjában, az emberi 
társaságban. Ez a tünet a nevetés. 


A nevetés társadalmi tünet: az ember nem nevet, ha izolálva érzi 
magát; mosolygás nélkül hallgatjuk egy idegen társaság ékeit, 
melyeken jót kacagnánk, ha mi is a társasághoz tartoznánk; a 
nevetés nem magányos hang, hanem folytatást vár. És kizárólag az 
életre vonatkozik: élettelen lényeken nem nevetünk (csak 
amennyiben az élőkhöz hasonlítanak), s mennél magasabb fokú az 
élő, annál inkább nevethetünk rajta, az emberen leginkább. 


Mikor nevetünk az élő dolgokon? Akkor, ha egy pillanatra 
elfelejtenek élni, gépies szokások szerint cselekszenek, 
mechanizmusokká válnak, nem alkalmazkodnak a körülményekhez, 
különböző helyzetekben egyformán cselekesznek. A nevetségesnek 
őstípusa a szórakozott. A teremtő élet örökös változás, szabad 
adaptáció. Ha valaki egy pillanatra elmulasztja ezt az adaptációt, 
géppé lesz, az anyag irányának hódol, visszaesést követ el, vétkezik 
az élet ellen. Ennek a visszaesésnek, ennek a véteknek társadalmi 
megintése, figyelmeztetés ellene, büntetése: a nevetés. Ezért nem 
nevetünk magunknak, ezért nem nevetünk élettelen dolgokon. 


S ezért nevetséges, ha valaki az utcán megbotlik, ha valaki 
szórakozott, ha valaki a helyhez nem illőt tesz vagy mond. 
(Helytelen tehát minden ellentétteória.) De az emberi arc is akkor 
nevetséges, ha valamely vonása megjegecesedett szokásra, 


mechanikus jellemre enged következtetni; ezért nevetségesek 
többnyire az úgynevezett tipikus arcok. (Helytelen tehát a 
túlzásteória.) Nevetséges a gui pro guo, a félreértés, mert 
élőlényeknek és élőlények viszonyainak sohasem kellene 
hasonlítaniok egymáshoz, sohasem szabadna felcserélődniük: 
minden ilyesmi visszaesés a mechanizmusba. Nevetséges a szójáték 
is, mert az emberi nyelv is élő dolog, a szavaknak sem szabadna 
felcserélőclniök. S mindez annál nevetségesebb, mennél 
akaratlanabb, ami megint mutatja a nevetés gyakorlati, társadalmi 
figyelmeztető és büntető szerepét. Ehhez képest a nevetés mindig 
gyakorlati, értelmi és hideg. Ahol érzelmeink is közbeszólnak, ott 
nem nevetünk; a humor sem a részvét nevetése, mert ilyesmi nincs - 
hanem az irónia ellentéte. 


6. A TUDAT KELETKEZÉSE 


Az anyagi világ teljességgel mechanisztikus. Ez annyit jelent, hogy 
minden pontja hat minden más pontjára, azon törvények szerint, 
melyeket a fizika leír; az anyag minden pontja oly energiaközpont, 
mely minden más pontról jövő energiát átvesz, átbocsát, vagyis 
szükségképp reagál. Ez az anyagi világ kiterjedt térben és időben, 
azaz végtelenül felosztható végtelen sok pontra és végtelen sok 
pontszerű (térszerű) pillanatra, melyek mind különállónak 
látszanak, de egyik sem hoz semmi újat, mert minden pont 
kiszámítható a többi pontokból, minden pillanat a többi 
pillanatokból, úgyhogy minden pont és pillanat determinált (ami a 
szabadságnak ellentéte). 


Láttuk azonban, hogy az élet lényege ezzel ellentétben a szabadság. 
Tapasztalásból tudjuk, hogy az élet kisebb-nagyobb foka mindig 
együtt jár a tudat kisebb-nagyobb fokával, s előbb láttuk, hogy az 
értelem, e tudat egyik alakja, a determinált élettelen anyag 
mozgásának irányát követi, csupán annak felfogására képes, és célja 
praktikus. 


Az élet a determinált, anyagi erőközpontok közt tűnik fel, mint egy 
indeterminált, szabad erőközpont. Már most az a kérdés, mért, 
miként fejlődik ki e determinálatlan erőközpontokon az értelem, az 
anyagi mozgások e tükre. 


Szabad erőközpont az, amely nem reagál azonnal szükségképp a 


fizikai törvények szerint, hanem maga választja meg a visszahatás 
módját és idejét. Tehát 1. itt a visszahatás nem történik mindjárt 
aktuáliter, hanem az átvett energia felhalmozódik virtuális 
visszahatássá; 2. e felhalmozott, virtuális energiának esetleg több 
útja lehet az aktualizálódásra, vagyis a tényleges visszahatásra, más 
szóval a mozgás útja elágazhatik. Mennél komplikáltabb ez az 
elágazás, annál több a választás lehetősége (hogy mely úton 
engedjük tovább a mozgást): vagyis a szabadság. 


Ezt az energiát felhalmozó és szétágazó mechanizmust nevezzük 
idegrendszernek. Mennél fejlettebb az élőlény, annál szétágazóbb az 


2 z 


idegrendszere, annál több a választás lehetősége, annál szabadabb. 


Az idegrendszer tehát nem egyéb, mint egy energiát felhalmozó s 
aztán továbbadó (vágyás mozgató) gép, amely a szabad életnek 
rendelkezésére áll, s annak szabad hatását komplikáltsága 
arányában biztosítja. Az érző idegek beviszik az energiát, a mozgató 
idegek ismét kiviszik. 


Sokan azonban más szerepet is tulajdonítanak az idegrendszernek. 
Azt mondják, hogy az idegrendszerben (például az agyban) 
szövődik össze a tudat azon érzetekből, melyeket a külső hatások az 
idegekben keltenek. 


Valóban a tudat legegyszerűbb formája az érzet vagy inkább érzéki 
észrevevés (percepció). Mindazt, amit az anyagról tudnunk, 
érzetekből tudjuk; minden anyag számunkra nem egyéb, mint 
percepciók összessége. De az idegrendszer is anyag, ekként az 
idegrendszer is csak percepciók összessége, éspedig csak igen kis 
részét teszi összes percepcióinknak. Tehát nemhogy a percepciók 
keletkeznének az idegrendszerben, ellenkezőleg: az idegrendszer 
csak egy része a percepcióknak. 


Az egész anyagi világ percepciókból áll: értelmünk (amely az anyagi 
világ felfogására való) el sem tud mást képzelni, csak percepciót. De 
e végtelen sok percepciónak egyszerre mindig csak egy kis része van 
előttünk (csak kis részét látjuk, halljuk stb.). Melyik része? 


A dolgoknak felénk fordított oldalát látjuk, a hangok közül a 
közelieket halljuk stb. Szóval a percepciónak azon része van mindig 
előttünk, amely cselekedeteinket érdekelheti, amelyre lehetséges 


visszahatást gyakorolnunk, amely választásunkra befolyással lehet. 
Más szóval jelen percepciónk összeesik a virtuális visszahatással. 
(Visszahatás helyett hatást is mondhatnék, mert a külvilág rám 
lehetséges hatása, például a veszélyek éppúgy érdeklik 
cselekedeteimet, s ezt percepcióim éppúgy mutatják. Hatás és 
visszahatás tehát itt felcserélhető szavak.) 


Itt újra látjuk, hogy az értelem szerepe kizárólag praktikus: 
értelmünk (melynek legkezdetlegesebb stádiuma a percepció) 
annyit fog fel az anyagból, amennyi cselekedetünket érdekelheti. 
Minél fejlődöt-tebb az élőlény, minél bonyolultabb az 
idegrendszere, minél több a választási lehetősége, annál több dolog 
érdekelheti cselekedeteit, annál több dolgot képes érzékelni. 


Mármost megkülönböztetve a műszavakat, tényleges visszahatást 
kiváltó energiaforrást nevezünk anyagnak, virtuális visszahatást 
kiváltót percepciónak. Láttuk, hogy a második csak egy része az 
elsőnek, s így minden percepció éppoly kiterjedt, mint az anyag.1 
Valamint oly helyeken, melyek a fénysugarakat nem bocsátják át, 
tükrözés keletkezik; éppúgy az élőlényekben némely hatásra nem 
történik visszahatás azonnal, hanem helyette tükrözés: percepció. 
De ez csak hasonlat, amilyen Bergsonnál sok van. 


Minden szabad lénynél szükséges a percepció kisebb-nagyobb 
mérvű fellépte; másként elképzelhetetlen a választás. A percepció az 
alkalmazkodás eszköze, mint általában az értelem. 


A percepció - ahogy láttuk - nem bennem levő kiterjedés nélküli 
valami, sem idegeim mozgása, hanem az anyaggal egynemű, 
kiterjedt valóság, az anyagnak azon része, melyre virtuális hatásom 
van; így minden érzetem, percepcióm kívülem van, ott, ahol látom, 
érzem stb. Akármily paradoxonnak tetszik is ez, voltaképp 
megegyezik a józan ésszel, mely azt tartja, hogy minden ott van, 
ahol látom, vagyis kívül a testemen, amely szintén csak egy része a 
percepcióknak. 


Helytelen tehát az az elmélet, hogy érzeteink eredetileg kiterjedés 
nélküliek, s csak később, gyakorlás útján helyezzük ki őket a térbe. 
Ez a , kihelyezés" voltaképp csak különböző érzeteinknek 
egymással, például látásomnak tapintásommal gyakorlás útján való 


koordinálása. 


Igaz, hogy ha elvágom a látóideget, megszűnik a látás; de ebből 
nem lehet azt következtetni, hogy a látóideg hozza létre a látást. A 
látás azért szűnt meg, mert a vezetéket elvágván, a fényenergia 
visszahatást tőlem immár nem hozhat létre, tehát a virtuális 
visszahatás megszűnt. Márpedig láttuk, hogy a percepció összeesik a 
virtuális visszahatással. 


Ekként a test gyengülésével gyengül a percepció. 
7. A FÁJDALOM KELETKEZÉSE 


A lehetségeseken kívül testünk anyagára a külső világ anyaga persze 
tényleges hatást is gyakorol. Ez a tényleges hatás már magában a 
testben történik, nem kívüle van, mint a virtuális. Ha a tényleges 
hatás oly erőssé lesz, hogy veszélyessé válhatik, akkor testem azon 
részén, melyet veszélyeztet, sajátságos ellenállás, erőfeszítés 
keletkezik ellene, melyet fájdalomnak nevezünk. A fájdalom mindig 
csak helyi jellegű erőfeszítés, s azért nagysága az egész test 
veszélyével nincs arányban. 


8. A MOZGÁS RITMUSA 
Bergson percepcióelmélete ellen egy nagy ellenvetés lehet. 


Ez elmélet szerint ugyanis percepciónk az anyag egy része, teljesen 
egynemű a kiterjedt anyaggal. De az anyag térszerű: matematikai 
pontokra esik szét, és végtelenül osztható; az érzet ellenben 
oszthatatlan, folytonos. Azon kívül az anyagot a fizika (— az emberi 
értelem, amelynek iránya az anyagi mozgások irányával mintegy 
párhuzamos) hovatovább teljesen egynemű erőközpontokra, vagy 
mondjuk: mozgásokra fogja redukálni, melyek között csak 
mennyiségi különbség léteznék. Valóban az anyagnak csak ilyen 
felfogása elégítené ki teljesen értelmemet. Percepcióinkról azonban 
e tanulmány elején láttuk, hogy azok mind minőségileg különböznek 
egymástól; szóval: talán mégis az élethez és nem az anyaghoz 
tartoznak? 


Ezt az ellentmondást az okozza, hogy eddig absztraháltunk 
valamitől, ami percepcióinkat másítja és színezi, s ami csak 
élőlényeknél jelenik meg: ez a valami az emlékezet. 


Márpedig szabadság nem képzelhető el emlékezet nélkül; mert 
akkor a választás alapját csak a pillanatnyi percepciók képezhetnék, 
más szóval a percepciók csak közvetlenül hatnának, holott a szabad 
lény lényegét éppen az képezi, hogy rá némely percepciók nemcsak 
közvetlenül, hanem virtualiter is hatnak. Más szóval az emlékezet 
nélküli lény nem lehet szabad, élő lény, hanem összeesik a 
determinált anyaggal.2 A szabad választás csakis az emlékezet 
alapján történhetik. 


Hogy mennyire lényege az életnek az emlékezet, azt onnan is látjuk, 
hogy az élet teremtő idő, amely nem egynemű; vagyis nem 
mindegy, hogy mennyi múlt áll mögötte (mint az élettelen 
anyagnál, amely nem öregszik); vagyis a múlt nem mindegy a 
jelennek, hanem hat a jelenre, bizonyos értelemben benn van a 
jelenben az egész múlt: ez más szóval az emlékezet. A teremtő 
időnek tehát lényege az emlékezet. 


De hogyan színezheti a percepciókat, hogyan teszi folytonos érzetté 
a végtelenül osztható anyagot, hogyan adhat minőségi 
különbségeket a tisztán mennyiségi energiamozgásoknak az 
emlékezet? Úgy, hogy minden percepció emlékképekkel olvad 
össze, elsősorban a közvetlen megelőző pillanatok percepcióinak 
emlékképeivel, más szóval a pillanatok nem válnak mereven 
(térszerűen) külön, mint az anyagi világ idején, hanem több- 
kevesebb pillanat az emlékezet segélyével mindig összeolvad, vagyis 
az élőlény jelene nem egy (térszerű) matematikai pont, mint az 
anyagi világ pillanatai, hanem több, az emlékezet által egybevont 
pillanatból áll: kiterjedése van, azaz valóságos tartam. (Ezért nevezi 
Bergson a teremtő időt, az élőlények idejét tartamnak.) Ez 
megegyezik az önmegfigyeléssel. 


Mi a következménye ennek az összevonásnak? Megint hasonlatot 
mondok. Egy álló kerék küllőit külön megszámlálhatjuk, külön 
látjuk és állandóan egyszínűnek. Ha a kerék forog, a küllők 
egybeolvadnak, az egész kereket folytonosnak látjuk, s a küllők 
száma, nagysága és a forgás sebessége szerint más-más színűeknek: 
vagyis a mennyiségi különbségek minőségiekké válnak. Ami az 
összeolvadó küllőkkel, olyanforma történik az összeolvadó 
pillanatokkal is. Az eredmény minősége az összeolvadás ritmusától 
függ. Az emlékezet élet, tehát nem egyéb, mint az idő mozgásának 


bizonyos ritmusa, mely a különálló pillanatokat összekapcsolja. Az 
élőlényeket éppen az jellemzi, hogy az ő idejüknek ilyen külön 
ritmusa van, s ez hozza létre a percepciók egyéni különbségeit. 


9. ANYAG ÉS EMLÉKEZET 


Az élet lényege az emlékezet. Ha tehát azt akarjuk tudni, hogy az 
élet az anyag mozgásából megmagyarázható-e, vág)" egészen 
különálló mozgás, vagyis a monistáknak és materialistáknak, vág) 
pedig a dua-listáknak van-e igazuk, azt kell vizsgálnunk, vajon az 
emlékezet kötve van-e a testhez, az idegrendszerhez? 


Az emlékezel szót kétféle értelemben használjuk. Az első szerint 
tisztán mechanizmus, az idegek gyakorlásán alapul, s ezáltal a 
mozgást mechanizálja, az idegek emlékezete voltaképp azonos a 
szokással. Ez az emlékezet tisztán a testben van, s mennél 
tökéletesebb, annál öntudatlanabb. Ezen alapul a mechanikus 
tanulás: ha valamit jól megtanultunk, anélkül is elmondjuk, hogy 
rágondolnánk arra, amit mondunk. Eleinte kétségkívül a szabad 
emlékezet és szabad akarat igazgatta szájunk mozgását; később a 
mozgás teljesen mechanikussá vált: a mozgás a sok ismétlődéssel 
mintegy csatornát vájt magának, melyen később megindítva 
önkényt is lefolyik. Ez anyagi jelenség. 


Egészen más a szabad emlékezet, múltunkba való tudatos 
visszanézés. Múltunk képei, hangulatai nem vesztek el, hanem ismét 
felidézhetők. A múlt számtalan sok képe közül azonban egyszerre 
mindig csak csekély számú van jelen tudatunkban. Mely képek 
vannak jelen? Az asszociáció töltényeiből tudjuk, hogy azok, 
amelyek valamilyen összefüggésben vannak jelenlegi 
percepcióinkkal, vagyis azok, amelyek cselekedeteinket a jelenlegi 
körülmények közt érdekelhetik, és választásunkra befolyással 
lehetnek. Vagyis ugyanazon szempontok szerint választódnak ki 
értelmünk számára a tudatos emlékek, mint a tudatos percepciók. 
(Sohase feledjük, hogy az értelem a létért való küzdelem fegyvere.) 


Vajon azt kell-e hinnünk, hogy a többi emlék, amely nincs éppen 
előttünk, nem is létezik, és csak az anyagnak, az agynak újra 
felkeltett, a régihez hasonló, de gyengébb mozgása hozza-e létre az 
emlékeket? E materialista elmélet szerint emlék és percepció közt 
nem lenne lényegi különbség; az emlék csak gyengébb percepció 


lenne. De akármennyire gyengítsünk egy jelen percepciót, mégsem 
lesz belőle emlék; az emlék tehát lényegileg különbözik a 
peicepciótól. (Különben láttuk, hogy már maga a percepció sem az 
idegrendszerben keletkezik.) Az emlék lelki jelenség, s az anyagból 
megmagyarázni s az anyag mozgásából levezetni nem lehet. Az 
idegrendszer kizárólag mozgások közvetítésére való gépezet, semmi 
más; az emlék éppoly kevéssé székel benne, mint a percepció. 


Igaz, hogy ha az idegrendszer bizonyos zónája megsérül, bizonyos 
emlékek teljesen eltűnnek a tudatból. Ez a zóna tudniillik éppen 
azon mozgásokat ( — cselekedeteket) közvetítette, melyeket az eltűnt 
emlékek érdekelhettek (melyeknek választására azon emlékek 
hatással lehettek). A gépezet megsérülésével ezen mozgások 
lehetetlenné váltak, az illető emlékek tehát megszűntek 
cselekedeteinket érdekelni, tehát eltűntek a tudatból, 3 anélkül 
persze, hogy megsemmisültek volna. 


Nem semmisültek meg, mert tényleges hatást gyakoroltak ránk. 
Minden élőlényre tényleges hatást gyakorol az egész múltja együtt, 
hisz éppen ebben áll a teremtő idő, hogy a múlt nem semmisül meg, 
hanem folyton gazdagodva a jelennel, állandóan hat a jövőre. 
Valamint tehát az anyagi világ minden pontja hat testemre mint 
anyagra ténylegesen; de némely közeli részei virtuálisan is hatnak, s 
ezek a tudatos percepciók, éppúgy az egész múlt tényleg hat 
jelenemre, de némely emlékek virtuálisan is hatnak, s ezek a 
tudatos emlékek. Csak tudatosságok által befolyásolhatják 
választásomat, s csak e virtuális hatásuk (— választásom 
befolyásolhatása) teszi őket tudatossá. 


Tévedés tehát azt hinni, hogy ami nem tudatos, el van feledve: nem 
létezik. Létezik, mert tényleg hat az egész múlt. Így van a 
percepciókkal is. A szomszéd szobát jelenleg nem látom, percepciója 
nincs előttem, nem tudatos: de azért meg vagyok győződve, hogy 
létezik. A tudatosoknál mindig sokkal több a tudattalan, távol levő 
percepció (— anyag), mely éppúgy létezik, mint a tudatos. Éppígy: a 
múlt azon részei, melyeknek emlékei jelenleg nincsenek előttem, 
éppúgy léteznek és hatnak, mint a jelenlevő emlékek, vagy mint a 
távol levő percepciók. Az egész múlt él és hat a jelenben: ez a 
teremtő idő. Az emlékezés pedig nem visszatérés a múltba, hanem a 
múlt minduntalan betolakodása a jelenbe. A múlt a lélek, a jelen a 


test: az emlékezés a lélek hatása a testre. Az idegrendszer mozgása 
nem előidézője az emlékeknek, hanem hatása, folytatója, mely 
továbbfolytatódva testünk mozgásában (cselekedetekben) végződik. 
Ekként a léleknek (a múltnak) a jelennel összefüggő vége úgy nyúl 
minden pillanatban a testbe (a jelenbe), mint valami késhegy, hogy 


azt igazgassa. 
10. A VALÓDI MOZGÁS 


De hogyan hathat a lélek a testre, a múlt a jelenre, ha lényegileg 
különböző dolgok? Nem annyira lényegileg különbözők, mint eddig 
feltűnt: mindkettő mozgás, csak más ritmusú (s mint majd látni 
fogjuk, ellenkező irányú) mozgás. 


Mindig múlt volt a múlt? Volt valaha jelen is, és akkor percepció 
volt; a lélek percepciókból táplálkozott, s a percepció anyag, vagyis 


(a 


fizika szerint) mozgás. Az anyag mozgások eredménye. Hogyan lett 
múlttá, lélekké? Úgy, hogy saját ritmust kapott, mely pillanatait 
összefűzte; ha élettelen anyag, örök jelen, mert minden pillanata 
(tér szerint) külön áll. Ekként a lélek új ritmust kapott mozgások 
gyűjteménye, melyek egyéb rendes ritmusú mozgásokra (testem 
mozgásaira) folytonos hatással vannak, s azokat rendes útjukból 
kitérítik. 


Ekként a világ lényege mindenütt mozgás, melynek ritmusbeli 
különbségei (skálái) vannak, de alapjában egynemű. A mozgásnak 
tehát abszolút valóságnak kell lennie. A fizikusok mégis a mozgás 
relatív voltáról beszélnek. Azt állítják, hogy a mozgás csak két tárgy 
viszonylagos helyzetének változása, s egyre megy, hogy mi mozog: 
a tárgy vagy környezete. A mozgás tehát csak viszony, nem valóság: 
a térnek és a térhez való időnek viszonya, irányváltozás az időben. 
Az ilyen tér szerinti mozgás eo ipso végtelenül osztható lenne, mint 
maga a tér. De már az ókoxban kimutatták az éleai filozófusok, 
hogy a végtelenül osztható mozgás elképzelhetetlen; gondoljunk 
Akhilleuszra és a teknősbékára. Azon kívül az ilyen valódi mozgás 
sohasem hozhatna létre oly valódi kvalitatív hatásokat, mint az én 
percepcióim. 


De ha csak a kisujjamat mozdítom is, érzem, hogy ez a mozgás, 


valóság, hogy itt én mozogtam, nem a környezetem. Bizonyos 
feszültséget (tenziót) érzek a mozgatott testrészben, és ez a tenzió 
abszolút, másra vissza nem vezethető pszichológiai valóság. Ez a 
tenzió egyszerű, nem osztható és nem térbeli (nem extenzió). 
Mármost, ha minden mozgást, az anyagit is ilyen abszolút 
pszichológiai tenziónak fogom fel, megszüntettem a nehézségeket, 
melyek a mozgás oszthatóságának elfogadásából származnak. 


Valóban minden mozgás oszthatatlan (azaz csak ott állhat meg, ahol 
megáll). Amit felosztok, voltaképp csak az út, melyet a mozgás 
megtesz: a pillanatok, melyekre a mozgást végtelenül feloszthatom, 
csak értelmem absztrakciói.4 Értelmem mintegy végtelenül 
osztható, üres rajzhálót rak (a tér és a tér szerinti idő hálóját) a 
valódi mozgások alá praktikus szempontból (az értelem szempontjai 
mindig praktikusok), hogy a cselekvésnek legyen mi szerint 
irányítania magát. 


Az anyag és lélek tehát - úgy látszik - nem annyira lényegileg 
különbözők, mint eddig feltűnt, hisz mindkettő alapjában tenzió 
(mozgás); végső elemeiben az anyag is tenzió lévén, az is kvalitatív, 
hiszen minden valódi mozgásban oszthatatlanságánál fogva már 
több pillanat van összevonva. De abból, hogy az anyagot értelmünk 
mégis szétválaszthatja pillanatjaira, és tér szerint foghatja fel, abból, 
hogy az anyag beleillik az értelem végtelenül finom rajzhálójába, 
már azt következtethetjük, hogy az anyag pillanatai legalábbis 
törekszenek a (tér szerinti) különválásra, szétesésre (melyben 
megszűnnék minden kvalitásuk, megszűnnék a tenzió, és csak 
extenzió maradna), ha ezt még nem is érték el oly teljesen, mint az 
értelem praktikus célokból felteszi. Az értelem, mint láttuk, az 
anyagból (— percepciókból) keletkezett, de az anyagnak 
pillanatokra széteső irányát idealizálta, mint ahogy a matematikus 
idealizálja a pontot, mely a valóságban sohasem tökéletesen 
kiterjedés nélküli. Az anyag tehát nem egészen térszerű ( — 
pillanatokra széteső); viszont tekintve, hogy minden érzetünknek 
van valami kiterjedése, a lélek sem egészen térszerűtlen. Az 
anyagnak legelemibb mozgásai nem térszerűek: a léleknek 
legelemibb érzetei nem térszerűtlenek. De az anyag a térszerűség 
felé törekszik, az élet a térszerűtlenség felé mint limese felé. 


11. AZ ANYAG KELETKEZÉSE 


Anyag és élet tehát nemcsak különböző ritmusú, hanem ellenkező 
irányú mozgások. Minden úgy történik, mintha (ez Bergson gyakori 
frázisa) az anyag az életnek mintegy megszakadása, pillanatokra 
való szétesése volna, minthogyha egy óriási épülő, önmagát teremtő 
életvilág (teremtő fejlődés) visszaesése, pusztulása volna. A 
szabadság visszaesése a szükségességbe, a tenzióé az extenzióba 
(vagyis térszerű kiterjedésbe), a mozgásé a mozdulatlanságba, 
tétlenségbe. (A szabadság maga a mozgás, a szükségszerűség maga a 
tehetetlenség, az , anyag tehetetlensége".) egyszóval az élet 
visszaesése a halálba. 


Mindez megfelel a fizika egyik legfontosabb törvényének, az energia 
degradúáójánah. Eszerint az anyagi mozgások mind törekszenek 
hővé válni, és a hő törekszik egyenletesen eloszlani. Vagyis a mi 
világunk pusztuló világ, amely a mozdulatlanság, térszerű 
egyformaság, vagyis a halál felé fejlődik. Ahol nincs mozgás, tenzió, 
ott nincsenek kvalitatív különbségek, csak egynemű tér, ideális 


anyag, mely a valódi anyag fejlődésének limese. 


Ezt az óriási haldokló világot Bergson egy óriási tűzijáték széteső, 
visszahulló kévéjéhez hasonlítja. Mármost tegyük fel, hogy a 
visszahulló kévében vannak egyes szemecskék, melyeknek még 
mindig lendületük volna felfelé szállani, de az egész kéve visszaeső 
mozgása ellen csak nehezen tudják érvényesíteni felfelé irányuló 
lendületüket: és előttünk lesz a földi élet képe. 


12. AZ ÉLETLENDÜLET 


A földi élet oly lendület, mely az anyag között az anyag irányával 
ellentétes irányba törekszik mozogni: a szükségesség, a halál helyett 
a szabadság, a teremtés felé. Ez az életlendület a teremtő fejlődés, 
mely az anyag között annak ellentétes irányú mozgásával szemben 
csak nehezen tudja érvényesíteni a saját mozgását. De a lendület 
lényegében lévén folyton erősödni, mindig jobban és jobban küzd 
meg az akadályokkal, és jobban közeledik a szabadság felé, melyet 
végre az emberben elér. 


Az élőlény a két ellentétes mozgásnak, anyagnak és életnek re- 
zultánsa, érintkezése. Érthető tehát, hogy mindkettőből van benne 
valami. 


Az életlendület alapjában egységes (vagyis inkább egység és sokaság 
kategóriái rá nem alkalmazhatók, mert nem tér szerinti), de az 
anyaggal érintkezve felbomlik, sok folyton oszló, szaporodó 
élőlényben valósul meg. Mindazonáltal megtartja egységét, mint 
ahogy egy költeményben a strófák és szavak sokaságán át egy a 
lendület. Az életlendület tehát egység a sokaságban. Ez egység 
okozza, hogy az élőlények mind egymásra vonatkoznak, és nagyobb 
egységekké összeolvadnak (sejtek szervezetekké, a szervezetek 
társaságokká), melyeknek céljuk mind nagyobb szabadság 
biztosítása az anyag ellen. 


Láttuk, hogy a szabadsághoz kettő szükséges: 1. minél több energia 
felhalmozása és 2. a felhalmozott energiának szabad felhasználása. 
E két munkát valaha egyazon lény is végezhette; de hogy a 
nehézségekkel könnyebben megküzdjön, kettévált. Aminthogy 
minden lendület szétömlik, kévében, ha ellenállással találkozik, úgy 
az életlendület is divergáló. A szétvált, divergens ágak közül a 
növények halmozzák fel a nap energiáját, és az állatok, átvéve 
(közvetve vagy közvetlen) táplálkozás útján a növényektől ez 
energiát, a szabad fel-használás felé fejlődnek. 


Nem kell különben gondolni, hogy ez a szétválás tökéletes. A 
növény és állat egyazon őslendületből származva ezután is megőrzi 
az eredeti lendületből legalább rudimentáris vagy csökevény 
állapotban mindazt, ami külön kifejlődött működésükkel megfér. A 
tudat, mint a szabad választás eszköze, leginkább az állatoknál 
fejlődött ki; hisz ezek használják fel a növényi energiát szabad 
mozgások véghezvitelére. Mindazonáltal némi tudatuk és némileg 
szabad mozgásuk a növényeknek is van. 


Most nézzük az állatvilág fejlődését, mely közelebbről érdekel. Ez 
sem maradt egyirányú, hanem két óriási ágra oszlott fel: ezek a 
látni akarjuk, azon alakjaikat kell felkeresnünk, melyek fejlődésük 
csúcspontján állnak, vagyis melyek legsikeresebben éltek. Az élet 
célja lévén az anyag ellen magát érvényesíteni, vagyis a 
körülményekhez alkalmazkodni, legsikeresebben azok éltek, 
akiknek legváltozatosabb körülményekhez sikerült 
alkalmazkodniok, vagyis akiknek leginkább sikerült az egész földön 
elterjedniök. Ezek a Gerincesek közt az Emberek, az ízeltlábúak közt 


a Rovarok (s kivált a Hymenopterák). A hangyák majdnem úgy urai 
a földnek, mint az emberek. Ezek egyúttal a fejlődésnek majdnem 
legifjabb termékei. Szembeállítva őket, látjuk, hogy főleg tudatuk 
formájában különböznek. 


A Rovarok (s kivált a Hymenopterák) éppen az a faj, melyben az 
ösztön a legcsodálatosabban ki van fejlődve; az emberben az 
értelem. Ösztön és értelem a tudat két szétágazó (divergens) alakja. 
Mi az értelem fő jellemvonása? Eszközök használata. A Homo 
sapiens-nek Homo faber lehetne a neve. Az értelmes ember ott 
kezdődik, ahol eszközöket tud használni. De vajon az ösztönnel 
dolgozó rovaroknak nincsenek-e szerszámaik? Vannak, csakhogy 
ezek testüknek egy részét képezik. Ezek a szerves szerszámok sokkal 
pontosabban dolgoznak, mint az ember kő- és vaseszköze, de a test 
részét képezvén, nem változhatnak a faj megváltozása nélkül, ami 
lassú dolog. Ekként az ösztön és értelem fő különbsége, hogy az 
egyik szerves, a másik szervetlen szerszámokat használ; az ösztön 
ezért tökéletesebb, de fejlődésre sokkal kevésbé képes. 


A szétágazás itt sem volt tökéletes; az embernek is van némi ösztöne 
(szerves szerszámai, melyekkel ösztönszerűleg él); a rovaroknak is 
van némi értelmük. A kettő különben is egymásra vonatkozik, mert 
minden értelem nélkül a legtökéletesebb ösztön, s minden ösztön 
nélkül a legtökéletesebb értelem sem boldogulhat. 


Mármost: hogy az értelem szervetlen eszközöket használ, ez 
megfelel annak, hogy az értelem, mint láttuk, főleg a szervetlen 
világot képes megérteni és kiszámítani, az élet megértésére 
alkalmatlan. Az ösztön szerves, élő eszközöket használván, az élet 
képes (mondjuk így:) megérzem, gyakran igen csodálatosan. Az 
értelem az anyag mozgásának irányát követi, az ösztön az életét. 
(Az ösztön levezetését az életből nem viszi úgy keresztül Bergson, 
mint az érteleméi, az anyagból (percepcióelméletben); de valószínű, 
hogy hasonlóan képzeli.) Ez a magyarázata az ihletnek, amely nem 
egyéb, mint az emberben megmaradt csökevény ösztön, s 
csodálatosan megérezni, megérteni és követni bírja az életet, 
például a költőkben, filozófusokban és művészekben. (Folyton 
fejlődik az értelem, egy lajon belül nem fejlődik az ösztön. Ezért 
halad folyton a tudomány, és marad örök érvényű a művészet.) Az 
ihlet azonban embernél csak szórványosan lép fel, míg a rovarok 


lelkivilágának javát az ösztön alkotja. Hogyan képes az ösztön az 
életet megérteni? Ennek megfelelésére két szavunk van: szimpátia 
és intuíció. 


A fejlődés tehát három nagy ágra ágazott el; e három ág jellemzői: 
vegetáció, ösztön és értelem. A legtöbb evolucionista rendszer nem 
ismeri fel az elágazást, hanem az egyes ágakat egymásból akarja 
levezetni, ahelyett hogy egy közös őslendületre vezetné őket vissza. 
Ezért tartják az értelmet magasabb dolognak az ösztönnél, holott a 
kettő mellérendelt. Általában az eddigi evolúciós rendszerek a 
fejlődést mechanice, anyagi folyamatokként képzelik, és nem mint 
egységes (bár elágazó) élő lendületet. Az ilyen evolucionizmus, 
mely abból az értelmes és mechanikus felvetésből indul ki, hogy a 
fejlődés semmi újat nem hoz, hanem minden pillanata az előzőben 
benn-foglaltatik, s abból kiszámítható lehet, szóval, amely nem 
ismeri el a fejlődést teremtőnek, hamis evolucionizmus, mint főleg a 
legmechani-kusabb, a Spenceré. 


A fejlődés azonban teremtő, és minden pillanatban egészen újat 
alkot. Így alkotott egészen újat az emberben. A majom és az ember 
agya nagyon hasonlít egymáshoz; de az agy, amint láttuk, csak a 
mozgás eszköze, semmi más, s a majom mozgásai csak véges számú 
kombinációkba kapcsolódhatnak, míg az emberi mozgások 
kombinálódásának végtelen lehetősége van, amint az ember 
agyában az idegrostok is, bár véges tömegűek, végtelen módon 
vannak komplikálva. Ekként a majom és az ember tudata közt is 
lényegi különbség van, mert a tudat, mint láttuk, a választás 
lehetőségével arányos, s a választási lehetőségek az idegrostok 
komplikációjával. Az állat és ember tudata közt tehát megvan az a 
különbség, ami a véges és a végtelen, a zárt és a nyílt között. Az 
ember előtt kinyílt a világ, az életlendület az emberben hosszú 
küzdelem után tényleg legyőzte az anyagot, az ember már igazán 
szabad lény, akinek végtelen számú választási lehetősége van. Ilyen 
értelemben volt az ember a fejlődés célja és sikere. 


BEFEJEZÉS: AZ INTUÍCIÓS FILOZÓFIA 


Ez a fejlődés azonban, mint látjuk, teljességgel praktikus célú volt. 
Az anyag legyőzése és a szabadság megvalósítása: ez volt az 
életlendület célja, melyet az emberben elért: az ember szabad 
uralma az anyag felett. Az értelem segélyével érte el, mely az anyag 


mozgását követte. Mikor a cél el volt érve, beállott az értelmi 
erőfelesleg, s evvel az önzéstelen (praktikus cél nélküli) megismerés 
vágya. Az életet is meg akarták ismerni; de evvel szemben az 
értelemnek be kellett látnia tehetetlenségét. Lemondjon tehát a 
filozófia az élet megértéséről? De hisz a történet mutatja, hogy 
voltak nagy költők és nagy filozófusok, akik az életet tényleg 
megértették, s értésüket csodálatos szuggesztív módon ki is fejezték. 
Nem kell a filozófiának lemondania, hanem az értelem mellé 
segédeszközül kell vennie az intuíciót és ihletet is, mely, mint az 
ösztönnek az emberben megmaradt alakja, az élet irányát követni 
képes. A leghatalmasabb filozófiai rendszereket a költői ihlet s nem 
a puszta értelem alkotta. Minthogy az ösztön, ihlet az emberben 
csak szórványos, csökevénv, az értelem pedig tudatunk rendes 
alakja, azért nem tudott az élet megértése, a filozófia annyira 
haladni, mint a praktikus tudományok, kivált a fizika; de nyitva áll 
előtte az egész jövő, és a szabad emberi szellem számára nincs 
lehetetlenség. 


Ez a végtelen, valósággal lelkesedő bizalom az emberi szellem 
mindenhatóságában Bergson filozófiájának legrokonszenvesebb s 
talán legjótevőbb vonása. Ez az, amely Bergsont mintegy az emberi 
szellem felszabadítójává teszi. Ő megmutatja mindennek 
lehetőségét a modern agnoszticizmus csüggedéseivel szemben; 
megmutatja szabadságunkat minden csüggesztő determinizmussal 
és mechanizmussal szemben. Bergson több mint egy neovitaiista 
filozófus; ő az emberiségnek egy nagy jótevője: visszaadta nekünk a 
metafizikát. 


- A metafizika halott! - Kant óta mennyiszer hallottuk ezt a kiáltást 
(legtöbbet németül). De a metafizika élt tovább; úgy dobogott 
titkon a természettudományi elméleteken át, mint a szív a vaspáncél 
mögött. Halhatatlan volt, mint a költészet; de megvetett, mint a 
költészet. S ím, Bergson lehetőségét mutatja annak, hogy intuíciót, 
metafizikát, költészetet valaha a tudomány számára 
értékesíthessünk. Megmutatja, hogy még ma sem szükségképpen 
álom minden metafizika, s az intuíciót tudományos fegyverré 
próbálja emelni. Akár sikerül ez a kísérlet, akár nem, az bizonyos, 
hogy új lendületet ad, s az új lendület talán nagyobb dolog, mint 
sok új felfedezés. 

A másik nagy dolog a teremtő élet felfogása, a harc a mechanizmus 
ellen. Az élet nem mechanizmus: az élet kiszámíthatatlan, előretörő, 
hatalmas lendület, győzelmes a holt anyag ellen. Micsoda jóleső, 
lelkesítő felfogás ez az aviatika és a modern művészet századában; 
micsoda modern és művészi felfogás! Az ihlet és az élet 
párhuzamosak: ezt írja Bergson a művészet pajzsára. Minden 
pillanat új és teremtő: ezt írja az élet pajzsára. A XX. századnak 
ilyen felfogásra volt szüksége: a mechanisztikus világnézet 
nyomasztóságát mindenkinek kellett éreznie. Művészetünk 
ellentétben állott világnézetünkkel; s világnézetünk ellentétben 
állott az élettel. A kor, amely meghódította a levegőt, a kor, 
amelynek művészete csupa mély intuíció, nem zárkózhatik bele a 
mechanizmus ketrecébe, és nem nyírhatja le a szellem szárnyait. Ha 
a XVIII. századnak minden gép volt: a XX.-nak minden élet. 


A mechanisztikus világnézetnek nem kell elvesznie, hanem cél 
helyett lépcsővé kell válnia, így lesznek költészet és tudomány, 
intuíció és értelem fegyvertársak ellenségek helyett. És csodálatos: 
ez az új, költői világnézet összhangban lesz a józan ember 
természetes felfogásával. Itt főleg az idealizmus és realizmus 
kérdésében elfoglalt állására gondolhatunk. Aki jól átgondolja 
Bergson elméletét, látja, hogy semmi filozófiai fantasztikum, amit 
józan embernek nehéz volna elhinnie, voltaképp nincs benne. Annyi 
sem, amennyi a legmetafizika-ellenesebb rendszerekben van. Nem a 
metafizika ellenkezik a józan ember ösztönével (amit a francia 
bonsens-nak nevez), hanem a mechanisztikus felfogás erőltetése az 
életjelenségekre: ez az, ami józan embernek nevetséges vagy 
abszurdum szokott lenni a filozófiában. 


(1910) 
d 


- Valóban, újabb kutatások szerint kiterjedés nélküli (nem 
lokalizálható) érzet nincs. 

Az élettelen anyag minden! egyformán percipiál - mondja Bergson, 
aki néha szereti a pa-racloxont. Az anyag voltaképp sokkal 
teljesebben percipiál. mint az ember; de percepciója, emlékezet 


híján, csak pillanatnyi, s ezért sem kvalitatív különbségeket nem 
vehet lel. sem tudatossá nem válhatik. 

" Sohasem egy logikailag összetartozó emlékcsoport szűnik meg, 
sem egy bizonyos életkor emlékei: hanem látási, vagy hallási 
emlékek, külön: szóval azok, melyeknek hatását egyazon idegszálak 
biztosítják. 

0 Ennyit jelent Kant tanítása, hogy a tér és (tér szerinti) idő csak 
értelmem formái. 


Babits Mihály: A veszedelmes világnézet 


Nem tudom megszokni. Nem tudok egyébre gondolni. Minden 
jelentéktelen esemény, minden szó, minden arc, minden kis atoma 
az életnek az egész szörnyűséget tükrözi elém. Minden kis életatom 
fertőzve van már az egész szörnyűséggel. Megpróbálom kicsukni 
ekkor az életet. Könyvekbe menekülök, eszmékbe, kultúrákba. S 
egyszerre csak azon kapom magamat, hogy könyvekben, 
eszmékben, kultúrákban is a háború csíráit keresem. Aki keres, 
talál. Ő, legkedvesebb könyveim is meg vannak fertőzve! Minden 
gondolat, amit a háború előtt leírtak bölcseink, költőink, jelentőssé 
válik: mintha mindenkiből oly lelkiállapot, világnézet lesegetne elő, 
mely a háború mélységes okainak kifejezése. Azoknak az okoknak, 
melyek nem az eseményekben, nem a politikusok óvódásaiban, 
hanem a kornak titkos lelkében rejlenek. 


Utólag minden megmagyarázható. A legszeszélyesebb arabeszkek- 
be - ha egy kicsit távolodunk tőle - szabályos figurákat, emberi 
arcokat, állati alakokat vagyunk hajlandók belelátni. 


így van ez az eseményekkel is. 


Mennél fontosabb valamely esemény, annál kevésbé tudunk 
belenyugodni, hogy a világ vak folyása hozta volna létre: a tények 
ostoba gördülése, mely bár okoktól szorosan meghatározott, 
előttünk valahogy mégis mindig véletlennek fog föltűnni. Mélyebb 
okokat, morális szükségességeket - a történelem logikáját fogjuk 
keresni mindig: s aki keres, talál. 


Ez is a magunk vigasztalásának egy módja. Mert előbb 
vigasztalódunk azzal szemben, amit mélységesen szükségesnek és 
világnézeti fontosságúnak gondolunk. De a jelentéktelen, a kicsinyes 
és külsősé-ges okok hatalma iszonyú! Pedig ezek kormányozzák a 
világot. 

Én meg vagyok győződve, hogy a történelem logikátlan, s 
úgynevezett mélyebb okai a világháborúnak sincsenek. A 
világháború a történelem legmonstruózusabb véletlensége: 
amennyiben véletlenség minden, ami nem messzebbre látó szándék 


és terv szerint, hanem apró okoknak időben találkozásából és 
egymásra hatásából származik. Ilyen a háború. Emberek csinálták, 
kétségkívül s köztük néhányan teljes és bűnös szándékossággal is. 
De az ő szándékosságuk véletlenség a történelemben. Véletlenség 
azon hatalmas embertömegek egészére nézve, melyeknek életébe 
oly mélyen és átkosan belenyúlt. Kívülük álló valami; semmi 
szükségszerű gyökere nincs az ő lelkűkben. E nagy embertömegek 
életéből, gondolkodásának és érzésének mai stádiumából folyó 
szükségességét a háborúnak, aki látja, bizonnyal úgy látja csak, 
mint aki emberi formákat lát a felhőkben, arcokat arabeszkek 
szeszélyeiben. 


Azonban ha nem is világnézeti ok idézte elő a háborút, kellett 
lenni valaminek a kor világnézetében, ami lehetségessé tette. 


Elsősorban arra gondolok, ami lehetségessé tette, hogy az 
emberek eltűrjék. 


Mert ez a világháború legnagyobb csodája. Az, hogy egy ilyen 
értelmileg nagyon felvilágosodott s a szabad szó és gondolat 
minden eszközeivel ellátott korban - száz évvel a francia 
forradalom diadala után - lehetséges legyen ez az értelmetlen 
iszonyat, minden szabadságnak és emberi jognak ez a tökéletes 
elnyomása, aminek példája még nem volt a földön. Tűrhetők 
voltak a régi háborúk. Turhetők a vadság ökölharcai, míg a lelkek 
nemesebb és szabadabb horizontokat nem ismertek. Tűrhetők a 
fejedelmek zsoldoshadai, míg a nemesebb egyén viszonylagos 
szabadsággal vonhatta ki magát durvaságaikból. Tűrhetők a 
vallásháborúk és szabadságharcok, míg valamely eszme vagy jelszó 
a célnak és értelemnek legalább látszatát megadta. De hogyan 
tűrhető a céltalanság és rabság háborúja a mai szellemi horizontok 
mellett? Tűrjük, mert , muszáj"? De a történelem eléggé 
megmutatta, hogy az emberek a muszájt sem tűrik, ha az minden 
gondolatukkal és érzésükkel - az uralkodó világnézettel - ellentétben 
van; inkább belepusztulnak, s kemény falakba zúzzák fejüket. 


S mikor volt meg ez az ellentét - , muszáj" és a világnézet között - 
jobban, mint manapság? 


Magában a világnézetben kell itt valami oknak rejlenie; ebben az 
egész mai hangulatban valami erőnek vagy gyengeségnek, ami 

lehetővé vagy kényszerűvé tette a mai világnak a minden 
borzasztóságok-ba való szótlan belenyugvást. Mégis beszélhetünk 
hát a , háború világnézeti alapjairól". Mert bizonyos, hogy nem 
minden világnézet mellett képzelhető e mai türelem. S ki merte 
volna végre is föloldani a fúriák láncait - átadni a világot a véletlen 
érdekek és hatalmak prédájául ha a levegőn maga körül, az egész 
világ hangulatán, a világ intelligenciájának hangulatán nem érezte 
volna lehetőségét, bizonyosságát e világ türelmének s mindenbe 
belenyugvásának? Annak, hogy legfeljebb azt mondják: - Ez mindig 
így volt, és mindig így is lesz. Gaz és esztelen dolog ez - de a világot 
nem az ész kormányozza. 


Nem valami háborús világnézetben kell tehát keresni a háború 

, világnézeti alapjait". Nem valami hazafias vagy militarista 
meggyőződésekben. Nem meggyőződés csinálja a háborút. Ha 
minden ember jobb meggyőződése szerint cselekedne: nem volna 
háború. Sohasem fordult még elő a történelemben, hogy oly 
óriási többsége az embereknek meggyőződése ellenére 
cselekedett fontos dolgokat, oly teljesen meggyőződése 
ellenére élt és halt volna, mint manapság. Nemcsak 
gonoszságból, nemcsak gyengeségből. Hanem valóságos 


világnézetből. 


Nem háborús világnézet lehet az, hanem valami fatalisztikus 
cinizmus, valami rezignált , minden mindegy"? filozófia. S ez a 
tulajdonképpeni ellenség, ami ellen küzdeni kell. Ez a 
veszedelmes világnézet, ami a háború lehetőségeit segíti. 
Megrajzolni az ellenség arcképét? Csak futólag tehetem, néhány 
ceruzavonással, hogy karikatúrához lesz talán hasonló. De annál 
jobban megértethetem, mért rossz, mi az üldözendő benne? 


Az ellenség neve: antiintellektualizmus. 


Vagy: antiracionalizmus. Csakis ez lehet. Az értelmetlen 
iszonyokba való belenyugvás csak oly korban képzelhető, mely 
elvesztette hitét az Ész, a Ráció erejében, mely 
gyógyíthatatlanul vaknak és értelmetlennek látja a világot. 
Mikor az emberek hinni, kívánni sem merik már az ész szerint 
való életet. 


Ilyen a mi korunk: a XVIII. század nagy reakciója. Az észből 


való kiábrándultság kora ez. Ilyen már a filozófiája is. 
Megdöbbentő, de szorul szóra igaz: az egész mai filozófia egy 
évszázad óta az ész és értelem tekintélyének aláásásán 
működött. Kant már megkezdte ezt: avval, hogy szigorúan kiszabta 
az ész korlátait. Kivonta hatásköréből a Ding an sich-et, a világ 
lényegét. Ez a lényeg nemcsak megismer-hetetlen, hanem alapjában 
ésszerűtlen valami. Az ésszerűséget, tér, idő és ok 
törvényszerűségeit mi látjuk csak bele. Értelmünk kénytelen minden 
ismeretét saját formái szerint elgondolni. De ezek csak értelműnk 
formái: nem a világé, nem a lényegé. A lényeg nem szükségképp 
értelmes s érthető. 


Hogy milyen jelentősége lehet az emberi életre az ily 
gondolkodásnak, azonnal kitűnt a Kant erkölcstanában. A 
morál legszorosabb összefüggésben van a lényeggel. Ha a 
lényeg ésszerűtlen valami, miért lennének a morális parancsok 
megokoltak avagy logikusak? A kategorikus imperatívusz nem 
tűri a miért?-et. A ne kérdezd, miért, a vak fegyelem morálja, 
az igazi porosz morál, militarista morál ekként filozófiai 
alátámasztást nyert. 


A veszedelmes világnézet nem állt meg e ponton. A gondolkodás 
félelmes gyorsasággal fejlődött egy teljes antiintellektualizmus felé. 
Az ész, a dialektika megélesedett fegyverei mintha csak arra 
szolgálnának, hogy velük magát az észt, az értelem presztízsét 
támadjuk meg, s piedesztálra emeljük az észellenest. Hegel 
polgárjogot szerzett a logikában az ellentmondásnak. 
Schopenhauernél az ész már csak egy kis lámpás, melyet a vak 
Akarat gyújt magának - jó későn - a létért való küzdelemben. 
Szolgája és eszköze e teljesen logikátlan valaminek, mely őt 
semmiben maga ellen érvényesülni nem hagyja. 


Amint a Iogikumok tekintélye csökkent, a tényéké viszont 
emelkedett. S a tények filozófiája fatalisztikus. A világ nem ésszerű 
valami: tényeibe bele kell nyugodnunk, bárminők legyenek. Ez a 
kor közös filozófiája: a legnagyobb ellenfelek, Schopenhauer és 
Hegel, e pontban ismét találkoznak. Ez a schopenhaueri 
pesszimizmus gyökere. De ez gyökere a történeti felfogásnak is, 
mely Hegelből indul, s az egész 


XIX. századot jellemzi. A történetet nem szabad ésszerűség, sem 


célszerűség szerint kritizálnunk. A történet erők küzdelme, a vak 
erőké. Az események logikájának semmi köze az ész logikájához. E 
felfogásokból diadalmasan kellett kibontakozni a tényjognak, az 
erősebb jogának. Megszületett az önzés és erő, a Wille zűr Macht (a 
hatalom akarása) filozófiája, a Stirner-Nietzsche-féle filozófia. 


E nagy filozófok maguk is érezték tanaik veszedelmességét. 
Nietzsche kifejezetten tiltakozik a műveiből levonható militarista és 
all-deutsch következtetések ellen. , Ezért még arra is gondoltam, 
hogy franciául írom meg könyvemet" - mondja valahol. Mégsem 
akadályozhatta meg, hogy tanítása ma háborús uszítok cégérévé ne 
lett legyen - és teljesen érthetően. 


A modern gondolkodás pedig fejlődött tovább - a nyílt anti- 
intellektualizmus felé. A vak tény joga köztudatba ment át, 
közhellyé vált. Minden filozófia, amely csak valamelyest hatott a 
századvég hangulatára, egyetlen gondolatban egyezik meg: az ész 
sohasem képes megérteni, annál kevésbé kormányozni a világot; a 
cselekedet csak a fontos, az intenció, az életlendület! 


A pragmatisták ehhez képest átalakították az igazság fogalmát. A 
gondolatok igazságának egyetlen kritériuma cselekedeteinkre való 
lehetséges hatásuk. Tehát nem logikai, hanem életbeli kritérium. Az 
ész ezzel leszállt ítélőszékéről. Az egyetlen és örök uralkodó a tény, 
s ezzel az ostoba, a logikátlan Múltnak a hatalma. Mert a tény, 
megszületve, azonnal múlttá vál. A múlt fölgyülemlik, mint 
leküzdhetetlen erő, az életben: s hiába mond ellene a jelen belátás. 
Az egész élet nem egyéb, mint a folyton gyülemlő, megállíthatatlan 
és megölhetetlen múlt. Mi magunk ez vagyunk. Ebben a 
gondolatban gyökerezik Bergson filozófiája. 


S ily filozófiák minden konzervativizmusnak, a fennálló és hatalmas 
rosszba való minden belenyugvásnak új ajtót nyitnak, új jogot 
biztosítnak. 


Megnyugvás a rosszban és bátorság a rosszra! Az ész tehetetlen a 
cselekvés irányítására. A cselekvés viszont független az észtől és 
észszerű moráltól. Ez a két sarkpontja e világnézetnek, mely 
fatalista, és mégis imádja a Cselekedetet. 


Mind a kettő ugyanazon hangulatból ered, s ugyanazon hangulatot 


szüli. 


Mert hangulatokról van itt szó, és nem nézetekről. Nem 
gondolatokról, melyek filozófusok szobáiban születtek. Hanem 
hangulatról, mely korunk egész érzésvilágát átitatta. Mint a 
Nílus Egyiptom földjét tavasszal: hogy bármi távol a folyótól, mégis 
minden kis növény az ő nedveiből táplálkozik. Így az utolsó 
évtizedek szellemének minden kis gyümölcse - az irodalomnak 
csakúgy, mint a filozófiának minden alkotása - ezt a keserű és 
mérgezett talajízt érezteti. 


Csakhogy ami a filozófiában kifejezett gondolat, az az irodalomban 
mély és tompa érzés. 


Mély érzése elsősorban a világfolyás értelmetlenségének, az ész 
gyöngeségének, az események szörnyű vakságának. E szkeptikus, ni- 


Misztikus irodalom típusa a francia, Renan öröksége. Különös! Az az 
irodalom, melynél soha ésszel, szellemmel telibb irodalom nem volt, 
Voltaire gyermekei! Itt is az ész saját fegyvereivel veri önmagát, a 
XVIII. század szelleme önnönmagának érik kegyetlen reakciójává. 
Anatole Francé egy-egy műve az ész pamfletje az ész ellen, a föl- 
világosodás önleleplezése. Megmutatja, hogy az ész oly gyenge, 
hogy szinte veszedelmes, mint a rossz puska. Minden jóakarata és 
lelkesedése, kiirtani a világ értelmetlen borzasztóságait, csak újabb 
bor-zasztóságokat fog szülni. Mint a francia forradalom eszméje, 
mely békét és testvériséget akart, csak újabb és rettenetesebb 
öldökléseket hozott. Az istenek szomjaznak. 


A világon nem lehet segíteni. Hagyni kell a maga vak, ostoba, 
szörnyű vágányában. 


Ez a pesszimisztikus színezése a csüggedés e világnézetének. A 
modern angol irodalomban azonban ugyanez a gondolat valami 
heroikus optimizmussá fejlődött. S ez talán még borzasztóbb a 
háború tudatával nézve! Browning, Meredith az emberi sors és élet 
oly elemzését nyújtják, hol ész és babona, igazság és hazugság, 
jóság és önzés végképp összezavarodik. A leleplezett médiumot a 
prófétától, a hitetlen püspököt az apostoltól, a jótékonyságáért 
tisztelt főurat az önző zsarnoktól semmi lényegi különbség sem 
választja el. Csak külsőségek és véletlenségek. A véletlenségek 


hatalmát mutatja meg Wells is - éspedig nemcsak fantasztikumaiban 
-, a lehetőségek ijesztő sokaságát, a külsőséges és triviális rugókat, 
melyek a sorsot viszik. 


E zavart világban, mely minden esztelenségnek és rettenetességnek 
tárt kaput nyit, már élni tudni maga hősiesség, mely öntudatával 
magát jutalmazza. A férfias küzdelem gyönyöre, s a gazdag élmény 
élvezete lesz így az egyetlen érték a világon. E heroikus 
világnézetből könnyű látni az utakat egy nyíltan háborús világnézet 
felé. Az angol irodalom Kiplingben el is jutott odáig. 


E háborút-igazló érzésmódnak két különböző hangsúlya lehet. Az 
angolok a férfias küzdés értékét hangsúlyozzák. A kontinens lírája 
viszont az élmény dicsőségét zengi. E lírikus világértékelést leg- 
kimondottabban Barresnél találjuk. A barres-i citlte de moi, 
tulajdonképpen az élmény kultusza, a múlt kultusza. Mert ez az én, 
a moi, nem egvéb, mint élményeink összege, múltunk foglalata. 
Éspedig nemcsak a magunk múltjáé, hanem fajunk, nemzetünk 
múltjának átöröklött eredője bennünk. Ezt a vak múltat, amit 
mindannyian iszonyú , tehetetlenségi nyomaték"-ként magunkban 
hordozunk, pie-desztálra állítani és kultuszban részesíteni annyi, 
mint minden észszerű alakításáról és javításáról az életnek örökre 
lemondani. Ahol az egyetlen megmaradt és lehetséges cél csak e 
múltból felnőtt moi művészi kiképzése, ott már előre elfogadtunk 
minden értelmetlen iszo-nyúságot, amit e múlt iszonyatos és makacs 
hatalma méhében rejt. 


S ez a végző konzekvenciája ennek az egész érzelmi bergsoniz- 
musnak, ami nem egyéb, mint a mai lírizmus. Igen: a mai líra ezer 
énekben énekli ugyanazt, amit a mai filozófia is bizonygat: hogy 
minden igazság és minden dicsőség az élményé, a mély, ösztönös, 
értelmileg meg nem érthető és ki nem fejezhető élményé. Az ösztön, 
az élmény, az értelmetlen lélekmélység, a rejtelmes, tudatalatti 
világ! A modern líra világnézete ez. A Verlaine, a Swinburne 
világnézete. 


Az élmény...! A lélek babusgatja élményeit, ringatózik bennük... 
Még a fájdalmasak is élvezet forrásai, kegyelet tárgyai lesznek 
számára. Lassankint feltámad kalandvágya az élmény irányában. Új, 
mesterséges, komplikált élményeket keres. Valami szellemi 
perverzitásba dől. Jó és rossz, értelmes és értelmetlen nem léteznek 


többé számára! Az élmény önmagának igazolása lesz. Ezt a szellemi 
kalandvágyat érezzük az egész mai német irodalomban. Ez a hódító 
dilettantizmus, mely minden műfajt megpróbál, mindenbe beleéli 
magát, mindent lefordít, dekadens lesz csupa alaposságból, és 
klasszikus dekadenciából: az élet nyelvére lefordítva kapzsi és 
hódító élményvágyat jelent, háborús filozófiát. S ugyanezt a 
szellemi kalandvágyat érezzük d Annunzio és a futuristák 
világnézetében, akik a háborúban ennek minden konzekvenciáját 
levonták. 


A vak élményeknek ez a tisztelete, sőt vágya - amely amellett 
nem ismeri el az ész bíráskodási jogát az élmények fölött mi 
készíthette volna jobban elő a világ intelligenciáját egy 
borzasztó és óriás élmény rezignált, ellenkezés nélküli, sőt 
lelkes elfogadására? Ez a , veszedelmes világnézet"! Ez az 
ellenség! 


De hát harcoljunk-e ellene, meg tudjuk-e tagadni? Nincs-e igaza? 
Nincs-e igazuk a nagy gondolkodóknak kritikájukban, melyet az 
észszel szemben gyakoroltak, tapasztalatukban, mely az élmény 
hatalmát igazolta? Nincs-e igazuk a nagy költőknek, hogy az 
élmény a mélye a világnak, az a mélység, ahonnan kihajt művészet 
és élet? Eszművé-szetet csináljunk? Visszahozzuk a XVIII. század 
lapos racionalizmusát a filozófiába? 


Nem, a modern tudást és érzést nem lehet megtagadni és egy 
előbbeni stádiumba visszatérni. A modern racionalizmus nem lehet 
ugyanaz, ami a XVIII. századé volt. Amit azóta szereztünk, el nem 
veszíthetjük. De... hát e mai világnézet elveszítette-e a XVIII. 
századot? Nem éppen e racionális század eszméiből fejlesztette-e ki 
ugyanannak reakcióját? Nincs-e benne mai kultúránkban a 
racionalizmus is? Ha ez így van, csak hangsúly kérdése az egész. 
Egy szerencsés hangsúlyváltoztatás - és a racionalizmus győzni fog, 
áldott győzelemmel, mely a legyőzött világnézet értékeit nem 
semmisíti meg, mint barbár hadvezér, hanem elsajátítja, fejleszti és 
meggazdagszik velük. Mint Róma a meghódított Graecia 
[Görögország] kincseivel. 


(Pesti Napló, 1918. január 9.) 


Martin Heidegger: A gondolkodás tapasztalatáról 


Út és mérleg híd és ének 

egy ösvényen együtt áll. 

Menj és hordozd 

nincsed és szód 

ott, hol csak-egy utad jár. 

Midőn hajnalfény gyűl, a hegyek mögött csendesen... 
A világ homálya sohasem oltja ki a lét fényét. 

Az isteneknek túl későn érkeztünk, s túl korán a létnek. Ebben a 
költeményben kezdődik az ember. 


Egy csillaghoz tartsunk: ennyi az egész. 


Gondolkodni - egy gondolatra szorítkozni, mely majdan csillagként 
áll meg a világ egén. 


Midőn vihar herekedtén a szélkakas a kunyhóablak előtt énekel... 


gazdagabb lesz. 


Mihelyt szemünk van a dologra és szívünkben a szóra-hallás, sikerül 
a gondolkodás. 


Kevesek tapasztaltak abban, hogy megkülönböztessék a megtanított 
tárgyat az elgondolt dologtól. 


Ha a gondolkodásban szemben állók volnának és nem csupán 
vetélytársak, jobban állana a gondolkodás ügye. 


Midőn a fólszakadozott esőfelhőn hirtelen napsugár siklik át a rétek 
sötétjére... 


Nem mi találunk rá a gondolatokra. Ők találnak ránk. 


Ez a beszélgetésre illő óra. 


Jöhet a derűs társas eszmélkedés, mely nem áll elő ellenkező 
vélemény fitogtatásával, sem nem tűr engedékeny beleegyezést. A 
gondolkodás állhatatos marad ügyében. 


Az ilyen derűs társalgás öröméből nyerhet a gondolkodás műhelye 
néhány mesterlegényt. Hogy közülük egy észrevétlen mesterré 
növekedjék. 


Midőn a nyáreleji mezőn magányos nárciszok elrejtve virágzanak s a 
juharfa alatt hegyi rózsa csillan... 


Díszes egyszerűség. 

Csak alkotás éltet arcot. 

S az alkotás költeményben pihen meg. 

Kit járhat át bármi bátorítás - ha nem vállalja a szomorúságot? 
Ott árad el a fájdalom gyógyító ereje, hol nem is sejtjük. 


Midőn a szél morogva tépázza a kunyhó gerendáit s az idő kedvetlenre 
válik... 


Három veszély fenyegeti a gondolkodást. 
Jó és ezáltal üdvös veszély a daloló költő szomszédsága. 


Gonosz és ezáltal legkönyörtelenebb veszély maga a gondolkodás. 
Onmaga ellenében kell gondolkodnia s erre csak ritkán képes. 


Rossz és ezáltal zavaros veszély a bölcselkedés. 


Midőn nyári napon pille telepedik a virágra s csukott szárnyával vele 
leng a réti szélben... 


Kedélyünk minden kedve felelet a lét kedvességére, mely 
gondolkodásunkat a világjátékába gyűjti. 


A gondolkodás minden egyes dolgot kiemel és maga előtt marasztal. 


A türelmes figyelem nagylelkűséget nevel. 


Ki nagyot gondol, nagyot is téved. 


Midőn a hegyi patak az éjszakák csöndjében arról mesél, hogyan zubog 
szikláról sziklára... 


Gondolkodásunkban, ami a legősibb, mögöttünkjár, és mégis 
szembejön velünk. 


Ezért várja a gondolkodás az elmúltak érkezését és ezért 
visszaemlékezés. 


Öregnek lenni annyit jelent: idejében megállni ott, ahol egy 
gondolati út egyetlen gondolata a maga helyére ugrott. 


Akkor kockáztathatjuk meg, hogy a filozófiából visszatérjünk a lét 
elgondolásához, mikor már a gondolkodás eredetében otthonosak 
lettünk. 


Midőn téli éjszakában hóviharok rázzák a kunyhót, de reggelre a táj 
hófehérbe csöndesül... 


A gondolkodás éneke csak azáltal nyugodna meg lényegében, ha 
lehetetlen lenne kimondani, mi kimondatlanul kell hogy maradjon. 


A gondolkodást ilyen lehetetlenség helyezné a dolog elé. 


Soha nem az, amiről beszélnek, és egy nyelven sem az, amit 
kimondanak. 


Hogy újra és minduntalan van gondolkodás, kinek csodálkozása 
szeretné ezt kifürkészni? 


Midőn alpesi völgyek lejtőin kolompszó hallik s a nyájak lassan-lassan 
bandukolnak... 


A gondolkodás költői jellegét még homály fedi. 


Ahol megmutatkozik, hosszú időre valami félig-költői sejtés 


12. 


De a gondolkodó költés valójában a lét topológiája. 


Ez mondja meg neki lényegének illetőségét. 


Midőn az esti fénysugár itt-ott betűz az erdőn, bearanyozza a fák 
törzsét... 


Ének és gondolkodás a költészet szomszédos törzsei. 
A létből hajtanak ki és igazságába érnek. 
Kapcsolatukról az jut eszünkbe, amit Hölderlin az erdő fáiról dalol: 
, És a szomszéd törzsek ismeretlenek 

maradnak egymásnak, amíg csak állnak." 

Erdő pihen Mező réved 

patak zubog kút megduzzad 

szikla nyugszik szelek zúgnak 

záporzeng. áldás leng. 

(1947) 

(Reisinger János fordítása) 

AJÁNLOTT IRODALOM 

Abaelardus: Etika, Bp., 1989 

